(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΙΑ΄

Τρίτη 16 Απριλίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Φηρών Θήρας, το 1ο Δημοτικό Σχολείο Αγίων Θεοδώρων, το Δημοτικό Σχολείο Παπάγου, το 1ο Δημοτικό Σχολείο Ασπρόπυργου, το 5ο Γενικό Λύκειο Καλλιθέας, το 2ο Γυμνάσιο Αγίας Βαρβάρας, το Σχολείο Theresialyceum της Ολλανδίας και το Πρότυπο Πειραματικό Γυμνάσιο Πανεπιστημίου Πατρών, σελ.   
3. Αναφορά στη μνήμη του πρώην Προέδρου της Βουλής Δημητρίου Σιούφα και τήρηση ενός λεπτού σιγής, σελ.   
4. Αναφορά στην καταστροφή της Παναγίας των Παρισίων, σελ.   
5. Επί διαδικαστικού θέματος, σελ.   
6. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση επί της αρχής, των άρθρων, των τροπολογιών και του συνόλου και ψήφιση επί της αρχής, των άρθρων και της βουλευτικής τροπολογίας 2096/70 του σχεδίου νόμου του Υπουργείου Οικονομίας και Ανάπτυξης: «Ελληνική Αναπτυξιακή Τράπεζα και προσέλκυση στρατηγικών επενδύσεων και άλλες διατάξεις», σελ.   
   
2. Αίτηση ονομαστικής ψηφοφορίας δεκαεπτά Βουλευτών της Νέας Δημοκρατίας, επί της τροπολογίας με γενικό αριθμό 295 και ειδικό 69 το σχεδίου νόμου του Υπουργείου Οικονομίας και Ανάπτυξης, σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΚΑΚΛΑΜΑΝΗΣ Ν. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

Α. Επί της στη μνήμη του πρώην Προέδρου της Βουλής Δημητρίου Σιούφα:  
ΒΟΥΤΣΗΣ Ν. , σελ.  
ΘΕΟΠΕΦΤΑΤΟΥ Α. , σελ.  
ΚΑΚΛΑΜΑΝΗΣ Ν. , σελ.  
ΚΑΜΜΕΝΟΣ Δ. , σελ.  
ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.  
ΣΑΡΙΔΗΣ Ι. , σελ.  
ΤΣΙΑΡΑΣ Κ. , σελ.  
  
Β. Επί της αναφοράς στην καταστροφή της Παναγίας των Παρισίων:  
ΚΑΚΛΑΜΑΝΗΣ Ν. , σελ.  
ΟΥΡΣΟΥΖΙΔΗΣ Γ. , σελ.  
ΣΑΧΙΝΙΔΗΣ Ι. , σελ.  
ΣΤΡΑΤΗΣ Κ. , σελ.  
  
Γ. Επί διαδικαστικού θέματος:  
ΒΑΡΕΜΕΝΟΣ Γ. , σελ.  
ΚΑΚΛΑΜΑΝΗΣ Ν. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Δ. Επί προσωπικού θέματος:  
ΣΑΧΙΝΙΔΗΣ Ι. , σελ.  
  
Ε. Επί του συνόλου του σχεδίου νόμου του Υπουργείου  
ΒΟΡΙΔΗΣ Μ. , σελ.  
ΓΕΩΡΓΙΑΔΗΣ Σ. , σελ.  
ΓΙΑΝΝΑΚΙΔΗΣ Ε. , σελ.  
ΔΕΝΔΙΑΣ Ν. , σελ.  
ΔΡΑΓΑΣΑΚΗΣ Ι. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΤΣΑΦΑΔΟΣ Κ. , σελ.  
ΚΑΦΑΝΤΑΡΗ Χ. , σελ.  
ΚΟΥΤΣΟΥΚΟΣ Γ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΜΠΡΟΥΛΗΣ Γ. , σελ.  
ΜΑΡΔΑΣ Δ. , σελ.  
ΞΥΔΑΚΗΣ Ν. , σελ.  
ΟΥΡΣΟΥΖΙΔΗΣ Γ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΑΔΟΠΟΥΛΟΣ Ν. , σελ.  
ΠΑΠΑΗΛΙΟΥ Γ. , σελ.  
ΠΙΤΣΙΟΡΛΑΣ Α. , σελ.  
ΣΑΡΙΔΗΣ Ι. , σελ.  
ΣΑΧΙΝΙΔΗΣ Ι. , σελ.  
ΣΤΡΑΤΗΣ Κ. , σελ.  
ΤΣΑΚΑΛΩΤΟΣ Ε. , σελ.  
  
ΠΑΡΕΜΒΑΣΕΙΣ:  
ΚΥΡΙΑΖΙΔΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΙΑ΄

Τρίτη 16 Απριλίου 2019

Αθήνα, σήμερα στις 16 Απριλίου 2019, ημέρα Τρίτη και ώρα 9.42΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-4-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΙ΄ συνεδριάσεώς του, της Δευτέρας 15 Απριλίου 2019 σε ό,τι αφορά την ψήφιση στο σύνολο του σχεδίου νόμου «Ι. Κύρωση της Συμφωνίας για την Ασιατική Τράπεζα Υποδομών και Επενδύσεων, ΙΙ. Εναρμόνιση του Κώδικα Φ.Π.Α. με την Οδηγία (ΕΕ) 2016/1065, ΙΙΙ. Ενσωμάτωση των σημείων 1, 2, 4 και 5 του άρθρου 2 και των άρθρων 4, 6, 7 και 8 της Οδηγίας 1164/2016, IV. Τροποποίηση του ν. 2971/2001 και άλλες διατάξεις».)

Πριν εισέλθουμε στην ημερήσια διάταξη της Ολομέλειας, θα πραγματοποιηθεί αναφορά στη μνήμη του αείμνηστου συναδέλφου και πρώην Προέδρου της Βουλής Δημητρίου Σιούφα.

Για να τιμήσουμε τη μνήμη του, θα γίνει αναφορά από εμένα εκ μέρους του Προεδρείου της Βουλής. Θα λάβουν τον λόγο δι’ ολίγων συνάδελφοι Βουλευτές, ένας από κάθε Κοινοβουλευτική Ομάδα και ένας από τους Ανεξάρτητους Βουλευτές. Και στο τέλος θα τηρηθεί ενός λεπτού σιγή στη μνήμη του.

Εξοχότατε Πρόεδρε της Δημοκρατίας, κυρίες και κύριοι συνάδελφοι, στη θέση από την οποία σας μιλώ εγώ σήμερα, πριν από μερικά χρόνια βρισκόταν ένας σπάνιος άνθρωπος και συνάμα ένας πολύτιμος φίλος για όλους. Σήμερα, λοιπόν, έχω την τιμή, αλλά και τη συναισθηματικά δύσκολη αποστολή να απευθύνω εκ μέρους του Προεδρείου της Βουλής δυο λόγια για τον Δημήτρη Σιούφα.

Ο Δημήτρης που έφυγε από κοντά μας στις αρχές του χρόνου υπήρξε η ενσάρκωση της ακαμάτης προσπάθειας του ανθρώπου για μία καλύτερη ζωή, για εκείνον και για τους γύρω του. Γαλουχημένος με την αγάπη για τα κοινά και τον λαό και προικισμένος παράλληλα με επιμονή και όρεξη για δουλειά ο Δημήτρης Σιούφας είχε τόσο τα όνειρα όσο και τη δύναμη να τα κάνει πράξη. Σπούδασε, δούλεψε, κόπιασε με μοναδικό γνώμονα αυτό που ο ίδιος είχε διατυπώσει τόσο εύστοχα: «Κανένα σημαντικό έργο της πολιτικής δεν αξίζει ούτε μπορεί να εμπνευστεί, να σχεδιαστεί, να προγραμματιστεί, να υλοποιηθεί και κυρίως, να διατηρηθεί και να ευδοκιμήσει, εάν δεν γίνει με έγνοια για τους πολλούς, με κόπο από πολλούς, με στόχο να γίνει κοινωνική κατάκτηση όλων και με το νου στις επόμενες γενιές».

Από τον Ελληνόπυργο Καρδίτσας όπου γεννήθηκε, βρέθηκε στα φοιτητικά έδρανα της Παντείου και της Νομικής Σχολής του Αριστοτελείου. Και από το 1981 ως το τέλος της ζωής του βρέθηκε πρόθυμα σε κάθε μετερίζι, όπου ένιωθε ότι μπορούσε να προσφέρει. Όπως είναι γνωστό, ο Δημήτρης εκτός από Βουλευτής διετέλεσε Πρόεδρος του Ιδρύματος της Βουλής για τον Κοινοβουλευτισμό και τη Δημοκρατία και Επίτιμος Πρόεδρος του Εθνικού Ιδρύματος Ερευνών και Μελετών «Ελευθέριος Κ. Βενιζέλος». Υπήρξε Πρόεδρος της Βουλής των Ελλήνων την περίοδο 2007-2009, ενώ κατά τη θητεία του στο Υπουργείο Ανάπτυξης αλλά και Υγείας Πρόνοιας και Κοινωνικών Ασφαλίσεων ολοκλήρωσε σημαντικές τομές όπως τη συγκρότηση του ΕΟΜΜΕΧ, τη λειτουργία του «Ωνασείου», τη θέσπιση ισόβιας σύνταξης για τις πολύτεκνες μητέρες. Παράλληλα, προχώρησε στη θεμελίωση των Πανεπιστημιακών Νοσοκομείων Θεσσαλίας και Δυτικών Συνοικιών Θεσσαλονίκης, ενώ απέδειξε πλούσιο νομοθετικό έργο με κορυφαίο το νομοθέτημα 2084 του 1992 για την εξυγίανση και αναμόρφωση του ασφαλιστικού συστήματος της χώρας μας, που έθεσε νέες βάσεις ισότητας στη ζωή, στη συμμετοχή και στην προστασία του πολίτη, ένα έργο ποιοτικά και ποσοτικά πλούσιο, μία αδιάκοπη προσπάθεια γι’ αυτό το κάτι καλύτερο στον τόπο μας, μία πορεία βασισμένη στο συναίσθημα και ισχυροποιημένη με βαθιά γνώση και εμπειρία. Αυτή είναι η παρακαταθήκη του Δημήτρη Σιούφα για τις επόμενες γενιές.

Κάποτε σε μία ομιλία του έλεγε πως «η υπέρτατη τιμή για έναν πολιτικό είναι η διάρκεια και η χρησιμότητα του έργου του. Αυτό συνήθως κρίνεται ορθό μετά την αποχώρησή του από την πολιτική και τη ζωή, όταν την ανάμνηση για τον πολιτικό συνοδεύει η ευγνωμοσύνη για το έργο του και αυτό η ιστορία δείχνει ότι είναι σπάνιο, πολύ σπάνιο». Προσωπικά, πιστεύω -και αισθάνομαι πως θα συμφωνήσετε όλοι- ότι ο Δημήτρης κατέκτησε επάξια την υπέρτατη αυτή τιμή. Το έργο του αποδείχθηκε ζωντανό και γόνιμο. Η προσφορά και το ήθος του αναδεικνύονται ως υλικά ατόφια και σπάνια, αλλά και έτοιμα να δώσουν νέους καρπούς στις γενιές που έρχονται.

Έχοντας όλα αυτά στο νου και την καρδιά, εμείς επιλέγουμε να τον τιμήσουμε με αυτόν τον λιτό τρόπο σήμερα και για πάντα, να συνεχίσουμε δηλαδή να προχωράμε στα σημερινά δύσβατα πολιτικά μονοπάτια με θάρρος, με φαντασία, με δύναμη και με εντιμότητα, με οδηγό τα κοινά μας οράματα και τα όνειρα ενός λαού που τώρα μας έχει ανάγκη περισσότερο από ποτέ.

Αιωνία σου η μνήμη, αγαπημένε μου φίλε.

Πρώτος ομιλητής από τον ΣΥΡΙΖΑ θα είναι η συνάδελφος κ. Αφροδίτη Θεοπεφτάτου, Γενική Γραμματέας της Κοινοβουλευτικής Ομάδας του ΣΥΡΙΖΑ.

Ορίστε, κυρία Θεοπεφτάτου, έχετε τον λόγο.

**ΑΦΡΟΔΙΤΗ ΘΕΟΠΕΦΤΑΤΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα τιμούμε τη μνήμη του εκλεκτού συναδέλφου μας Δημήτρη Σιούφα που έφυγε πριν λίγο καιρό από κοντά μας. Εκ μέρους της Κοινοβουλευτικής Ομάδας του ΣΥΡΙΖΑ και εμένα προσωπικά εκφράζω τα θερμά μου συλλυπητήρια τόσο στους οικείους του όσο και στο κόμμα της Νέας Δημοκρατίας.

Ο κύριος Πρόεδρος πριν, οι συναγωνιστές, οι συνάδελφοι και φίλοι του Δημήτρη Σιούφα εξάρουν την ποιότητα και τη σταθερότητα της μακράς πολιτικής του πορείας αλλά και τις ιδιαίτερες πτυχές της προσωπικότητας του εκλιπόντος, μια μακρά καταξιωμένη σταδιοδρομία τριών δεκαετιών, η οποία χαρακτηρίστηκε από ήθος, σοβαρότητα και νηφαλιότητα.

Εξελέγη Βουλευτής στην ιδιαίτερη πατρίδα του, την Καρδίτσα, και στη συνέχεια μετήλθε τα ύπατα κοινοβουλευτικά, κομματικά και πολιτικά αξιώματα, τα οποία υπηρέτησε με συνέπεια και αφοσίωση, έχοντας ως μοναδικό γνώμονα το συλλογικό συμφέρον: Κοινοβουλευτικός Εκπρόσωπος, Υφυπουργός, Υπουργός, Γραμματέας Πολιτικού Σχεδιασμού, μέλος πολιτικού συμβουλίου, Γραμματέας Κοινοβουλευτικής Ομάδας και τέλος, Πρόεδρος της Βουλής. Ως Πρόεδρος της Εθνικής Αντιπροσωπείας άσκησε υποδειγματικά και αμερόληπτα τα καθήκοντά του, προάγοντας τον κοινοβουλευτισμό και τη δημοκρατία, όπως άλλωστε έκανε και ως Πρόεδρος του Ιδρύματος της Βουλής.

Κυρίες και κύριοι συνάδελφοι, ο Δημήτρης Σιούφας αποτέλεσε ένα παράδειγμα προσωπικού ήθους και πολιτικής συνέπειας, αφήνοντας το δικό του αποτύπωμα στην ιστορία του κοινοβουλευτισμού αλλά και ένα σημαντικό πολιτικό και νομοθετικό έργο. Εξέφρασε έναν ιδιαίτερο πολιτικό πολιτισμό, κερδίζοντας τον σεβασμό ακόμα και των πολιτικών του αντιπάλων. Τιμώντας λοιπόν τη μνήμη του οφείλουμε να αφομοιώσουμε αυτά τα μαθήματα δημοκρατίας που μας δίδαξε με τη συλλογική δουλειά, τη μετριοπάθεια και τη νηφαλιότητα, αξίες που συμβάλλουν στον δημόσιο λόγο και που σήμερα έχουμε μεγάλη ανάγκη.

Σας ευχαριστώ.

(Χειροκροτήματα από όλες τις πτέρυγες της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο συντοπίτης του, Γενικός Γραμματέας της Κοινοβουλευτικής Ομάδας της Νέας Δημοκρατίας, κ. Κωνσταντίνος Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ:** Κύριε Πρόεδρε της Ελληνικής Δημοκρατίας, κυρίες και κύριοι συνάδελφοι, αποτελεί ιδιαίτερη τιμή για εμένα να μιλήσω από αυτό το Βήμα για μια μεγάλη κοινοβουλευτική και πολιτική προσωπικότητα, τον αείμνηστο Δημήτρη Σιούφα, τον πολιτικό άνδρα που ξεκίνησε από τον Ελληνόπυργο της ορεινής Καρδίτσας και διέγραψε μια μακρά πολιτική διαδρομή για να αφήσει με τις πρωτοβουλίες του ανεξίτηλο το αποτύπωμά του στον δημόσιο βίο της πατρίδας μας. Ακόμη και ως Βουλευτής Επικρατείας στην τελευταία περίοδο της κοινοβουλευτικής του θητείας ο Δημήτρης Σιούφας παρέμεινε Βουλευτής Καρδίτσας.

Πολιτικός με βαθιά γνώση των προβλημάτων του νομού, πάντοτε επέλεγε να περιγράψει τις πολύπλευρες δυνατότητες της περιοχής μας και να δημιουργήσει πραγματικές ευκαιρίες για το αύριο στην ιδιαίτερη πατρίδα μας. Διορατικός πολιτικός, δεν έβλεπε την πολιτική μυωπικά, αντίθετα έστρεφε το βλέμμα του πιο μακριά από τις εφήμερες εντυπώσεις, που πολλές φορές δημιουργούσε η πολιτική επικαιρότητα. Στην αναμέτρησή του με τις πολιτικές προκλήσεις ο Δημήτρης Σιούφας ανέδειξε το πολιτικό του ανάστημα και κατέκτησε τη δική του ξεχωριστή θέση στο πάνθεον των μεγάλων προσωπικοτήτων, που γέννησε ο τόπος μας, η Καρδίτσα. Στη μακρά του πολιτική διαδρομή ευτύχησε να υπηρετήσει δίπλα σε δύο Πρωθυπουργούς, στον αείμνηστο Κωνσταντίνο Μητσοτάκη και τον Κώστα Καραμανλή, τιμώντας επάξια την εμπιστοσύνη που έδειξαν στις ικανότητες και την αποτελεσματικότητά του, τόσο στο Υπουργείο Υγείας, Πρόνοιας και Κοινωνικών Ασφαλίσεων όσο και στο Υπουργείο Ανάπτυξης.

Σε εποχές δύσκολες, που οι πολιτικοί αποφεύγουν την ευθύνη, ο Δημήτρης Σιούφας δεν φοβήθηκε ποτέ τις προκλήσεις. Στην πολυκύμαντη πορεία του δεν δίστασε να αναμετρηθεί και τελικά να νικήσει τον λαϊκισμό και τη δημαγωγία. Γι’ αυτό η ιστορία έχει ήδη αναγνωρίσει στον Δημήτρη Σιούφα τις νομοθετικές πρωτοβουλίες που έσωσαν το πολύπαθο ασφαλιστικό μας σύστημα το 1992. Άλλωστε, αυτό όφειλε να πράξει ως ένας πολιτικός άνδρας που δεν έχανε ποτέ τη μεγάλη εικόνα, ένας πολιτικός που γνώριζε αφ’ ενός μεν τις δυνατότητες της Ελλάδος, αφ’ ετέρου δε αναγνώριζε στην πατρίδα μας έναν ευρύτερο γεωπολιτικό ρόλο. Άλλωστε, μέσα από αυτό το πρίσμα, ο Δημήτρης Σιούφας διέβλεψε έγκαιρα τις ευκαιρίες που προδιέγραφε η διπλωματία των αγωγών και κατάφερε να προωθήσει για την Ελλάδα έναν ιδιαίτερα κρίσιμο ρόλο για την ενεργειακή επάρκεια αλλά βεβαίως και για την ενεργειακή ασφάλεια της Δυτικής Ευρώπης.

Με ευρεία αντίληψη της διπλωματικής σκακιέρας, ο Δημήτρης Σιούφας κατάφερε να ενισχύσει τη διεθνή θέση της χώρας και από τη θέση του Προέδρου της Βουλής, αναδεικνύοντας τη διεθνή εικόνα της Ελλάδος ως μήτρας του κοινοβουλευτισμού αλλά και της σύγχρονης δημοκρατίας. Από το ύπατο κοινοβουλευτικό αξίωμα κατάφερε να διευρύνει τον θεσμικό ρόλο του Κοινοβουλίου και να αναδείξει τη θεσμική αποστολή της Βουλής των Ελλήνων. Με τις πρωτοβουλίες του μετέτρεψε τη Βουλή των Ελλήνων από παρατηρητή της διεθνούς πολιτικής σε ενεργητικό παίκτη. Η κοινοβουλευτική διπλωματία -όσοι τουλάχιστον από εμάς υπηρετούμε εδώ και πολλά χρόνια το ελληνικό Κοινοβούλιο το γνωρίζουμε- συνδέεται άρρηκτα με το όνομα του ευπατρίδη Δημήτρη Σιούφα.

Ο Δημήτρης Σιούφας όμως άλλαξε και την εσωτερική εικόνα της Βουλής, με στοχευμένες παρεμβάσεις στον διάκοσμο του κτιρίου και με μια μεγάλη ανακαίνιση που ανέδειξε την πλούσια ιστορικότητα του κτιρίου της Βουλής.

Βαθύτατα πολιτική προσωπικότητα, ο Δημήτρης Σιούφας στήριζε ανέκαθεν την πολιτική του δράση σε δύο πυλώνες, στους πολίτες και στους θεσμούς του πολιτεύματός μας. Δεν είναι τυχαίο άλλωστε ότι στον Δημήτρη Σιούφα ανήκει η πρωτοβουλία για τη σύσταση του Συνηγόρου του Καταναλωτή, ως μιας από τις κυριότερες ανεξάρτητες αρχές, που αφ’ ενός προστατεύουν τους πολίτες και αφ’ ετέρου διασφαλίζουν την ποιότητα της δημοκρατίας μας.

Κυρίες και κύριοι συνάδελφοι, ο Δημήτρης Σιούφας πολιτεύτηκε σε ιδιαίτερα πολωμένες περιόδους. Όμως, παρά τα πάθη και τις οξείες αντιπαραθέσεις της εποχής, διέθετε την πολιτική ωριμότητα να μην μετατρέψει ποτέ τις πολιτικές αντιπαραθέσεις σε προσωπικές διενέξεις. Αντίθετα, εργάστηκε συστηματικά από όλες τις θέσεις τις οποίες κατείχε για τη διαμόρφωση ευρύτερων συναινέσεων, για τη δημιουργία όρων που ευνοούσαν τη συνεννόηση και έδιναν χώρο για να ευδοκιμήσει η συνεργασία των πολιτικών δυνάμεων.

Για τις νεότερες γενιές πολιτικών ο Δημήτρης Σιούφας στάθηκε ένας πραγματικός δάσκαλος. Οι Καρδιτσιώτες τού οφείλουμε πολλά. Οι Έλληνες όλοι τού οφείλουμε πολλά.

Σας ευχαριστώ πολύ.

(Χειροκροτήματα από όλες τις πτέρυγες της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Πριν καλέσω στο Βήμα τον εκπρόσωπο της Δημοκρατικής Συμπαράταξης, Ε΄ Αντιπρόεδρο της Βουλής κ. Δημήτριο Κρεμαστινό, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, μαθητές και μαθήτριες και οι συνοδοί εκπαιδευτικοί τους από το Δημοτικό Σχολείο Φηρών Θήρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα ήθελα να ενημερώσω τα παιδιά που παρακολουθούν από τα άνω δυτικά θεωρία ότι σήμερα γίνεται ένα πολιτικό μνημόσυνο στη μνήμη του πρώην Προέδρου της Βουλής Δημητρίου Σιούφα. Αυτή τη σεμνή τελετή λοιπόν παρακολουθείτε και σας καλωσορίζουμε στη Βουλή.

Κύριε Κρεμαστινέ, έχετε τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ** **(Ε΄ Αντιπρόεδρος της Βουλής):** Εξοχότατε κύριε Πρόεδρε της Ελληνικής Δημοκρατίας, είναι κοινός ανθρώπινος κλήρος ο θάνατος, κοινή όμως δεν είναι η ζωή. Η ζωή, όπως και η προσωπικότητα του κάθε ανθρώπου, είναι μοναδική και ανεπανάληπτη. Η απώλειά της αφήνει δυσαναπλήρωτο κενό, ιδιαίτερα μάλιστα σε ορισμένες, συγκεκριμένες περιπτώσεις, σε αυτές που ανήκουν άνθρωποι σαν τον Δημήτρη Σιούφα.

Τον Δημήτρη Σιούφα τον γνώρισα ως Υπουργό Υγείας, Πρόνοιας και Κοινωνικών Ασφαλίσεων. Μάλιστα τον διαδέχθηκα ως εξωκοινοβουλευτικός υπουργός στο ίδιο Υπουργείο, τότε που ο τομέας των κοινωνικών ασφαλίσεων ανήκε στο Υπουργείο Υγείας. Από τη θέση αυτή διέκρινα ότι η πολιτική του, και ιδιαίτερα για τα ασφαλιστικά ταμεία, υπήρξε σωτήρια. Εκεί διαπίστωσα ότι τα μέτρα που είχε λάβει και που είχαν επικριθεί από την τότε αντιπολίτευση, παρ’ότι μη λαοφιλή, ήταν ουσιαστικά και απαραίτητα για την επιβίωση των ασφαλιστικών ταμείων. Γι’ αυτό και τα διατήρησα. Τα μέτρα αυτά έδωσαν τη δυνατότητα στα ασφαλιστικά ταμεία να επιβιώσουν μέχρι και την περίοδο της οικονομικής κρίσης.

Γενικά, το πέρασμά του από το Υπουργείο Υγείας, Πρόνοιας, Κοινωνικών Ασφαλίσεων και Ανάπτυξης άφησε το στίγμα του, το οποίο ήταν βέβαια ιδιαίτερα επιτυχές.

Ο Δημήτρης Σιούφας σεμνός και απέριττος υπήρξε άνθρωπος της ουσίας και όχι άνθρωπος του σόου, ιδιαίτερα του τηλεοπτικού, μία νόσο από την οποία πάσχει και υποφέρει η σημερινή πολιτική ζωή και από την οποία φαίνεται ότι είναι πολύ δύσκολο να απαλλαγεί. Ο Δημήτρης Σιούφας υπήρξε άνθρωπος του μέτρου και όχι της υπερβολής, στοιχεία τα οποία έπρεπε να κοσμούν τους σημερινούς πολιτικούς.

Γενικά, από τις θέσεις των Υπουργείων που υπηρέτησε ως Υπουργός, αλλά και ως Πρόεδρος της Βουλής επέδειξε την ίδια σοφία και σωφροσύνη. Άλλωστε, για αυτό και η πολιτεία τον ετίμησε με τόσες πολλές διακρίσεις.

Σήμερα, η Βουλή χρειάζεται νέους ανθρώπους σαν τον Δημήτρη Σιούφα σε όλα τα κόμματα. Δυστυχώς, σπανίζουν. Τέτοιοι άνθρωποι είναι απαραίτητοι για να καθίσταται ισχυρότερο το κοινοβουλευτικό πολίτευμα, για να υπηρετεί την ουσία της δημοκρατίας.

Εκφράζουμε τα θερμά μας «συλλυπητήρια» στην οικογένεια του Δημήτρη Σιούφα από το Κίνημα Αλλαγής και ιδιαιτέρως από την Πρόεδρο του, την κ. Γεννηματά. Η μνήμη του θα μείνει ανεξίτηλη για εμάς.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Εκ μέρους του Κομμουνιστικού Κόμματος Ελλάδας τον λόγο θα λάβει ο ΣΤ΄ Αντιπρόεδρος της Βουλής κ. Γεώργιος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Πρόεδρε της Ελληνικής Δημοκρατίας, κυρίες και κύριοι συνάδελφοι, ο Δημήτρης Σιούφας, γεννημένος στον Ελληνόπυργο Καρδίτσας, εκλέχθηκε για πρώτη φορά Βουλευτής με το κόμμα που άνηκε, τη Νέα Δημοκρατία το 1981. Έκτοτε, εκλεγόταν ανελλιπώς μέχρι το 2012, οπότε αποχώρησε από την ενεργό πολιτική δράση.

Στη διάρκεια της πολύχρονης αυτής διαδρομής του αναδείχθηκε σε κορυφαίο στέλεχος του κόμματος του, το οποίο υπηρέτησε από διάφορες θέσεις στη Βουλή και τις Κυβερνήσεις της Νέας Δημοκρατίας. Στη διάρκεια όλης αυτής της πορείας ήταν χαρακτηριστικός ο τρόπος που αντιμετώπιζε την πολιτική αντιπαράθεση και μέσα και έξω από τη Βουλή. Άκουγε τους συνομιλητές του και επεδίωκε να υπερασπιστεί τις απόψεις του με επιχειρήματα και έτσι να γίνεται η πολιτική αντιπαράθεση επί της ουσίας.

Την περίοδο 2007-2009 που διετέλεσε Πρόεδρος της Βουλής χρειάστηκε να χειριστεί δύσκολα ζητήματα που αναδείχθηκαν εκείνη την περίοδο. Χειρίστηκε αυτές τις υποθέσεις, αποφεύγοντας τακτικισμούς και αιφνιδιασμούς, τόσο κατά τη νομοθετική διαδικασία, όσο και στις άλλες κοινοβουλευτικές διαδικασίες. Γενικότερα, μπορούμε να σημειώσουμε ότι συνέβαλλε στο να μην χάνετε στο μέτρο του δυνατού η ουσία της πολιτικής αντιπαράθεσης.

Με αυτές τις σύντομες σκέψεις, θα θέλαμε για μία ακόμη φορά να εκφράσουμε τα ειλικρινή μας «συλλυπητήρια» στην οικογένειά του, αλλά και στο κόμμα του.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Εκ μέρους της Ένωσης Κεντρώων θα μιλήσει ο Βουλευτής Α΄ Θεσσαλονίκης κ. Ιωάννης Σαρίδης.

**ΙΩΑΝΝΗΣ ΣΑΡΙΔΗΣ:** Ευχαριστώ, κύριε Πρόεδρε.

Εξοχότατε, κύριε Πρόεδρε της Ελληνικής Δημοκρατίας, κύριε Πρόεδρε της Βουλής των Ελλήνων, κυρίες και κύριοι συνάδελφοι, σήμερα τιμούμε τη μνήμη του Δημήτρη Σιούφα. Θα ήθελα και εγώ με τη σειρά μου να εκφράσω τον σεβασμό της Ένωσης Κεντρώων, τον σεβασμό του Βασίλη Λεβέντη, αλλά και τον προσωπικό μου σεβασμό για έναν πολιτικό άντρα που η πορεία του χαρακτηρίστηκε ακριβώς από αυτήν τη λέξη, τη λέξη «σεβασμός». Υπήρξε άνθρωπος, ο οποίος σεβόταν και το μυρμήγκι. Ως εκ τούτου, ήταν πολύ λογικό ο σεβασμός των Ελλήνων να εξακολουθήσει να συνοδεύει τη μνήμη του και το όνομά του, όπως ακριβώς τον ακολούθησε σε ολόκληρη την πολιτική του και προσωπική του πορεία.

Δεν είχα την ευκαιρία να γνωρίσω αυτόν τον άνθρωπο ή να εργαστώ δίπλα του, όπως πολλοί άλλοι συνάδελφοι μέσα σε αυτήν την Αίθουσα. Καθώς, όμως, οι ιστορίες για τον εργατικό και θαρραλέο Δημήτρη Σιούφα δεν σταμάτησαν ποτέ να ακούγονται στις Αίθουσες της Βουλής, στους διαδρόμους της Βουλής, θα προσπαθήσω να ανταπεξέλθω σε αυτό το δύσκολο έργο και να μιλήσω για αυτόν με βάση την εικόνα, την οποία έχουν οι πολιτικοί του αντίπαλοι, αλλά και οι πολιτικοί του φίλοι.

Πάντα όλοι μιλάνε με σεβασμό για τον Δημήτριο Σιούφα. Αναφέρονται στις πράξεις του κάθε φορά που χρειάζεται ένα παράδειγμα αγάπης για την πατρίδα, πίστης στην Ελληνική Δημοκρατία, δικαιοσύνης στη λήψη αποφάσεων, ρεαλισμού και διαχείρισης δύσκολων υποθέσεων και καταστάσεων. Ήταν πάντα έτοιμος να αναλάβει την ευθύνη προσωπικά, πάντα καλά ενημερωμένος και με σφαιρική αντίληψη των πραγμάτων, έτοιμος να εργαστεί χωρίς σταματημό και να προσφέρει λύσεις για το καλό του τόπου, για το καλό της δημοκρατίας. Έβαζε προτεραιότητες που σήμερα λείπουν από την πολιτική ζωή του τόπου, όπως πάνω από όλα, η ενότητα των Ελλήνων, πάνω από όλα, η Ελληνική Δημοκρατία. Δεν αποδέχτηκε ποτέ τις προσωπικές επιθέσεις και τα χτυπήματα κάτω από την ζώνη ως μέρος της πολιτικής αντιπαράθεσης. Αντιθέτως, είναι γνωστό πως εργάστηκε σκληρά για να κατανοήσουν όλοι τη θεσμική αξία που έχει το να τηρούνται τα όρια της λογικής και της ευπρέπειας που επιβάλλει ο σεβασμός στη Δημοκρατία και στον Κοινοβουλευτισμό.

Πριν κατέβω από το Βήμα, θα ήθελα να κάνω μία ιδιαίτερη αναφορά στο έργο του, σχετικά με την ενίσχυση του θεσμού της Κοινοβουλευτικής Δημοκρατίας της χώρας μας.

Ως μέλος της Επιτροπής Εθνικής Άμυνας και Εξωτερικών Υποθέσεων πολλές φορές έχω βρει μπροστά μου το όνομα του Δημήτρη Σιούφα, πάντα για καλό και πάντα για πράγματα που ενδεχομένως δεν μαθεύτηκαν ποτέ και τα ήξεραν μόνο οι κοινοβουλευτικοί και δεν τα γνώριζε ο κόσμος, οι Έλληνες πολίτες. Ο Δημήτρης Σιούφας έκανε πράγματα για την πατρίδα του που οι περισσότεροι Έλληνες ενδεχομένως αυτή τη στιγμή να μην τα ξέρουν. Είναι γνωστό στους περισσότερους κοινοβουλευτικούς ότι από το αξίωμα του Προέδρου της Βουλής επέστρεψε ως απαράδεκτη την πρώτη επιστολή που έλαβε από τον τότε Πρόεδρο της Βουλής των Σκοπίων στην οποία αναγραφόταν το όνομα «Δημοκρατία της Μακεδονίας».

Οφείλουμε να μάθουμε όσα μπορούμε περισσότερα από τις πράξεις του και να μεταφέρουμε τα διδάγματα του στο σήμερα, στην υπηρεσία ενδεχομένως και των μελλοντικών γενεών για τις οποίες τόσο σκληρά εργάστηκε ο Δημήτρης Σιούφας. Τόσο αποτελεσματικά εργάστηκε ο Δημήτρης Σιούφας.

Αιωνία του η μνήμη.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Εκ μέρους της ομάδος των Ανεξαρτήτων Βουλευτών θα λάβει τον λόγο ο συνάδελφος κ. Δημήτριος Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ, κύριε Πρόεδρε.

Εξοχότατε, κύριε Πρόεδρε της Ελληνικής Δημοκρατίας, αξιότιμε, κύριε Πρόεδρε της Βουλής, κυρίες και κύριοι συνάδελφοι, ο Δημήτρης Σιούφας αποτελούσε υπόδειγμα πολιτικού. Είχα την τύχη να τον γνωρίσω στις Διασκέψεις των Προέδρων στο Ίδρυμα της Βουλής, όπου συμμετείχα ως Αντιπρόεδρος της Βουλής για ένα έτος. Μεγάλη εντύπωση μου έκανε η προσήνεια του, ο χαρακτήρας του, ο τρόπος με τον οποίο άκουγε εμάς τους νεότερους Βουλευτές, τις ιδέες μας και πάντοτε είχε έναν καλό λόγο να πει δημιουργικό. Το μυαλό του ήταν πάντοτε υπέρ του να βρούμε λύσεις για το Κοινοβούλιο, οι οποίες θα βοηθήσουν τη δημοκρατία και εμάς τους ίδιους.

Η πορεία του χαρακτηρίστηκε από συνέπεια, αγωνιστικότητα για τις ιδέες και τις αρχές του. Κατά τη μακρά πολιτική του σταδιοδρομία, ως Βουλευτής, Υπουργός και Πρόεδρος της Βουλής των Ελλήνων υπηρέτησε με συνέπεια και δυναμισμό τις ιδέες τις οποίες πρέσβευε. Αναδείχθηκε σε κορυφαία θεσμικά αξιώματα από τα οποία εργάστηκε ευσυνείδητα για τις αρχές της Δημοκρατίας και του Κοινοβουλευτισμού. Δυναμικός και αποτελεσματικός με όραμα για τον τόπο σφράγισε με την πολιτική του τον δημόσιο βίο της χώρας.

Γεννημένος στην Καρδίτσα στα δύσκολα χρόνια τις δεκαετίας του ’40 πορεύτηκε με υψηλό ήθος, εντιμότητα και αξιοπρέπεια. Η κλήση και η αγάπη του για τα νομικά και τις αρχές της δικαιοσύνης, της ισοπολιτείας, των ανθρωπίνων δικαιωμάτων τον οδήγησαν σε σπουδές στη νομική επιστήμη. Όμως πέραν αυτής, υπηρέτησε με ζήλο τη μαχόμενη πολιτική. Ήταν υπέρμαχος της σύγχρονης δημοκρατικής πορείας της Ελλάδος με έργα και όχι με λόγια.

Εξελέγη Βουλευτής πρώτη φορά το 1981 στην Καρδίτσα με το αγαπημένο του κόμμα το οποίο υπηρέτησε εντίμως για πολλές δεκαετίες, τη Νέα Δημοκρατία. Ξεχώρισε αμέσως για την πολιτική του οξυδέρκεια, την προσήνεια του και τη ρητορική του ικανότητα. Επέδειξε μία δραστήρια και πάντοτε συνεπή παρουσία στη Βουλή των Ελλήνων και άσκησε υποδειγματικά τα καθήκοντά του ως Πρόεδρος της Βουλής.

Η μακρόχρονη πολιτική σταδιοδρομία του και η θητεία του σε δημόσια αξιώματα ανέδειξαν τη μαχητικότητα και τη βαθιά προσήλωσή του στις ιδέες, μέχρι τέλους.

Στην πορεία του τον κατηύθυνε πάντοτε η αίσθηση του δημοσίου καθήκοντος, της εθνικής χρησιμότητας, αρχές οι οποίες πιθανόν να λείπουν σήμερα από πολλούς από εμάς. Άνθρωπος ελεύθερος, μαχητής και ιδεολόγος, είχε πάθος, αλλά και ειλικρινή πρόθεση να υπηρετήσει με τις ιδέες του τη δημοκρατία. Και είναι σήμερα που χρειαζόμαστε ανθρώπους, αλλά εκείνον περισσότερο από κάθε άλλη εποχή, πολιτικούς που στη ζωή τους θα προτάσσουν το εμείς και όχι το εγώ και που κατά τη διάρκεια του βίου μας η εργατικότητά μας, η εγκυρότητά μας, χωρίς τον Δημήτριο Σιούφα, πάντοτε να έχει γνώμονα το όφελος του κοινωνικού συνόλου, κράτους δικαίου και την Ελληνική Δημοκρατία.

Επρόκειτο για έναν πραγματικό ευπατρίδη της πολιτικής. Δίδαξε ότι οι πολιτικοί αγώνες κερδίζονται με ομαδικό πνεύμα και απέδειξε ότι το μέγεθος των πολιτικών μετράται, όχι από την κοινωνική τους δεινότητα και ικανότητα ή την εικόνα, αλλά από την τόλμη τους, τη συνέπειά τους και την αποτελεσματικότητα, την οποία δείχνουν στην πράξη.

Η επιβλητική του παρουσία στον πολιτικό στοχασμό, αλλά και τον πολιτικό βίο της χώρας μας αποτελεί διαρκές σημείο αναφοράς για όλους μας και διαρκή υπόμνηση του μεγάλου κενού που μας άφησε.

Ο Δημήτρης Σιούφας έφυγε νωρίς. Πρόλαβε, όμως, να προσφέρει πολλά στην πολιτική μας ζωή. Οι ομιλίες σήμερα το αποδεικνύουν περίτρανα. Θα μείνει στην ιστορία του τόπου ως ένα υπόδειγμα προσώπου, ήθους και πολιτικής συνέπειας. Ο αποχαιρετισμός μιας απαστράπτουσας πνευματικής προσωπικότητας που τίμησε την πολιτική, την επιστήμη και τον νομικό πολιτισμό δεν είναι εύκολο καθήκον για κανέναν από εμάς και τα λόγια όλων μας μοιάζουν φτωχά και ανήμπορα να περιγράψουν το ανάστημα και τις διαστάσεις της προσωπικότητάς του και της προσφοράς του, τις οποίες τις βλέπουμε κάθε ημέρα στο νομοθετικό έργο της Βουλής.

Στη σύζυγό του, στα παιδιά του, στη μεγάλη οικογένεια της Νέας Δημοκρατίας, αισθάνομαι την ανάγκη να εκφράσω τα ειλικρινή μου συλλυπητήρια, να τους συνοδεύει πάντα η ανάμνησή του. Άξιος ο βίος του, αιωνία του η μνήμη!

Ευχαριστώ πολύ.

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Η σημερινή εκδήλωση θα κλείσει με μία σύντομη τοποθέτηση του Προέδρου της Βουλής, κυρίου Νικολάου Βούτση.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κύριε Πρόεδρε της Ελληνικής Δημοκρατίας, ζήτησα τον λόγο εκτός της σειράς που είχε καθοριστεί, διότι αισθάνομαι την ανάγκη, αλλά και την υποχρέωση να αναφερθώ στο αποτύπωμα που άφησε ο Δημήτρης ο Σιούφας την τελευταία, την πρόσφατη τετραετία, που δεν ήταν μαζί μας σε αυτά τα έδρανα. Και να αναφερθώ, διότι πραγματικά, με θαυμασμό και με υποχρέωση προς τον πολιτικό άντρα, αισθάνθηκα αυτή την παρουσία, αυτά τα τέσσερα χρόνια, μέχρι την τελευταία στιγμή.

Ο Δημήτρης Σιούφας ήταν παρών μέσα στη Βουλή όλη αυτή την τετραετία. Σας το λέω ευθέως, ότι τον αισθανόμουν δίπλα μου σε κάθε εκδήλωση, έκδοση, ημερίδα, συνέδριο, εκδήλωση με τους διοικητικούς της Βουλής. Έδωσε τη δική του παρακαταθήκη και το αρχείο του στη Βιβλιοθήκη της Βουλής έγκαιρα, έτσι όπως θα έπρεπε να κάνουν όλοι που έχουν περάσει από αυτά τα αξιώματα. Κυρίως, όμως, αυτήν την τετραετία, χωρίς ίχνος αντιπαλότητας, αλλά πάντοτε με θετικό πρόσημο. Ήταν παρών και στα διοικητικά συμβούλια του Ιδρύματος για τον Κοινοβουλευτισμό και τη Δημοκρατία, με προτάσεις, οι οποίες εγίνοντο δεκτές, κατά κανόνα, για την υλοποίηση του προγράμματος, όπως και από άλλους πρώην Προέδρους της Βουλής.

Αισθάνομαι, λοιπόν, την ανάγκη να κάνω αυτή την κατάθεση, διότι πραγματικά το αποτύπωμά του αποτελεί μία θετική παρακαταθήκη και θα έλεγα ότι είναι κάτι πάρα πολύ σημαντικό για την ίδια την παράταξή του, για τη δημοκρατία, για το πολιτικό σύστημα, αλλά και για τον κοινοβουλευτισμό. Είμαι ευτυχής που κάθισα στο ίδιο έδρανο που ήταν ο Δημήτρης αυτά τα χρόνια.

Σας ευχαριστώ πολύ.

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, σας παρακαλώ τώρα να τηρήσουμε ενός λεπτού σιγή στη μνήμη του Δημητρίου Σιούφα.

(Στο σημείο αυτό τηρείται στην Αίθουσα ενός λεπτού σιγή)

Να ενημερώσω το Σώμα πως σε αυτό το σημείο θα διακόψουμε μέχρι τις 10.30΄ όπου θα συνεχίσουμε με το νομοθετικό έργο.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρία τριάντα έξι μαθήτριες και μαθητές και τρεις εκπαιδευτικοί συνοδοί τους από το 1ο Δημοτικό Σχολείο Αγίων Θεοδώρων.

Καλώς ήρθατε στη Βουλή.

(Χειροκροτήματα απ’ όλες τις πτέρυγες της Βουλής)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας και Ανάπτυξης: «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 11 Απριλίου του 2019, τη συζήτηση του νομοσχεδίου σε μία συνεδρίαση, ενιαία επί της αρχής, των άρθρων και των τροπολογιών.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συμφώνησε ομοφώνως.

Υπάρχουν τρεις υπουργικές τροπολογίες. Οι δύο έχουν ήδη ενσωματωθεί στο νομοσχέδιο από τη συζήτηση που έγινε στην επιτροπή. Υπάρχει και μια τρίτη που κάποια στιγμή θα έρθει ο κ. Τσακαλώτος να την παρουσιάσει και να την υπερασπιστεί. Ο Υφυπουργός κ. Στρατής είναι εδώ, παρ’ ότι έχει ενσωματωθεί η τροπολογία του -και είναι ευγένειά του- σε περίπτωση που κάποιος συνάδελφος από τους εισηγητές θέλει να του κάνει κάποια διευκρινιστική ερώτηση. Είναι η τροπολογία: «Ρύθμιση θεμάτων του Υπουργείου Πολιτισμού και Αθλητισμού».

Από ό,τι βλέπω δεν υπάρχει κάποιος συνάδελφος.

Κύριε Στρατή, μήπως θέλετε τον λόγο για πέντε λεπτά, για να σας απεγκλωβίσουμε;

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υφυπουργέ, έχετε τον λόγο για κάποια συμπληρωματική τοποθέτηση, παρ’ ότι έχει λήξει το θέμα.

**ΚΩΝΣΤΑΝΤΙΝΟΣ ΣΤΡΑΤΗΣ (Υφυπουργός Πολιτισμού και Αθλητισμού):** Κατ’ αρχάς, οφείλουμε να πούμε ότι σήμερα είναι μια αποφράδα μέρα για τον παγκόσμιο πολιτισμό, για ολόκληρη την ανθρωπότητα. Όταν ένα μνημείο παγκόσμιας κληρονομιάς υφίσταται τραύμα, όπως αυτό που υπέστη χθες το βράδυ η Παναγία των Παρισίων, τα λόγια δεν είναι αρκετά για να εκφράσουν το μέγεθος της καταστροφής. Μέσα σε λίγες ώρες χάθηκαν αιώνες ιστορίας. Πρώτο μέλημα σε αυτήν τη φάση είναι να προστατευτεί από περαιτέρω καταστροφή το μνημείο που, δυστυχώς, παραμένει ασκεπές μετά τη χθεσινή φωτιά και αμέσως μετά, βεβαίως, να ξεκινήσει η μελέτη και το έργο της αποκατάστασης.

Η χώρα μας είναι πρόθυμη και έτοιμη να συνεισφέρει με οποιονδήποτε τρόπο κριθεί ωφέλιμος. Εκφράζουμε, βέβαια, και τη συμπαράστασή μας στον γαλλικό λαό.

Η τροπολογία την οποία εισηγείται το Υπουργείο Πολιτισμού, αφορά το κρίσιμο ζήτημα της οργάνωσης και του συντονισμού της φύλαξης των αρχαιολογικών χώρων, των μνημείων και των μουσείων της χώρας. Στο οργανόγραμμα του Υπουργείου Πολιτισμού του 2018 προστέθηκε θέση «επικεφαλής γραφείου φύλαξης» και θεσπίστηκε για πρώτη φορά μια θέση που υπήρχε, αλλά δεν υπήρχε ποτέ θεσμικά, η θέση του αρχιφύλακα.

Με δεδομένο ότι οι συγκεκριμένες θέσεις δεν αποτελούν θέσεις ευθύνης, δεν μπορεί με ευθύ τρόπο να εφαρμοστούν οι διατάξεις του Δημοσιοϋπαλληλικού Κώδικα για την επιλογή προσωπικού. Επομένως, αντικαθιστώντας μια άτυπη διαδικασία απευθείας επιλογής από την πολιτική ηγεσία, εισάγουμε μια ρύθμιση που φέρνει αξιοκρατία και διαφάνεια, εφαρμόζοντας τα στοιχεία που έχει ο Υπαλληλικός Κώδικας για την επιλογή αυτού του προσωπικού.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς, εκ μέρους του Προεδρείου που εκπροσωπεί το σύνολο της Βουλής, προσυπογράφουμε τα όσα είπε ο κύριος Υφυπουργός για την πολιτιστική καταστροφή που έγινε χθες στην Παναγία των Παρισίων. Η Βουλή των Ελλήνων εκφράζει την πλήρη συμπαράστασή της στους συναδέλφους μας της Βουλής της Γαλλίας και βεβαίως και στον γαλλικό λαό.

Τον λόγο έχει ο κ. Γεώργιος Ουρσουζίδης, γενικός εισηγητής του ΣΥΡΙΖΑ.

Ανοίγει ο κατάλογος για όσους συναδέλφους θέλουν να γραφτούν ηλεκτρονικά. Το σύστημα θα κλείσει μόλις κατέβει από το Βήμα ο κ. Κατσαφάδος, ο εισηγητής της Νέας Δημοκρατίας.

Κύριε Ουρσουζίδη, έχετε τον λόγο.

**ΓΕΩΡΓΙΟΣ ΟΥΡΣΟΥΖΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητοί συνάδελφοι, δεν μπορώ κι εγώ να μην κάνω μία αναφορά στο τραγικό γεγονός που συνέβη στο Παρίσι, σε ένα μνημείο παγκόσμιας πολιτιστικής κληρονομιάς. Ήταν αδιανόητο αυτό που συνέβη, να παραδοθεί στις φλόγες το τοπόσημο της ιστορικής πόλης των Παρισίων, το οποίο αλλάζει οριστικά μορφή. Δεν μπορώ παρά να εκφράσω την οδύνη μου και την αλληλεγγύη μου στον γαλλικό λαό.

Έρχομαι τώρα στο νομοσχέδιο.

Το πρώτο μέρος του νομοσχεδίου αφορά στην ίδρυση της Ελληνικής Αναπτυξιακής Τράπεζας. Η πρωτόγνωρη κρίση, μακράν η χειρότερη σε περίοδο ειρήνης που βίωσε η χώρα την τελευταία δεκαετία, αναντίρρητα επηρέασε αρνητικά την ικανότητα δανεισμού των πιστωτικών ιδρυμάτων, με αποτέλεσμα να ελαχιστοποιηθούν οι δυνατότητες δανεισμού για τις ελληνικές επιχειρήσεις, πόσω μάλλον του φθηνού δανεισμού. Με λίγα λόγια, έλειψε το απαραίτητο οξυγόνο από την οικονομία. Σε αυτό συνέβαλε, βεβαίως, η μείωση των εισοδημάτων των πολιτών, η μείωση της αποταμίευσης των νοικοκυριών, δηλαδή, της καταθετικής βάσης. Σε αυτό συνέβαλε, επίσης, η αύξηση του αριθμού των μη εξυπηρετούμενων δανείων, που ήρθε σαν συνέπεια, επίσης, της κρίσης.

Τα παραπάνω αναπόφευκτα οδήγησαν σε πολύ πιο αυστηρά κριτήρια χορήγησης δανείων, τα οποία αποτελούν το βασικό πρόβλημα στην αξιοποίηση του παραγωγικού δυναμικού της χώρας, ιδίως στην περιφέρεια. Κατ’ επέκταση οδήγησαν στην αλματώδη αύξηση της ανεργίας και φυσικά, στη διάρρηξη της κοινωνικής συνοχής.

Κάτω από αυτές τις συνθήκες και παρά τη βελτίωση των τελευταίων χρόνων, το κράτος καλείται να ανταποκριθεί στην επιτακτική ανάγκη χρηματοδότησης της πραγματικής οικονομίας.

Η ίδρυση ενός σύγχρονου αναπτυξιακού φορέα, όπως η Ελληνική Αναπτυξιακή Τράπεζα, συνιστά μια τομή για το εγχώριο χρηματοπιστωτικό σύστημα με στόχο την ανάπτυξη της οικονομίας. Δεν πρωτοτυπούμε. Η Ελλάδα είναι η μόνη χώρα στην Ευρωπαϊκή Ένωση που δεν διαθέτει παρόμοιο θεσμό. Η απαίτηση για τη δημιουργία ενός θεσμού ικανού να στηρίξει αποτελεσματικά τις ανάγκες της και τις πρωτοβουλίες των ελληνικών επιχειρήσεων, είναι κάτι παραπάνω από προφανής.

Από το 1816 στην Ευρώπη, από το 1855 στην Αμερική, το 1947 στην Ασία και το 1959 στην Αφρική λειτουργούν δημόσιες αναπτυξιακές τράπεζες, στηρίζοντας τις επιχειρήσεις και τις κατά τόπους οικονομίες. Σημειώνεται ότι το 2016 υπήρχαν περίπου πεντακόσιες είκοσι εθνικές αναπτυξιακές τράπεζες παγκοσμίως, μεταξύ των οποίων οι σαράντα εννέα στην Ευρώπη.

Το νομοσχέδιο καθορίζει το πλαίσιο για τη λειτουργία της Ελληνικής Αναπτυξιακής Τράπεζας στη χώρα μας. Η Ελληνική Αναπτυξιακή Τράπεζα θα προέλθει από τη μετεξέλιξη του λειτουργούντος ως ανώνυμη εταιρεία «Εθνικού Ταμείου Επιχειρηματικότητας και Ανάπτυξης», το γνωστό «ΕΤΕΑΝ Α.Ε.» Επίσης, το παρόν νομοσχέδιο μετατρέπει σε χρηματοδοτικό οργανισμό την Ελληνική Αναπτυξιακή Τράπεζα με σαφή αναπτυξιακή κατεύθυνση και συμβουλευτικό ρόλο.

Η Τράπεζα έχει ως κύριο σκοπό την υποστήριξη του παραγωγικού συστήματος, με στόχο την προώθηση της βιώσιμης ανάπτυξης της οικονομίας σε εθνικό επίπεδο, όπως και την επιλογή των έργων που θα χρηματοδοτεί. Δεν θα λαμβάνει υπ’ όψιν στενά τις χρηματοοικονομικές αποδόσεις, αλλά συνολικά τα αναπτυξιακά οφέλη που τα έργα αυτά θα παράγουν σε εθνικό επίπεδο.

Αναντίρρητα, μεταξύ των αναγκών των ελληνικών επιχειρήσεων, η πρόσβαση σε χρηματοδότηση ανάγεται στην πιο κρίσιμη προϋπόθεση για τη βιώσιμη ανάπτυξη τους, ιδιαίτερα σε περιόδους όπως αυτή που βιώνουμε.

Λίγο λόγια τώρα για τους στόχους, κωδικοποιημένα. Η Ελληνική Αναπτυξιακή Τράπεζα θα λειτουργεί ως ανώνυμη εταιρεία. Θα έχει παραρτήματα σε όλες τις περιφέρειες της χώρας. Θα είναι αυτοχρηματοδοτούμενη. Τα κονδύλια θα προέρχονται από το ΕΣΠΑ, το τραπεζικό σύστημα και ιδιώτες επενδυτές. Δεν θα παρέχει απευθείας χρηματοδότηση σε επιχειρήσεις, αλλά μέσω του τραπεζικού συστήματος. Θα παρέχει και συμβουλευτικές υπηρεσίες προς τις επιχειρήσεις, κάτι απολύτως απαραίτητο. Η δράση της συνίσταται κυρίως σε σύναψη συμβάσεων χρηματοδότησης μέσω παροχής δανείων.

Έρχομαι τώρα στο δεύτερο μέρος του νομοσχεδίου, το οποίο αφορά στην προσέλκυση στρατηγικών επενδύσεων. Το νομοσχέδιο κινείται στην κατεύθυνση της ανάπτυξης πάνω σε τρεις συνιστώσες: την οικονομική, την κοινωνική και την περιβαλλοντική, που έχει προσδιοριστεί σαν εθνική αναπτυξιακή στρατηγική, με έμφαση στη βιομηχανική ανάπτυξη και την προσαρμογή στην προηγμένη οικονομία της γνώσης.

Για τον λόγο αυτό αναθεωρείται το υφιστάμενο θεσμικό πλαίσιο για την προσέλκυση στρατηγικών επενδύσεων, προκειμένου να προσαρμοστεί στα νέα δεδομένα, καθώς το προηγούμενο σχέδιο, μέσα στις συνθήκες κρίσης που επικρατούν την τελευταία δεκαετία, προφανώς -όπως ήταν αναμενόμενο- αστόχησε.

Το νέο θεσμικό πλαίσιο, λοιπόν, καθίσταται πιο ελκυστικό και αποτελεσματικό για τους επενδυτές, προσφέροντας ένα μεγάλο εύρος ωφελημάτων, προκειμένου να προσελκύσει στρατηγικές επενδύσεις σε όλους τους κλάδους της οικονομίας. Κατοχυρώνει, δε, μία ασφαλή, διαφανή και ταχεία διαδικασία για τους επενδυτές. Μόνο έτσι θωρακίζεται πραγματικά το δημόσιο συμφέρον, στηρίζοντας την επιχειρηματικότητα και αναδεικνύοντας ένα ασφαλές επενδυτικό περιβάλλον, κάτι που έλλειψε για πάρα πολλά χρόνια.

Ο υφιστάμενος ν.3894/2010 λειτούργησε στη λογική της παροχής κινήτρων με μόνο κριτήριο τα όρια υπαγωγής. Η προσέγγιση αυτή είχε ισχνά αποτελέσματα, καθώς απευθύνθηκε ουσιαστικά μόνο σε επενδύσεις στον τουρισμό, mall και κάποιες επενδύσεις στην ενέργεια. Ως εκ των ενόντων προκύπτει, αυτό δεν έφερε τα ποθούμενα αποτελέσματα. Παρά τις τροποποιήσεις του, δεν θα καταστεί ποτέ αποτελεσματικός στην προσέλκυση επενδύσεων.

Είναι χαρακτηριστικό ότι στα οκτώ χρόνια εφαρμογής του, έχουν υπαχθεί μόλις δεκαπέντε επενδυτικά σχέδια χωρίς να υλοποιηθεί ως σήμερα κανένα από αυτά. Αυτό νομίζω από μόνο του αρκεί για να περιγράψει την πραγματικότητα και την ανάγκη αλλαγής και νέας σελίδας.

Η διάκριση των κατηγοριών στον προτεινόμενο νόμο προέκυψε από την αποτίμηση των πενιχρών αποτελεσμάτων του προηγούμενου νόμου. Γι’ αυτόν τον λόγο επελέγη να θεσμοθετηθεί στοχευμένη κατανομή ανά τομέα επενδύσεων. Η ασάφεια του προηγούμενου πλαισίου για τα φορολογικά κίνητρα, τα οποία ουδέποτε εξειδικεύτηκαν, ούτε απονεμήθηκαν σε κάποια επένδυση καθώς η σχετική διάταξη αποδείχθηκε εκ των πραγμάτων ανεφάρμοστη, δεν προσέλκυσε καμμία παραγωγική επένδυση του τομέα της βιομηχανίας ή της έρευνας ή της ανάπτυξης, που αποτελούν προτεραιότητα για την εθνική αναπτυξιακή στρατηγική, που όλοι μοχθούμε.

Τι κάνουμε με το νέο θεσμικό πλαίσιο; Προσπαθούμε να διευρύνουμε τους κλάδους οι οποίοι θα ενδιαφερθούν για να μπουν στις στρατηγικές επενδύσεις και κυρίως στη βιομηχανία, την έρευνα και την ανάπτυξη. Ενισχύουμε τα κίνητρα. Δίνουμε πολύ περισσότερα φορολογικά κίνητρα, ταχεία απόσβεση, υπεραπόσβεση και γενναία επιχορήγηση. Άρα, διευρύνουμε το φάσμα των επιχειρήσεων που εν δυνάμει θα μπορούσαν να ενδιαφερθούν.

Εισάγουμε την ψηφιακή διαβούλευση, κάτι το οποίο είναι προς το κοινό συμφέρον τόσο των επενδυτών όσο και του δημοσίου. Η διαφάνεια εγγυάται την πλήρη ενημέρωση του επενδυτή, αλλά και τις υποχρεώσεις του δημοσίου.

Εισάγουμε την έννοια του «ανεξάρτητου ελεγκτή», δηλαδή παρακολουθούμε την επένδυση, ενώ πριν έπαιρνε το χαρακτηρισμό ως «στρατηγική επένδυση», προωθούνταν για ταχεία αδειοδότηση, αλλά κανείς δεν παρακολουθούσε την υλοποίηση της επένδυσης που εν τέλει είναι το ζητούμενο και αφορά ευθέως στο δημόσιο συμφέρον. Δίνεται η δυνατότητα με το χαρακτηρισμό «στρατηγική επένδυση» σε ακίνητα του ευρύτερου δημόσιου τομέα να έχουν τα οφέλη από την υπεραξία, η οποία προκύπτει από τον χαρακτηρισμό.

Για την αντιμετώπιση των αστοχιών του προηγούμενου θεσμικού πλαισίου, αλλά και για την προσαρμογή στις ανάγκες της εθνικής οικονομίας στη μετά μνημονίου εποχή, με το προτεινόμενο σχέδιο νόμου εισάγεται σειρά καινοτομιών που στοχεύουν στην προσέλκυση επενδύσεων. Το ζητούμενο ήταν και παραμένει η διαφάνεια, η ταχύτητα, η αποτελεσματικότητα που, επιτέλους, πρέπει να γίνει πράξη στην πατρίδα μας για τους επενδυτές, αλλά και για τη διοίκηση που εποπτεύει.

Η Διυπουργική Επιτροπή Στρατηγικών Επενδύσεων -ΔΕΣΕ στο εξής- αποφασίζει για την υπαγωγή ή μη του εκάστοτε επενδυτικού σχεδίου και το εντάσσει σε μία από τις κατηγορίες των στρατηγικών επενδύσεων. Οι στρατηγικές επενδύσεις κατηγοριοποιούνται ανάλογα με τα παρεχόμενα σε αυτές κίνητρα ενίσχυσης, τα οποία είναι πλέον πολύ πιο ισχυρά και κυρίως ποικίλα, προσφέροντας ένα μεγάλο εύρος ωφελημάτων στους επενδυτές με συγκεκριμένη στόχευση.

Τα κίνητρα, λοιπόν, που προσφέρονται στο νέο πλαίσιο -τα οποία, επίσης, συνοπτικά θα τα αναφέρω- είναι τα εξής: Τα ΕΣΧΑΣΕ, τα Ειδικά Σχέδια Χωρικής Ανάπτυξης Στρατηγικών Επενδύσεων, εργαλείο απαραίτητο. Ταχεία αδειοδότηση. Σταθερό φορολογικό καθεστώς. Κλιμακούμενα φορολογικά κίνητρα, όπως φορολογική απαλλαγή για συγκεκριμένες κατηγορίες επενδύσεων πάνω από τα όρια του αναπτυξιακού νόμου ή όπως η επιταχυνόμενη απόσβεση. Επιδότηση μισθολογικού κόστους και ενισχύσεις για έργα έρευνας και ανάπτυξης. Ευνοϊκή φορολογία για τα στελέχη των επιχειρήσεων. Εναλλακτικές μορφές επίλυσης διαφορών και διαιτησία. Δηλαδή, ό,τι ακριβώς είχε ανάγκη ο επενδυτής και η οικονομία της χώρας που δεινοπάθησε στα χρόνια της κρίσης.

Η ενίσχυση των επιχειρήσεων σε μειονεκτικές αναπτυξιακά περιοχές της χώρας ήταν κάτι εντελώς απαραίτητο και προβλέπεται στο σχέδιο νόμου. Η διαδικασία καταβολής των ενισχύσεων θα ακολουθήσει τον κανόνα de minimis, δηλαδή έως 200 χιλιάδες ευρώ για δύο ή τρία χρόνια. Η υποβολή των δικαιολογητικών θα τεθεί σε εφαρμογή από τον Μάιο του 2019.

Επίσης, τίθενται κριτήρια επιλογής των προς ενίσχυση περιοχών και έχουμε το εγχείρημα της ιεράρχησης των περιοχών της χώρας με κριτήριο την αναπτυξιακή τους δυναμική. Περιλαμβάνεται η συλλογή και επεξεργασία δεδομένων που επέτρεψαν την απεικόνιση της πολυδιάστατης έννοιας της τοπικής ευημερίας και ανάδειξης των χωρικών ανισοτήτων.

Για τον λόγο αυτό οι μεταβλητές, που χρησιμοποιήθηκαν, χωρίζονται σε τρεις κεντρικές κατηγορίες: οικονομία, εκπαίδευση και δημογραφικά χαρακτηριστικά.

Με αυτά, λοιπόν, τα κριτήρια υπάρχει δυνατότητα να βοηθηθούν οι περιοχές εκείνες, που πραγματικά δεν μπόρεσαν ή δεν άντεξαν στα χρόνια της κρίσης και οφείλουμε να τις δούμε με τα κριτήρια τα οποία προανέφερα.

Τέλος, θα πρέπει να κάνω μία αναφορά στο περιβόητο άρθρο 40, το οποίο αφορά σε επενδύσεις οι οποίες υλοποιήθηκαν μεν, αλλά δεν κατέστη δυνατό να ολοκληρωθεί το κομμάτι εκείνο που αφορά στα ψευδή ή παραπλανητικά ή αποσιωποιηθέντα στοιχεία των επιχειρήσεων. Πρόκειται για παραστατικά που η μη νόμιμη αξία είναι μικρότερη από ένα εκατομμύριο. Σήμερα δεν υπάρχει όριο, δηλαδή μπορεί να είναι πολύ περισσότερα.

Το δεύτερο είναι η ενίσχυση για μη νόμιμη αξία, που πρέπει να είναι μικρότερη από το 10% της συνολικής ενίσχυσης. Σήμερα είναι 25%. Επίσης, προβλέπεται κύρωση η οποία είναι διπλάσια της ενίσχυσης η οποία προκύπτει από ψευδή ή παραπλανητικά ή από αποσιωποιηθέντα στοιχεία. Πριν δεν υπήρχε καμία κύρωση.

Όταν οι επενδυτές, λοιπόν, έχουν ολοκληρώσει την επένδυση κι έχουν καταβάλει την ίδια συμμετοχή, τότε σε αυτές τις περιπτώσεις αντί για απένταξη, δηλαδή εξόντωση, θα τους δίνουμε τη δυνατότητα να έχουν μία κύρωση της τάξης από 10% έως 30% του ύψους της εγκριθείσας ενίσχυσης. Αναφέρονται αναλυτικά στο σχέδιο νόμου οι περιπτώσεις οι οποίες υπάρχουν και το πώς αντιμετωπίζονται.

Αυτό, όμως, που είναι η ουσία της αλλαγής αφορά στα παρακάτω: Αν υποβλήθηκαν στην υπηρεσία μη νόμιμα παραστατικά δαπανών, των οποίων η μη νόμιμη αξία δεν υπερβαίνει το ένα εκατομμύριο και η ενίσχυση που αφορά στη μη νόμιμη αξία αυτών δεν υπερβαίνει το 10% της συνολικής ενίσχυσης που αφορά στο επενδυτικό σχέδιο, τότε τα παραστατικά αυτά, κατά το μέρος της μη νόμιμης αξίας τους, δεν πιστοποιούνται για την ολοκλήρωση του επενδυτικού σχεδίου και το επενδυτικό σχέδιο ολοκληρώνεται με επιβολή κύρωσης ίσης με το διπλάσιο ποσό της ενίσχυσης που αντιστοιχεί στην μη νόμιμη αξία των παραστατικών. Η ρύθμιση αυτή δεν περιλαμβάνει περιπτώσεις πλαστών παραστατικών στοιχείων, παρά μόνο αυτά που ανέφερα.

Δεύτερον, αν τα ψεύδη παραπλανητικά ή αποσιωπηθέντα στοιχεία αφορούν στην κάλυψη της ίδιας συμμετοχής, εφόσον κατά την περίοδο υλοποίησης της επένδυσης καλύφθηκε νόμιμα η ίδια συμμετοχή και τεκμηριώνεται η δυνατότητα ολοκλήρωσης της επένδυσης, στην περίπτωση αυτή επιβάλλεται είτε η μερική παρακράτηση είτε η μερική επιστροφή της ενίσχυσης, το ύψος της οποίας δεν μπορεί να είναι χαμηλότερο από 10% της εγκριθείσας ενίσχυσης.

Γιατί συμβαίνουν όλα αυτά; Πρώτα απ’ όλα, θέλω να ξεκαθαρίσω ότι όλες οι περιπτώσεις αφορούν σε προηγούμενες κυβερνήσεις. Εμείς κληρονομήσαμε αυτά τα προβλήματα και έπρεπε να τα αντιμετωπίσουμε.

Πρέπει να τονίσω, λοιπόν, ότι όλες οι περιπτώσεις αφορούν σε επενδύσεις που εντάχθηκαν στον ν.3908/2011 από προηγούμενες κυβερνήσεις. Σήμερα καλούμαστε είτε να εξορθολογήσουμε τις κυρώσεις είτε να κλείσουμε επιχειρήσεις που έχουν ολοκληρώσει επενδύσεις και είναι ήδη σε λειτουργία.

Ποιος, αλήθεια, επενδυτής είναι βέβαιος ότι όλες οι τιμολογημένες συναλλαγές συνοδεύονται από απολύτως νόμιμα παραστατικά, όταν δεν υπάρχει κανένας θεσμοθετημένος μηχανισμός ελέγχου ώστε να προστατευθεί; Βεβαίως, οι παραβάτες επενδυτές πρέπει να τιμωρούνται, αλλά όχι με κυρώσεις που εξοντώνουν και ακυρώνουν τις επενδύσεις εκατομμυρίων και οδηγούν στην ανεργία τους εργαζόμενους.

Ναι, λοιπόν, στις κυρώσεις. Όχι στην ακύρωση των επενδύσεων. Αυτό είναι το πνεύμα της υπ’ όψιν ρύθμισης του άρθρου 40.

Μόνο ένας εντελώς άσχετος με την αγορά ή ένας γραφειοκράτης μπορεί να ισχυριστεί ότι παντού υπάρχει σκοπιμότητα. Πράγματι, υπάρχει σε πολλές περιπτώσεις, αλλά υπάρχουν και επενδυτές που έπεσαν θύματα της ανεξέλεγκτης κατάστασης που κυριαρχούσε στην ελληνική πραγματικότητα εδώ και δεκαετίες. Αυτό νομίζω ότι το αντιλαμβάνονται όλοι όσοι επιχειρούν στην Ελλάδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η μόνη λύση θα ήταν η ηλεκτρονική τιμολόγηση με άμεση διασταύρωση on line σε όλες τις συναλλαγές. Είναι καιρός να προχωρήσουμε στην υλοποίηση αυτής της απαραίτητης ρύθμισης.

Το ζητούμενο είναι η ορθή νομοθέτηση, η εφαρμογή του πνεύματος της αγοράς στις διατάξεις του νόμου, η αποκατάσταση της εμπιστοσύνης του πολίτη προς τη διοίκηση. Αυτός είναι ο στόχος και όχι μόνο αυτού του νομοσχεδίου.

Τέλος, κύριε Πρόεδρε, θέλω να καταθέσω μια τροπολογία, η οποία εκ παραδρομής δεν συζητήθηκε στην επιτροπή.

**ΠΡΟΕΔΡΕΥΩΝ (Νικήτας Κακλαμάνης):** Αναφέρεστε σε βουλευτική τροπολογία;

**ΓΕΩΡΓΙΟΣ ΟΥΡΣΟΥΖΙΔΗΣ:** Όχι, αναφέρομαι σε…

**ΠΡΟΕΔΡΕΥΩΝ (Νικήτας Κακλαμάνης):** Γιατί οι δύο από τις υπουργικές συζητήθηκαν και ενσωματώθηκαν και είναι μία που θα συζητηθεί.

**ΓΕΩΡΓΙΟΣ ΟΥΡΣΟΥΖΙΔΗΣ:** Επαναλαμβάνω, κύριε Πρόεδρε, ότι εκ παραδρομής δεν συμπεριελήφθη αυτή η τροπολογία την οποία κατέθεσε η Ένωση Ανωνύμων Εταιρειών. Με δυο λόγια αφορά στην παραδοξότητα να απαλλάσσεται από τον ειδικό φόρο επί των ακινήτων το ημεδαπές κοινωφελές ίδρυμα που εποπτεύεται από δημόσια αρχή και να μην απαλλάσσεται η ανώνυμη εταιρεία με ονομαστικοποιημένες μέχρι φυσικού προσώπου μετοχές, επειδή μέρος των μετοχών της κατέχονται από κοινωφελές ίδρυμα εποπτευόμενο από δημόσια αρχή, για το οποίο δεν νοείται, βέβαια, η ονομαστικοποίηση μέχρι φυσικού προσώπου.

Αυτή είναι η ουσία της τροπολογίας. Θα την καταθέσω και είναι στην κρίση των συναδέλφων.

**ΠΡΟΕΔΡΕΥΩΝ (Νικήτας Κακλαμάνης):** Ποιος την έχει καταθέσει, κύριε συνάδελφε, και από ποιον υπογράφεται; Διότι εγώ δεν βλέπω κάτι εδώ.

**ΓΕΩΡΓΙΟΣ ΟΥΡΣΟΥΖΙΔΗΣ:** Θα την καταθέσω, λοιπόν, εγώ και είναι στην κρίση του συναδέλφων.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Οι επιχειρηματίες την υπογράφουν.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντινόπουλε, στην επιτροπή αιτήματα έρχονται από οποιονδήποτε φορέα. Θα κατατεθεί, επομένως.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Εδώ φαίνεται ότι οι επιχειρηματίες μας στέλνουν κατευθείαν τροπολογίες, κύριε Πρόεδρε. Εδώ μιλάμε για την αποκάλυψη!

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς, θα πάρετε τον λόγο να μιλήσετε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** … (δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντινόπουλε, αν έχετε έρθει ορεξάτος, σας λέω ότι σε λίγο θα πάρετε τον λόγο να μιλήσετε και να πείτε ό,τι θέλετε.

Θα κατατεθεί, κύριε Ουρσουζίδη, η τροπολογία αυτή;

**ΓΕΩΡΓΙΟΣ ΟΥΡΣΟΥΖΙΔΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Θα κατατεθεί.

Σας ευχαριστώ πολύ.

**ΓΕΩΡΓΙΟΣ ΟΥΡΣΟΥΖΙΔΗΣ:** Εγώ σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία τριάντα δύο μαθήτριες και μαθητές και δύο εκπαιδευτικοί συνοδοί από το 5ο Γυμνάσιο Αγίου Δημητρίου (δεύτερο τμήμα) και είκοσι μία μαθήτριες και μαθητές και δύο εκπαιδευτικοί συνοδοί από το 1ο Δημοτικό Σχολείο Παπάγου.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Προχωράμε με τον γενικό εισηγητή της Νέας Δημοκρατίας, τον συνάδελφο κ. Κατσαφάδο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, σας το είπα στην επιτροπή, σας το λέω και σήμερα στην Ολομέλεια: Δυστυχώς, ΣΥΡΙΖΑ και ανάπτυξη, ΣΥΡΙΖΑ και επενδύσεις είναι έννοιες ασύμβατες. Και δεν το λέμε εμείς για να σας κάνουμε αντιπολίτευση, αλλά το λένε όλοι οι παράγοντες της αγοράς. Το λένε τα ίδια τα οικονομικά αποτελέσματα, γιατί είστε κοντά τεσσεράμισι χρόνια στην εξουσία.

Οι ληξιπρόθεσμες οφειλές παραμένουν στα 2,1 δισεκατομμύρια ευρώ απέναντι στους προμηθευτές, ενώ είχατε δεσμευθεί ότι τον Αύγουστο του 2018 θα είχαν μηδενιστεί, τον Δεκέμβριο του 2018 θα είχαν μηδενιστεί, αλλά παραμένουν σ’ αυτό το τεράστιο ύψος.

Τα χρέη των ιδιωτών απέναντι στο κράτος έχουν διογκωθεί. Οι προβλέψεις σας σε σχέση με την ανάπτυξη για τέταρτη συνεχόμενη χρονιά πέφτουν έξω. Έχουμε μια ασθενική ανάπτυξη.

Και δυστυχώς, όπως μας είπε η ΕΛΣΤΑΤ, σύμφωνα με τα πρόσφατα στοιχεία της, ο ακαθάριστος σχηματισμός παγίου κεφαλαίου, ο οικονομικός δείκτης, ο οποίος αποτυπώνει τη συνολική πορεία των επενδύσεων, υποχώρησε το 2018 στα επίπεδα του 1996 τόσο σε τρέχουσες όσο και σε σταθερές τιμές.

Ο συγκεκριμένος δείκτης ο οποίος μετρά την αναλογία επενδύσεων ως προς το ΑΕΠ κατατάσσει, δυστυχώς, την Ελλάδα, τη χώρα μας, στην τελευταία θέση της Ευρώπης και, μάλιστα, με τεράστια διαφορά σε σχέση με τον μέσο όρο της Ευρωπαϊκής Ένωσης. Ειδικότερα, στην Ελλάδα περιορίστηκε στο 11,1%, τη στιγμή που ο μέσος όρος τόσο στην Ευρωπαϊκή Ένωση όσο και στην ευρωζώνη διαμορφώνεται στο 20,8%.

Οι ακαθάριστες επενδύσεις παγίου κεφαλαίου μειώθηκαν το τέταρτο τρίμηνο του 2018 κατά 27,2% σε σχέση με το τέταρτο τρίμηνο του 2017, τη στιγμή, μάλιστα, που άλλες χώρες που ακολούθησαν προγράμματα οικονομικής προσαρμογής, όπως η Πορτογαλία, η Ισπανία, η Κύπρος καταγράφουν σημαντική επενδυτική δραστηριότητα.

Τρία δισεκατομμύρια λιγότερα, κυρίες και κύριοι συνάδελφοι, είναι οι επενδύσεις το 2018 σε σχέση με το 2017. Όμως, ακόμα και για το ΕΤΕΑΝ, γιατί θα μιλήσουμε για την Αναπτυξιακή Τράπεζα, για το οποίο κόπτεσθε μετά από τεσσεράμισι χρόνια, οφείλω να σας πω ότι τα έσοδα το 2018 είναι 2 εκατομμύρια ευρώ σε σχέση με 10 εκατομμύρια ευρώ που ήταν το 2017. Τόσο ήταν το ενδιαφέρον σας γύρω από την ενίσχυση των μικρομεσαίων επιχειρήσεων στη χώρα μας.

Δεν χρειάζεται να αναφερθώ για τη θέση την οποία έχει η χώρα μας στην απορρόφηση του ΕΣΠΑ. Είναι εικοστή τρίτη στην Ευρωπαϊκή Ένωση!

Βλέπετε, λοιπόν, κυρίες και κύριοι συνάδελφοι, ότι όχι μόνο δεν εκμεταλλευόμαστε στον βαθμό που θα έπρεπε τους πόρους, τα μέσα, τα οποία μας δίνει η Ευρωπαϊκή Ένωση για να μπορέσουμε να ενισχύσουμε και να τονώσουμε την ιδιωτική οικονομία, αλλά κάνουμε και ό,τι μπορούμε για να την καθηλώσουμε και με την τεράστια υπερφορολόγηση, την οποία έχουν υποστεί σύσσωμη η ελληνική κοινωνία και οι ιδιωτικές επιχειρήσεις, αλλά και μέσα από τις ιδεοληψίες και τις αγκυλώσεις σας γύρω από το επιχειρείν.

Κυρίες και κύριοι συνάδελφοι, προφανώς και χρειάζεται μια Εθνική Αναπτυξιακή Τράπεζα. Βέβαια, δεν είναι τράπεζα αυτό το οποίο συζητάμε. Είναι ένας οργανισμός. Δεν μπορεί να πάει κάποιος να καταθέσει χρήματα. Είναι ένας οργανισμός, ο οποίος βρίσκεται στη σωστή κατεύθυνση. Θα έπρεπε να υπάρχει και στη χώρα μας, όπως υπάρχει στις υπόλοιπες χώρες. Αυτή είναι μια πραγματικότητα.

Εξηγήστε μου, όμως, γιατί το κάνετε με τόση προχειρότητα. Εξηγήστε μου γιατί κάνετε με τέτοιον ερασιτεχνικό τρόπο ακόμα και αυτό. Και εξηγήστε μου σε τελική ανάλυση γιατί το φέρνετε μετά από τεσσεράμισι χρόνια. Δεν θα έπρεπε να ήταν στις πρώτες σας προτεραιότητες; Δεν θα έπρεπε να είχε αναρτηθεί ως πρωταρχική προτεραιότητα σε μια χώρα η οποία βρίσκεται σε τέτοια οικονομική κρίση, σε μια χώρα η οποία στενάζει, σε μια χώρα η οποία έχει ανάγκη από καλές θέσεις εργασίας;

Δυστυχώς, όμως, εσείς επιλέξατε έναν άλλο δρόμο, ιεραρχήσατε άλλες προτεραιότητες και το μόνο το οποίο κάνετε σήμερα είναι το ΕΤΕΑΝ, το οποίο το φέρατε στην κατάσταση στην οποία βρίσκεται, να το μετονομάσετε απλά σε μια Ελληνική Αναπτυξιακή Τράπεζα. Αυτή ήταν η συμφωνία με τον Πρόεδρο της Γαλλίας και μόνο από εκεί έχετε πάρει οδηγίες και συμβουλές, γιατί κατά τη διάρκεια της επιτροπής δεν μας είπατε αν χρησιμοποιήσατε την Ευρωπαϊκή Κεντρική Τράπεζα, άλλους ευρωπαϊκούς οργανισμούς, έστω συμβουλευτικά, για να μπορέσει να δημιουργηθεί αυτός ο οργανισμός, ο οποίος να είναι προς όφελος των μικρομεσαίων επιχειρήσεων.

Κυρίες και κύριοι συνάδελφοι, πραγματικά μέσα από το νομοσχέδιο λείπουν σημαντικά πράγματα σε ό,τι έχει να κάνει με την Ελληνική Αναπτυξιακή Τράπεζα.

Στο νομοσχέδιο θα έπρεπε να αναφέρεται το σαφές οργανόγραμμα της Ελληνικής Αναπτυξιακής Τράπεζας -σας το ζητήσαμε, δεν μας το φέρατε-, οι ελάχιστες προδιαγραφές τις οποίες θα πρέπει να έχουν τα στελέχη τα οποία θα επανδρώσουν το οργανόγραμμα σε θέσεις του διοικητικού συμβουλίου και διευθυντικών στελεχών, οι ευθύνες τις οποίες έχουν αυτά τα στελέχη και μια σαφής περιγραφή της συνεργασίας της Ελληνικής Αναπτυξιακής Τράπεζας με τα υφιστάμενα συστημικά και μη τραπεζικά συστήματα.

Αντιθέτως, υπάρχει μία επιτροπή ανάδειξης υποψηφίων που δεν ξέρουμε πώς θα ορισθεί.

Δημιουργείτε παραμονές των εκλογών ένα διοικητικό συμβούλιο το οποίο θα εξυπηρετεί τη δική σας αναπτυξιακή πολιτική, αλλά θα υποθηκεύετε την αναπτυξιακή πολιτική που θα θέλει να κάνει η επόμενη κυβέρνηση. Η θητεία του θα είναι για πέντε χρόνια. Θα είναι ένα διοικητικό συμβούλιο, το οποίο θα το ορίσετε εσείς με βάση τις κομματικές αρετές που θα έχουν τα στελέχη που θα το απαρτίζουν. Θα είναι ένα διοικητικό συμβούλιο το οποίο θα είναι κυρίαρχο, γιατί από ό,τι φαίνεται, έτσι όπως γράφεται μέσα στο νομοσχέδιο, ο εποπτικός έλεγχος γύρω από αυτή την Αναπτυξιακή Τράπεζα δεν θα περνάει μέσα από το Γενικό Λογιστήριο του Κράτους, δεν θα έχει σχέση με την Ελληνική Στατιστική Υπηρεσία, δεν θα έχει σχέση με την Τράπεζα της Ελλάδος, αλλά θα στέλνονται κάποιες αναφορές στον εκάστοτε Υπουργό Οικονομικών, ο οποίος θα τις θεωρεί.

Θεωρείτε, λοιπόν, ότι μέσα από αυτή τη διαδικασία διασφαλίζεται ο στρατηγικός ρόλος τον οποίο θα πρέπει να έχει η συγκεκριμένη τράπεζα; Πού υπάρχει ένας στρατηγικός σχεδιασμός για αυτή την τράπεζα; Επαφίεται στην απόφαση που θα πάρει το διοικητικό συμβούλιο. Όλα, λοιπόν, περνούν μέσα από ένα διοικητικό συμβούλιο το οποίο εσείς θα ορίσετε με κριτήρια τα οποία, από ό,τι μας έχετε αποδείξει μέχρι σήμερα, δεν έχουν σχέση με την αγορά, αλλά έχουν σχέση με την κομματική νομιμότητα.

Μιλάμε για θέσεις εργασίας. Παραδέχτηκε ο κύριος Υπουργός, ο κ. Δραγασάκης, ότι ενδεχομένως να ανοίξουν και υποκαταστήματα. Γιατί όλα αυτά;

Κατ’ αρχάς, δεν μπορώ να καταλάβω τι νόημα έχει μία τράπεζα η οποία δεν θα λειτουργεί ως τράπεζα να έχει υποκαταστήματα. Αυτό είναι ένα άλλο θέμα. Προφανώς, ο μόνος ρόλος των υποκαταστημάτων είναι να μπορέσουμε να δικαιολογήσουμε κάποιες νέες θέσεις εργασίας. Και γιατί αυτές οι προσλήψεις δεν γίνονται με κάποια αξιοκρατική διαδικασία; Και γιατί δεν περνούν μέσα από τη διαδικασία του ΑΣΕΠ;

Έχουμε, λοιπόν, ένα διοικητικό συμβούλιο το οποίο θα ορίζει τη μοίρα και την τύχη της συγκεκριμένης Αναπτυξιακής Τράπεζας -η οποία θα διαχειρίζεται και θα μοχλεύει τα χρήματα τα οποία θα έχουμε μέσα από την Ευρωπαϊκή Ένωση- το οποίο θα δίνει αναφορά επί της ουσίας μόνο στον εαυτό του και στον εκάστοτε Υπουργό.

Και ο κ. Δραγασάκης είπε ότι δεν θέλουν να κτίσουν μία νέα ΕΤΒΑ, αλλά επί της ουσίας παραδέχτηκε, κύριε Υπουργέ, ότι για να πετύχει αυτό το εγχείρημα, θα πρέπει τα στελέχη τα οποία θα είναι στο διοικητικό συμβούλιο να είναι ικανά και θα πρέπει να υπάρχει η πολιτική βούληση. Και εγώ καλή τη πίστει σας λέω ότι εσείς έχετε την πολιτική βούληση και είσαστε πολύ καλοί. Για τον επόμενο πώς διασφαλίζεται; Αν έρθει ένας κακός Υπουργός και όχι ο κ. Δραγασάκης που είναι ένας καλός Υπουργός, πώς θα μπορέσει να διασφαλιστεί η εύρυθμη και ουσιαστική λειτουργία της συγκεκριμένης τράπεζας;

Οπότε, δυστυχώς, φοβάμαι ότι δεν θα αποφύγουμε να εργαλειοποιηθεί ακόμα και αυτός ο νεοσύστατος οργανισμός στα μέτρα του ΣΥΡΙΖΑ που μας έχει μάθει μέχρι σήμερα, ρουσφέτια, κομματικές τοποθετήσεις, εξυπηρετήσεις «ημετέρων».

Και ξέρετε κάτι; Είναι πραγματικά κρίμα και αμαρτία, γιατί σ’ αυτόν τον οργανισμό θα μπορούσαμε να δώσουμε μια διεθνή διάσταση. Θα μπορούσαμε να μεταχειριστούμε διεθνείς πρακτικές. Δεν αναφέρεται, δυστυχώς, η δυνατότητα εισδοχής διεθνών μετοχών, όπως για παράδειγμα το Διεθνές Χρηματοδοτικό Ίδρυμα, το οποίο όχι μόνο θα ενίσχυε τον ισολογισμό της εταιρείας, αλλά θα μπορούσε να μεταλαμπαδεύσει και πρακτικές οι οποίες θα μπορούσαν να βοηθήσουν περισσότερο την ελληνική οικονομία.

Λείπει η Ευρωπαϊκή Τράπεζα Επενδύσεων, η Παγκόσμια Τράπεζα, το Ευρωπαϊκό Ταμείο Επενδύσεων, ιδρύματα με τεράστια και καταλυτική εμπειρία που θα μπορούσαν να βοηθήσουν στην πραγματική τόνωση και στην πραγματική ώθηση όχι των μικρομεσαίων επιχειρήσεων, κύριε Υπουργέ, των μικρών και πολύ μικρών επιχειρήσεων, όπως μας είπε η ΓΣΕΒΕΕ στην επιτροπή. Διότι δυστυχώς η ελληνική οικονομία σε ένα ποσοστό της τάξης του 87% αυτές τις επιχειρήσεις έχει και αυτές τις επιχειρήσεις θα πρέπει να προωθήσουμε, αυτές τις επιχειρήσεις θα πρέπει να τονώσουμε, αυτές τις επιχειρήσεις θα πρέπει να βοηθήσουμε.

Και μόνο, λοιπόν, το ότι φέρνετε με τόσες ασάφειες αυτό το συγκεκριμένο νομοσχέδιο μετά από τεσσεράμισι σχεδόν χρόνια που είστε στην εξουσία, παραμονή των εκλογών, δείχνει και την προτεραιότητα την οποία δίνετε στην ανάπτυξη και στις επενδύσεις, αλλά και τη λογική να μπορέσετε να το εργαλειοποιηθείτε και να υποθηκεύσετε το αύριο της ανάπτυξης και για τις επόμενες κυβερνήσεις οι οποίες θα έρθουν.

Επιτρέψτε μου να περάσω στο δεύτερο κομμάτι του νομοσχεδίου, το οποίο έχει να κάνει με τις στρατηγικές επενδύσεις. Δεν χωρά καμμία αμφιβολία ότι τόσο ο νόμος του 2010 όσο και του 2011 είχε προβλήματα. Δεν απέδωσε.

Σας ζήτησα, όμως και στην επιτροπή -και ο κύριος Γενικός Γραμματέας του Υπουργείου Ανάπτυξης προσπάθησε να με πείσει- να μου πείτε γιατί πιστεύετε ότι αυτός ο νόμος θα είναι αποτελεσματικός.

Άκουσα χθες σε μία τηλεοπτική συνέντευξή του τον Πρωθυπουργό να λέει «για τις επενδύσεις δεν φταίμε εμείς που δεν γίνονται, φταίει η γραφειοκρατία», λες και δεν είναι Πρωθυπουργός της Ελλάδας τεσσεράμισι σχεδόν χρόνια, είναι Πρωθυπουργός σ’ άλλη χώρα. Και τι κάνατε πάνω σε αυτό; Δεν κάνατε τίποτα από ό,τι φαίνεται. Σε εμβληματικές επενδύσεις, όπως είναι το Ελληνικό, όπως είναι οι Σκουριές, τεσσεράμισι χρόνια δεν έχει γίνει τίποτα. Αυτή είναι η πραγματικότητα.

Εγώ δεν μιλάω για πολλά από αυτά τα οποία γράφει το συγκεκριμένο νομοσχέδιο, όπως για τα φορολογικά κίνητρα. Όμως, φανταστείτε το εξής οξύμωρο, έρχεται μία αριστερή Κυβέρνηση και δίνει φορολογικά κίνητρα και φορολογικές απαλλαγές σε αυτούς οι οποίοι θέλουν να επενδύσουν.

Αν ήσασταν στα έδρανα της αντιπολίτευσης, τι θα λέγατε αν έκανε κάτι τέτοιο η Νέα Δημοκρατία, κυρίες και κύριοι συνάδελφοι; Θα τους κατηγορούσατε για την πλουτοκρατία. Αυτή είναι η πραγματικότητα.

Υπάρχουν, λοιπόν, αρκετά πράγματα στα οποία συμφωνούμε και βοηθούν, αλλά θα θέλαμε να είναι ακόμα πιο τολμηρό το νομοσχέδιο σε ό,τι έχει να κάνει με τις στρατηγικές επενδύσεις. Θα θέλαμε να υπάρχει μία πιο επιταχυνόμενη διαδικασία απαλλοτριώσεων, η απόδοση αιτιολογημένων πολεοδομικών και χωροταξικών παρεκκλίσεων, η αιτιολογημένη παραχώρηση αιγιαλού και παραλίας, καθώς και η επιταχυνόμενη και περιοριστική στα αναγκαία αντιμετώπιση αρχαιολογικών ευρημάτων με την υποχρέωση ανάδειξης και προστασίας τους.

Λείπει ακόμα μια ειδική μνεία σε ό,τι έχει να κάνει με την πρόβλεψη για μικρότερα έργα μεγάλης προστιθέμενης αξίας με δυνατότητες υπεραπόδοσης, όπως ενδεικτικά αλλά όχι περιοριστικά είναι η τεχνολογία και η καινοτομία, η βιοτεχνολογία, η ρομποτική, τα ερευνητικά κέντρα, η συνεταιριστική μηχανοποιημένη αγροτική παραγωγή, οι βιοκαλλιέργειες, η παραγωγή προϊόντων ΠΟΠ, περιβαντολογικά έργα, ειδικές μορφές τουρισμού και άλλα.

Σε αυτό το πλαίσιο θα ήθελα να σας κάνω μία αναφορά σε ό,τι έχει να κάνει με τη μείωση των ορίων ένταξης σε σχέση με αυτά τα οποία εισάγει το άρθρο 10.

Στις στρατηγικές επενδύσεις, κύριε Υπουργέ, το όριο κατά την άποψή μας θα μπορούσε να είναι 80 εκατομμύρια ευρώ με ανάλογη αναπροσαρμογή των θέσεων εργασίας. Στις εμβληματικές επενδύσεις στον τομέα της βιομηχανίας το όριο θα μπορούσε να είναι αρκετά χαμηλότερο, στα 120 εκατομμύρια ευρώ από 200 εκατομμύρια ευρώ. Μην ξεχνάμε ότι οι πολυεθνικές εταιρείες χρησιμοποιούν πολλές φορές ήδη υφιστάμενο πάγιο εξοπλισμό.

Μπορούμε πιθανώς να θεσμοθετήσουμε την κατ’ εξαίρεση ένταξη επενδύσεων προϋπολογισμού άνω των 10 εκατομμυρίων ευρώ που θα ενισχύουν αποφασιστικά υφιστάμενα ανταγωνιστικά πλεονεκτήματα της χώρας ή θα υποστηρίζουν και θα προωθούν νέα ανταγωνιστικά πλεονεκτήματα, με το σκεπτικό των πολλαπλασιαστικών αποτελεσμάτων στην οικονομία τόσο σε επίπεδο τόνωσης της ανάπτυξης όσο και σε επίπεδο δημιουργίας θέσεων εργασίας.

Ανάλογες περιπτώσεις κατ’ εξαίρεση ένταξης μπορεί να υφίστανται και με βάση την τόνωση της ανάπτυξης σε επίπεδο περιφέρειας ή τοπικής κοινωνίας.

Επίσης, το σχέδιο νόμου δεν διευκρινίζει ξεκάθαρα τις επιχειρηματικές δραστηριότητες οι οποίες εντάσσονται στις διατάξεις αυτού του νόμου. Ενδεικτικά θα ήθελα να σας πω ότι μπορεί να υπάρχει ένα πρόβλημα με τις επιχειρήσεις οι οποίες δραστηριοποιούνται γύρω από τις Ανανεώσιμες Πηγές Ενέργειας.

Η έννοια των εμβληματικών επενδύσεων επιτρέψτε μου να πω ότι δεν είναι ευκρινής. Πώς κρίνεται η διακεκριμένη, διεθνούς φήμης, επιχείρηση και σε ποια κατάταξη πρέπει να βρίσκεται στις πρώτες θέσεις μια τέτοια επένδυση;

Κύριοι Υπουργοί, κυρίες και κύριοι συνάδελφοι, η χώρα δέκα χρόνια τώρα βιώνει μία τρομερή οικονομική κρίση, μία πρωτόγνωρη οικονομική κρίση.

Σκοπός της Νέας Δημοκρατίας -και σύμφωνα με τα λεγόμενα του Αρχηγού της, του Κυριάκου Μητσοτάκη- είναι να δώσει μία μεγάλη μάχη, να κάνει ό,τι μπορεί για να μπορέσει η χώρα να καταστεί επενδυτικός πόλος. Νέες επενδύσεις χρειαζόμαστε, φρέσκο χρήμα χρειαζόμαστε, το οποίο θα δημιουργήσει νέες καλά αμειβόμενες θέσεις εργασίας, θα αυξήσει το ΑΕΠ και έτσι θα δημιουργηθεί ο δημοσιονομικός χώρος, για να προχωρήσουμε στη μείωση όλων αυτών των δυσβάστακτων φόρων που έχετε επιβάλει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, κύριε Πρόεδρε, να μιλήσω λίγο ακόμα, τελειώνω σε μισό λεπτό.

Εσείς επιλέξατε τεσσεράμισι χρόνια μετά να φέρετε αυτό το νομοσχέδιο προφανώς για επικοινωνιακούς σκοπούς, προφανώς για να εργαλειοποιηθείτε τον νέο οργανισμό.

Ένα είναι γεγονός, ότι δεν έχουμε κανένα δικαίωμα για τους Έλληνες του σήμερα, για όλους αυτούς που βιώνουν αυτή την τεράστια οικονομική κρίση και κυρίως για τις επόμενες γενιές να είμαστε ουραγοί στην ανάπτυξη, ουραγοί στα προγράμματα, ουραγοί στην Ευρώπη, ουραγοί σε ένα καλύτερο μέλλον. Αυτή είναι μία υποχρέωση την οποία θα πρέπει να επιτελέσουμε, ένα καλύτερο μέλλον, ένα καλύτερο αναπτυξιακό μέλλον, μία νέα ισχυρή οικονομία. Και δυστυχώς, εσείς δεν μπορείτε να τα καταφέρετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έκλεισε ο κατάλογος εγγραφής των συναδέλφων.

Πριν δώσω τον λόγο στον ειδικό αγορητή της Δημοκρατικής Συμπαράταξης, τον κ. Οδυσσέα Κωνσταντινόπουλο, θα δώσω για πέντε λεπτά τον λόγο στον Υπουργό κ. Τσακαλώτο για να παρουσιάσει την υπουργική τροπολογία με γενικό αριθμό 2095 και ειδικό 69. Αν χρειαστεί κάποιος συνάδελφος να ρωτήσει κάτι, πριν φύγει ο κύριος Υπουργός να απαντήσει.

Ορίστε, κύριε Υπουργέ, έχετε τον λόγο. Σας δίνω πέντε λεπτά. Φαντάζομαι ότι είναι αρκετός.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ναι, κύριε Πρόεδρε. Σας ευχαριστώ πολύ.

Με αυτές τις διατάξεις προχωρούμε σ’ ένα εξορθολογισμό των διατάξεων που αφορούν τον ιππόδρομο που αυτήν τη στιγμή αντιμετωπίζει προβλήματα στη λειτουργία του.

Σκοπός είναι να επεκταθεί η δυνατότητα για νέα έργα και για αναβάθμιση των εγκαταστάσεων που ήδη υπάρχουν εντός του οικοπέδου του ιπποδρόμου, ώστε να γίνει ο χώρος πιο ελκυστικός για τους ενδιαφερόμενους και να αυξηθεί ο κύκλος εργασιών του. Η δράση αυτή αναλαμβάνεται εν όψει του κινδύνου να κλείσει οριστικά ο ιππόδρομος και τρεις χιλιάδες πεντακόσιες οικογένειες που απασχολούνται σ’ αυτόν, να οδηγηθούν στην εξαθλίωση.

Αξίζει να επισημάνουμε ότι υπάρχει ήδη η συναίνεση των μερών, δηλαδή του ΟΠΑΠ και του ΤΑΙΠΕΔ. Πιο συγκεκριμένα, επιτρέπεται η συγχώνευση της θυγατρικής «ΙΠΠΟΔΡΟΜΙΕΣ Α.Ε.» με την «ΟΠΑΠ Α.Ε.», ώστε να αναλάβει τα έργα υποδομής. Ήδη προβλέπονται χρήσεις γης που αφορούν στις ολυμπιακές εγκαταστάσεις, με τις αλλαγές που προβλέπουμε και τις χρήσεις του τουρισμού, εκτός όμως του καζίνου. Το ίδιο ισχύει και για τον ιππικό όμιλο που βρίσκεται στο ίδιο οικόπεδο, στον ιππόδρομο.

Άκουσα εχθές από τον κ. Βορίδη κάτι αριθμούς για το πόσο θα μας κοστίσει. Δεν έχω παρατηρήσει οι δικηγόροι να τα πάνε καλά με τα οικονομικά -το έχουμε συζητήσει πολλές φορές αυτό, κύριε Δένδια- ούτε έχω παρατηρήσει ο καλός συνάδελφος να αποφεύγει μία φυσική ροπή προς την υπερβολή.

Αυτό που θα ήθελα εγώ να πω είναι ότι αυτήν τη στιγμή το ενοίκιο είναι 2,2 εκατομμύρια ευρώ τον χρόνο για είκοσι έτη, δηλαδή συνολικά 44 εκατομμύρια ευρώ για την παρούσα κατάσταση. Δεν προκύπτει και γενικότερα ζημιά, καθώς μετά το 2021 το ύψος του ενοικίου προβλέπεται ως ποσοστό επί των εσόδων και επομένως αυξάνονται τα έσοδα που κερδίζει το δημόσιο.

Είναι μια δύσκολη υπόθεση ο ιππόδρομος, είναι πολλές οικογένειες και νομίζω ότι χρειάζεται να βρεθεί μία λύση. Σας υπενθυμίζω ότι τα έσοδα για το δημόσιο δεν περιορίζονται στο μίσθωμα, αλλά υπάρχουν επίσης έσοδα φορολογικά και ασφαλιστικά και βέβαια από τη διεξαγωγή του ιπποδρομιακού στοιχήματος. Τέλος, επιτρέπονται συμψηφισμοί για συγκεκριμένες δραστηριότητες και έργα που θα κάνει ο ΟΠΑΠ. Αν, όμως, τα έργα αυτά αυξάνουν την αξία του οικοπέδου, αυξάνεται και το ενοίκιο.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ξυδάκη, θέλετε να ρωτήσετε κάτι τον Υπουργό πριν φύγει;

**ΝΙΚΟΛΑΟΣ ΞΥΔΑΚΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δένδια, θέλετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Όχι για τοποθέτηση, για διευκρινιστική ερώτηση.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κύριε Υπουργέ, κατ’ αρχάς εγώ δεν γνωρίζω το θέμα. Ο κ. Βορίδης το γνωρίζει. Κατά συνέπεια, εγώ αυτό που θα σας παρακαλούσα να κάνετε είναι να μην φύγετε. Γι’ αυτό πήρα τον λόγο. Σας παρακαλώ να παραμείνετε εδώ ώστε να έρθει και να το συζητήσετε.

Λέτε ότι οι δικηγόροι δεν ξέρουμε καλά οικονομικά. Εγώ, μην ξέροντας καλά οικονομικά, παρατήρησα κάποιο άρθρο περί συγχωνεύσεων εκεί. Έχω την εντύπωση ότι όταν επιτρέπεται η συγχώνευση μιας παθητικής με μία ενεργητική αυτό σημαίνει συνήθως ότι το δημόσιο χάνει κάποια φορολογικά έσοδα ή μου φαίνεται εμένα που δεν ξέρω καλά οικονομικά, κύριε Υπουργέ; Όταν μας κάνετε το λογαριασμό, λοιπόν, εκεί θέλετε να μας πείτε τα φορολογικά έσοδα που χάνει το δημόσιο από αυτό;

Ξέρετε γιατί σας τα λέω αυτά; Δεν αντέχω να βλέπω τις διατάξεις που φέρνετε με τον τρόπο που τις φέρνετε. Εγώ αυτή τη διάταξη δεν την ξέρω. Και αν πραγματικά πρέπει να βοηθήσουμε μια επιχείρηση, να τη βοηθήσουμε. Όχι, όμως, με καθεστώς τροπολογίας νύχτα και όχι κρυφά. Κύριε Υπουργέ, φοβούμαι ότι επί των ημερών της κυβέρνησής σας μονίμως νύχτα είναι. Και μην κοιτάτε κατά πάνω γιατί κοιτάτε μονίμως κατά κάτω. Τέτοιες διατάξεις υπάρχουν και στο νομοσχέδιο που συζητάμε σήμερα.

Κύριε Πιτσιόρλα, θέλετε να κοιτάξετε τα άρθρα 40 και 45 και να μας πείτε τι είναι αυτά εδώ; Αν έχετε την καλοσύνη και θέλετε, σας ξαναλέω: Ναι, να βοηθήσουμε. Περιμένετε τον κ. Βορίδη που γνωρίζει το θέμα. Γιατί δεν το φέρνετε με κανονικό νομοθέτημα; Γιατί δεν συνεννοείστε με τα κόμματα; Γιατί είστε ελεήμων του μεσονυχτίου και ποτέ στο φως της μέρας; Τι σας εμποδίζει; Και μας κάνετε και χιούμορ ότι δεν ξέρουμε οικονομικά! Έχουμε βαρεθεί να βλέπουμε αυτές τις διατάξεις που φέρνετε εδώ πέρα. Έχουμε βαρεθεί. Δεν έχετε κανένα σεβασμό στον κοινοβουλευτισμό και κανέναν στη δημοκρατία. Πού το πάτε δηλαδή; Σας ξαναλέω: Πιστεύετε τη διάταξή σας; Δεν έχουμε αντίρρηση. Γιατί δεν τη φέρνετε καθαρά; Γιατί δεν την φέρνετε με τροπολογία; Γιατί δεν συνεννοείστε μαζί μας; Γιατί δεν την φέρνετε στην επιτροπή; Γιατί ανεβαίνετε σαν κλέφτης για πέντε λεπτά;

Κύριε Πρόεδρε, η κατάσταση αυτή μ’ αυτή την Κυβέρνηση αποτελεί ευτελισμό. Ξαναλέω ότι το θέμα δεν το ξέρω και ομιλώ μόνο επί της διαδικασίας και επί των προχειροτήτων που μας είπε ο κύριος Υπουργός. Να καθίσει εδώ, να έρθει ο συνάδελφος που γνωρίζει το θέμα. Η Νέα Δημοκρατία να συζητήσει και τα άλλα κόμματα να συζητήσουν μαζί και να δούμε περί τίνος πρόκειται.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κουτσούκο, θέλετε κάτι να ρωτήσετε;

**ΓΙΑΝΝΗΣ ΚΟΥΤΣΟΥΚΟΣ:** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, κρατήστε σημειώσεις από αυτά που ακούτε και θα απαντήστε συνολικά σε όλους.

Ορίστε, κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Κύριε Υπουργέ, επί του τρόπου που νομοθετείτε.

Χθες στο νομοσχέδιο για την Ασιατική Τράπεζα κατατέθηκε ακριβώς η ίδια τροπολογία αν δεν κάνω λάθος -πρόλαβα να κάνω μία σχετική αντιπαραβολή- και απεσύρθη από την κ. Παπανάτσιου. Μπορείτε να μας εξηγήσετε ποιος ήταν ο λόγος που κατατέθηκε και απεσύρθη; Είναι ένα εύλογο ερώτημα, κύριε Πρόεδρε, σε σχέση με τον τρόπο που νομοθετεί η Βουλή και αν νομοθετεί μέρα ή νύχτα.

Το δεύτερο είναι το εξής: Είναι φανερό, κύριε Υπουργέ, ότι το κράτος θα έχει απώλεια εσόδων, καθώς το μίσθωμα που σήμερα καθορίζεται στις 210.833 ευρώ τον μήνα, με την τροπολογία που καταθέσατε δίνετε τη δυνατότητα να επαναπροσδιοριστεί, προφανώς σε όφελος της επιχείρησης. Και επειδή και εμείς δεν είμαστε από εκείνους που θέλουν να καταστραφούν οι επιχειρήσεις, επειδή έγινε κάποιο λάθος ή κάπως τα πράγματα δεν μετρήθηκαν σωστά, θα σας παρακαλούσαμε, επειδή βλέπουμε πληθώρα ρυθμίσεων φωτογραφικών να έρχονται τον τελευταίο καιρό -τώρα δηλαδή που είστε σε αποδρομή ως Κυβέρνηση και ως Υπουργός- αυτές τις διαδικασίες να τις συζητήσουμε με διαφάνεια και να μετρήσουμε όλοι μαζί το κόστος και το όφελος για την ελληνική οικονομία και το ελληνικό δημόσιο και να συμπεριφερθούμε αναλόγως.

Στον βαθμό που διά της πλαγίας επιχειρείτε να κάνετε αυτές τις ρυθμίσεις, είναι φανερό ότι θα συναντάτε την εύλογη αντίδραση και τις υποψίες της Αντιπολίτευσης. Και σας μιλάω με όσο πιο ήπιο τρόπο μπορεί να απευθυνθεί κάποιος στον Υπουργό Οικονομικών που στο όνομά του κατατέθηκε χθες μία τροπολογία, η οποία απεσύρθη και επανέρχεται σήμερα.

Ευχαριστώ κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σαχινίδη, θέλετε να ρωτήσετε κάτι τον κ. Τσακαλώτο για την τροπολογία που παρουσίασε;

**ΙΩΑΝΝΗΣ ΣΑΧΙΝΙΔΗΣ:** Όχι.

**ΠΡΟΕΔΡΕΥΩΝ (Νικήτας Κακλαμάνης):** Ρώτησα τον κ. Λαμπρούλη. Δεν επιθυμεί.

Κύριε Σαρίδη, εσείς θέλετε να ρωτήσετε κάτι τον κύριο Υπουργό;

**ΙΩΑΝΝΗΣ ΣΑΡΙΔΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο για τρία λεπτά για να απαντήσετε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν θα ακολουθήσω το ύφος του κ. Δένδια. Προφανώς στη Νέα Δημοκρατία έρχονται εκλογές και το επίπεδο πρέπει να φτάσει σ’ αυτό του κ. Γεωργιάδη, για να μπορεί να γίνει πολιτική αντιπαράθεση. Αυτά που είπε δεν τον τιμούν. Δεν θα τον ακολουθήσω όσον αφορά στον τρόπο που μου τα είπε. Ας συνεχίσει έτσι, μήπως έτσι μπορέσει να επιβιώσει σ’ αυτή τη Νέα Δημοκρατία που γίνεται.

Το μόνο που μπορώ να πω στον κ. Κουτσούκο είναι ότι όντως αποσύρθηκε χθες η τροπολογία. Δεν την είχε υπογράψει την τροπολογία η κ. Παπανάτσιου. Άρα δεν μπορούσε να την υποστηρίξει. Με ενημέρωσαν, αλλά εγώ δεν μπορούσα να έρθω στη Βουλή. Γι’ αυτό έγινε έτσι. Δεν υπάρχει κανένα μυστικό. Ήταν ένα τεχνικό ζήτημα. Εγώ δεν μπορούσα να είμαι εδώ στη Βουλή εχθές και η κ. Παπανάτσιου δεν το είχε υπογράψει.

Προφανώς ο κ. Δένδιας έχει δίκιο, ότι, όταν κάνεις μία παρέμβαση για να βοηθήσεις τρεισήμισι χιλιάδες οικογένειες το κράτος κάτι δίνει και κάτι θα πάρει.

Το σύνολο έχει σημασία και στο σύνολο εμείς είμαστε σίγουροι ότι και το κράτος δεν θα ζημιωθεί και θα υπάρχουν τα τρεισίμισι χιλιάδες οικογένειες που θα έχουν δουλειά. Ο κ. Δένδιας μπορεί να μιλήσει με το ίδιο ύφος γι’ αυτές τις τρεισίμισι χιλιάδες οικογένειες που μίλησε σε εμένα. Κρίμα για τον ίδιο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Να μην αρχίσουμε, όμως, διάλογο.

Ορίστε, έχετε τον λόγο για ένα λεπτό και το κλείνουμε.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, θα το κλείναμε εάν ο κύριος Υπουργός ακολουθούσε μια άλλη διαδικασία απ’ αυτήν που ακολούθησε. Εάν κατάλαβα καλά, δεν απήντησε επί της ουσίας. Μας είπε ότι το κράτος κάτι κερδίζει, κάτι χάνει. Αυτό φαντάζομαι, δεν συνιστά εξήγηση στην Εθνική Αντιπροσωπεία.

Για τις παρατηρήσεις του για το ύφος της παράταξής μου θέλω να πω ότι δεν δικαιούται να μας τις απευθύνει. Φαντάζομαι ότι θυμάται τη στάση του εδώ και του ιδίου και του κόμματός του επί σειρά ετών. Κατά συνέπεια, τις παρατηρήσεις σας περί κοινοβουλευτικής συμπεριφοράς, σας τις επιστρέφω. Δεν τις χρειάζομαι.

Επί της ουσίας, όμως, θα ήθελα ειλικρινώς να σας παρακαλέσω να μείνετε εδώ μέχρι να έρθει ο κ. Βορίδης. Έρχεται. Είναι δυστυχώς, σε ένα ακροατήριο. Λυπάμαι που δεν προβλέψαμε τον τρόπο της επανακατάθεσης νύκτωρ. Κατά συνέπεια, δεν ήμασταν έτοιμοι. Εάν τα φέρνατε κατά την κανονική κοινοβουλευτική διαδικασία μέσω της επιτροπής κ.λπ., η Νέα Δημοκρατία στο πλαίσιο του κοινοβουλευτικού διαλόγου και θα σας απαντούσε και θα σας βοηθούσε.

Ο τρόπος που το καταθέτετε και ο τρόπος που το φέρνετε, δείχνει –φοβούμαι- ότι κάποια άλλη προτεραιότητα έχετε. Εάν θέλετε να βοηθήσετε-πραγματικά σας το λέω- εμείς θέλουμε να βοηθήσουμε περισσότερο. Δεν είστε πιο πονόψυχος εσείς για τις τρεις χιλιάδες πεντακόσιες οικογένειες από εμάς. Δεν είστε πιο πονόψυχος εσείς από εμάς για την εθνική οικονομία. Ούτως ή άλλως, θα την αναλάβουμε σε ελάχιστες εβδομάδες. Μας πονάει πάρα πολύ.

Κατά συνέπεια, εάν πραγματικά θέλετε να κάνουμε κάτι θετικό, χίλιες φορές να το κάνουμε. Όχι, όμως, με αυτόν τον τρόπο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, να πω μόνο κάτι για δέκα δευτερόλεπτα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Να σας πω μόνο ότι ο Υπουργός Οικονομικών δεν έχει και δεύτερη δουλειά να πηγαίνει για να βγάζει χρήματα σαν δικηγόρος. Έχει μόνο την δουλειά εδώ. Και δεν μπορώ να περιμένω να έρθει ο κ. Βορίδης.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Όταν ήσασταν στην αντιπολίτευση…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ούτε όταν ήμουν στην Αντιπολίτευση. Εσείς έχετε δύο και τρεις δουλειές!

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Το να είστε άνεργος, δεν σας τιμά. Διότι είστε άεργος!

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ και κύριε Δένδια, παρακαλώ! Και δεν θέλω ως Προεδρείο να θυμίσω, κύριε Υπουργέ, πόσες ερωτήσεις σας έχουν αναβληθεί, γιατί λείπετε από την Βουλή. Κλείνει εδώ η συζήτηση.

Τον λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε ένα νομοσχέδιο «κουρελού» με μία νέα μαρκίζα, αλλά με πολλές φωτογραφικές διατάξεις. Και χαίρομαι που είναι εδώ ο κ. Δραγασάκης και ο Υπουργός Οικονομικών.

Θα αρχίσω από μία διάταξη, που δεν την φέρατε στα κρυφά. Την φέρατε στα φανερά. Θα στεναχωρήσω και τον κ. Δένδια τώρα, γιατί τα βάζω συχνά με τη Νέα Δημοκρατία. Η Νέα Δημοκρατία μέχρι σήμερα δεν έχει μιλήσει. Είναι μία διάταξη, κύριε Δένδια και σας είδα προσωπικά να αντιδράτε. Φεύγει ο κύριος Υπουργός. Άκουσα και τον εισηγητή του ΣΥΡΙΖΑ να την υπερασπίζεται για πρώτη φορά σήμερα. Οι παλιές «κακές» κυβερνήσεις βρήκαν τους επιχειρηματικούς ομίλους που είχαν πλαστά τιμολόγια και δεν τους νομιμοποίησαν. Στους παλιούς αναπτυξιακούς νόμους, όταν υπήρχαν πλαστά τιμολόγια, τότε ο επενδυτής επέστρεφε το σύνολο της επιχορήγησης. Και έρχεστε εσείς σήμερα και κάνετε νομιμοποίηση, δηλαδή ξέπλυμα.

Για ποιους επιχειρηματικούς ομίλους λέμε; Ο κύριος Υπουργός ξέρει ποιοι επιχειρηματικοί όμιλοι έχουν πλαστά τιμολόγια. Γιατί δεν τους φέρνει εδώ; Γιατί δεν τους φέρνει ο γενικός γραμματέας –και του το ζήτησα και χθες- ο οποίος γνωρίζει από τις υπηρεσίες ποιοι επιχειρηματικοί όμιλοι έχουν πλαστά τιμολόγια; Να δούμε την αξία του ακινήτου, πόσα χρήματα έχουν πάρει, πόσα χρήματα είναι ίδια συμμετοχή με τους παλιούς αναπτυξιακούς νόμους και τι ξεπλένεται. Αυτό είναι το νέο πολιτικό ήθος;

Και είπε ο κ. Δραγασάκης πολύ σωστά προχθές, ότι «αυτό είναι ένα μεγάλο πολιτικό θέμα, για το οποίο δεν μπορούμε να πάρουμε μόνοι μας την απόφαση.» Και τώρα αναρωτιέμαι, -επειδή δεν έχω ακούσει τη Νέα Δημοκρατία ακόμα να μιλάει- τι θα κάνει η Νέα Δημοκρατία σε αυτό. Γιατί, ο κ. Δραγασάκης είπε ότι, εάν δεν υπάρξει η συναίνεση, δεν θα προχωρήσει. Άρα, εδώ υπάρχει και μία ευθύνη σε εσάς, κύριε Δένδια. Δεν είναι εδώ ο εισηγητής σας. Αλλά, τέσσερις μέρες τώρα η Νέα Δημοκρατία δεν έχει πει λέξη γι’ αυτό.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Για το 40 λέτε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Βέβαια.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Προηγουμένως δεν ρώτησα τον Υπουργό;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι, εσείς. Έχουμε τρεις μέρες εδώ.

Είναι νομιμοποίηση πλαστών τιμολογίων; Είναι! Ποιοι είναι αυτοί οι όμιλοι; Σας καλώ, κύριε Υπουργέ, να καταθέσετε από τις υπηρεσίες των ιδιωτικών επενδύσεων του Υπουργείου –ο κ. Δένδιας το ξέρει- ποιοι είναι οι όμιλοι, που έχουν πιαστεί από τις υπηρεσίες και ελέγχονται για πλαστά τιμολόγια.

Κύριοι συνάδελφοι του ΣΥΡΙΖΑ, θα το ψηφίσετε, εσείς που είστε υπέρ της διαφάνειας, υπέρ του νέου πολιτικού ήθους και ύφους; Όχι, κύριοι συνάδελφοι, εμείς δεν θα το ψηφίσουμε. Και αφού είναι εδώ ο Υπουργός Οικονομικών, κ. Τσακαλώτος, να μας πει εάν αυτός νομιμοποιεί τα πλαστά τιμολόγια. Τα νομιμοποιείτε, κύριε Υπουργέ; Δεν απαντάει ο Υπουργός. Δεν πειράζει.

Άρα εμείς είμαστε πολύ καθαροί σε αυτό το θέμα και λέμε: «καμμία νομιμοποίηση πλαστών τιμολογίων, εφόσον η Αίθουσα δεν γνωρίζει.» Πρέπει καθαρά να μας φέρει ο Υπουργός όλους αυτούς που έχουν καταθέσει πλαστά τιμολόγια, που έχουν πιαστεί στη φάκα και σήμερα έρχεται να τους νομιμοποιήσει. Θα περιμένουμε να ακούσουμε.

Δεύτερο μεγάλο ζήτημα: Κύριε Υπουργέ, ήμασταν η παράταξη που από την πρώτη μέρα σας θέσαμε προτάσεις, θέματα, που αφορούν και την Αναπτυξιακή Τράπεζα και όλα τα υπόλοιπα άρθρα. Όσο μου επιτρέπεται, θα σας πω.

Η Αναπτυξιακή Τράπεζα δεν είναι τράπεζα. Προσπαθήσαμε μέσα από την διαδικασία αυτή να το καταλάβουμε, και γι’ αυτό αποδεχθήκαμε και τη δική σας πρόταση να μην βγαίνει η προκήρυξη μόνο μέσω ΑΣΕΠ, γιατί χρειάζεται κόσμος και από τον ιδιωτικό τομέα σε μία πραγματική τράπεζα. Την αποδεχθήκαμε και είπαμε ότι ναι, χρειάζεται. Ξεπεράσαμε την αναξιοκρατία σας και είπαμε ότι μία τράπεζα δεν μπορεί να λειτουργήσει μόνο μέσα από το ΑΣΕΠ και μέσα από το δημόσιο.

Εδώ, όμως, κύριε Υπουργέ, αυτή η τράπεζα δεν είναι κάτι άλλο από το σημερινό ΤΑΝΕΟ. Γιατί να ανοίξει υποκατάστημα, αφού οι συστημικές τράπεζες θα δίνουν τα δάνεια; Εσείς θα δίνετε τις κατευθύνσεις. Άρα ουσιαστικά δεν μιλάμε για Αναπτυξιακή Τράπεζα. Μιλάμε για δαπάνες.

Και θέλω να σας πω, κύριε Υπουργέ –το έχετε δει, αλλά ακούστε το σας παρακαλώ- κάτι. Αναφέρεται ενδεχόμενη δαπάνη επί του κρατικού προϋπολογισμού ποσού 10.000.000 ευρώ κατά ανώτατο όριο σε περίπτωση επιχορήγησης της Τράπεζας Εμπορίου και Ανάπτυξης του Εύξεινου Πόντου για την απόκτηση ιδιόκτητου ακινήτου για τη μόνιμη στέγασή της στην περιφερειακή ενότητα Θεσσαλονίκης. Μα, 10.000.000 ευρώ;

Για ποια άλλη δαπάνη λέει το Γενικό Λογιστήριο του Κράτους; Για το προσωπικό. Το ύψος της δαπάνης –λέει- δεν μπορεί να εκτιμηθεί, διότι εξαρτάται από την έκδοση κανονισμού του προσωπικού και αποδοχών στον οποίο θα προσδιοριστούν τα επιμέρους ζητήματα.

Άρα, κύριε Υπουργέ, σας είπαμε τις προτάσεις του Κινήματος Αλλαγής. Είπαμε να πάμε και χωρίς ΑΣΕΠ. Υπάρχει η πρότασή μας να υπάρχουν δύο διαφορετικά ταμεία και για τις πολύ μικρές επιχειρήσεις, γιατί η χώρα έχει ειδικό καθεστώς. Δεν είναι όλες μικρομεσαίες επιχειρήσεις. Έχουμε ειδική κατηγορία επιχειρήσεων που πρέπει να είναι οι μικρές και οι πολύ μικρές για να μπορούν να επωφεληθούν και να μη φύγουν όλα τα λεφτά σε είκοσι με τριάντα εταιρείες.

Παρ’ όλες αυτές τις προτάσεις μας, παρ’ όλες τις απόψεις μας -τελειώνουμε τη συνεδρίαση σε τέσσερις ώρες- κάνατε πράγματι αυτό που λέγατε πάντα μετά από τέσσερα χρόνια.

Βάλατε τη νέα μαρκίζα «Αναπτυξιακή Τράπεζα», αλλά ουσιαστικά, κύριε Υπουργέ, δεν λειτουργεί σε τίποτα ως τράπεζα. Λειτουργεί μέσα από τις συστημικές τράπεζες και απλώς θα δίνει τα λεφτά, χωρίς μάλιστα καλύτερη κατανομή σε όλη αυτή τη διαδικασία.

Πάμε τώρα σε κάτι που δεν έχει συζητηθεί πάρα πολύ. Είναι ένα θέμα το οποία αφορά στο λαθρεμπόριο καυσίμων. Ας δούμε τώρα. Δεν το συζητούν όλα τα κόμματα αυτό, γιατί είναι θέμα που αγγίζει μεγάλα συμφέροντα. Να ρωτήσω το εξής: Γιατί κάνουμε μία μετάθεση για το 2021; Σας το είπαν και οι πρατηριούχοι, σας το είπαν και όλοι οι εμπλεκόμενοι φορείς, ότι το σύστημα ελέγχου εισροών-εκροών θα έπρεπε να έχει ολοκληρωθεί. Η εφαρμογή του παραπέμπεται στην έκδοση κοινής απόφασης πλειάδας Υπουργείων, αφήνοντας το σύστημα ελεύθερο επί πάρα πολύ καιρό. Οι φορείς δεν σας είπαν ότι αυτό θα μπορούσε να γίνει άμεσα και γρήγορα; Γιατί δεν το κάνετε;

Πάλι, κύριοι συνάδελφοι του ΣΥΡΙΖΑ, θα ψηφίσετε να δίνεται η δυνατότητα για λαθρεμπόριο ακόμη δύο-τρία χρόνια; Έτσι θα αλλάξετε το ύφος της διακυβέρνησης; Έτσι θα χτυπήσετε το κεφάλαιο; Έτσι θα χτυπήσετε τους λαθρέμπορους; Κανένας δεν μιλάει, γιατί όλοι ξέρουν ότι όσο πάει πίσω η λειτουργία του συστήματος εισροών-εκροών τόσο θα βρίσκουν έδαφος οι επιτήδειοι, όχι όλοι οι επιχειρηματίες, αλλά αυτοί που είναι γνωστοί στην πιάτσα και τους ξέρουν όλοι ότι κάνουν λαθρεμπόριο, και εσείς μέχρι τότε θα τους δίνετε τη δυνατότητα όσο καθυστερείτε να κάνουν το λαθρεμπόριο με τη βούλα. Διότι αυτό έπρεπε να είχε τελειώσει μέχρι τώρα.

Γι’ αυτό δεν μας είπατε αυτό που είπαν οι φορείς. Σας παρακολούθησα σε όλες τις συνεδριάσεις. Να μας πει ένας αυτό που σας είπαν οι φορείς για το σύστημα εισροών-εκροών ότι αυτό καθυστερεί, πάει πολύ πίσω. Γιατί χρειάζεται τόση πλειάδα υπουργικών αποφάσεων; Κανένας από το Υπουργείο και από την Κυβέρνηση δεν απάντησε.

Στα θέματα που αφορούν τη ΜΟΔ, την τροποποίηση που γίνεται και την οποία καταθέσαμε, καταθέσαμε κύριε Υπουργέ, μία πρόταση. Κατά την άποψή μας, αυτό που φέρνετε στη Βουλή είναι πάλι μία λογική επαναφοράς σε μία ειδική, θα έλεγα, διαδικασία, σε μία υπηρεσία όπου χρειάζονται οι καλύτεροι για να προχωρήσουν. Αφήνετε να μη γίνονται πάλι μέσα από αξιοκρατικές διαδικασίες. Εν πάση περιπτώσει, με αυτό που φέρνετε εσείς εμείς διαφωνούμε. Σας το είπαμε.

Σας έχουμε καταθέσει μία πρόταση, αν θέλετε, να υπάρχει έστω ελάχιστη δικαιοσύνη προς όλους τους ενδιαφερόμενους. Αυτή είναι η άποψή μας. Εμείς πιστεύουμε ότι σε τέτοιες υπηρεσίες θα πρέπει να γίνονται διαγωνιστικές διαδικασίες σε τακτά χρονικά διαστήματα και αυτοί που μπορούν, αυτοί που επιλέγονται με τους καλύτερους τρόπους να είναι αυτοί που θα μπορέσουν να κάνουν και χρήση αυτών των θέσεων.

Όσον αφορά στο μισθολογικό, κύριε Υπουργέ, σας το είπα -είναι εδώ και ο αρμόδιος Υπουργός και εσείς- έχετε θέσει ένα θέμα. Υπάρχει μία ανισότητα στη ΜΟΔ, μεταξύ των μηχανικών και των υπολοίπων ειδικοτήτων.

Δεν είναι δίκαιο, κύριε Υπουργέ οι μηχανικοί να παίρνουν 300 - 400 ευρώ παραπάνω από άλλους ανθρώπους που εργάζονται στο ίδιο γραφείο. Είναι άδικο και το ξέρετε και εσείς. Είπατε ότι θα λυθεί αυτή η αδικία. Όμως, μέχρι σήμερα δεν έχετε πει ποιο είναι το χρονοδιάγραμμα. Αναβάλλεται από μέρα σε μέρα.

Θα έρθω σε ένα θέμα, το άρθρο 41, που αφορά στις τεχνολογίες πληροφορικής και επικοινωνίας. Το 2016 εμείς, στο ΠΑΣΟΚ, στο Κίνημα Αλλαγής, καταθέσαμε μία πρόταση και προς τον Πρωθυπουργό και προς τον Υπουργό τότε Ψηφιακής Πολιτικής και προς το Υπουργείο Ανάπτυξης για το πώς μπορεί να γίνει η Ελλάδα πατρίδα εννιακοσίων χιλιάδων θέσεων εργασίας -βεβαίως, όχι όλων, αλλά ενός μεγάλου μέρους- από επιχειρήσεις που έχουν την έδρα τους σε χώρες της Ασίας και για πολλούς λόγους -λόγους κλιματικούς, συμπεριφοράς, επικοινωνίας- θέλουν να φέρουν τις εταιρείες τους στην Ευρώπη.

Είχαμε καταθέσει μία πρόταση με βάση την έρευνα που είχε κάνει η Ευρωπαϊκή Επιτροπή, πώς θα δώσουμε κίνητρα δηλαδή σε πολλά επίπεδα, από την αξιοποίηση δημοσίων κτηρίων, ιντερνέτ, πρόσβαση και πολλά άλλα. Έγινε μία μικρή βελτίωση στον προηγούμενο νόμο που, κατά την άποψή μου, σε σχέση μόνο με το μισθολογικό δεν είναι αρκετή.

Σήμερα, κύριοι συνάδελφοι, οι περισσότερες από αυτές τις εταιρείες -όπως είναι, παραδείγματος χάριν, πριν έναν χρόνο το παράρτημα του Facebook που αφορούσε στο λογισμικό πήγε στην Ιρλανδία- και μεγάλες εταιρείες λογισμικού πια κατευθύνονται προς τη Ρουμανία. Η χώρα μας αυτή τη στιγμή δεν έχει μερίδιο σε αυτόν τον μεγάλο επαναπατρισμό χιλιάδων θέσεων εργασίας που αφορούν στις νέες τεχνολογίες.

Εμείς είμαστε εδώ να στηρίξουμε τέτοιες πρωτοβουλίες, οι οποίες θα είναι ανάχωμα σε όλα αυτά για τα οποία όλοι κλαίμε, αλλά δεν κάνουμε κάτι ουσιαστικό για αυτούς τους νέους ανθρώπους που έχουν ειδικές γνώσεις και μπορούν να λειτουργήσουν και να δουλέψουν στην Ελλάδα.

Τελειώνω, κύριε Πρόεδρε, καλώντας τον Αντιπρόεδρο της Κυβέρνησης και Υπουργό Ανάπτυξης να αποσύρει ή να δημοσιοποιήσει τον κατάλογο των επιχειρηματικών ομίλων στους οποίους μέσα από τη νομοθεσία νομιμοποιεί πλαστά τιμολόγια.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και για τον τρόπο οργάνωσης και λειτουργίας της Βουλής σαράντα ένας μαθητές και μαθήτριες και τρεις εκπαιδευτικοί συνοδοί τους από το 1ο Δημοτικό Σχολείο Ασπροπύργου.

Καλώς ήρθατε στη Βουλή.

(Χειροκροτήματα απ’ όλες τις πτέρυγες της Βουλής)

Συνεχίζουμε με τον ειδικό αγορητή από τη Χρυσή Αυγή, τον κ. Ηλία Παναγιώταρο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Όταν οι κατσικοπόδαροι προσπαθούν να μας πείσουν ότι τα Εξάρχεια είναι η Μονμάρτρη της Ελλάδος και δυστυχώς, γίνεται το αντίθετο, εκφράζουμε τη συμπαράστασή μας και την αλληλεγγύη μας στον αγωνιζόμενο γαλλικό λαό, στο γαλλικό έθνος που αγωνίζεται για την πατρίδα του εδώ και πολύ καιρό.

Όσο για το εν λόγω νομοσχέδιο, με τον για μία ακόμα φορά βαρύγδουπο τίτλο «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις», εδώ θέλουμε να πούμε ότι για μία ακόμα φορά επί της ουσίας «άλλαξε ο Μανωλιός και έβαλε τα ρούχα του αλλιώς».

Πριν προχωρήσω, είδαμε πώς έρχονται οι τροπολογίες. Ο αξιότιμος εισηγητής του ΣΥΡΙΖΑ έφερε μία τροπολογία η οποία δεν ήταν ενυπόγραφη, απλώς πρέπει να ήταν κάποιο non paper από αυτά που έρχονται στα κόμματα και περνούν από τις πόρτες ή τα παράθυρα. Το πήρε το non paper ο αξιότιμος κύριος Υπουργός, θα βάλετε τώρα και τα ονόματα των Βουλευτών ή των Υπουργών που θα την υποστηρίξουν.

Βλέπουμε ότι το εν λόγω νομοσχέδιο ουσιαστικά είναι η μετονομασία του ΕΤΕΑΝ Α.Ε. σε Ελληνική Αναπτυξιακή Τράπεζα. Είναι μία απλή αλλαγή ονόματος. Παλαιότερα είχε κάποιο άλλο όνομα, πιο παλιά είχε κάποιο άλλο και πολύ πιο παλιά ήταν η γνωστή ΕΤΒΑ, αυτή που οι διάφοροι σύντροφοι τη μασούλησαν και την ξεκοκκάλισαν και έφαγαν ό,τι υπήρχε και δεν υπήρχε. Έφαγαν δισεκατομμύρια δραχμών του ελληνικού λαού που αντί να πάνε στην ανάπτυξη και στην επένδυση, πήγαιναν στις τσέπες διάφορων «ημετέρων», οι οποίοι τα έκαναν βίλες, σπίτια, κότερα. Τώρα πολλοί εξ αυτών, στην πορεία μπόρεσαν και τα «σενιάρισαν», τα νομιμοποίησαν, τα τακτοποίησαν, όπως γίνεται τώρα με τον εν λόγω νόμο που μπορούν και τα αξιοποιούν και τα νοικιάζουν ή τα κάνουν οτιδήποτε άλλο.

Το εν λόγω νομοσχέδιο λέει ότι είναι «Ελληνική Αναπτυξιακή Τράπεζα». Είναι ελληνική; Φυσικά και όχι, διότι προκειμένου να βήξει η συγκεκριμένη Κυβέρνηση, όπως και η προηγούμενη –για να μην πούμε τίποτα άλλο- πρέπει να πάρει την άδεια των δανειστών, των Τροϊκανών, των Ευρωπαίων, του ΔΝΤ και όλων όσοι είναι πάνω από το σβέρκο μας εδώ και πάνω από οκτώ, εννέα χρόνια και δεν μας αφήνουν να αναπνεύσουμε.

Δεύτερον, είναι αναπτυξιακή η εν λόγω τράπεζα; Φυσικά και όχι, διότι όσο κι αν θέλετε να χρυσώσετε το χάπι για μια ακόμα φορά, όταν στην πραγματική οικονομία ο ελεύθερος επαγγελματίας, ο αγρότης, ο οποιοσδήποτε πληρώνει ΦΠΑ 24% ή όταν πληρώνει ασφαλιστικές εισφορές που φτάνουν στο 26% -εφ’ όσον έχουν κέρδη, γιατί αν δεν έχεις κέρδη και είσαι στον πάτο, πληρώνεις χαμηλότερη ασφαλιστική εισφορά- όταν οι φόροι στο τέλος της ημέρας αγγίζουν το 50%, η προκαταβολή φόρου βρίσκεται στο 100% και όταν υπάρχει μία γραφειοκρατία ανίκητη από όλους, από μικρούς και μεγάλους, φυσικά δεν μπορούμε να μιλάμε για καμμιά ανάπτυξη.

Εδώ θα ήθελα να αναφέρω μία καταγγελία που δεχθήκαμε σχετικά με τα προβλήματα γραφειοκρατίας που όταν το ψάξαμε, είδαμε ότι είναι και αλλού. Έγινε μία μετακόμιση της Διεύθυνσης Συγκοινωνιών Πειραιώς από τα Καμίνια, κάπου αλλού στον Πειραιά. Εδώ και είκοσι ημέρες όλοι οι φάκελοι είναι στιβαγμένοι σε κάτι κοντέινερ και κανένας πολίτης που θέλει να πάει να διεκπεραιώσει τις υποθέσεις του δεν μπορεί να τις διεκπεραιώσει.

Υπάρχει κάποιος επαγγελματίας οδηγός ταξί που έχει αγοράσει ένα αυτοκίνητο και χρειάζεται επειγόντως αυτά τα χαρτιά, προκειμένου να μπορέσει αυτό το αυτοκίνητο, το όχημα, να το θέσει σε λειτουργία για να βγάζει μεροκάματο να θρέψει την οικογένειά του και να πληρώσει αυτό το ΕΦΚΑ και τις υψηλότατες ασφαλιστικές εισφορές που του ζητάτε συνεχώς. Όμως, δεν μπορεί λόγω της ανικανότητας και της γραφειοκρατίας αυτού του φαύλου ελληνικού κράτους. Και όπως δεν μπορεί ο απλός ο ταξιτζής από την Τροιζηνία, το ίδιο δεν μπόρεσε να κάνει ούτε ο Εμίρης του Κατάρ που η προηγούμενη Κυβέρνηση του έδωσε απλόχερα τα πάντα με νομοθετικές παρεμβάσεις και μετά από χρόνια, ο Εμίρης του Κατάρ δεν μπόρεσε να βάλει ούτε ένα τούβλο. Απηύδησε από τη γραφειοκρατία, πήρε τα λεφτά του, πήρε ό,τι ήταν να πάρει και σηκώθηκε και έφυγε από την Ελλάδα.

Επειδή λέτε ότι είναι «Ελληνική Αναπτυξιακή Τράπεζα», θα σας πω ότι φυσικά και δεν είναι τράπεζα, κατ’ αρχάς διότι ακόμα κι αυτή έχει μία εξάρτηση από τις συστημικές τράπεζες, αυτές που πολλάκις έχουν χρεοκοπήσει και που πολλάκις ο ελληνικός λαός, χωρίς να ρωτηθεί, τις ανακεφαλαιοποιεί συνεχώς με δανεικά μέσω μνημονίων ή άλλων καταστάσεων ή κρατικών εγγυήσεων. Οπότε, για να κάνει οτιδήποτε αυτή η τράπεζα, θα περνά μέσα από τις συστημικές τράπεζες. Και θα πηγαίνει ο υποψήφιος επενδυτής, που στη συντριπτική τους πλειοψηφία είναι όλοι «μαυρισμένοι» στις τράπεζες και δεν μπορούν να διεκπεραιώσουν τίποτα απολύτως και θα τρώει πόρτα. Θα ζητάει δανειοδότηση και θα έρχεται η πολυεθνική, η οποία θα προσπαθήσει να αποκομίσει ό,τι οφέλη μπορεί από το εδώ σύστημα, αλλά θα έχει και μία δανειοδότηση της τάξεως του 1% από τη χώρα, από την οποία προέρχεται, ενώ εδώ στην πατρίδα μας προκειμένου να δανειοδοτηθούν κάποιοι –μικρομεσαίοι όπως λέτε εσείς, υπάρχουν και οι πολύ μικροί που τους έχετε εντελώς έξω από το κάδρο- θα δανείζονται με 6% ή με 8%. Μιλάμε για δύο μέτρα και δύο σταθμά, για μια πραγματικότητα αρνητική, καταστροφική για τους Έλληνες επιχειρηματίες και τις ελληνικές επιχειρήσεις.

Και ποιοι θα δανειοδοτούνται; Μήπως θα είναι για μία ακόμα φορά οι φίλοι σας, όψιμοι και πρώιμοι, αυτοί οι οποίοι χρησιμοποιούσαν το σύστημα διαχρονικά είτε με Κυβέρνηση ΣΥΡΙΖΑ, είτε με Κυβέρνηση Νέας Δημοκρατίας, ΠΑΣΟΚ ή άλλες κυβερνήσεις; Αυτοί είναι οι γνωστοί επιχειρηματίες. Είναι μετρημένοι στα δάχτυλα των δύο χεριών –άντε και με τα δάχτυλα των ποδιών να φθάσουμε στους δεκαπέντε- και είναι μέσα σε όλα τα προγράμματα, σε όλα τα επιδόματα, σε όλες τις διευκολύνσεις και τις επιδοτήσεις.

Να σας υπενθυμίσουμε –διότι βλέπουμε ότι συνεχίζουν αυτοί οι οποίοι κατασπάραξαν τα χρήματα του ελληνικού κράτους και έχουν νταραβέρια συνεχιζόμενα- τη σύμβαση στο «Ελευθέριος Βενιζέλος», όπου για περίπου είκοσι έτη διαχειριζόταν η εταιρεία «HOCHTIEF». Η εν λόγω εταιρεία εισέπραττε τον ΦΠΑ από όλους και απ' όλα και δεν τα απέδωσε ποτέ στο ελληνικό κράτος. Κάποια στιγμή, όταν βγήκε αυτό στη φόρα –γιατί τεχνηέντως και σκοπίμως κάποιοι το κρατούσαν κάτω από το τραπέζι, θαμμένο κάτω από το χαλί- είδαν ότι έπρεπε να αποδώσει στο ελληνικό κράτος 400 εκατομμύρια ευρώ και κάτι ψιλά. Βέβαια, είχαν μπει υπογραφές από το 1993 και το 1996 και η συμφωνία και το «deal» με τη «HOCHTIEF» ήταν με το αγγλικό δίκαιο. Το αγγλικό δίκαιο δικαίωνε τη «HOCHTIEF» κι όταν το ελληνικό κράτος πήγε στα δικαστήρια εσχάτως, έχασε και τα 400 εκατομμύρια ευρώ και τα περίπου 50 εκατομμύρια ευρώ που έδωσε στο δικηγορικό γραφείο για να αναλάβει την υπόθεση.

Αυτή η εταιρεία, λοιπόν, που δεν πλήρωνε ούτε καν τα δημοτικά τέλη στους όμορους δήμους –την ίδια ώρα που αν δεν πληρώσει ένας απλός πολίτης, ένας φουκαράς, ένα ταλαίπωρος, θα πάει ο δήμος και θα του κάνει κατάσχεση, διότι έτσι γίνονται τώρα όλα, πηγαίνουν κατευθείαν στην εφορία για κατάσχεση- έχει πάρει, αν δείτε, όλα τα οδικά έργα, μαζί με κάποιες άλλες ελληνικές εταιρείες, αυτό το γνωστό καρτέλ με δικαστική απόφαση και εισπράττει από το ελληνικό δημόσιο και πάλι λεφτά και όλα καλά και δεν τρέχει τίποτα απολύτως.

Εχθές, σ' αυτήν την περίφημη δίκη της «SIEMENS» που έγινε «σούπα» και τελικά ψάχνουν όλοι τον Χριστοφοράκο, αυτόν που έχει βγει φωτογραφίες με όλα τα στελέχη της Νέας Δημοκρατίας και του ΠΑΣΟΚ όλα αυτά τα χρόνια, είναι περίπου 100 εκατομμύρια ευρώ οι μίζες. Βρήκαν ένα, δύο θύματα, κάτι τελειωμένους της πολιτικής και τα χρέωσαν όλα επάνω τους. Η «SIEMENS» και όλοι όσοι ήταν οι άνθρωποί της είτε στα Υπουργεία στην περίφημη Οικουμενική, είτε διάφοροι επιχειρηματίες που τους βλέπουμε να κατεβαίνουν και στον πολιτικό στίβο, συνεχίζουν και είναι όλα καλά κι όλα ωραία.

Ο άλλος ο φίλος σας, ο οποίος έπαιρνε κάτι δανειοδοτήσεις από την Attica Bank, ο κ. Καλογρίτσας, ο οποίος δεν πληρώνει τα μεροκάματα των εργαζομένων του σε κάποια μικρά έργα που είχε πάρει, πήγε να πάρει κάτι μεγάλα και δεν μπόρεσε να εκτελέσει τίποτα απολύτως.

Βλέπουμε σε διάφορα έργα που γίνονται στην Αττική –και φαντάζομαι κι αλλού- ότι ανάδοχος του έργου είναι η εταιρεία «ΤΟΞΟΤΗΣ» που δεν πληρώνει ούτε τα μεροκάματα. Είναι η εταιρεία «FOLLI FOLLIE» που τόσα χρόνια είχε δημιουργήσει μία τεράστια επιχειρηματική παγκόσμια «φούσκα» και όταν έσκασε, γιατί κάποιοι το έψαξαν στην Κίνα, στην Αμερική και αλλού –πέρασαν κάτι μήνες στην Ελλάδα προκειμένου να κινηθεί η Επιτροπή Κεφαλαιαγοράς, όταν είχε γίνει το κακό, είχαν χαθεί τα λεφτά, είχε σκάσει το σκάνδαλο- φυσικά δεν μπορέσατε να κάνετε τίποτα απολύτως.

Είναι οι πάσης φύσεως επιλεκτικές διευκολύνσεις, τις οποίες νομοθετείτε εδώ και κάποια χρόνια κι έχουν να κάνουν με τη «FRAPORT», καθώς δώσατε σε έναν ενδιαφερόμενο τα αεροδρόμια «φιλέτα» και μάλλον θα δώσετε κι άλλα στην πορεία. Φυσικά, σε όλες τις νομοθετικές ρυθμίσεις έχετε απίστευτες διευκολύνσεις για αυτούς τους –εντός πολλών εισαγωγικών- «επενδυτές».

Το ίδιο ισχύει και με την «COSCO» που αλλάξατε το νομοθετικό πλαίσιο, αλλάξατε συντελεστές, αλλάξατε τα πάντα. Το ίδιο συνέβη και με το προσφάτως ψηφισμένο νομοσχέδιο σχετικά με τον εμπορευματικό σταθμό στο Θριάσιο, όπου δεν ισχύει ό,τι ισχύει σε ολόκληρη την περιοχή, από συντελεστές δόμησης, άδειες, εξάλειψη της γραφειοκρατίας, κ.λπ.. Το μόνο που ισχύει είναι ότι είναι εντός των τειχών. Αυτοί που είναι εκτός των τειχών, οι μικρομεσαίοι, οι μεσαίοι, οποιοιδήποτε άλλοι, όχι, τίποτε. Δεν ενδιαφέρει κανέναν τι γίνεται με αυτούς.

Για να μη μιλήσουμε για το Ελληνικό, που έχετε φέρει και εσείς και οι προηγούμενοι νομοσχέδια επί νομοσχεδίων, προκειμένου να ικανοποιήσετε τις επιταγές του ενός και μοναδικού που σας έκανε πρόταση και κάποιους άλλους τους πετάξατε από τις πόρτες και τα παράθυρα. Και αλλάζετε συνεχώς. Και συνεχώς σας βάζουν και νέους όρους. Και λέει ο υποψήφιος επενδυτής ότι θέλει και καζίνο. Αλλάξατε τους νόμους όλους, προκειμένου να του βάλετε και καζίνο. Τους ζητάτε το ένα, σας ζητούν το άλλο κι εσείς πολύ όμορφα και ωραία δίνετε αυτό το φιλέτο, το καλύτερο κομμάτι γης στη Μεσόγειο, που αν το βγάζατε σε ανοιχτό διαγωνισμό, θα είχε σίγουρα πολλούς παραπάνω από έναν ενδιαφερόμενο. Δεν γίνεται τίποτα επ’ αυτού.

Και οι μικρομεσαίοι, οι μικροί πάντα στην απ’ έξω. Τους κυνηγάτε ανηλεώς, δεν τους αφήνετε σε χλωρό κλαρί. Τους έχετε ισοπεδώσει. Σε αντίθεση με τις αβάντες, όπως προείπαμε, στους διάφορους κολλητούς σας όψιμους, πρώιμους, ευκαιριακούς.

Και αλήθεια, τι είναι για σας επένδυση, τι είναι για εσάς ανάπτυξη και τι είναι για τους υγιείς επενδυτές; Για εσάς και για τους προηγούμενους από εσάς, από ό,τι φαίνεται, επένδυση και ανάπτυξη είναι το πλιάτσικο της περιουσίας του ελληνικού λαού, όπου ξεπουλάτε τα πάντα έναντι πινακίου φακής.

Θυμήθηκα ένα χαρακτηριστικό, ότι δώσατε κάποια ακίνητα -όχι εσείς, οι προηγούμενοι τα είχανε δώσει- τα πήρανε κάποιοι ιδιώτες και μετά τα νοικιάζετε από αυτούς τους ιδιώτες και με το ενοίκιο που δίνετε, όπως στο μέγαρο της ΓΑΔΑ, με τα ενοίκια δύο ή τριών ετών ουσιαστικά, ο άλλος κάνει απόσβεση της αγοράς του. Και δεν έχει επέμβει ένας εισαγγελέας για αυτά τα αίσχη που συμβαίνουν σε βάρος της περιουσίας του ελληνικού λαού.

Μπαίνουμε στο εν λόγω νομοσχέδιο, το αναπτυξιακό. Πλήθος φωτογραφικών διατάξεων, «Kodak» είναι το εν λόγω νομοσχέδιο.

Είναι το άρθρο 41 -και έχει ενδιαφέρον εδώ να δούμε- στο οποίο λέτε ότι με την προτεινόμενη διάταξη θεσπίζεται διαδικασία στοχευμένης ενίσχυσης μικρομεσαίων επιχειρήσεων. Αυτή η έννοια «στοχευμένης» τι ακριβώς σημαίνει; Λίγο πιο κάτω λέτε «παρεχόμενες ενισχύσεις είναι προσανατολισμένες…». Δηλαδή, εσείς σε μία ελεύθερη οικονομία, όπως λέτε, στην παγκοσμιοποίηση, κατευθύνετε το πού θα είναι οι ενισχύσεις; Λέτε «παρεχόμενες ενισχύσεις είναι προσανατολισμένες σε επιχειρήσεις που δραστηριοποιούνται σε συγκεκριμένους τομείς της οικονομίας» και λέτε πιο κάτω κάποιους συγκεκριμένους τομείς. Γιατί; Εσείς θα αποφασίσετε; Ή μήπως είναι φωτογραφική διάταξη για να εξυπηρετήσετε στοχευμένους φίλους σας και όχι γενικότερα όσους θέλουν να επενδύσουν, να παράξουν και να δημιουργήσουν θέσεις εργασίας;

Είναι αυτό το άρθρο 40 που κάπου μέσα στην παράγραφο τάδε, στην υποπαράγραφο δείνα, υπάρχει και ουσιαστικά η νομιμοποίηση πλαστών τιμολογίων. Βέβαια, το θέμα το σήκωσε και ο προλαλήσας Βουλευτής του ΠΑΣΟΚ και θυμήθηκα, όταν έγινε έλεγχος από ορκωτούς λογιστές στα οικονομικά του ΠΑΣΟΚ που είχαν κάτι τιμολόγια και κάτι αποδείξεις πάνω σε χαρτοπετσέτες, για να δικαιολογήσουν τα εκατοντάδες εκατομμύρια ευρώ, το κενό που υπήρχε και προσπαθούσαν να δικαιολογήσουν στις χαρτοπετσέτες ποσά εκατοντάδων χιλιάδων ευρώ. Και τώρα έρχονται ως τιμητές της νομιμότητας. Για να ξέρουμε τι γίνεται.

Βλέπουμε ότι σε άλλες διατάξεις του εν λόγω νομοσχεδίου προμοτάρετε, για μία ακόμα φορά, έτσι γενικώς και αορίστως, τις ευπαθείς ομάδες. Σαν αυτές, που μόλις προχθές είδαμε ότι ένα δικαστήριο καταδίκασε κάποιες γυναίκες Ρομά, οι οποίες αράζαν τα παιδιά η μία με την άλλη, για να εμφανίζουν περισσότερα παιδιά και να εισπράττουν περισσότερα επιδόματα. Βλέπουμε έτσι πολύ γενικά, σε πολλά νομοσχέδια αναπτυξιακά και όχι μόνο, τον τελευταίο καιρό να συμπεριλαμβάνετε ευπαθείς ομάδες, χωρίς να λέτε τι και ποιες είναι αυτές. Εδώ έχουμε φτάσει στο σημείο οι Έλληνες τσιγγάνοι να διαμαρτύρονται και να λένε δεν είμαστε Ρόμα, μην μας εξισώνετε με τους Βούλγαρους, με τους Ρομά που έρχονται από Βουλγαρία, από Αλβανία, από Ρουμανία και αλλού, γιατί λυμαίνονται τα επιδόματα εις βάρος ημών. Για να ξέρετε τι γίνεται.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Βλέπουμε ότι για μία ακόμα φορά σε ένα νομοσχέδιο -και δείχνει την ανικανότητα εντός πολλών πολλών ερωτηματικών- παρατείνεται για μία ακόμα φορά το κενό στη νομοθεσία σχετικά με το σύστημα εισροών-εκροών καυσίμων. Και ενώ θα μπορούσε πολύ απλά η ηγεσία του Υπουργείου Οικονομίας με μία διάταξη να το λύσει άμεσα, παρατείνεται για άλλα τρία χρόνια περίπου, μέχρι την επόμενη παράταση το 2021 το καθεστώς, όπου υπάρχουν πολλά κενά. Ο καθένας κάνει ό,τι θέλει.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, κύριε Πρόεδρε. Ευχαριστώ πολύ. Θα πάρω και την όποια δευτερολογία έχω. Ευχαριστώ.

Αλήθεια, ξαναρωτάμε και θα επανέλθουμε: Με τα καύσιμα του Στρατού και των Ενόπλων Δυνάμεων τι γίνεται; Διότι εκεί δεν υπάρχει τίποτα, κανένα σύστημα εισροών-εκροών. Και όχι μόνο αυτό, ανά τακτά χρονικά διαστήματα πηγαίνουν προς καταστροφή -εντός πολλών ερωτηματικών και εισαγωγικών- μεγάλες ποσότητες καυσίμων. Μήπως εκεί γίνεται ένα απίστευτο πάρτι εις βάρος των Ελλήνων πολιτών που πληρώνουν μέσω της φορολογίας και τα καύσιμα των Ενόπλων Δυνάμεων;

Για τους δικαιούχους του ΕΣΠΑ που ακούμε συνεχώς θα έπρεπε επιτέλους κάποια στιγμή να δείτε ποιοι θα έπρεπε να δικαιούνται ΕΣΠΑ. Είναι επαγγέλματα που έχουν να κάνουν με την πρωτογενή οικονομία, με τον πρωτογενή τομέα; Είναι άνθρωποι, εταιρείες που θα πάρουν ένα κομμάτι πέτρας, θα το λαξεύσουν και θα δημιουργήσουν κάτι; Είναι εταιρείες που θα αγοράσουν μηχανήματα, ώστε να παίρνουν πρώτη ύλη και να τη μετατρέπουν σε προϊόν ή θα τα δίνουμε πάλι σε δήμους για να φτιαχτούν παγκάκια, να φτιάχνουν πεζοδρόμια που τα ξηλώνουν κάθε προεκλογική περίοδο ή θα τα δίνουμε για να φτιάχνουν σουβλατζίδικα και καφετέριες; Για να ξέρουμε τι γίνεται.

Όσο για σας, κύριοι της Νέας Δημοκρατίας, που κουνάτε το δάχτυλο και λέτε «σε λίγες εβδομάδες, σε λίγους μήνες που θα έρθουμε στην εξουσία, θα τα αλλάξουμε όλα», εσείς ήσασταν αυτοί που έχετε ψηφίσει και τα τρία μνημόνια, εσείς ήσασταν αυτοί που ψηφίσατε το τρίτο, το επαχθέστερο μνημόνιο όλων, το χειρότερο, είσαστε αυτοί οι οποίοι με όλα τα μνημονιακά μέτρα-νομοσχέδια όπου είσαστε αρωγοί, είτε ως εισηγητές, είτε ως κόμμα που τα ψηφίζετε, έχετε φέρει την καταστροφή στην πατρίδα μας.

Το brain drain, που ξεκίνησε από τον πρώτο καιρό του μνημονίου, συνεχίζεται ακάθεκτο. Και δεν έχει μειωθεί τώρα που βγήκαμε από τα μνημόνια, όπως διάφοροι διατυμπάνιζαν, αλλά δεν τους είχε βγει. Γιατί, όταν πήγαν να διατυμπανίζουν τα μνημόνια πέρσι, τους έκατσε το Μάτι όπου καίγονταν οι άνθρωποι και πήγανε πίσω τις φιέστες τους. Άρα, αυτοί, οι οποίοι θα έπρεπε να είναι στυλοβάτες της πραγματικής οικονομίας, η καλύτερη παραγωγική ηλικία έχει φύγει και φεύγει στο εξωτερικό και δεν μένει κανένας. Και αν δεν γίνουν συγκεκριμένα πράγματα, κύριοι, όπως είπαμε, σε ζητήματα φορολογικά, ασφαλιστικά, γραφειοκρατίας, σε ζητήματα προστατευτισμού των ελληνικών προϊόντων και των Ελλήνων εργαζομένων, δεν θα υπάρχει καμμία ανάπτυξη.

Κλείνοντας, σας φοβίζει πολύ το ότι η Χρυσή Αυγή έχει και θέσεις, έχει και απόψεις, έχει θέσεις και στην τοπική αυτοδιοίκηση, είτε είναι στην περιφέρεια, είτε στους δήμους, είτε είναι για τις ευρωεκλογές, γι’ αυτό και προσπαθείτε να την φιμώσετε. Αλλά όπως όλα δείχνουν, δεν πρόκειται να φιμωθεί, πρόκειται να θριαμβεύσει.

Ευχαριστώ πάρα πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Λαμπρούλης από το ΚΚΕ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Επιτρέψτε μου, πριν ξεκινήσω να τοποθετηθώ για το νομοσχέδιο, να αναφερθώ σε δύο τροπολογίες που κατέθεσε η Κοινοβουλευτική Ομάδα του Κουμμουνιστικού Κόμματος Ελλάδας: Η μια αφορά τη χορήγηση ενίσχυσης από τον κρατικό προϋπολογισμό σε δικαιούχους τιμολογίου αγροτικού ρεύματος με στόχο τη μείωση του κόστους παραγωγής των αγροτικών προϊόντων. Στόχος είναι να καλύπτεται το 50% του ετήσιου λογαριασμό των υπόχρεων αγροτών και κτηνοτρόφων, που υπολογίζεται με βάση το ισχύον τιμολόγιο του αγροτικού ρεύματος, με την προσθήκη βεβαίως των λοιπών επιβαρύνσεων και η ενίσχυση αυτή, να μην υπερβαίνει τις 3.000 ευρώ ανά δικαιούχο ετησίως.

Η δεύτερη τροπολογία αφορά πάλι τους αγρότες και τους κτηνοτρόφους και αφορά την επιστροφή του Ειδικού Φόρου Κατανάλωσης, Θεωρούμε ότι είναι αναγκαίο, για να μειωθεί επίσης το κόστος παραγωγής, το οποίο είναι δυσβάσταχτο, μεγάλο, επιβαρύνει υπέρμετρα τον Έλληνα αγροτοκτηνοτρόφο. Και βεβαίως, η όποια επιβάρυνση του κρατικού προϋπολογισμού είναι μικρή, ελάχιστη, σε σχέση με την επιβάρυνση του προϋπολογισμού του κρατικού υπολογισμού από αντίστοιχες φοροελαφρύνσεις και λοιπά, που ισχύουν για άλλες κατηγορίες: εφοπλιστές, αεροπορικές εταιρείες και πάει λέγοντας.

Η τροπολογία που υποστήριξε ο κ. Τσακαλώτος, κωδικοποιημένα και με μία λέξη, είναι πρόκληση. Είναι αυτή που αφορά στον ιππόδρομο στο Μαρκόπουλο. Είναι σκέτη πρόκληση. Και βεβαίως, θα τη δούμε και εμείς θα την καταψηφίσουμε.

Σε ότι αφορά τώρα στα του νομοσχεδίου και στη δημιουργία της Αναπτυξιακής Τράπεζας, η Αναπτυξιακή Τράπεζα πρόκειται να αποτελέσει ένα ακόμα εργαλείο στήριξης, ενίσχυσης και διασφάλισης της κερδοφορίας των επιχειρηματικών ομίλων που είναι ασυμβίβαστη με την ανάπτυξη προς όφελος του λαού, αφού οι επιχειρηματικοί όμιλοι δεν νοιάζονται ούτε για τις λαϊκές ανάγκες ούτε για την αξιοποίηση των παραγωγικών δυνατοτήτων της χώρας, παρά μόνο για την αφαίμαξη τους, όταν αυτά βέβαια…

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κύριε Πρόεδρε, θα μπορούσα να κάνω μια ερώτηση; Μου επιτρέπετε;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Όχι, δεν σας επιτρέπω. Τι ακριβώς θέλετε;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Ήθελα να σας ρωτήσω κάτι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ναι, ρωτήστε με.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Γιατί ο ΣΕΒ δεν είναι θετικός στην Αναπτυξιακή Τράπεζα, που είναι τόσο..

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Γιατί;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Λέτε ότι την Αναπτυξιακή Τράπεζα την κάνουμε, για να βοηθήσουμε τους μεγάλους επιχειρηματικούς ομίλους.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ε, φυσικά. Αυτοί θα βγουν ωφελημένοι. Αυτό λέμε. Ναι.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Ωραία.

Και στην επιτροπή, που ήρθανε όλοι οι φορείς, ένας φορέας που είχε αντιρρήσεις, διαφωνίες, κ.λπ. ήταν ο Σύνδεσμος Ελληνικών Βιομηχανιών. Αν ήταν όπως τα λέτε, δεν θα έπρεπε ο ΣΕΒ να είναι πρώτος…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Μα, με συγχωρείτε, δεν απευθύνεται μόνο στους ντόπιους επιχειρηματίες η τράπεζα αυτή, αλλά έχει να κάνει και με επενδυτές, προς την κατεύθυνση προσέλκυσης επενδυτών –αυτό λέτε- είτε εγχώριους είτε από το εξωτερικό.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Εν πάση περιπτώσει, αυτό ήθελα να σημειώσω.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Προφανώς η όποια αντίρρηση που αναφέρετε έχει να κάνει με τους ανταγωνισμούς ανάμεσα στις μερίδες των επιχειρηματικών ομίλων, συμφέροντα που έχουν να κάνουν και με την αυριανή λειτουργία της συγκεκριμένης Αναπτυξιακής Τράπεζας.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Άρα, κάτι κάνει η αυτή Αναπτυξιακή Τράπεζα αν είναι σε καλά χέρια, κάτι κάνει.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Έτσι λοιπόν, μην το αναφέρετε αυτό ως επιχείρημα για να γυρίσετε τούμπα την επιχειρηματολογία του Κομμουνιστικού Κόμματος, ότι και με το παρόν νομοσχέδιο ευνοείτε κατάφωρα και τα δίνετε όλα στους μεγάλους επιχειρηματικούς ομίλους, στο κεφάλαιο που λέμε.

Συνεπώς αυτή την κατεύθυνση και στόχευση με τις πολιτικές τους υπηρέτησαν τόσο οι προηγούμενες κυβερνήσεις όσο και η σημερινή, υπηρετώντας δηλαδή επάξια το δίπτυχο επιχειρηματικότητα - ανταγωνιστικότητα, το δίπτυχο που οδήγησε και τη χώρα μας στην οικονομική κρίση και που τώρα η προτεινόμενη διαχείριση της Κυβέρνησης, μέσω της εθνικής αναπτυξιακής στρατηγικής, θα φέρει, όπως προπαγανδίζει, μια δίκαιη και βιώσιμη ανάπτυξη. Γίνεται σχετική αναφορά και στην αιτιολογική έκθεση του νομοσχεδίου. Και σε αυτό το δίπτυχο της ανταγωνιστικότητας-επιχειρηματικότητας όλα τα άλλα κόμματα συμφωνούν, ανεξάρτητα από τις όποιες διαφορές διαχειριστικού χαρακτήρα ή προτάσεις ή ακόμα και διαφωνίες για επιμέρους ζητήματα.

Το ερώτημα όμως, κατά τη γνώμη μας, είναι για ποιον γίνεται η ανάπτυξη αυτή και ποιος θα ωφεληθεί. Γιατί κατά την περίοδο πριν -για παράδειγμα- την καπιταλιστική οικονομική κρίση, που υπήρχαν υψηλοί ρυθμοί ανάπτυξης, αύξηση του ΑΕΠ, είχαμε τεράστια αύξηση της κερδοφορίας του κεφαλαίου, ενώ ταυτόχρονα είχαμε χτύπημα των βασικών εργασιακών και ασφαλιστικών δικαιωμάτων, ανεργία, ελαστικές μορφές εργασίας, σταδιακές ανατροπές σε ασφαλιστικό, ανατροπές σε κοινωνικά δικαιώματα, υγεία, παιδεία, πρόνοια, ζητήματα που εντάθηκαν βεβαίως την περίοδο της κρίσης και που η συνέχισή τους αποτελεί προϋπόθεση για την ανάκαμψη της ανταγωνιστικότητας, δηλαδή της κερδοφορίας του κεφαλαίου.

Εξάλλου, με όχημα τον ανταγωνισμό δεν συντελείται η συγκέντρωση της παραγωγής αλλά και της αγοράς και ο έλεγχός τους από μία χούφτα πολυεθνικές; Γιατί ακόμα και σαν εργαλείο να δει κανείς τη δημιουργία της Αναπτυξιακής Τράπεζας δεν θεωρούμε ότι βοηθά, αλλά θα συμβάλει μέσα από το περίφημο αναπτυξιακό μοντέλο, που είναι προσαρμοσμένο στις απαιτήσεις και στις ανάγκες του κεφαλαίου, θα συμβάλει και αυτή στην καταστροφή παραγωγικών δυνάμεων, από τη στιγμή που δεν εντάσσεται σε μία πολιτική ενάντια στην αιτία της κρίσης, που είναι η αναρχία στην καπιταλιστική παραγωγή. Έτσι, οι μόνοι ωφελημένοι και από αυτό το λεγόμενο αναπτυξιακό εργαλείο θα είναι οι μεγάλες επιχειρήσεις.

Αυτό το νομοσχέδιο, κύριε Υπουργέ, στην επιτροπή το υποδέχθηκαν θετικά οι επιχειρηματικοί φορείς. Το μόνο που έβαλαν ή τόνισαν, αν θέλετε, ήταν ότι ζητούν μείωση φορολογικών κλιμάκων, περαιτέρω μείωση της φορολογίας για να αυξήσουν την κερδοφορία τους. Εξάλλου, αυτή την κατεύθυνση δεν υπηρετούν και τα χρηματοδοτικά εργαλεία, ΕΣΠΑ, το Πρόγραμμα Δημοσίων Επενδύσεων, που οι χρηματοδοτήσεις τους αφορούν πεδία που το κεφάλαιο έχει επιλέξει για να επενδύσει, προκειμένου να κερδοφορήσει, ενώ έργα που έχουν ανάγκη και κατευθύνονται στην ικανοποίηση των λαϊκών αναγκών παραπέμπονται στις καλένδες, με τον λαό μας, αντίστοιχα, να πληρώνει βαρύτατο τίμημα, λόγω αυτών των ελλείψεων, σε έργα αντιπλημμυρικής, αντιπυρικής, αντισεισμικής προστασίας για παράδειγμα. Μέσω των στρατηγικών επενδύσεων, όπως γίνεται λόγος στο νομοσχέδιο, δεν δημιουργείτε όρους και προϋποθέσεις, στρώνοντας κόκκινο χαλί για τους επενδυτές, δίνοντάς τους τα πάντα;

Έτσι, την ίδια ώρα που ματώνετε το λαό με τα βάρβαρα αντιλαϊκά μέτρα, με τα μνημόνια διαρκείας, ανατρέποντας κατακτήσεις και δικαιώματα, που με αγώνες και θυσίες οι εργαζόμενοι κατάκτησαν, εξαθλιώνετε τον λαό μας και δίνετε γη και ύδωρ στους επενδυτές. Αυτό αποτυπώνεται στις διατάξεις του νομοσχεδίου, δηλαδή μέσω του ειδικού χωροταξικού σχεδιασμού, που θα είναι κομμένος και ραμμένος στα συμφέροντα και στις ορέξεις των μεγάλων επιχειρηματιών που θέλουν να επενδύσουν, σταθερό φορολογικό καθεστώς, κλιμακούμενα φορολογικά κίνητρα και φορολογικές απαλλαγές, επιδότηση του μισθολογικού κόστους, τζάμπα εργατικό δυναμικό και ενισχύσεις -βλέπε ζεστό χρήμα- για έργα έρευνας και άλλα, ευνοϊκή φορολογία για στελέχη επιχειρήσεων, ενώ ακόμα και για τις όποιες διαφορές θα προκύπτουν δίνετε τη δυνατότητα η επίλυσή τους να υλοποιείται όχι στα ελληνικά δικαστήρια, αλλά με άλλους τρόπους, διαιτησίες κ.λπ..

Μάλιστα, για τις χαρακτηριζόμενες εμβληματικές επενδύσεις, όπως αναφέρεται στο νομοσχέδιο, μεγάλου προϋπολογισμού, στρατηγικού χαρακτήρα επενδύσεις κ.λπ., επιτρέπετε, δίνετε κατ’ εξαίρεση τη δυνατότητα να επεμβαίνουν οι επενδυτές σε δασικές εκτάσεις, σε δημόσιες εκτάσεις, σε χορτολιβαδικές, βραχώδεις, πετρώδεις, σε ορεινές και ημιορεινές περιοχές και ελλείψει αυτών επιτρέπετε την επέμβαση σε δάση για επέκταση ή για εκσυγχρονισμό της υπάρχουσας βιομηχανικής εγκατάστασης, με μόνη προϋπόθεση αυτή η επέκταση να μην υπερβαίνει το 10% της υφιστάμενης βιομηχανικής εγκατάστασης.

Αλήθεια, μετά από αυτό έμεινε και τίποτα άλλο που δεν δίνετε; Μάλλον υπάρχει, βλέποντας και τις τροπολογίες. Παραδίδετε τα πάντα στις επενδυτικές ορέξεις, στην εξυπηρέτηση των συμφερόντων του κεφαλαίου. Υλοποιείτε μια βαθιά ταξική πολιτική υπέρ των επιχειρηματικών ομίλων και του κεφαλαίου, την ίδια ώρα που η πλειοψηφία του λαού στενάζει από τα χαράτσια, την πολλαπλή φορολογία που υφίσταται, την ανεργία, την αναίρεση κοινωνικών δικαιωμάτων, ενώ οι επιπτώσεις για το περιβάλλον από την ασυδοσία των επιχειρήσεων θα είναι τραγικές για τον λαό μας.

Κι αν κάτι αποδεικνύεται και μέσω του νομοσχεδίου, για το οποίο οι εργαζόμενοι, τα λαϊκά στρώματα, δεν πρέπει να πέσουν στην παγίδα της δίκαιης και βιώσιμης ανάπτυξης της Κυβέρνησης αλλά και όλων των άλλων κομμάτων που στηρίζουν αυτό το εκμεταλλευτικό σύστημα, αφού όλων σας η έγνοια είναι πώς θα ενισχύσετε την ανταγωνιστικότητα, δηλαδή την κερδοφορία του κεφαλαίου, τσακίζοντας όμως τη ζωή του λαού μας, είναι πως ο ρόλος του κράτους, ο οποίος μάλιστα αναφέρεται ως «θεσμικός επιταχυντής» το νομοσχέδιο στην αιτιολογική έκθεση, όπως και παράλληλα ο ρόλος των τραπεζών, δεν πρόκειται να γίνει φιλολαϊκός, ανεξάρτητα από το μείγμα διαχείρισης που μπορεί να διαμορφωθεί μεταξύ κράτους και ιδιωτών. Αυτό το μείγμα διαχείρισης καμμία σχέση δεν έχει με τις σύγχρονες λαϊκές ανάγκες. Αντίθετα, προϋποθέτει την ακόμα μεγαλύτερη συντριβή τους για να θωρακιστεί η ανταγωνιστικότητα του κεφαλαίου.

Με αυτό το κριτήριο εμείς καλούμε τον λαό να δει και αυτό το αναπτυξιακό μοντέλο της Κυβέρνησης ΣΥΡΙΖΑ. Εξάλλου, οι εργαζόμενοι και τα λαϊκά στρώματα μπορούν σήμερα από την πείρα τους να κρίνουν για λογαριασμό ποιου και σε βάρος ποιων προωθείται αυτός ο αναπτυξιακός σχεδιασμός, που υπηρετεί τόσο η Κυβέρνηση αλλά και τα υπόλοιπα αστικά κόμματα, καθώς και αν έχουν ή αν προσδοκούν κάτι θετικό. Γι’ αυτήν ακριβώς την ανάπτυξη μέσα από αναπτυξιακά συνέδρια και τις περιφερειακές παρεμβάσεις δεν μίλησε εξάλλου ο Πρωθυπουργός αλλά και τα υπουργικά επιτελεία όλο το προηγούμενο διάστημα, περιδιαβαίνοντας την Ελλάδα, με τα γνωστά περιφερειακά αναπτυξιακά συνέδρια; Δηλαδή, μίλησε για διανομή κρατικών και ευρωπαϊκών κονδυλίων στους αγροτοκαπιταλιστές και τους μεγαλοεπιχειρηματίες του αγροτοδιατροφικού τομέα, για ενίσχυση των μεγάλων καθετοποιημένων μονάδων που ασχολούνται στον πρωτογενή τομέα, με εξαγωγικό προσανατολισμό, την ίδια ώρα που χιλιάδες μικρομεσαίοι αγρότες και κτηνοτρόφοι στενάζουν από την ΚΑΠ, την Κοινή Αγροτική Πολιτική, την Ευρωπαϊκή Ένωση και την αντιλαϊκή πολιτική της Κυβέρνησης.

Αλήθεια, τι έχει να κερδίσει ο φτωχός αγρότης όταν οι τιμές των προϊόντων που παράγει είναι εξευτελιστικές και δεν ξέρει καν αν θα μπορεί να παράξει την επόμενη χρονιά; Οι παραγωγοί οδηγούνται ή όχι στο ξεκλήρισμα και στην εγκατάλειψη των καλλιεργειών, ενώ η χώρα μας είναι ελλειμματική σε αγροτοκτηνοτροφικά προϊόντα, ενώ μπορεί να παράγει και να ικανοποιεί τις διατροφικές ανάγκες του λαού μας; Αλήθεια, τι κέρδισε ο εργατοϋπάλληλος από την κερδοφορία στον κλάδο των τροφίμων, τη στιγμή που ο μισθός και τα δικαιώματά του είναι στα τάρταρα ή στον τουρισμό ο ξενοδοχοϋπάλληλος τι κέρδισε από τις αφίξεις ρεκόρ, ενώ για τη λαϊκή οικογένεια η ξεκούραση, η αναψυχή είναι άπιαστο όνειρο; Τι κέρδισαν οι νέοι που σπουδάζουν, που όταν αποκτήσουν το πτυχίο οδηγούνται είτε στη μετανάστευση είτε σε δουλειές του ποδαριού; Ή για παράδειγμα αποτελεί απάντηση στα οξυμένα προβλήματα της υγείας του λαού η ενίσχυση της εμπορευματοποίησης και της επιχειρηματικής δράσης των δημόσιων δομών υγείας ή το φάρμακο, που έχει μετατραπεί σε φαρμάκι για τη λαϊκή τσέπη, αποτελούν λοιπόν απάντηση οι επενδύσεις του λεγόμενου ιατρικού τουρισμού;

Να γιατί δεν είναι διόλου τυχαίο πώς την περίοδο αυτή κατά την οποία το εγχώριο κεφάλαιο επιδιώκει να περάσει σε φάση ανάπτυξης της κερδοφορίας και της ανταγωνιστικότητάς του, η Κυβέρνηση και όλα τα άλλα τα κόμματα –τα αστικά κόμματα, τα επιτελεία του συστήματος- όχι μόνο υπηρετούν και προωθούν τους στρατηγικούς στόχους της ελληνικής αστικής τάξης, αλλά συγχρόνως αποτελούν τη χειραγώγηση και στοίχιση των εργαζόμενων και του λαού πίσω από αυτήν τη στρατηγική.

Έτσι, με τον μανδύα του εθνικού σχεδίου, όπως αναφέρεται και μέσα στο νομοσχέδιο, επιχειρούν να ντύσουν τα συμφέροντα του κεφαλαίου με τα εθνικά χρώματα, προβάλλοντας και ορισμένα «τυράκια», ώστε να καλλιεργήσουν προσδοκίες για την απάτη της δίκαιης ανάπτυξης, από την οποία, τάχα, μπορούν να ωφελούνται επιχειρηματικοί όμιλοι και εργαζόμενοι.

Το Κομμουνιστικό Κόμμα Ελλάδας έχει καταθέσει στο λαό μια ριζικά διαφορετική πρόταση, η οποία σήμερα μπορεί να ικανοποιήσει το σύνολο των αναγκών του λαού, ξεκινώντας από το πρώτο και κύριο, την ανάπτυξη, που δεν θα εξυπηρετεί την καπιταλιστική κερδοφορία, αλλά την ικανοποίηση των λαϊκών αναγκών. Και είναι μια ριζικά διαφορετική πρόταση, η οποία ακριβώς αμφισβητεί τους υπεύθυνους για τη φτώχεια, την εξαθλίωση και την όξυνση των καθημερινών προβλημάτων του λαού.

Αναδεικνύει τη μια και μόνη διέξοδο, η οποία είναι η κοινωνικοποίηση των συγκεκριμένων μέσων παραγωγής, ο κεντρικός σχεδιασμός και ο εργατικός έλεγχος, που είναι τα μόνα εργαλεία που μπορούν να αξιοποιήσουν το σύνολο των παραγωγικών δυνατοτήτων της χώρας. Αυτές τις δυνατότητες τις οποίες καταστρέφει σήμερα η καπιταλιστική ανάπτυξη. Με τον κεντρικό σχεδιασμό μπορούν να εξαλειφθούν η ανεργία, να καλυφθούν οι λαϊκές ανάγκες, μέσα από την παραγωγική διαδικασία.

Συγχρόνως, βεβαίως, υπάρχουν και άλλες δύο προϋποθέσεις. Η μη αναγνώριση του δημόσιου χρέους και η αποδέσμευση από τους ιμπεριαλιστικούς οργανισμούς, Ευρωπαϊκή Ένωση, ΝΑΤΟ, το Διεθνές Νομισματικό Ταμείο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Γι’ αυτόν ακριβώς τον λόγο σήμερα είναι επιτακτική ανάγκη ο λαός να περάσει στην αντεπίθεση, να οργανώσει την πάλη του στους χώρους δουλειάς του στους διάφορους κλάδους και η εργατική τάξη να οικοδομήσει τη λαϊκή ενότητα με τα υπόλοιπα λαϊκά στρώματα. Μόνο με αυτόν τον τρόπο μπορεί να αποκρουστεί η κλιμάκωση της αντιλαϊκής επίθεσης. Να δοθούν ανάσες στο λαό, να οπλιστεί με αισιοδοξία, μαχητικότητα, αποφασιστικότητα, ώστε να προχωρήσει σε ανατροπές στο επίπεδο της εξουσίας και να οργανώσει την οικονομία με τέτοιο τρόπο, όπου στο επίκεντρό της θα βρίσκεται ο άνθρωπος και η ικανοποίηση των σύγχρονων και συνεχώς διευρυνόμενων αναγκών του. Προϋπόθεση για αυτό; Η ισχυροποίηση του ΚΚΕ παντού και με αφορμή τις επερχόμενες εκλογικές μάχες στην Ευρωβουλή, στις δημοτικές, περιφερειακές, αλλά και στις βουλευτικές εκλογές, όποτε και αν γίνουν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Ο κ. Σαρίδης από την Ένωση Κεντρώων έχει τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πολύ θα θέλαμε να είμαστε αισιόδοξοι με την εισαγωγή ενός επενδυτικού νομοσχεδίου στις μέρες μας στη Βουλή των Ελλήνων, για τη χώρα μας. Πιστεύουμε, όμως, ότι το συγκεκριμένο νομοσχέδιο το οποίο έρχεται στη Βουλή των Ελλήνων είναι προβληματικό, είναι ελλιπές, σε αρκετά σημεία και για αυτόν τον λόγο η Ένωση Κεντρώων θα ψηφίσει «παρών» στη συγκεκριμένη νομοθετική πρωτοβουλία της Κυβέρνησης.

Μιλάμε για ανάπτυξη, μιλάμε για επενδύσεις, είναι πράγματα που δεν έρχονται με έναν μαγικό τρόπο, οι επενδύσεις θέλουν σαφώς καθαρές νομοθετικές διατάξεις, για να γνωρίζουμε πώς θα ξεκινήσουμε, πώς θα προχωρήσουμε και πού θα τελειώσουμε.

Πέραν, λοιπόν, από το προβληματικό προφίλ του συγκεκριμένου νομοσχεδίου, εμείς στην Ένωση Κεντρώων πιστεύουμε ότι οι επενδύσεις δεν έρχονται με μια κρατική εντολή και σίγουρα η ανάπτυξη στη χώρα δεν είναι αποτέλεσμα ενός και μόνο καλού νομοθετήματος.

Το κράτος οφείλει να διευκολύνει την αγορά στο να πάρει ανάσες, να την ελαφρύνει από τα φορολογικά βάση και τις ασφαλιστικές εισφορές. Αυτή είναι η θέση της Ένωσης Κεντρώων, μια πάγια θέση εδώ και πάρα πολλά χρόνια, βλέποντας ότι μόνο έτσι θα μπορούσε να λυθεί ο γόρδιος δεσμός των επενδύσεων και της ανάπτυξης.

Δεν είναι δυνατόν από τη μια πλευρά να έχουμε ένα καχεκτικό τραπεζικό σύστημα και 80 και πλέον δισεκατομμύρια κόκκινων δανείων, capital controls και ακριβό χρήμα και από την άλλη να επιδιώκουμε να δίνουμε ασπιρίνες σε έναν άνθρωπο ο οποίος βρίσκεται με χρόνιο νόσημα στο κρεβάτι του πόνου, με νομοθετήματα ουσιαστικά πρόχειρα, όπως είναι αυτό εδώ.

Ενδεικτικό της προχειρότητας είναι ότι σχετικά με την Αναπτυξιακή Τράπεζα δεν έχετε εκπονήσει ούτε ένα στοιχειώδες επιχειρησιακό σχέδιο, ένα business plan.

Στο 1.1 μάλιστα λέτε ότι για τη συγκεκριμένη τράπεζα προτίθεστε να λειτουργήσει με ιδιωτικοοικονομικά κριτήρια. Στην ιδιωτική, όμως, οικονομία, κυρίες και κύριοι συνάδελφοι, κάθε προσπάθεια επιχειρησιακής ανάπτυξης συνοδεύεται και από ένα κατάλληλο τεκμηριωμένο σχεδιασμό, ένα πράγμα το οποίο δεν βλέπουμε να υπάρχει μέσα σε αυτό το νομοσχέδιο.

Σε αυτήν την περίπτωση εμείς υπολογίζουμε ότι την επιτυχία της τράπεζας θα τη φέρει η μοίρα και το πλήρωμα το χρόνου. Το πλήρωμα του χρόνου, όμως, δεν θα πρέπει εμείς να το περιμένουμε να είναι πάρα πολύ μακρύ, γιατί η ελληνική οικονομία το χρειάζεται άμεσα. Το χρειάζεται από χθες, θα μπορούσα να πω.

Το business plan θα μπορούσατε να το συμπεριλάβετε στην αιτιολογική έκθεση, ώστε να κριθεί και αυτό από τα επιτελεία των κομμάτων, τα τεχνοκρατικά επιτελεία των κομμάτων και να κριθεί και από τους αρμόδιους φορείς, οι οποίοι έρχονται να συζητήσουν στις αρμόδιες επιτροπές και να πουν την άποψή τους.

Δεν μπορούσε, δηλαδή, η Κυβέρνηση να εκπονήσει ένα τέτοιο business plan ή δεν ήθελε; Μήπως αυτή η έλλειψη τεκμηρίωσης σημαίνει ότι πρόκειται για ένα προεκλογικό νομοσχέδιο προορισμένο να λειτουργήσει μόνο στο επίπεδο μιας κυβερνητικής διαφήμισης; Αυτό δεν το λέμε εμείς στην Ένωση Κεντρώων. Αυτό μπορεί να το επικαλεστεί οποιοδήποτε κόμμα της Αντιπολίτευσης αυτήν τη στιγμή μέσα στην Αίθουσα. Αφήνει το ίχνος του το συγκεκριμένο νομοσχέδιο και έτσι δίνει το επιχείρημα σε όλους εμάς να λέμε από τη μια πλευρά ότι έχουμε ανάγκη σαφώς ένα επενδυτικό νομοσχέδιο, αλλά ο τρόπος, οι ελλείψεις που έχει μέσα του, τα γκρίζα που αφήνει, μας δημιουργούν τη διάθεση, την οποία –να είμαστε ειλικρινείς- μπορεί και να μην την είχαμε, να κατηγορήσουμε την Κυβέρνηση ότι φέρνει ένα προεκλογικό νομοσχέδιο.

Πώς θα διορθωθεί η τράπεζα σε ένα κεφαλαιακό επίπεδο; Ποιες θα είναι οι αναλυτικές πηγές εσόδων και εξόδων; Ποια θα είναι στο πλήρες ανάπτυγμά της η οργανωτική της δομή; Πότε θα τα μάθουμε άραγε όλα αυτά με τεκμηριωμένο και αναλυτικό τρόπο;

Το άρθρο 2.9 στις σελίδες 7 και 8 πρέπει να συμπληρωθεί, ώστε η στελέχωση όλων των θέσεων ευθύνης, μέχρι και το επίπεδο του διευθυντή να γίνεται από ανοιχτές και διαφανείς διαδικασίες. Δεν το έχουμε δει αυτό, δεν φαίνεται. Δεν διανοούμαστε ένα κατά όνομα αναπτυξιακό νομοσχέδιο να διέπεται από την κλασική νοοτροπία -αυτό που αφήνουμε πάντα σε πάρα πολλά νομοσχέδια- του ρουσφετιού και της διαπλοκής. Γιατί δεν μπορούμε να κάνουμε ξεκάθαρα τα πράγματα σε ένα νομοσχέδιο το οποίο φέρνουμε εδώ, στη Βουλή των Ελλήνων; Γιατί δεν μπορούμε να τα βάλουμε σε μια σειρά;

Όταν σε αυτό το νομοσχέδιο κάνετε λόγο για στρατηγικές επενδύσεις, καταλαβαίνουμε ότι υπάρχει ένα τεράστιο περιθώριο σχετικότητας και υποκειμενικής κρίσης των επενδυτικών σχεδίων του εκάστοτε ιδιώτη από την Κυβέρνηση.

Αυτά που περιλαμβάνετε στο σημερινό νομοσχέδιο ως κριτήρια όχι μόνο δεν είναι επαρκή, αλλά δεν μπορούν να χαρακτηρίσουν ένα επενδυτικό σχέδιο ως στρατηγικό από μόνα τους. Το αν μία επένδυση έχει στρατηγικό χαρακτήρα δεν φαίνεται από το πόσους εργαζόμενους απασχολεί, αλλά και από το συνολικό της αποτύπωμα στην οικονομία μιας χώρας και ιδίως, στην οικονομία της Ελλάδας που σαφώς χρειάζεται να πάρει μεγάλες ανάσες μέσα από επενδυτικές κινήσεις.

Το αποτύπωμα, λοιπόν, αυτό φαίνεται συνήθως από έμπρακτα και μετρήσιμα στοιχεία, όπως είναι το μειωμένο χρηματοπιστωτικό ρίσκο, το τεκμηριωμένο επιχειρησιακό σχέδιο και η εμπειρία ανάλογων προσπαθειών του παρελθόντος, τόσο σε εγχώριο όσο και σε διεθνές επίπεδο.

Επίσης, η ανάθεση της εποπτικής δραστηριότητας της Αναπτυξιακής Τράπεζας στην Τράπεζα της Ελλάδος δεν μπορεί να ασκηθεί αποτελεσματικά, όπως και η ίδια η Τράπεζα της Ελλάδος μάς αναφέρει στο υπόμνημα το οποίο κατέθεσε. Η διαδικασία εποπτείας αυτής θα προκαλέσει κινδύνους και στον επόπτη και στον εποπτευόμενο. Γι’ αυτό πρέπει να εξετάσετε και την πρόταση κατάργησης της πρόβλεψης εποπτείας εκ μέρους της Τράπεζας της Ελλάδος.

Ένας σημαντικός φορέας, η Ομοσπονδία Μηχανικών Τεχνικών Ελλάδος, ανέφερε τους προβληματισμούς του για το άρθρο 32 διά του υπομνήματος του. Παρακαλούμε, κύριε Υπουργέ, αυτό να το λάβετε σοβαρά υπ’ όψιν, διότι τη συγκεκριμένη ανησυχία εμείς την κρίνουμε αιτιολογημένη.

Επίσης, η παρατήρηση του Συνδέσμου Ανωνύμων Εταιρειών και ΕΠΕ, σχετικά με το άρθρο 45, είναι αρκετά βάσιμη. Ο νομοθέτης για να απαλλάξει από τον ειδικό φόρο επί των ακινήτων την ανώνυμη εταιρεία με ονομαστικές μετοχές μέχρι φυσικού προσώπου, τμήμα των οποίων κατέχεται από ημεδαπό ίδρυμα εποπτευόμενο από δημόσια αρχή, ζητά από το ίδρυμα να προβεί σε ονομαστικοποίηση, μία ενέργεια η οποία πουθενά δεν προβλέπεται στο δίκαιό μας. Περαιτέρω, ο νομοθέτης δεν απαλλάσσει από τον ειδικό φόρο επί των ακινήτων τις ανώνυμες εταιρείες όταν ο ένας εκ των μετόχων είναι ίδρυμα, ενώ απαλλάσσει από τον ειδικό φόρο επί των ακινήτων τις ανώνυμες εταιρείες με μετοχές εισηγμένες στην χρηματιστηριακή αγορά. Αυτά είναι θέματα, ζητήματα τα οποία θα πρέπει να εξεταστούν με ιδιαίτερη προσοχή.

Εύλογες ανησυχίες υπάρχουν και για το άρθρο 25. Οι ανησυχίες αυτές εκφράζονται από την πλευρά τη δική μας. Νομίζω, όμως, ότι αυτές τις ανησυχίες τις εξέφρασε και ο Πανελλήνιος Σύλλογος Διπλωματούχων Αγρονόμων Τοπογράφων Μηχανικών για τα άρθρα 28 και 33 στις επιτροπές.

Υπάρχει το περιβόητο άρθρο 40 για το οποίο έκαναν λόγο τα κόμματα της Αντιπολίτευσης. Θα κάνει λόγο και η Ένωση Κεντρώων. Εκεί, αφήνετε ένα μεγάλο γκρίζο. Εκεί αφήνετε την ομίχλη να κυριαρχεί πάνω από αυτήν την Αίθουσα. Δεν μας έχετε εξηγήσει τι προσπαθείτε πραγματικά να κάνετε με το άρθρο 40. Αφήνετε την υπόνοια ότι με το συγκεκριμένο άρθρο, με τη συγκεκριμένη νομοθετική πρωτοβουλία νομιμοποιείτε κατά κάποιο τρόπο ενός είδους παρανομίας. Και αυτό γίνεται μέσα από τη Βουλή των Ελλήνων. Εγώ δεν θα σας μιλήσω για πλαστά τιμολόγια. Εγώ θα σας μιλήσω για τη διάθεση, όπως προκύπτει μέσα από αυτό το νομοθέτημα, να πέσει όσο γίνεται στα μαλακά ένας άνθρωπος που είχε μέσα στο μυαλό του την πρόθεση να κλέψει ουσιαστικά το ελληνικό δημόσιο. Διότι αυτό είχε στο μυαλό του.

Την ίδια στιγμή, κύριε Υπουργέ, κυρίες και κύριοι συνάδελφοι, εταιρείες οι οποίες επιχειρούν στην Ελλάδα, στη χώρα μας, που είναι νόμιμες σε όλα, που είναι νόμιμες στις δηλώσεις τους, που πληρώνουν τον φόρο που πρέπει να πληρώσουν, που δηλώνουν τον ΦΠΑ που πρέπει να δηλώσουν, επειδή έχουν βρεθεί σε μία δύσκολη οικονομική κατάσταση για ένα συγκεκριμένο χρονικό διάστημα, αφήνουμε την ΑΑΔΕ να κάνει έφοδο μέσα στους λογαριασμούς τους και να πάρει ό,τι υπάρχει σε αυτούς τους λογαριασμούς.

Το μήνυμα το οποίο θα έπρεπε να θέταμε εμείς αυτήν τη στιγμή από την Βουλή των Ελλήνων και να μπορούσαν να λάβουν οι Έλληνες πολίτες, είναι το εξής: κανενός είδους ατιμωρησία, όχι διαφορετικού είδους τιμωρία για τους μεν και τους δε. Δηλαδή έναν άνθρωπο ο οποίος αδυνατεί να είναι εντάξει στις υποχρεώσεις του απέναντι στο ελληνικό δημόσιο, αλλά θέλει να είναι εντάξει απέναντι στις υποχρεώσεις του, τον βάζουμε στο ίδιο επίπεδο με κάποιον ο οποίος εκδίδει πλαστά τιμολόγια για δικό του όφελος; Αυτό κάνουμε;

Ωστόσο, θετική κρίνουμε εμείς στην Ένωση Κεντρώων την υποχρεωτική εγκατάσταση ολοκληρωμένου συστήματος παρακολούθησης και ηλεκτρονικής μετάδοσης δεδομένων, εισροών - εκροών σε όλα τα στάδια διακίνησης των υγρών καυσίμων, πράγμα που αποτελούσε και πάγια θέση της Ομοσπονδίας Βενζινοπωλών Ελλάδος. Το μέτρο αυτό καθυστέρησε αρκετά και η χώρα μας ζημιώθηκε από τη σχετικότητα και την αδιαφάνεια της διαδικασίας.

Εν κατακλείδι, εμείς πιστεύουμε ότι η ελληνική οικονομία πρέπει να παρέχει ισοδύναμα κίνητρα για όλους τους φορείς της ιδιωτικής οικονομίας, χωρίς υπέρμετρο κρατικό παρεμβατισμό, χωρίς αυθαίρετες κρίσεις και χωρίς ευνοιοκρατικές τάσεις. Θέλουμε μια χώρα περισσότερο αξιοκρατική, περισσότερο τεχνοκρατική, με μεγαλύτερη εκτίμηση στην εξωστρέφεια, την επιχειρηματικότητα και την καινοτομία.

Για εμάς όλα αυτά είναι παράγοντες που μπορούν να οδηγήσουν με σιγουριά και βεβαιότητα σε ένα καλύτερο μέλλον την ελληνική οικονομία. Και να λέμε και την αλήθεια: Δεν έχουμε περάσει τον σκόπελο. Η ελληνική οικονομία δεν τον έχει ξεπεράσει. Είναι μπροστά της. Μπροστά μας έχουμε ακόμα δύο, τρία χρόνια εξαιρετικά δύσκολα.

Άρα, λοιπόν, ας αφήσουμε τα ευχολόγια και ας προχωρήσουμε σε πράξεις που χρειάζεται η ελληνική οικονομία, πράξεις που χρειάζεται ο ελληνικός λαός. Για το συγκεκριμένο νομοθέτημα –επαναλαμβάνω- η Ένωση Κεντρώων θα ψηφίσει «παρών», μόνο και μόνο επειδή πιστεύει ότι πραγματικά χρειάζονται επενδυτικά νομοσχέδια, όχι όμως το συγκεκριμένο επενδυτικό νομοσχέδιο.

Για την τροπολογία θα τοποθετηθούμε στη δευτερολογία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Νικόλαος Δένδιας.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι -για την ακρίβεια, κύριοι συνάδελφοι-, οφείλω να πω ότι πίστευα πως σήμερα θα ήταν μία ευχάριστη μέρα και για εμένα προσωπικά –μου επιτρέπετε και το προσωπικό στοιχείο- αλλά και για τη Νέα Δημοκρατία. Το λέω αυτό γιατί στο ζήτημα που αφορά την Αναπτυξιακή Τράπεζα έχουμε διαρκή και πάγια θέση. Είχαμε κάνει τη σχετική προεργασία από το 2014. Ο κ. Κωνσταντινόπουλος, ο εισηγητής, ήταν τότε συνεργάτης στο Υπουργείο Ανάπτυξης, στο πλαίσιο της κυβέρνησης Σαμαρά. Είχαμε προετοιμάσει το νομοθέτημα. Είχε υπάρξει συνάντηση με την τρόικα. Είχε υπάρξει συνάντηση στο Βερολίνο με τους δύο Γερμανούς Υπουργούς, τον Υπουργό Οικονομίας κ. Γκάμπριελ, τότε Πρόεδρο του Σοσιαλδημοκρατικού Κόμματος, και τον Υπουργό Οικονομικών κ. Σόιμπλε και είχε συνολικά συμφωνηθεί η διαδικασία μεταβολής του ΕΤΕΑΝ, κάτω από συγκεκριμένες διαδικασίες, σε Αναπτυξιακή Τράπεζα. Μάλιστα, είχε ανατεθεί σε δικηγορικό γραφείο των Αθηνών η σύνταξη του σχετικού καταστατικού. Νομίζω ότι υπήρχε και προσχέδιο του σχετικού νομοθετήματος. Εγώ το είχα. Δεν ξέρω, όμως, αν είχε κυκλοφορήσει, για να υπάρξουν και απόψεις.

Από τον Αύγουστο του 2014 μέχρι τον Απρίλιο του 2019 χρειάστηκαν τέσσερα χρόνια και αρκετοί μήνες για να φτάσουμε τρεις μήνες, τέσσερις μήνες, δύο μήνες, έναν μήνα, λίγες βδομάδες, λίγες μέρες προ της λήξης της κυβερνητικής θητείας αυτής της Κυβέρνησης, για να συζητήσουμε το ζήτημα της Αναπτυξιακής Τράπεζας, της μετεξέλιξης του ΕΤΕΑΝ σε Αναπτυξιακή Τράπεζα. Ειλικρινά, θα άξιζε να μας εξηγήσει ο Υπουργός στην τοποθέτησή του ποιο ήταν αυτό το στοιχείο που οδήγησε σε αυτή την καθυστέρηση των τεσσεράμισι και πλέον ετών.

Τι ήταν αυτό, δηλαδή, το οποίο βάζει ως προστιθέμενη αξία η Κυβέρνηση τώρα του ΣΥΡΙΖΑ, πριν τη συνεργασία με τους ΑΝΕΛ, η Κυβέρνηση των ΣΥΡΙΖΑ - ΑΝΕΛ, σε αυτό το νομοθέτημα, που αυτή η προστιθέμενη αξία αιτιολογεί, αν δεν δικαιολογεί, την καθυστέρηση αυτών των τεσσεράμισι ετών και πλέον; Διότι η Αναπτυξιακή Τράπεζα δεν συνελήφθη ως ένα παιχνίδι του εκάστοτε Υπουργού Ανάπτυξης ή της εκάστοτε κυβέρνησης. Ο σκοπός της ήταν προφανής και εξαιρετικά σημαντικός, σε μία χώρα που πιστεύαμε το 2014 -βεβαίως δεν είχαμε προβλέψει το πρώτο εξάμηνο του 2015- ότι είναι σε φάση εξόδου από την πολύ μεγάλη κρίση. Ο σκοπός της Αναπτυξιακής Τράπεζας ήταν -και φαντάζομαι παραμένει- να διορθώνει τα ελλείμματα της αγοράς, εκεί που η αγορά αποτυγχάνει να στηρίξει την αναπτυξιακή προσπάθεια της χώρας.

Εμείς της Νέας Δημοκρατίας, κυρίες και κύριοι συνάδελφοι, δεν ανήκουμε στην αντίληψη ενός ακραίου καπιταλισμού της Σχολής του Σικάγου. Έχουμε μια αντίληψη συνεργασίας του κράτους και του ιδιωτικού τομέα και θεωρούμε ότι το κράτος μπορεί να παίξει έναν πολύ σημαντικό, έναν πολύ επιβοηθητικό ρόλο, αλλά όταν τον παίζει μέσα στο πλαίσιο των δικών του δυνατοτήτων, όταν δεν παριστάνει τον επιχειρηματία, όταν δεν ανταγωνίζεται τον επιχειρηματία, αλλά όταν είναι βοηθός, όταν συμπορεύεται με την προσπάθεια του ιδιωτικού τομέα για να αναπτύξει την οικονομία και να βελτιώσει το επίπεδο ζωής.

Η Αναπτυξιακή Τράπεζα, λοιπόν, μπορεί να βοηθήσει εκεί που η αγορά, οι εμπορικές τράπεζες δεν μπορούν να αναλάβουν το ρίσκο να βοηθήσουν. Και ξαναλέω, η Αναπτυξιακή Τράπεζα δεν είναι ανταγωνιστής των ιδιωτικών τραπεζών, δεν είναι μια άλλη συστημική τράπεζα. Είναι κάτι διαφορετικό. Είναι ο μοχλός της εθνικής οικονομίας για να στηρίξει επιχειρήσεις, για να στηρίξει προσπάθειες συνολικά σε τομείς που το ρίσκο υπερβαίνει την κρίση του τραπεζικού συστήματος, τη δυνατότητα του τραπεζικού συστήματος. Αυτό είχαμε οραματιστεί και αυτό το οποίο είχαμε οραματιστεί και το οποίο είχαμε δρομολογήσει και το οποίο είχαμε συμφωνήσει, καθυστέρησε επί τεσσεράμισι χρόνια.

Δεν θα αναλωθώ, κύριε Υπουργέ, στα προβλήματα των ρυθμίσεων μέσα στη διάταξη. Ο επιμελής εισηγητής μας κ. Κατσαφάδος αναφέρθηκε σε αυτά και θα αναφερθεί και πάλι στη δευτερολογία του.

Όσον αφορά στο θέμα των στρατηγικών επενδύσεων, λυπάμαι που πρέπει να επαναλάβω αυτά που έχουν πια καταστεί κοινός τόπος σ’ αυτή την Αίθουσα και τα οποία στο παρελθόν ο ΣΥΡΙΖΑ τα αναθεμάτιζε ως εικασίες ή φαντασιοπληξίες, ότι η χώρα έχει υποστεί μια τεράστια αποεπένδυση αυτά τα χρόνια. Και το κακό είναι ότι η αποεπένδυση συνεχίζεται. Η διαδικασία αποεπένδυσης, δηλαδή η διαφορά μεταξύ του επενδυόμενου σε σχέση με το αναλισκόμενο κεφάλαιο συνεχίζει και διευρύνεται. Κι αυτό βέβαια είναι προφανές αν λάβει κανείς υπ’ όψιν την οικονομική πολιτική η οποία ασκείται, τη φορολογική πολιτική η οποία ασκείται, την πολιτική ως προς τις επενδύσεις η οποία ασκείται, τη γενική κουλτούρα της Κυβέρνησης όσον αφορά τις επενδύσεις και τις προσπάθειες του ιδιωτικού τομέα να βγάλει τη χώρα από την κρίση.

Διότι όσο κι αν πιστεύουμε -και σας το είπα πριν- στον επιβοηθητικό ρόλο του κράτους, στο δίκτυ προστασίας προς τους αδύναμους που το κράτος έχει συστημική και συνταγματική υποχρέωση να δημιουργήσει και να διατυπώσει, από την άλλη, κυρίες και κύριοι συνάδελφοι, αναφέρομαι στους συναδέλφους του ΣΥΡΙΖΑ, ούτε σε εσάς δεν διαφεύγει ότι, αν ο ιδιωτικός τομέας δεν πάρει πάνω του το ρίσκο και την προσπάθεια για την ανάπτυξη της χώρας, η ανάπτυξη αυτή δεν μπορεί να πραγματοποιηθεί. Η ανάπτυξη χρειάζεται επενδύσεις και δυστυχώς όχι μικρές επενδύσεις.

Υπολογίζαμε το 2014 ότι η χώρα χρειάζεται γύρω στα 100 με 105 δισεκατομμύρια ευρώ για να μπορέσει να οδηγηθεί σε βιώσιμους και σημαντικούς ρυθμούς ανάπτυξης. Αυτό ο κ. Σταθάκης, ο προηγούμενος Υπουργός, το συνομολόγησε με μια χρονοκαθυστέρηση δύο-τριών ετών. Τώρα, όμως, με την προϊούσα αποεπένδυση, ακόμα κι αυτός ο αριθμός είναι μικρός. Χρειάζεται συνολική συστράτευση όλων των διαθέσιμων εργαλείων και, αν θέλετε, όχι μόνο των μεγάλων ξένων επενδύσεων, αλλά και της οικονομίας της καθεμιάς Ελληνίδας και του καθενός Έλληνα στρατευμένου στην προσπάθεια της οικονομικής ανάπτυξης της χώρας, για να βγούμε από μία δεύτερη, πολύ μεγάλη, απειλή, τη διατήρηση ενός πολύ μικρού ρυθμού ανάπτυξης, που σε συνδυασμό με τα πρωτογενή πλεονάσματα και τα αποτελέσματα της κρίσης θα οδηγήσει τη χώρα σε μια τέτοια στασιμότητα, η οποία δεν μπορεί να υπηρετήσει το μέλλον της ελληνικής κοινωνίας.

Πρέπει με λύπη μου να πω ότι οι ρυθμίσεις αυτές, οι οποίες σήμερα εισάγονται, δεν είναι με κανέναν τρόπο επαρκείς. Το μόνο το οποίο αισιόδοξα έχω να πω για την επανεισήγηση των στρατηγικών επενδύσεων στα άρθρα 10 με 29 του νομοθετήματος είναι ότι μία νέα κυβέρνηση, πολύ πιο φιλελεύθερη, πολύ πιο φιλική στην επιχειρηματικότητα, με σαφή αντίληψη του ρόλου και των ορίων του κράτους θα αναλάβει σε λίγες βδομάδες -ή, αν θέλετε, σε λίγους μήνες, όπως μας είπε χθες ο Πρωθυπουργός- την κυβέρνηση της χώρας για να την πάει καλύτερα.

Παρεμπιπτόντως, μιας και μίλησα για τον Πρωθυπουργό και πριν συνεχίσω για το νομοθέτημα, θα ήθελα να πω ότι μου έκανε εντύπωση η πλήρης απόσταση την οποία έλαβε από διάφορα ονόματα που αποτελούν πλέον αντικείμενο της συζήτησης σε όλα τα ελληνικά νοικοκυριά, όπως αυτό του κ. Πετσίτη. Ο Πρωθυπουργός της χώρας, προφανώς, δεν ξέρει, δεν είδε, δεν άκουσε. Δεν έχει αντίληψη ποιοι συχνάζουν στο Μέγαρο Μαξίμου. Δεν έχει γνώση ποιοι συναλλάσσονται ή συνομιλούν με τους Υπουργούς του. Δεν έχει ιδέα ποιοι ταξιδεύουν με τους Υπουργούς του. Όλα αυτά προφανώς δεν τον αφορούν. Αφορούν άλλους ανθρώπους, άλλες χώρες. Δεν έχουν τίποτα να κάνουν με το δικό του Υπουργικό Συμβούλιο.

Πρέπει να πω ότι περιμέναμε μια σοβαρότερη και πιο υπεύθυνη αντιμετώπιση. Εν πάση περιπτώσει, απερχόμενος Πρωθυπουργός είναι, αυτό θέλησε να μας πει και αυτό μας είπε. Σε λίγο πάμε όλοι στον απώτατο κριτή μας, στο «αφεντικό» μας, στην ελληνική κοινωνία. Θα κρίνει αυτή αν τέτοιες απαντήσεις έχουν οποιοδήποτε στοιχείο σοβαρότητας.

Το νομοθέτημα αυτό, κύριε Υπουργέ, δεν αποφεύγει και τα συνήθη των συριζαϊκών νομοθετημάτων. Κατ’ αρχάς για πολλοστή φορά από ό,τι βλέπω, τροποποιείτε πάλι τον ν.4312/2016 περί δημοσίων συμβάσεων. Αυτός ο πολύπαθος νόμος, ο οποίος εισήχθη εδώ θριαμβευτικά, με τυμπανοκρουσίες, τροποποιείται ξανά.

Το αστείο ποιο είναι, κυρίες και κύριοι συνάδελφοι; Ότι τον έχει τροποποιήσει η Εθνική Αντιπροσωπεία, δηλαδή η Πλειοψηφία, όχι εμείς, εδώ και δεκαπέντε μέρες με τον ν.4605/2019. Πριν από δέκα μέρες τον τροποποιείτε. Μετά από δεκαπέντε μέρες θυμόσαστε κάτι άλλο και τον τροποποιείτε ξανά.

Κυρίες και κύριοι συνάδελφοι, αυτό συνιστά νομοθέτηση; Σας λέω ειλικρινά ότι στις γενιές που έρχονται στις νομικές και οικονομικές σχολές η νομοθετική παραγωγή της περιόδου διακυβέρνησης ΣΥΡΙΖΑ και ΣΥΡΙΖΑ - ΑΝΕΛ, θα διδάσκεται ως absurdum, ως το περίεργο, ως αυτό το οποίο δεν έχει καμμία λογική συνέχεια, που αποτελεί συρραφή μικροκομματικών και συνεχών σκοπιμοτήτων αλληλοαναιρούμενων, ώστε κάθε δέκα μέρες μία ρύθμιση που εισάγεται να επανεξάγεται και να επανεισάγεται με άλλον τρόπο, με άλλη διατύπωση, χωρίς κανείς να έχεις συνολική αντίληψη του νομοθετικού έργου, χωρίς να υπάρχει και καμμία κατεύθυνση στο τέλος της μέρας.

Και βέβαια, κυρίες και κύριοι συνάδελφοι, όταν δεν υπάρχει κατεύθυνση και δεν υπάρχει πολιτική, κύριε Υπουργέ, τι εμφιλοχωρεί; Η πονηριά. Και έρχομαι σε αυτό το οποίο είπα προηγουμένως, όταν πράγματι με οξύ, αλλά όχι άδικο, τρόπο απευθύνθηκα στον Υπουργό Οικονομικών τον κ. Τσακαλώτο, ο οποίος επιχείρησε πάλι να φέρει τροπολογία την οποία μόλις χθες είχε αποσύρει και για την οποία θα υπάρξει τοποθέτηση της Νέας Δημοκρατίας σε λίγο. Αναφέρομαι στο άρθρο 40 για τα επενδυτικά σχέδια.

Κύριε Υπουργέ, δεν έχω πρόθεση να σας το καταλογίσω. Θέλω σε αυτό να σας είμαι ειλικρινής. Δεν έχω πρόθεση να σας το καταλογίσω, γιατί δεν πιστεύω ότι θα το φέρνατε εδώ αν ήσασταν νομικός και καταλαβαίνατε τι έγραφε αυτό το άρθρο. Το καταλογίζω σε υπηρεσιακούς, το καταλογίζω σε νομοπαρασκευαστές, οι οποίοι δεν γνωρίζουν προφανώς ή γνωρίζουν τι νομοθετούν. Το δεύτερο είναι οδυνηρότερο του πρώτου.

Διότι, κύριε Υπουργέ, να εισάγετε νομοθέτημα στην Εθνική Αντιπροσωπεία με το οποίο να πρέπει η Εθνική Αντιπροσωπεία να αποδεχθεί τη νομιμοποίηση εικονικών τιμολογίων, με συγχωρείτε, αλλά αυτά να εισαχθούν παρακαλώ, αν έχετε την καλοσύνη, στο εθνικό κοινοβούλιο της Βενεζουέλας υπό το παρόν καθεστώς ή κάποιας άλλη χώρας της Υποσαχάριας Αφρικής, διότι εμείς αυτά τα πράγματα δεν μπορούμε να τα δεχτούμε.

Είμαι βέβαιος και το ξαναλέω, γιατί δεν θέλω να σας αδικήσω, ότι δεν το κάνετε επί τούτω. Όμως, αυτό θα το αποδείξετε με τον πιο πανηγυρικό τρόπο: Θα αφαιρέσετε το άρθρο 40 από το παρόν νομοθέτημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, σας ζητώ ένα λεπτό ακόμα.

Κυρίες και κύριοι συνάδελφοι, διαβάστε το. Εάν επιχειρηματίας καταθέσει εικονικά, ψευδή και μη νόμιμα τιμολόγια και τον συλλάβουν –αυτό συνιστά και ποινικό αδίκημα πιθανώς σε βαθμό κακουργήματος εκ του ύψους-, ο επιχειρηματίας αυτός, σύμφωνα με το νομοθέτημα, θα λάβει τα λεφτά της επιδότησης. Θα υποστεί, βέβαια, μια μικρή, πολύ μικρή ποινή, αλλά φαντάζομαι ότι, αν ήταν λίγο πιο ευφάνταστη η νομοπαρασκευαστική ομάδα, θα νομοθετούσε να του ζητήσουμε και συγγνώμη που τον ταλαιπωρήσαμε.

Αυτά νομοθετούνται όταν απέναντι στην κοινωνία το κυρίαρχο αίτημα είναι αυτό της διαφάνειας και της κάθαρσης και ταλαιπωρούμε συναδέλφους και τους διασύρουμε και ταλαιπωρούμε πρώην Πρωθυπουργούς και εδώ τα εικονικά τιμολόγια των εκατομμυρίων παρέρχονται μπροστά από τα μάτια μας ως εάν ουδέν συμβαίνει και τα αμείβουμε.

Έρχομαι και στο άρθρο 45, κυρίες και κύριοι συνάδελφοι.

Κύριε Πρόεδρε, με συγχωρείτε, αλλά θα χρειαστώ ένα λεπτό.

Κύριε Αντιπρόεδρε, δεν ξέρω αν ξέρετε το νομοθέτημα και αν έχετε γνώση, αλλά θα σας πω κάτι το οποίο ίσως σας στενοχωρήσει ιδεολογικά.

Κυρίες και κύριοι συνάδελφοι, ο ΣΥΡΙΖΑ έχει μια εμμονή με τις offshore εταιρείες. Κάτι τον τραβάει, κάτι του αρέσει, κάτι αγαπάει εκεί, κάτι τον ελκύει.

Εδώ και δύο χρόνια με τον ν.4389/2016 αμνήστευσε όλες τις offshore εταιρείες που δεν είχαν δηλώσει ποιος είναι ο πραγματικός ιδιοκτήτης και οι οποίες εξ αιτίας αυτού έπρεπε να πληρώσουν ισχυρότατα και ηχηρότατα πρόστιμα 15% επί της αξίας του ακινήτου τον χρόνο. Έρχεται, λοιπόν, ο προστάτης των αδυνάτων, ο εκπρόσωπος του λαού, ο φύλαξ των αξιών, ο αρχάγγελος της κάθαρσης και νομοθετεί και οι offshore αυτές εταιρείες νομιμοποιούνται και χαρίζονται τα πρόστιμα.

Αυτά συνέβησαν το 2016. Όμως, δεν έφτανε αυτό. Σου λέει τώρα ότι κάτι μπορεί να ξέφυγε. Έρχεται, λοιπόν, στο άρθρο 45 με νέα version και μας λέει ότι και τις ελληνικές εταιρείες, οι οποίες έχουν ανώνυμες μετοχές και δεν δήλωσαν τον κάτοχο, να τις συγχωρήσουμε και αυτές.

Ξέρετε ποια είναι –και επιτρέψτε μου την οξύτητα της φράσης, κυρίες και κύριοι συνάδελφοι- η γελοιότητα του πράγματος; Δεν χρειάζεται να το κάνετε. Είστε απλώς ατελέσφοροι. Υπάρχει απόφαση του Συμβουλίου της Επικρατείας, η απόφαση 36 του 2019, αν θυμάμαι καλά, που εξηγεί υπό ποιες παραμέτρους όταν προκύπτει μέσα από τα έγγραφα μιας ελληνικής ανώνυμης εταιρείας ποιος είναι ο τελικός δικαιούχος, τότε το πρόστιμο δεν πρέπει να της επιβάλλεται.

Όμως, έτσι δεν γίνεται ρουσφέτι. Με το Συμβούλιο της Επικρατείας δεν επικυρώνουμε υποθέσεις, δεν εξυπηρετούμε επιχειρηματίες, δεν προσκυνούμε ιδιωτικά συμφέροντα. Πρέπει να βάλουμε και διάταξη, λοιπόν. Σαν να μην έφτανε το άρθρο 40, να προκαλέσουμε και άλλο το εθνικό Κοινοβούλιο.

Κυρίες και κύριοι συνάδελφοι, το λέω ειλικρινά και το λέω για το καλό κυρίως της πατρίδας και της κοινωνίας: Αυτή η Κυβέρνηση πρέπει να φύγει το γρηγορότερο δυνατόν. Ευτελίζεται καθημερινά.

Τα νομοθετήματα αυτά, κυρίες και κύριοι συνάδελφοι του ΣΥΡΙΖΑ, σας το λέω, σας ευτελίζουν, όταν στα Πρακτικά της Βουλής τα χρόνια και τις δεκαετίες που έρχονται οι ψήφοι σας θα είναι συναθροιζόμενες κάτω από τέτοιες ρυθμίσεις. Ειλικρινά σκέφτομαι μόλις τελειώσουμε να μπορέσω να συντάξω έναν ωραίο κατάλογο, μια ωραία βίβλο, με τις ειδικές διατάξεις που περάσατε αυτά τα τέσσερα χρόνια, με την οποία νομίζω ότι θα διασκεδάσει πάρα πολύ η κοινωνία, εάν την παρατάξει δίπλα στις διακηρύξεις σας περί κάθαρσης, διαφάνειας και εντιμότητας. Τότε νομίζω ότι θα είναι καλό να μην ανήκετε σε αυτούς που θα πρέπει τότε να κρύβονται.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Υπουργός κ. Γιάννης Δραγασάκης.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Να φύγει, λοιπόν, κύριε Δένδια, η Κυβέρνηση, η οποία λύνει προβλήματα δεκαετιών, να μείνει η χώρα όπως την είχατε, μια χώρα με έναν νόμο περί επενδύσεων που δεν απέδιδε τίποτα, μια χώρα με έλλειμμα στον τομέα της χρηματοδότησης, η μόνη χώρα χωρίς αναπτυξιακή τράπεζα και πολλά άλλα και να έρθετε ξανά εσείς ή κάποιοι, εν πάση περιπτώσει, οι οποίοι να συνεχίσουν να κάνουν αέρα στους σκελετούς που βρήκαμε στο Υπουργείο και ειδικά στην υπηρεσία περί αναπτυξιακών νόμων. Διότι αυτά τα οποία ακούμε εδώ -εγώ, όπως ξέρετε, δεν είμαι των υψηλών τόνων- έχουν πολύ ισχυρή δόση θράσους.

Θα αρχίσω με αυτό, αν και δεν αποτελεί το σοβαρό θέμα, με το άρθρο 40.

Εγώ, κύριε Δένδια, είπα στην επιτροπή τι παραλάβαμε. Παραλάβαμε μια κατάσταση που, με βάση τις εκθέσεις των υπηρεσιών, μας λένε ότι, πρώτον, υπάρχουν επιχειρήσεις που έχουν ολοκληρώσει την επένδυσή τους, αλλά είτε επειδή υπάρχει το πλαστό, αλλά υπάρχει και η περίπτωση μη πλαστού, απλώς έγιναν δαπάνες σε χρόνο προγενέστερο της άδειας. Θεωρούνται, λοιπόν, παράτυπες, παράνομες και πρέπει να απενταχθούν από τον αναπτυξιακό νόμο. Άρα κάποιες επιχειρήσεις, ενδεχομένως, θα κλείσουν. Περί αυτού πρόκειται.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Γιατί δεν το περιορίζετε σ’ αυτό;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Να το περιορίσουμε. Έχω εγώ κανένα πρόβλημα; Ούτε ξέρω, άλλωστε, ποιοι είναι. Αυτό το θέμα ήρθε με προτάσεις επιμελητηρίων, νομίζω και με ερωτήσεις Βουλευτών εδώ στο Σώμα και ακριβώς φέραμε τη διάταξη, όπως αναγνώρισε ο κ. Κωνσταντινόπουλος.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Ο κ. Κωνσταντινόπουλος την έφερε;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Όχι. Λέω ότι φέραμε τη διάταξη, όπως αναγνώρισε ο κ. Κωνσταντινόπουλος, με διαφάνεια. Είπα ανοιχτά περί τίνος πρόκειται και κάλεσα το Σώμα και τα κόμματα να πάρουν θέση.

Επομένως εμείς από το άρθρο 40 θα υπερασπιστούμε μέχρι τέλους την πρώτη παράγραφο, που αυστηροποιεί τα πρόστιμα. Σε ό,τι αφορά τη δεύτερη παράγραφο, θέλουμε μια ευρύτερη πλειοψηφία και συναίνεση για να την επικυρώσουμε.

Επισημαίνω απλώς σε όσους την καταψηφίσουν ότι ενδεχομένως αυτό να έχει κάποιες συνέπειες, τις οποίες μετά θα τις βρείτε μπροστά σας.

Το πιο σημαντικό, όμως, που βρήκα εγώ στην ομιλία του κ. Δένδια, μιας και τον διαδέχομαι, είναι ότι από αυτό το οποίο είπε προκύπτει ότι ο ρόλος του κράτους στην εποχή μας και ο ρόλος των αγορών στην εποχή μας δεν είναι κάτι δεδομένο. Αρνείται, δηλαδή, ο κ. Δένδιας το βασικό δόγμα, στο οποίο στηρίζεται ως τώρα η πολιτική που εμφανίζεται να είναι ως πολιτική της Νέας Δημοκρατίας, ότι δηλαδή η αποτελεσματικότητα των αγορών είναι εκείνη η οποία μπορεί να φέρει την ανάπτυξη. Άρα δεν χρειάζονται στοχευμένες πολιτικές. Για αυτό και το κράτος που παραλάβαμε δεν είχε ούτε βιομηχανική πολιτική ούτε στρατηγική ανάπτυξης ούτε κλαδικές πολιτικές. Τίποτα δεν υπήρχε.

Εγώ χαιρετίζω αυτή την τοποθέτηση και περιμένω με ενδιαφέρον να καταλάβω ποιος ακριβώς θα κάνει το πρόγραμμα της Νέας Δημοκρατίας. Ο κ. Δένδιας, το ΚΕΦΙΜ, το ΙΟΒΕ, κάποια επικοινωνιακά γραφεία;

Το άλλο σημείο που ήθελα να πω εισαγωγικά είναι ότι αυτή η Κυβέρνηση δεν έβγαλε απλώς τη χώρα από τα μνημόνια και από το τέλμα στο οποίο είχε δημιουργηθεί το 2014 και δεν έβγαλε απλώς τη χώρα από τα μνημόνια με την κοινωνία όρθια, όπου υπό δυσκολότατες συνθήκες καταφέραμε να πάρουμε μέτρα με τα οποία αποτρέψαμε τουλάχιστον την ακραία φτώχεια και τον κοινωνικό αποκλεισμό, αλλά δημιουργήσαμε και δημιουργούμε σημαντικές δυνατότητες για την επόμενη τετραετία και την επόμενη δεκαετία.

Θα μου επιτρέψετε να χαρακτηρίσω αυτό το αφανές έργο της Κυβέρνησης, διότι τα μέσα ενημέρωσης δεν ενδιαφέρονται γι’ αυτά, αλλά ούτε και εμείς έχουμε τη δυνατότητα να το προβάλλουμε στον λαό στον βαθμό που θα έπρεπε.

Αναφέρομαι, πρώτον, στο γεγονός ότι για πρώτη φορά η Ελλάδα, το ελληνικό κράτος -δεν είμαι ιστορικός, αλλά αμφιβάλλω αν υπήρξε άλλη περίοδος από την ίδρυση του ελληνικού κράτους-, έχει αποθέματα ρευστότητας. Και είναι σημαντικά αυτά τα αποθέματα, διότι, πέραν των αρχικών, του μαξιλαριού, όπως είπαμε, τα αποθέματα έχουν αυξηθεί και με την πρόσβαση στις αγορές και με τον δανεισμό τον οποίο κάνουμε. Απ’ ό,τι διάβασα σε μια διεθνή έκθεση, τα αποθέματα που έχουμε μας επιτρέπουν να μη χρειαστεί να δανειστούμε μέχρι το 2023.

Φυσικά, η Κυβέρνηση, όπως είναι γνωστό, είναι σε συζήτηση, με στόχο να αποπληρωθούν κάποια δάνεια του Διεθνούς Ταμείου και όχι μόνο, κυρίως ακριβά δάνεια.

Και γενικά αυτή η ρευστότητα μας δίνει τη δυνατότητα, από τη στιγμή που δεν καταναλώνεται -διότι ευτυχώς δεν είχαμε τέτοιες αναταράξεις που να μας δημιουργούν προβλήματα-, να βελτιωθεί η διεθνής πιστοληπτική εικόνα της χώρας, να έχουμε διαρκείς βελτιώσεις, να πέσουν τα επιτόκια δανεισμού και στην πορεία να βρούμε και τρόπους ούτως ώστε να επιταχύνουμε την ανάκαμψη και την ανάπτυξη.

Επομένως στην κατεύθυνση των δυνατοτήτων που είπα είναι και η ψήφιση αυτού του νομοσχεδίου. Το γεγονός ότι η χώρα έχει αναπτυξιακή στρατηγική, η οποία επικαιροποιείται, βελτιώνεται και εξειδικεύεται, το γεγονός ότι αποκτά σύγχρονες πολιτικές, που βελτιώνουν το επιχειρηματικό περιβάλλον και το αδειοδοτικό περιβάλλον, το γεγονός ότι δημιουργούμε χρηματοδοτικά εργαλεία που συμπληρωματικά με τις τράπεζες –προφανώς- μας επιτρέπουν να καλύψουμε ταχύτερα τα χρηματοδοτικά κενά, όλα αυτά είναι δυνατότητες του παρόντος αλλά και του μέλλοντος.

Εγώ θα ήθελα να περιοριστώ στα θέματα της Αναπτυξιακής Τράπεζας, μιας και προκάλεσε και ένα ενδιαφέρον. Και θα ήθελα να πω ότι θεωρώ πως η συζήτηση στην επιτροπή ήταν εποικοδομητική, προφανώς με τις απόψεις που κάθε κόμμα, κάθε εισηγητής και κάθε φορέας διατύπωσε.

Θέλω να πω ότι δυστυχώς έχουμε ένα θέμα εδώ, το οποίο, ενώ βέβαια είναι βαθύτατα πολιτικό, έχει και ορισμένες τεχνικές πλευρές και έτσι η άγνοια πολλές φορές μπορεί να οδηγήσει και σε λανθασμένες πολιτικές τοποθετήσεις.

Για αυτό θέλω να επισημάνω μερικά τέτοια θέματα.

Αρχίζω με τον Εκπρόσωπο του Κομμουνιστικού Κόμματος Ελλάδας, που χαρακτήρισε την Αναπτυξιακή Τράπεζα ως εργαλείο ενίσχυσης των μεγάλων επιχειρήσεων. Πρόκειται για άγνοια.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Άγνοια;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Οι μεγάλες επιχειρήσεις έχουν δυνατότητα να δανειστούν με πολλούς τρόπους: και ομόλογα να βγάλουν και στο εξωτερικό να απευθυνθούν και στο Χρηματιστήριο να πάνε. Αυτός που έχει ανάγκη είναι κυρίως η μικρή και η μεσαία επιχείρηση. Για αυτό και οι αναπτυξιακές τράπεζες -όχι μόνο σε εμάς- είναι προσανατολισμένες αφ’ ενός στις υποδομές και αφ’ ετέρου στις μικρές και μεσαίες επιχειρήσεις.

Άρα θεωρώ ότι η Αναπτυξιακή Τράπεζα είναι ένα προοδευτικό εργαλείο και θα έπρεπε και το Κομμουνιστικό Κόμμα να το δει έτσι. Βεβαίως, εξαρτάται από το ποιος τη διοικεί, σε ποιο πλαίσιο λειτουργεί και λοιπά. Δεν θέλω να πω ότι κάθε αναπτυξιακή τράπεζα είναι και επιτυχημένη. Άλλωστε, έχουμε εδώ στο παρελθόν παραδείγματα τα οποία πρέπει να είναι παραδείγματα προς αποφυγή.

Και αν ήσασταν στην επιτροπή, όπου ήρθαν οι φορείς, θα είδατε ότι όλοι οι εκπρόσωποι της μεσαίας και μικρής επιχειρηματικότητας -ΓΣΕΒΕΕ και άλλοι- ήταν θερμά υπέρ της δημιουργίας της Αναπτυξιακής Τράπεζας και επίσης και οι φορείς, όπως οι φορείς που ασχολούνται με το περιβάλλον και λοιπά. Είναι μια άλλη διάσταση αυτή, ότι οι αναπτυξιακές τράπεζες μπορούν να χρηματοδοτούν ακριβώς έργα μακράς απόδοσης.

Όσον αφορά ορισμένα άλλα θέματα που ετέθησαν στη διάρκεια της συζήτησης, ρώτησε ο εισηγητής –νομίζω- της Νέας Δημοκρατίας γιατί είναι μόνο η γαλλική τράπεζα. Δεν ήταν μόνο η γαλλική τράπεζα, είναι ο σύμβουλος. Η δουλειά που έγινε κάλυψε ένα ευρύτατο φάσμα παραδειγμάτων. Πρέπει να πω ότι είχαμε συζήτηση και με τη γερμανική αντίστοιχη τράπεζα, η οποία, όμως, δεν αναλαμβάνει έργο συμβούλου, αλλά προφανώς είναι ένας από τους φορείς με τους οποίους θα συνεργαστούμε.

Επίσης άλλο ερώτημα ήταν γιατί παραμονές εκλογών να γίνει ο ορισμός του διοικητικού συμβουλίου για πέντε χρόνια. Αυτό είναι ένα θέμα ακριβώς όχι σωστής ενημέρωσης. Αυτό που θα γίνει τώρα είναι ότι θα διοριστεί από τη συνέλευση των μετόχων ένα προσωρινό διοικητικό συμβούλιο, το οποίο θα τρέξει όλα αυτά τα οποία είναι να γίνουν, δηλαδή να οριστεί κανονισμός, να γίνει κανονισμός λειτουργίας της τράπεζας και με βάση τον κανονισμό θα γίνει η επιλογή του οριστικού διοικητικού συμβουλίου.

Και πρέπει να πω εδώ ότι πρέπει να φροντίσουμε όλοι να στελεχωθεί με πρόσωπα τα οποία θα έχουν ακριβώς όχι μόνο τεχνοκρατική επάρκεια, αλλά και μία –ας πούμε- δυνατότητα να διαχειριστούν αυτό το εγχείρημα, ιδίως στην πρώτη του φάση, σύμφωνα με τις αρχές με τις οποίες το ψηφίζουμε εδώ.

Όσον αφορά το ερώτημα για το αν υπάρχει στρατηγικός σχεδιασμός, βεβαίως υπάρχει πενταετές σχέδιο, το οποίο έχει ετοιμαστεί σε πρώτη φάση, αλλά τα όργανα της τράπεζας θα το επεξεργαστούν στην τελική του μορφή.

Υπήρξαν ερωτήματα για τα παραρτήματα. Προβλέπεται με τις νομοτεχνικές βελτιώσεις που θα πάρετε η δημιουργία παραρτημάτων ανά περιφέρεια. Έγινε μια έντονη παρέμβαση από τον Σύνδεσμο Μελετητικών Εταιρειών, Συμβουλευτικών Εταιρειών και λοιπά να προβλέπεται στους σκοπούς και η συμμετοχή και η υλοποίηση προγραμμάτων εξωτερικής βοήθειας της Ευρωπαϊκής Ένωσης. Προφανώς προστίθεται και αυτό. Με αυτά τα θέματα δεν ξέρει κανείς πόσο αναλυτικός πρέπει να γίνει.

Είπα και στην επιτροπή ότι το νέο χρηματοδοτικό σχήμα της Ευρωπαϊκής Ένωσης προβλέπει χορήγηση κατευθείαν εγγυήσεων στις εθνικές αναπτυξιακές τράπεζες. Άρα, έτσι και αλλιώς, η Ανάπτυξη Τράπεζα θα είναι σε σχέση με τους χρηματοδοτικούς μηχανισμούς της Ευρωπαϊκής Ένωσης και άρα, περιλαμβάνεται και το θέμα της τεχνικής βοήθειας.

Είχαμε την ευκαιρία να πούμε ότι σε όλο τον κόσμο υπάρχουν πάνω από πεντακόσιες εβδομήντα –αν θυμάμαι καλά- εθνικές αναπτυξιακές τράπεζες -διότι υπάρχουν και διακρατικές και περιφερειακές εντός των χωρών- και ότι στην Ευρώπη ήμασταν η μόνη χώρα μαζί με τη Μάλτα που δεν είχαμε αναπτυξιακή τράπεζα. Η Μάλτα δημιούργησε, είμαστε και εμείς τώρα που προχωρούμε στη δημιουργία.

Το ερώτημα που θέλω να θέσω και να το απαντήσω είναι γιατί λοιπόν όλες οι χώρες, ακόμα και οι αναπτυγμένες, φροντίζουν να έχουν μία ή και περισσότερες αναπτυξιακές τράπεζες, διότι αυτό απαντάει και στο ερώτημα περί αναγκαιότητας και του ιδιαίτερου χαρακτήρα αυτών των τραπεζών.

Ο πρώτος λόγος είναι ότι όλες οι σοβαρές χώρες αναγνωρίζουν ότι οι αγορές κάνουν λάθη και αυτά τα λάθη δημιουργούν παραλείψεις στη χρηματοδότηση ή χρηματοδοτικά κενά. Άρα χρειάζεται ένας θεσμός που θα καλύπτει τα κενά τα οποία δημιουργούνται. Και τέτοια κενά είναι και αυτά που λέγαμε πριν για τις μικρές επιχειρήσεις που και στις καλύτερες εποχές δεν είχαν τις πόρτες των τραπεζών ανοικτές και έργα με κάποιον κίνδυνο και λοιπά.

Ο δεύτερος λόγος είναι ότι οι αναπτυξιακές τράπεζες έχουν και έναν γεωπολιτικό -θα έλεγα- ρόλο. Είναι εκείνοι οι θεσμοί που θα χρησιμοποιήσει ο Πρόεδρος ή ο Πρωθυπουργός μιας χώρας, για να διερευνήσει δυνατότητες ή να βοηθήσει στο να υπάρξουν συνεργασίες με άλλες χώρες.

Και, επίσης, ο τρίτος λόγος είναι ότι αυτές οι τράπεζες παίζουν και έναν ευρύτερο θεσμικό ρόλο, ότι αποτελούν εστίες διαμόρφωσης, παραγωγής γνώσης, σε ό,τι αφορά την αξιολόγηση προγραμμάτων, τον σχεδιασμό σύνθετων προγραμμάτων, τη μελέτη και την προώθηση κλαδικών και άλλων πολιτικών.

Για αυτούς τους λόγους, λοιπόν, όλες οι χώρες έχουν ή είχαν ή φτιάχνουν και τώρα που συζητούμε νέες αναπτυξιακές τράπεζες.

Γιατί δεν είχαμε εμείς; Αυτό είναι το ερώτημα: Γιατί δεν είχαμε εμείς; Διότι προφανώς η πολιτική τάξη αυτής της χώρας δεν θεωρούσε σημαντικό να υπάρξει αυτός ο θεσμός στη χώρα μας, διότι υπήρξε μία μυωπική αντιμετώπιση του όλου θέματος, διότι δεν υπήρχε η έννοια της στρατηγικής ανάπτυξης, τι θέλω να πετύχω, πού θέλω να πάω και τι εργαλεία μου χρειάζονται για να το πετύχω αυτό, διότι ίσως και κάποια μυωπικά τραπεζικά συμφέροντα νόμιζαν ότι θα τους «φάει δουλειές» η ύπαρξη της αναπτυξιακής τράπεζας. Γι’ αυτούς τους λόγους, λοιπόν, εμείς ως χώρα δεν είχαμε.

Το νόημα, λοιπόν, που έχει η θέση ορισμένων ότι παρ’ όλα αυτά και σήμερα δεν χρειάζεται να κάνουμε. είναι ότι εδώ προφανώς έχουμε μία άρνηση με ιδεολογικά ή ιδιοτελή κριτήρια. Δηλαδή, ο ακραίος νεοφιλελεύθερος δεν κατανοεί την έννοια της στοχευμένης χρηματοδότησης. Ούτε ο εκπρόσωπος της Χρυσής Αυγής την πολυκαταλαβαίνει αυτή την έννοια, μόνο ως ρουσφέτι την καταλαβαίνει. Δηλαδή, δεν καταλαβαίνουν ότι αν θέλουμε βιομηχανία στην Ελλάδα, χρειαζόμαστε βιομηχανική πολιτική. Και αν θέλουμε η βιομηχανική πολιτική να υλοποιηθεί, θέλουμε και ειδικά χρηματοδοτικά εργαλεία που θα προωθούν αυτή την πολιτική.

Γιατί αργήσαμε; Το ρώτησε ο κ. Δένδιας. Δεν αργήσαμε. Την πρώτη απόφαση για να την υλοποιήσουμε την πήραμε ήδη τον Απρίλιο του 2015 στο κυβερνητικό συμβούλιο οικονομικής πολιτικής. Αντιμετωπίσαμε ορισμένες δυσκολίες.

Η πρώτη δυσκολία ήταν ότι δεν υπήρχε μια ώθηση από τις παραγωγικές δυνάμεις της χώρας, δηλαδή δεν μας πίεσε κανείς να το κάνουμε αυτό. Αντίθετα, ίσως διέρρεαν και κάποια σχόλια στο εξωτερικό τα οποία δεν ήταν θετικά ή ευνοϊκά για αυτό το εγχείρημα.

O δεύτερος λόγος είναι ότι βρήκαμε μία συσσωρευμένη καχυποψία λόγω του ότι παλιά η Ελλάδα είχε μία τράπεζα που έμοιαζε με αναπτυξιακή -δεν ήταν ακριβώς το ίδιο πράγμα-, την ΕΤΒΑ, αυτή κατέληξε να είναι μία εστία σκανδάλων -τουλάχιστον στο τελικό της στάδιο- και, αντί να βελτιωθεί, να εξυγιανθεί και να αναπτυχθεί, ιδιωτικοποιήθηκε. Και άρα τίθεται το ερώτημα μήπως θέλουμε να κάνουμε μία νέα ΕΤΒΑ. Ξέρουμε ότι δεν φταίτε εσείς, μας έλεγαν, αλλά…

Έπρεπε να κάμψουμε αυτές τις αντιστάσεις. Τις κάμψαμε και φτάσαμε το 2017 να υπάρχει ακόμα και αναφορά θετική και σε απόφαση του Eurogroup.

Δεύτερον, έπρεπε να γίνουν κάποιες προπαρασκευαστικές εργασίες, όπως αυτές που είπατε, να δούμε και να μελετήσουμε εγχειρήματα, να μελετήσουμε περιπτώσεις, να επιλεγεί ο σύμβουλος κ.ο.κ..

Πρέπει να παρατηρήσω ότι είμαστε σήμερα στη μέση του έργου. Δηλαδή η ψήφιση του νόμου θέτει σε λειτουργία την τράπεζα, διότι την κάνουμε μέσω του μετασχηματισμού του ΕΤΕΑΝ και άρα υπάρχει ήδη μία δομή. Πρέπει, όμως, να επισημάνω ότι μένουν ακόμα πάρα πολλά βήματα.

Το αναφέρω αυτό διότι ορισμένα από τα ερωτήματά σας συνδέονται ακριβώς με το γεγονός αυτό, ότι, δηλαδή, θα ακολουθήσει η κατάρτιση κανονισμού προσωπικού και αποδοχών, ότι θα ακολουθήσει η κατάρτιση κανονισμού αναθέσεων προμηθειών -πώς ανατίθενται οι προμήθειες-, η κατάρτιση κανονισμού διαχείρισης κινδύνων, διαδικασία προκήρυξης και αξιολόγησης οριστικού διοικητικού συμβουλίου και μία σειρά από άλλα έργα. Όπως ξέρετε από αυτές τις δουλειές, η διαδικασία είναι ότι μπαίνουν όλες αυτές οι δράσεις, γίνεται ένα χρονοδιάγραμμα το οποίο υλοποιείται. Δεν θα σας κουράσω με τέτοια τεχνικά στοιχεία.

Το πού απευθύνεται η τράπεζα, το απαντήσαμε: υποδομές -να πω ότι μέσω τις τράπεζας αυτής μπορούμε να πολλαπλασιάσουμε το Πρόγραμμα Δημοσίων Επενδύσεων στην πράξη, μικρές και μεσαίες επιχειρήσεις και αγρότες, όπου υπάρχει κενό και επίσης συμβολή στην κάλυψη ορισμένων αναγκών όπως είναι η ωρίμανση έργων, ο σχεδιασμός σύνθετων προγραμμάτων, η κατάρτιση στελεχών κ.ο.κ..

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου της Κυβέρνησης και Υπουργού Οικονομίας και Ανάπτυξης)

Θα ήθελα την ανοχή σας, κύριε Πρόεδρε, για ένα, δύο λεπτά.

Πώς θα απευθυνθούμε σε αυτές τις κατηγορίες; Είπα στην επιτροπή και θα το επαναλάβω και εδώ ότι ένα χαρακτηριστικό των αναπτυξιακών τραπεζών είναι ότι έχουν ευελιξία. Είπαν ορισμένοι ότι δεν είναι τράπεζα, αφού δεν παίρνει καταθέσεις. Μα δεν παίρνουν καταθέσεις οι αναπτυξιακές τράπεζες. Αναρωτήθηκαν ορισμένοι τι τράπεζα είναι αυτή.

Οι αναπτυξιακές τράπεζες έχουν μία ξεχωριστή λογική, έχουν ευελιξία. Διαπιστώνουμε, δηλαδή, μία ανάγκη; Μπορούμε να κάνουμε ένα πρόγραμμα χρηματοδότησης αυτής της ανάγκης. Διαπιστώνουμε ότι χρειάζεται κάποιο ειδικό προϊόν χρηματοδοτικό; Μπορούμε να το δούμε, να το επεξεργαστούμε. Υπάρχει ένας πλούτος. Είναι ένα διαρκές γίγνεσθαι η αναπτυξιακή τραπεζική. Παραδείγματος χάριν, για τους αγρότες έχει υπογραφεί συμφωνία με την Ευρωπαϊκή Τράπεζα Επενδύσεων για δύο εργαλεία: μικρά δάνεια που θα δίνονται μέσω του μηχανισμού των μικροπιστώσεων και εγγυήσεις για μεγαλύτερα δάνεια, τα οποία θα δίνονται μέσω ταμείων τα οποία θα δίνουν εγγυήσεις και έχουμε αφήσει ανοικτό το ενδεχόμενο και για κεφάλαιο συμμετοχών για αγροτικές επιχειρήσεις καινοτόμες κ.λπ., που θα έχουν και ένα επενδυτικό ενδιαφέρον.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Σαν το JESSICA.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**: Σε ανεπτυγμένη μορφή, όμως.

Να απαντήσω και ένα άλλο. Όλα τα προγράμματα περνάνε μέσα από τις συστημικές τράπεζες; Αυτό είναι μία τεχνική δυνατότητα, πως μπορείς να δημιουργήσεις και δικούς σου μηχανισμούς. Παραδείγματος χάριν, από όσο γνωρίζω, η γερμανική τράπεζα ανάπτυξης κάνει και την αξιολόγηση των προγραμμάτων που θα χρηματοδοτηθούν, οπότε στην τράπεζα γίνεται απλώς η εκτέλεση της απόφασης. Σε εμάς στην αρχή αυτό θα είναι δύσκολο. Μπορεί να γίνει αργότερα.

Δεύτερον, σε ό,τι αφορά τις μικροπιστώσεις, δεν θα δίνονται μέσω τραπεζών. Υπάρχουν και τράπεζες που μπορούν να δίνουν και δικές τους μικροπιστώσεις. Το δικό μας σχέδιο για μικροπιστώσεις είναι να δημιουργηθούν ειδικοί φορείς που θα δημιουργηθούν για να δίνονται μικροπιστώσεις. Μπορεί να είναι τα επιμελητήρια, μπορεί να είναι συνεταιρισμοί, μπορεί να είναι συνεταιριστικές τράπεζες κ.λπ.. Βεβαίως θα διέπονται από ένα καθεστώς αυτοί οι θεσμοί. Θα τα συζητήσουμε όταν έρθει ο νόμος.

Στις μικρές επιχειρήσεις, πέρα από τις μικροπιστώσεις, πέρα από εγγυήσεις για δάνεια, υπάρχουν ήδη τα εργαλεία, τα οποία να δίνουν στις μικρές επιχειρήσεις αυτό που δεν έχουν, δηλαδή δεν μπορούν να έχουν ομολογιακά δάνεια και δεν μπορούν τα ομολογιακά δάνεια των μικρών επιχειρήσεων να είναι σε διαπραγμάτευση στο χρηματιστήριο.

Τα λέω αυτά ενδεικτικά για να τονίσω ότι μαζί με τους φορείς τους επαγγελματικούς μπορούμε να σχεδιάσουμε προϊόντα με βάση τις ανάγκες.

Τι θα κρίνει την επιτυχία του εγχειρήματος;

Κατ’ αρχάς πρέπει να μελετήσουμε τα μαθήματα του παρελθόντος, γιατί δηλαδή η ΕΤΒΑ κατέληξε έτσι, να μελετήσουμε και θετικά και αρνητικά παραδείγματα. Αυτοί που το κάνουν αυτό -υπάρχουν και επιστήμονες που ασχολούνται και ακαδημαϊκή έρευνα που ασχολείται με αυτά- μας επισημαίνουν: Πρώτον, το πολιτικό σύστημα. Εάν υπάρχουν υπουργοί που θέλουν να παρεμβαίνουν, θα βρίσκουν τρόπο να παρεμβαίνουν. Εάν όμως θέλουμε και αναγνωρίζουμε τη σημασία αυτή η τράπεζα να λειτουργήσει υπερκομματικά και πέρα από τον πολιτικό κύκλο, τότε μπορούμε μέσα από τη συναίνεση να βρούμε εκείνες τις διαδικασίες, οι οποίες θα διασφαλίσουν την επιτυχία του εγχειρήματος. Είναι θέματα εσωτερικών ελέγχων, είναι θέματα διαφάνειας, είναι θέματα δημόσιας λογοδοσίας. Δεύτερον, τα πρόσωπα τα οποία πρέπει να πιστεύουν στο εγχείρημα και να έχουν τις δυνατότητες να το υλοποιήσουν και τρίτον, είναι και ο δημοκρατικός, κοινωνικός και κοινοβουλευτικός έλεγχος, που αποτελεί πάντα μία πολύτιμη δυνατότητα για να μπορεί κανείς να ελέγχει αυτό που γίνεται και να επισημαίνει έγκαιρα προβλήματα και αδυναμίες.

Εγώ θέλω να ευχαριστήσω για τις εποικοδομητικές συζητήσεις που είχαμε στην επιτροπή ανεξάρτητα από τη στάση που θα πάρει το κάθε κόμμα ειδικά σε αυτό το ζήτημα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, θα ήθελα τον λόγο, εποικοδομητικά, μήπως μπορούμε να κάνουμε κάτι εδώ.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Δένδια.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, με συγχωρείτε, αλλά αυτό το οποίο μου είπατε δεν ανταποκρίνεται στο κείμενο όπως είναι αποτυπωμένο. Γι’ αυτό και στην τοποθέτησή μου μίλησα περί πονηρού τεχνοκρατικού παράγοντος.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**: Σε ποιο άρθρο αναφέρεστε;

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Αναφέρομαι στο άρθρο 40 εδάφιο 2. Προφανώς απευθύνομαι και στον Υπουργό.

Δεν αναφέρεται εδώ στα προϋφιστάμενα τιμολόγια, τα οποία ούτως ή άλλως δεν μπορούν να αξιολογηθούν, γιατί είναι εναντίον των ευρωπαϊκών κανονισμών. Επί λέξει αναφέρεται στο άρθρο: «Υποβλήθηκαν στην υπηρεσία ψευδή, παραπλανητικά στοιχεία ή αποσιωπήθηκαν στοιχεία». Αυτές τις περιπτώσεις θέλει να καλύψει ο συντάκτης αυτού του άρθρου. Εάν η ratio της διάταξης είναι να βοηθήσετε όποιον εκ παραδρομής κατέθεσε προϋφιστάμενα στοιχεία που αξιολογήθηκαν εκ παραδρομής, αυτό συνιστά εγγραφή άλλης διάταξης και όχι αυτής που έχουμε εδώ. Εάν θέλετε κάτι τέτοιο, να μας το πείτε, να το συζητήσουμε και να το περάσουμε υπό άλλης μορφής, επιεικέστερη βάσανο. Το άρθρο αυτό λέει «ψευδή και παραπλανητικά». Είναι τελείως διαφορετικό από αυτό που είπατε, κύριε Αντιπρόεδρε.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**: Κύριε Πρόεδρε, θα ήθελα τον λόγο. Μπορούμε να το λύσουμε αυτό.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης)**: Αντιδρώντας πρόχειρα, μία λύση θα ήταν να κρατήσουμε την πρώτη παράγραφο, για την οποία νομίζω ότι δεν υπάρχει πρόβλημα και η δεύτερη παράγραφος να κρατηθεί, να μελετηθεί και να επανέλθει σε επόμενο νομοσχέδιο -έχουμε νομίζω νομοσχέδια και την επόμενη εβδομάδα- εάν συμφωνούμε επί της ουσίας ότι πάμε να βρούμε μία λύση, να μην καλύψουμε κανέναν, αλλά να μην ανοίξουμε και προβλήματα τα οποία θα έχουν και επιπτώσεις στους εργαζόμενους κ.λπ..

Επί τη ευκαιρία σε ό,τι αφορά το άρθρο 45, αν καταλαβαίνω καλά, συμφωνείτε ότι υπάρχει μία απόφαση του Συμβουλίου της Επικρατείας, την οποία πρέπει να σεβαστούμε. Εάν ο σεβασμός αυτός μπορεί να γίνει με μία εγκύκλιο που έχει εκδώσει η ΑΔΑΕ, μπορούμε να μείνουμε σε αυτή και να δούμε. Εγώ δέχτηκα μία εισήγηση ότι δεν καλύπτει. Άρα μπορούμε να αποσύρουμε και το άρθρο 45, να δούμε αν το καλύπτει η εγκύκλιος της ανεξάρτητης αρχής και αν δεν το καλύπτει να δούμε τι δεν θα καλύπτει και πώς μπορούμε να το διορθώσουμε.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Δένδιας έχει τον λόγο.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Κύριε Αντιπρόεδρε, είναι όπως το λέτε. Η απόφαση του Συμβουλίου της Επικρατείας είναι επαρκής και απαιτείται εγκύκλιος και τίποτα πέραν αυτού. Αντιθέτως η διάταξη θέτει μεγάλα ερμηνευτικά προβλήματα.

Επειδή με αυτό το άρθρο εξ ανάγκης έχω περάσει τη μισή μου επαγγελματική ζωή, επιτρέψετε να έχω μία γνώμη. Δεν απαιτείται υπό την παρούσα νομολογία η διάταξη ως είναι διατυπωμένη. Να το ξανασυζητήσουμε; Ευχαρίστως. Ουδείς εμμένει στη γραμματική ερμηνεία των νόμων για να δημιουργεί προβλήματα στην αγορά. Αυτή η διάταξη, όμως, θα δημιουργήσει προβλήματα στην αγορά περισσότερα απ’ αυτά που θα λύσει.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κύριος Αντιπρόεδρος.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Έτσι κι αλλιώς είναι θέμα του Υπουργείου Οικονομικών. Εμείς το ενσωματώσαμε εδώ, διότι ήρθε ως πρόβλημα-αίτημα. Εγώ τουλάχιστον συμφωνώ να το κρατήσουμε και να το δούμε στην πορεία, να το δει, δηλαδή, κυρίως το Υπουργείο Οικονομικών αλλά και εμείς.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Πιτσιόρλας.

**ΑΣΤΕΡΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Κύριε Δένδια, όσο αφορά το θέμα των τιμολογίων, μιλάμε για υφιστάμενα τιμολόγια. Μιλάμε για τιμολόγια που υποβλήθηκαν κάποια στιγμή και μιλάμε για έργα -και αυτό να το διευκρινίσουμε, αν χρειαστεί- τα οποία ουσιαστικά έχουν ολοκληρωθεί εδώ και καιρό. Έχουν κλείσει τα έργα, έχουν πάρει άδεια λειτουργίας οι επιχειρήσεις, λειτουργούν χρόνια και έχουν μπροστά τους κατάλοιπα του παρελθόντος, που δεν αφορά τη δική μας περίοδο. Τη δική σας αφορά. Ολοκληρώθηκαν τα έργα.

Η πρόταση, λοιπόν, του Υπουργού είναι σωστή.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, θα ήθελα τον λόγο για να καταλάβω ποια είναι η πρόταση της Κυβέρνησης.

**ΠΡΟΕΔΡΕΥΩΝ (Γεώργιος Βαρεμένος):** Να μην πάρει σεμιναριακό χαρακτήρα η συζήτηση.

Ορίστε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θέλω να καταλάβω ποια είναι η πρόταση της Κυβέρνησης, τι ισχύει και να δούμε πώς και τι συζητάμε.

Συζητάμε ότι στο άρθρο 40 κρατάμε την πρώτη περίπτωση και αφήνουμε τη δεύτερη σε επόμενο στάδιο; Αυτή είναι η πρόταση Κυβέρνησης;

Ωραία, ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Ουρσουζίδης.

**ΓΕΩΡΓΙΟΣ ΟΥΡΣΟΥΖΙΔΗΣ:** Κύριε Πρόεδρε, αν μου επιτρέπετε, θέλω να διευκρινίσω σε ό,τι αφορά το άρθρο 40 ότι κληρονομήσαμε αυτές τις περιπτώσεις. Προσπαθήσαμε να τις αντιμετωπίσουμε με τρόπο που να μην καταστραφούν άνθρωποι που έχουν επενδύσει.

Και το πολιτικό ερώτημα είναι: Αυτοί που είδανε αυτά τα «λάθη», τι κάνουν όλα αυτά τα χρόνια και πώς τα αντιμετώπισαν;

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, το -θα έλεγα- εντός εισαγωγικών «αναπτυξιακό υπόδειγμα», που επί πολλές δεκαετίες αποτελούσε τη βάση της ασκούμενης οικονομικής πολιτικής, ήταν εξαρτημένο από τον δανεισμό, τις εισαγωγές και την κατανάλωση. Ένα υπόδειγμα που οδήγησε σε διευρυμένες κοινωνικές και περιφερειακές ανισότητες και σε ένα κολοβό, ελλιπές, αποσπασματικό, πελατειακά συγκροτημένο και αναποτελεσματικό κοινωνικό κράτος που κατέρρευσε με την οικονομική κρίση.

Η διαμόρφωση ενός νέου παραγωγικού υποδείγματος βιώσιμης και δίκαιης ανάπτυξης ανάγεται σε κεντρική προτεραιότητα της Κυβέρνησης του ΣΥΡΙΖΑ μετά την έξοδο της χώρας από τα μνημόνια. Ενεργοποιεί την αναπτυξιακή δυναμική της χώρας, ενισχύει τις μακροπρόθεσμες προοπτικές της και τη θωρακίζει έναντι απειλών και κινδύνων.

Στην κατεύθυνση αυτή η Κυβέρνηση έχει σχεδιάσει και υλοποιεί το σχέδιο Εθνικής Αναπτυξιακής Στρατηγικής, η οποία προωθεί ταυτόχρονα τις τρεις διαστάσεις της ανάπτυξης, την οικονομική, την κοινωνική και την περιβαλλοντική, σηματοδοτώντας με αυτόν τον τρόπο τη μετάβαση σε μία νέα ολοκληρωμένη προσέγγιση της αναπτυξιακής πολιτικής.

Οι υλοποιούμενες πολιτικές και μεταρρυθμίσεις έχουν αρχίσει και με ταχύτερο τρόπο θα αποδώσουν στο μέλλον. Σε αυτό το πλαίσιο η πρόσβαση στη χρηματοδότηση ανάγεται αδιαμφισβήτητα σε μία από τις πλέον κρίσιμες προϋποθέσεις για τη στήριξη του νέου παραγωγικού μοντέλου και την επίτευξη υψηλών ρυθμών βιώσιμης ανάπτυξης.

Με το υπό κρίση νομοσχέδιο θεσμοθετείται η λειτουργία της Ελληνικής Αναπτυξιακής Τράπεζας. Αποτελεί σημαντική τομή για το εγχώριο χρηματοπιστωτικό σύστημα και την ελληνική οικονομία συνολικά.

Η Ελληνική Αναπτυξιακή Τράπεζα δεν είναι μία επιπλέον τράπεζα. Είναι θεσμός και φορέας ανάπτυξης. Δεν θα χρηματοδοτεί απλώς την οικονομία. Βάσει της κυβερνητικής πολιτικής θα σχεδιάζει και θα στηρίζει τον παραγωγικό μετασχηματισμό που επιχειρείται, την ενίσχυση των αναγκαίων υποδομών, την αναπτυξιακή εξειδίκευση τομέων και κλάδων που έχουν επιλεγεί και προωθούνται, τα σχήματα επιχειρηματικότητας, τη σύνθετη αναπτυξιακή συνεργασία κράτους - τοπικής αυτοδιοίκησης και ιδιωτικού τομέα, που θα βασίζεται στην ενίσχυση των μικρομεσαίων, των νεοφυών, των συνεργατικών και των κοινωνικών συνεταιριστικών επιχειρήσεων.

Όλα αυτά θα στηρίζονται στα συγκριτικά πλεονεκτήματα της χώρας, αλλά και των επιμέρους περιφερειών και έτσι θα συμβάλουν στη μετάβαση στο νέο υπόδειγμα βιώσιμης και δίκαιης ανάπτυξης.

Και τώρα έρχομαι στο άρθρο 41, που αφορά τις αναπτυξιακά μειονεκτούσες περιοχές. Είναι γνωστό, κυρίες και κύριοι συνάδελφοι, ότι στη χώρα μας εκτός των μεγάλων κοινωνικών ανισοτήτων υφίστανται και μεγάλες περιφερειακές αλλά και ενδοπεριφερειακές ανισότητες. Μόνο εάν αυτές μειωθούν, μπορεί να γίνει λόγος για ισόρροπη ανάπτυξη και επομένως για κοινωνική και περιφερειακή συνοχή. Η μείωση των περιφερειακών ανισοτήτων επιτυγχάνεται με τον εντοπισμό και την ανάδειξη των λιγότερο ευνοημένων περιοχών, που εντάσσονται σε ειδικές κατηγορίες ενίσχυσης και αντιμετωπίζονται με τρόπο διαφορετικό σε σχέση με τις υπόλοιπες και με τρόπο στοχευμένο.

Στον αναπτυξιακό νόμο οι ειδικές περιοχές ενίσχυσης προσδιορίζονται με κριτήρια τον ορεινό χαρακτήρα τους, τη μικρή απόσταση από τα ηπειρωτικά ή τα θαλάσσια σύνορα, τη νησιωτικότητα και τη μείωση του μόνιμου πληθυσμού.

Η χρήση, όμως, αμιγώς οικονομικών κριτηρίων, όπως το ΑΕΠ, η ανεργία, η παραγωγική διάρθρωση, για τον προσδιορισμό των αναπτυξιακά μειονεκτικών περιοχών, δεν επιτρέπει τη συμπερίληψη σε αυτές μικρών χωρικών ενοτήτων. Επιπλέον, οι οικονομικοί δείκτες δεν αποτυπώνουν με ακρίβεια την πραγματικότητα. Το ΑΕΠ δεν προσδιορίζει με ποιο τρόπο διανέμεται το εισόδημα, δεν περιλαμβάνει στοιχεία για την φοροδιαφυγή και την εισφοροδιαφυγή, την παραοικονομία και δεν διαχωρίζει το εισόδημα που παράγεται σε μία περιοχή από αυτό που διατηρείται σε αυτήν.

Γι’ αυτό και ο συνδυασμός γεωμορφολογικών, δημογραφικών, πληθυσμιακών και άλλων κριτηρίων, όπως παραδείγματος χάριν το μειονεκτικό και φθίνον στοιχείο, μπορεί να αποτελέσει το κριτήριο της προβληματικότητας. Αυτό το κριτήριο πρέπει να ισχύσει, ώστε να ενισχύονται αναπτυξιακά μειονεκτούσες περιοχές που χρειάζονται στήριξη.

Ειδικότερα αυτό να χαρακτηρίζει περιοχές, ακόμα και μη ορεινές, με τρόπο ώστε όχι μόνο να μην εξαιρούνται, αλλά να στηρίζονται με χρηματοδότηση, θεσμική στήριξη και λόγω του μειονεκτικού χαρακτήρα τους με ευνοϊκή ενίσχυση, ώστε να μπορέσουν να αποτελέσουν μικρούς πυρήνες δημιουργίας. Πρέπει να διορθωθεί η άδικη μεταχείριση των περιοχών αυτών.

Ακόμη και αν η μη υπαγωγή τους προκύπτει από αριθμούς και στατιστικά στοιχεία -πράγμα που αν συμβαίνει είναι παράλογο και αποδεικνύει ότι πολλές φορές οι αριθμοί υπό το πρίσμα της στατιστικής κάνουν λάθη- αυτή η στατιστική εικόνα είναι πλασματική και διαψεύδεται από την ίδια τη σκληρή πραγματικότητα.

Το κριτήριο της προβληματικότητας συνηγορεί, ώστε και άλλες περιοχές, πέραν αυτών που προβλέπονται στον αναπτυξιακό νόμο, ακόμη και αυτές που δεν ευνοούνται απ’ αυτόν, να συμπεριληφθούν στο πεδίο της ιδιαίτερης αντιμετώπισης.

Το εγχείρημα της ιεράρχησης των περιοχών της χώρας με κριτήριο την αναπτυξιακή τους δυναμική περιλαμβάνει τη συλλογή και την επεξεργασία δεδομένων, που απεικονίζουν την πολυδιάστατη εικόνα της τοπικής ευημερίας και την ανάδειξη των περιφερειακών χωρικών ανισοτήτων.

Οι μεταβλητές που χρησιμοποιούνται χωρίζονται σε τρεις κεντρικές κατηγορίες: στην οικονομία, την εκπαίδευση και τα δημογραφικά χαρακτηριστικά. Έτσι, με βάση την οικονομική διάσταση των περιοχών, λαμβάνονται υπ’ όψιν το κατά κεφαλήν ακαθάριστο εγχώριο προϊόν, η κατά κεφαλήν ακαθάριστη προστιθέμενη αξία, οι κατά κεφαλήν καταθέσεις και το δηλωθέν οικογενειακό εισόδημα, όπως επίσης και το μέσο ετήσιο ποσοστό ανεργίας.

Με βάση την εκπαιδευτική διάσταση, λαμβάνεται υπ’ όψιν το επίπεδο εκπαίδευσης ανά ηλικιακή ομάδα και με βάση τη δημογραφική διάσταση, αποτυπώνεται το ποσοστό γήρανσης του πληθυσμού ηλικίας άνω των εξήντα πέντε ετών.

Στο σημείο αυτό θα ήθελα να υπογραμμίσω και μία άλλη διάσταση, αυτή της απόστασης των περιοχών αυτών από πλευράς όχι χιλιομετρικής, αλλά από πλευράς χρόνου πρόσβασης από τα αστικά κέντρα, από την έδρα των επιμέρους δήμων και την πρωτεύουσα των νομών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η στοχευμένη ενίσχυση, λοιπόν, μικρομεσαίων επιχειρήσεων οι οποίες δραστηριοποιούνται στις λιγότερο ανεπτυγμένες περιοχές της χώρας συνδέεται με την κάλυψη μέρους των λειτουργικών τους δαπανών και θα παρέχεται σύμφωνα με τη διαδικασία των κρατικών ενισχύσεων ήσσονος σημασίας με τέτοιον τρόπο, ώστε να ενισχύονται περισσότερο επιχειρήσεις που απασχολούν περισσότερους εργαζόμενους…

**ΠΡΟΕΔΡΕΥΩΝ (Γεώργιος Βαρεμένος):** Κύριε συνάδελφε, παρήλθε ο χρόνος σας.

**ΓΕΩΡΓΙΟΣ ΠΑΠΑΗΛΙΟΥ:** Ναι, κύριε Πρόεδρε.

Ευχαριστώ.

Οι παρεχόμενες ενισχύσεις είναι προσανατολισμένες σε επιχειρήσεις που δραστηριοποιούνται σε συγκεκριμένους τομείς της οικονομίας, στη βιομηχανική παραγωγή, στις τεχνολογίες πληροφορικής και επικοινωνίας καθώς και στην παροχή υπηρεσιών εφοδιαστικής αλυσίδας και ηλεκτρονικού εμπορίου. Κατά την άποψή μου, θα έπρεπε να προστεθεί και ο τομέας της παραγωγής αγροτικών προϊόντων και της εκτροφής ζώων, κτηνοτροφίας, συνδυαστικά με τη μεταποίησή τους.

Κυρίες και κύριοι συνάδελφοι, μετά την έξοδο της χώρας από τις μνημονιακές πολιτικές και την αυστηρή εποπτεία, η χώρα απέκτησε βαθμούς και δυνατότητες άσκησης αυτόνομης οικονομικής πολιτικής. Η χθεσινή απόφαση για πρόωρη αποπληρωμή των δανείων προς το Διεθνές Νομισματικό Ταμείο ενισχύει αυτούς τους βαθμούς και δυνατότητες. Αυτό δεν σημαίνει ότι ήρθησαν οι συνέπειες των πολιτικών δεκαετιών αλλά και των μνημονίων. Η οικονομική πολιτική που ασκείται συνίσταται, αφ’ ενός μεν στη σταδιακή άρση αδικιών στην αποκατάσταση οικονομικών και κοινωνικών ισορροπιών

**ΠΡΟΕΔΡΕΥΩΝ (Γεώργιος Βαρεμένος):** Ωραία. Είστε σαφής.

**ΓΕΩΡΓΙΟΣ ΠΑΠΑΗΛΙΟΥ:** …αλλά και στον σχεδιασμό και την εφαρμογή μιας πολιτικής ανάπτυξης που να βασίζεται στο νέο παραγωγικό υπόδειγμα. Αυτό επιδιώκεται να αξιοποιεί τα συγκριτικά πλεονεκτήματα της χώρας και των επιμέρους περιοχών, ενσωματώνοντας στις ασκούμενες πολιτικές την καινοτομία, τις συνέργειες, τη διαρθρωτική ανταγωνιστικότητα και την εξωστρέφεια.

**ΠΡΟΕΔΡΕΥΩΝ (Γεώργιος Βαρεμένος):** Τελειώνετε, παρακαλώ!

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε.

Ευχαριστώ.

Το υπό κρίση νομοσχέδιο εντάσσεται σε αυτή την πολιτική και την προοπτική που ανοίγεται για τη χώρα. Αυτές αποτελούν και το διαφοροποιητικό στοιχείο από τους πολιτικούς αντιπάλους μας, που εναποθέτουν, όπως εξάλλου ελέχθη από τους ίδιους, τα πάντα στις αγορές.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και πέντε εκπαιδευτικοί συνοδοί τους από το 5ο Γενικό Λύκειο της Καλλιθέας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, έχω επίσης την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ο Ρήγας και η Επανάσταση» που οργανώνει το Ίδρυμα της Βουλής, δεκατέσσερις μαθητές και μαθήτριες και τρεις εκπαιδευτικοί συνοδοί τους από το 2ο Γυμνάσιο της Αγίας Βαρβάρας.

Καλώς ήρθατε στη Βουλή, λοιπόν.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Βορίδης από τη Νέα Δημοκρατία.

**ΜΑΥΡΟΥΔΗΣ ΒΟΡΙΔΗΣ:** Κυρίες και κύριοι συνάδελφοι, σήμερα ολοκληρώνεται η απόπειρα να περάσει μια σκανδαλώδης τροπολογία, η οποία πραγματικά είναι ντροπή και μόνο που τολμά κάποιος να την εισηγείται στο Κοινοβούλιο και, μάλιστα, αφού ήρθε χθες η τροπολογία αυτή, χωρίς τις υπογραφές των αρμοδίων Υπουργών, σήμερα συζητείται χωρίς την παρουσία των αρμοδίων Υπουργών, των αρχιτεκτόνων αυτής της τροπολογίας.

Τι είναι αυτή η τροπολογία; Αποτελεί βλαπτική μεταβολή της συμβάσεως παραχωρήσεως που έχει κάνει το ΤΑΙΠΕΔ με τον ΟΠΑΠ και έχει ως αντικείμενο την εικοσαετή μονοπωλιακή παραχώρηση της διεξαγωγής ιπποδρομιών και ιπποδρομιακού στοιχήματος. Έχει μια ιστορία όλη αυτή η υπόθεση και είναι και αισχρή, διότι ως νομιμοποιητική βάση χρησιμοποιείται, δήθεν, η αγωνία για τους εργαζομένους. Και θα σας πω τι λένε οι ίδιοι οι εργαζόμενοι για την αγωνία αυτή, που δήθεν τους επικαλείται η Κυβέρνηση.

Τι είναι, λοιπόν, η ιστορία αυτής της υποθέσεως; Η διεξαγωγή των ιπποδρομιών κάποτε ήταν κρατική. Την είχε ο ΟΔΙΕ. Αποφασίστηκε να ιδιωτικοποιηθεί. Μάλιστα... Ακολουθήθηκε μια διαδικασία διεθνούς διαγωνισμού. Είχε τα πάνω της και τα κάτω της. Ήταν να μπουν κάποιοι, δεν μπήκαν κάποιοι άλλοι, υπήρχε ένα ζήτημα του πώς θα περιγραφούν οι όροι. Όμως, έγινε ένας διεθνής διαγωνισμός. Σε αυτόν τον διεθνή διαγωνισμό συμμετείχε ένας μάλιστα, οι «Ιπποδρομίες Α.Ε.» με κύριο μέτοχο τον ΟΠΑΠ, και συνήφθη νέα σύμβαση με βάση τους όρους αυτού του διαγωνισμού. Ένας από τους όρους αυτού του διαγωνισμού ήταν η καταβολή ενός μισθώματος. Το μίσθωμα αυτό ήταν για τη χρήση των ιπποδρομιακών εγκαταστάσεων στον ιππόδρομο Μαρκοπούλου και συμφωνήθηκε στο ποσό περίπου των 2.200.000 ευρώ τον χρόνο επί είκοσι χρόνια. Αυτό έγινε το 2015. Υπολογίστε πόσα χρόνια έχουν μείνει.

Έρχεται σήμερα ο παραχωρησιούχος, ο οποίος κάνει το εξής. Παραβιάζοντας την υποχρέωση που είχε από τη σύμβαση ο ΟΠΑΠ, δηλαδή για να μη λέω ο ΟΠΑΠ, η «Ιπποδρομίες Α.Ε.», της οποίας κύριος και βασικός μέτοχος είναι ο ΟΠΑΠ, έρχεται και σταματά τη διεξαγωγή των ιπποδρομιών, ενώ έχει υποχρέωση ελαχίστου αριθμού ιπποδρομιών. Τις σταματά.

Τι συνέπεια έχει αυτό; Οι προπονητές δεν αμείβονται, οι αναβάτες δεν αμείβονται, οι ιδιοκτήτες δρομώνων ίππων δεν παίρνουν έπαθλα, οι εργαζόμενοι οι οποίοι είναι γύρω από αυτή τη δραστηριότητα δεν αμείβονται και το κάνει αυτό η «Ιπποδρομίες Α.Ε.» κατά παράβαση των συμβατικών όρων και έρχεται και λέει το εξής: «Ξέρετε; Εγώ χάνω χρήματα από τις ιπποδρομίες, άρα δεν με ενδιαφέρει η διεξαγωγή των ιπποδρομιών και σταματάω αντισυμβατικά την υποχρέωσή μου να διεξάγω ιπποδρομίες. Δημιουργείται πρόβλημα στους εργαζόμενους και ελάτε να μου βελτιώσετε τους όρους της συμβάσεως». Αυτό συμβαίνει.

Έρχεται τώρα εδώ με αυτή την τροπολογία, κυρίες και κύριοι συνάδελφοι, και τι λέει; Ξέρετε πόσο θα γίνει το μίσθωμα; Θα υπάρξει, λέει, ένας εκτιμητής από κοινού που θα το καθορίσει ως ποσοστό επί των ακαθαρίστων εσόδων. Ξέρετε τι λέει η πιάτσα για το μίσθωμα; Από τα 2.200.000 ευρώ θα πάει στις 200.000 ευρώ. Ξέρετε πόση είναι η απώλεια του δημοσίου από αυτό; Είναι 30 εκατομμύρια στη διεξαγωγή του χρόνου της συμβάσεως.

Τι άλλο ήρθε και μας είπε ο κ. Τσακαλώτος εδώ, άνετος, ωραίος και χαλαρός, κάνοντας και έξυπνη κριτική για το αν είναι καλά τα οικονομικά μου ή όχι; Δέχομαι, λέει, επίσης, τη δυνατότητα της συγχωνεύσεως της εταιρείας «Ιπποδρομίες Α.Ε.» με τον ΟΠΑΠ. Γιατί το δέχεται αυτό και γιατί το ζητούν; Διότι οι «Ιπποδρομίες Α.Ε.» έχασαν 30 με 40 εκατομμύρια, έχουν ζημίες, θα μεταφέρουν τις ζημίες στον κερδοφόρο ΟΠΑΠ, οπότε θα γλιτώσουν το 25% του φόρου. Άλλα 10 εκατομμύρια απώλεια για το δημόσιο. Πόσα είπα; Τα 30 εκατομμύρια συν 10 εκατομμύρια μας κάνουν 40 εκατομμύρια.

Όμως, υπάρχει και ένα άλλο ωραίο. Το ωραίο είναι ότι όταν πήραν τον ιππόδρομο, ο ιππόδρομος είχε συγκεκριμένες χρήσεις γης. Τώρα έρχονται και λένε: Όχι, διευρύνουμε και τις χρήσεις γης, να μπορείς να το κάνεις και άλλα πράγματα.

Έρχομαι εδώ και ρωτώ το εξής. Αυτά όλα βλάπτουν το δημόσιο συμφέρον. Μετατρέπετε τη Βουλή σε πλυντήριο για μια ακόμη φορά βλαπτικών μεταβολών συμβάσεων, που εξυπηρετούν συγκεκριμένα ατομικά ή επιχειρηματικά συμφέροντα, διότι πίσω και από τις ιπποδρομίες, πίσω και από τον ΟΠΑΠ υπάρχουν μέτοχοι, οι οποίοι ωφελούνται.

Και βάζετε μπροστά και τους εργαζόμενους, αυτούς που πλήττονται. Γιατί, ποιος είναι ο εκβιασμός, κυρίες και κύριοι συνάδελφοι; «Αν δεν μας δώσετε αυτά που θέλουμε, εμείς δεν εκπληρώνουμε την υποχρέωσή μας για διεξαγωγή ιπποδρομιών». Κι επειδή ελέγχουν και ορισμένα μέσα ενημέρωσης, από χθες δέχομαι επιθέσεις του στυλ «αδιαφορεί ο Βορίδης για τους τρεις χιλιάδες εργαζόμενους», αυτούς που τους έχω εγώ υποστηρίξει την εποχή που όλοι μάχονταν και εναντίον της ιδιωτικοποιήσεως και είχαν αφήσει τους ανθρώπους χωρίς δουλειά. Τους υποστηρίζω εγώ τώρα δεκαπέντε χρόνια στο Μαρκόπουλο και θα μου πουν ότι τους βλάπτω κι από πάνω!

Έρχονται οι ίδιοι οι εργαζόμενοι με ανακοίνωσή τους που λέει ότι το κράτος θα χαρίσει 40 εκατομμύρια ευρώ, 15 εκατομμύρια ευρώ νοίκια, θα αλλάξει τη χρήση γης, χωρίς την παραμικρή δέσμευση για την ανάπτυξη των ιπποδρομιών. Προβλέπεται μέσα στη διάταξη αυτής της τροπολογίας ότι όταν θα κάνουν δαπάνες για τον ιππόδρομο, αυτές, παρακαλώ, θα εκπίπτουν από το μίσθωμα. Δηλαδή, με τα λεφτά του μισθώματος του δημοσίου θα κάθεται ο παραχωρησιούχος να κάνει την όποια ανάπτυξή του.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Κύριε Πρόεδρε, θα μου δώσετε δύο λεπτά και τελειώνω.

Και ερωτώ το εξής: Εάν ήξερε ο οποιοσδήποτε την ώρα που γίνεται ο διεθνής διαγωνισμός ότι δεν θα πληρώνει 2.200.000 τον χρόνο, αλλά θα πληρώνει 200, ότι δεν θα έχει αυτές τις χρήσεις γης αλλά θα έχει άλλες, ότι θα εξέπιπτε το μίσθωμά του, ότι μπορεί να εκπίπτει τις δαπάνες, ότι θα έχει ακόμα και τη δυνατότητα, εάν κάνει ζημίες, να πάει να τη συγχωνεύσει με μια κερδοφόρα επιχείρησή του, για να μην πληρώσει φόρο, θα ήταν μόνο ένας εκείνος ο οποίος θα συμμετείχε σε αυτόν τον διαγωνισμό;

Τι ερχόμαστε σήμερα και λέμε; Γίνονται όλες αυτές οι μονομερείς βλαπτικές μεταβολές και μετατρέπεται η Βουλή σε πλυντήριο. Να ενημερώσει κάποιος τους κυρίους Υπουργούς, γιατί μπορεί να τους διαφεύγει μία νομική λεπτομέρεια. Όταν η Βουλή κυρώνει συμβάσεις, δεν λειτουργεί κανονιστικά, άρα δεν απαλλάσσονται οι ευθύνες των Υπουργών. Δεν σημαίνει ότι επειδή περνάει από εδώ, όταν δεν είναι κανονιστική αρμοδιότητα της Βουλής, απαλλάσσονται των ευθυνών τους για τη βλάβη του δημοσίου. Αν κάποιος τους το έχει πει αυτό, να τους ενημερώσει ότι τους το λέει λάθος.

**ΔΗΜΗΤΡΙΟΣ ΚΥΡΙΑΖΙΔΗΣ:** Θα το ρυθμίσουμε στη συνέχεια. Θα νομοθετήσουμε.

**ΜΑΥΡΟΥΔΗΣ ΒΟΡΙΔΗΣ:** Έρχομαι, λοιπόν και λέω το εξής: Όλα αυτά τα βλαπτικά για το δημόσιο συμφέρον -και δεν είναι η πρώτη φορά, εδώ είναι περίπτωση «Θριάσιο νούμερο 2»- γίνονται με το θράσος ότι δήθεν καλύπτουν τους εργαζόμενους, προσέξτε, χωρίς την παραμικρή αναπτυξιακή δέσμευση. Δεν μπαίνει ούτε ένας όρος μέσα για το ποιες επενδύσεις πρέπει να γίνουν, για το πόσες ιπποδρομίες πρέπει να διεξάγονται, για το πώς πρέπει να αναπτύσσονται κάθε χρόνο οι ιπποδρομίες. Τίποτα! Και έχοντας ήδη κάνει την παραχώρηση σε προηγούμενο νομοσχέδιο, έρχονται να δώσουν ουσιαστικά έλεγχο του ρυθμιστή, της Φιλίππου Ενώσεως, στον ρυθμιζόμενο που είναι οι «Ιπποδρομίες Α.Ε.»

Με συγχωρείτε, δεν υπάρχει κυβέρνηση η οποία θα διανοείτο να κάνει αυτά τα πράγματα και δεν θα ήταν εδώ τουλάχιστον κάποιος να υποστηρίξει από την πλευρά της Κυβερνήσεως αυτό το άθλιο νομοθέτημα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Σαχινίδης, Κοινοβουλευτικός Εκπρόσωπος της Χρυσής Αυγής, έχει τον λόγο.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Θα ήθελα να εκφράσω κι εγώ με τη σειρά μου τη συμπάθεια και τη συμπόνια προς τον γαλλικό λαό και όχι μόνο, αλλά σε όλους τους χριστιανούς καθολικούς, διότι η αναφορά όπως έγινε δεν αφορά ένα πολιτιστικό μνημείο της UNESCO, αλλά μιλάμε για μια εκκλησία η οποία ήταν σε λειτουργία. Κανείς δεν ανέφερε τι έχει ειπωθεί σχετικά με αυτά που έχουν γραφτεί στο διαδίκτυο. Έχουν ανέβει σε πάρα πολλά site, σε πάρα πολλά blog, σχόλια και δημοσιεύσεις από μουσουλμάνους σχετικά με το πόσο τους χαροποίησε το συγκεκριμένο γεγονός. Αναρωτηθείτε, αναφορικά με αυτή την πολυπολιτισμικότητα, εάν καιγόταν το Τέμενος του Ομάρ ή το Μπλε Τζαμί και έγραφαν τα αντίστοιχα σχόλια κάποιοι χριστιανοί, ποια θα ήταν η αντίδραση του δικού σας συνταγματικού τόξου.

Σχετικά με το σχέδιο νόμου για την ανάπτυξη το οποίο συζητάμε, θα επικαλεστώ ένα χθεσινό δημοσίευμα της οικονομικής εφημερίδος «ΝΑΥΤΕΜΠΟΡΙΚΗ», όπου υπάρχει σε ένα άρθρο η τοποθέτηση του Αναπληρωτή Υπουργού Οικονομίας κ. Πιτσιόρλα και η τοποθέτηση του Περιφερειάρχη Κεντρικής Μακεδονίας κ. Τζιτζικώστα, οι οποίοι πήραν μέρος σε ένα οικονομικό φόρουμ στο «Money Show», το οποίο έλαβε χώρα από 12 έως 14 του μηνός, δηλαδή το Παρασκευοσαββατοκύριακο που μας πέρασε.

Μας λέει ότι ο κύριος Υπουργός ανέφερε πως η Ελλάδα βγαίνει από τα προγράμματα διάσωσης, έχοντας ανακτήσει -δώστε σημασία εδώ- έναν σημαντικό βαθμό ελευθερίας -δηλαδή, εν ολίγοις γίνεται μια παραδοχή ότι μόνο σε ελεύθερη χώρα δεν ζούμε και ότι αποκλειστικά εξαρτόμαστε από τις συστημικές τράπεζες- και με μία ποιοτική μεταβολή στην οικονομία της που πιστοποιείται από τους ακόλουθους δείκτες. Αναφέρει τις εξαγωγές, ότι δηλαδή τα τελευταία δύο, τρία χρόνια υπήρχε αύξηση των εξαγωγών.

Σε προηγούμενη συνεδρίαση σας είχα αναφέρει ότι η Ελλάδα σήμερα, δυστυχώς, μέχρι και τις καμπάνες που χρησιμοποιούμε στις εκκλησίες και στις μονές εισάγει από τη γείτονα Τουρκία. Αν αυτό το θεωρείτε εσείς ανάπτυξη, εμείς το θεωρούμε καταστροφή.

Επίσης, μου έκανε εντύπωση ότι η χώρα μας κατά τη δήλωση του κυρίου Υπουργού καλείται να προσαρμόσει τη στρατηγική της στη νέα πραγματικότητα που ορίζεται από την υπό δημιουργία νέα ευρωπαϊκή οικονομία, η οποία επιχειρεί να μετατρέψει σε πλεονέκτημα τα μειονεκτήματα του υψηλού κόστους και γίνεται αναφορά σχετικά με το πόσο σημαντική είναι η θέση της πόλης της Θεσσαλονίκης και η κεντρική Μακεδονία.

Άρα και από τη δήλωση του Περιφερειάρχη Τζιτζικώστα, που θα σας τη διαβάσω κι αυτή, επιβεβαιώνεται η Χρυσή Αυγή σχετικά με όσα έχει πει σε σχέση με το χωροταξικό. Δεν είναι τυχαίο που η μοναδική περιφέρεια πανελλαδικά που έχει εφαρμόσει το λεγόμενο «χωροταξικό» είναι η Περιφέρεια της Κεντρικής Μακεδονίας.

Μάλιστα, η δήλωση του περιφερειάρχη είναι η εξής: «Η δεκαετία που έρχεται θα είναι η δεκαετία της Θεσσαλονίκης και της Μακεδονίας». Αυτό τόνισε από την πλευρά του ο κύριος περιφερειάρχης, κάνοντας ειδική αναφορά στις ιδιωτικοποιήσεις-παραχωρήσεις των βασικών υποδομών, δηλαδή το λιμάνι, το αεροδρόμιο που ανοίγουν μεγάλες αναπτυξιακός δυνατότητες. Δηλαδή, εδώ πράγματι παραδέχεστε και οι κυβερνώντες, αλλά και η Αξιωματική Αντιπολίτευση, ότι για σας ανάπτυξη είναι το ξεπούλημα των βασικών υποδομών και περιουσιακών στοιχείων των Ελλήνων.

Να περάσουμε σε έναν γενικότερο σχολιασμό. Προσπαθείτε να πείσετε σήμερα τον ελληνικό λαό ότι οι καλύτερες μέρες έρχονται και, μάλιστα, τα πρώτα δείγματα γραφής ανεξαρτητοποίησης της ελληνικής οικονομίας από τα δεσμά των επαίσχυντων μνημονίων είναι η δημιουργία της τράπεζας για την οποία συζητάμε σήμερα. Μάλιστα, ακούστηκε από τον Αντιπρόεδρο της Κυβέρνησης ότι η Τράπεζα Ανάπτυξης είναι ένα χρηματοδοτικό εργαλείο και ότι εμείς ως Χρυσή Αυγή μέσω του αγορητή μας δεν το αντιλαμβανόμαστε. Μα, είναι ξεκάθαρο ότι δεν πρόκειται για τράπεζα και ότι έχει ξεκάθαρα συμβουλευτικό χαρακτήρα.

Έκανε αναφορά, μάλιστα, ο Αντιπρόεδρος της Κυβέρνησης ότι θα βοηθήσει και τους αγρότες.

Εάν θέλετε να βοηθήσετε τους αγρότες, κάντε πράξη την πρόταση της Χρυσής Αυγής να συσταθεί μία εξεταστική επιτροπή, η οποία θα ψάξει για ποιον λόγο πουλήθηκε η Αγροτική Τράπεζα που ήταν το μοναδικό πραγματικό χρηματοδοτικό εργαλείο για τους αγρότες, όταν ζητήθηκαν τα δάνεια της Νέας Δημοκρατίας και του ΠΑΣΟΚ και πουλήθηκε μετά από δέκα μέρες. Εκεί θα μας δείξετε ότι πράγματι θέλετε να υπάρξει μια ανάπτυξη από μία τράπεζα, όπως ανέφερα προηγουμένως, η οποία θα έχει συμβουλευτικό χαρακτήρα.

Δηλαδή, τι μας λέτε εδώ; Μας λέτε ότι μία τράπεζα η οποία θα αναλαμβάνει project, θα έχει καθαρά συμβουλευτικό χαρακτήρα και δεν θα διαχειρίζεται τα χρήματα, θα πληρώνεται.

Μάλιστα, αναφέρετε ότι ο ρόλος της δεν θα είναι για να κερδίζει χρήματα. Εδώ προκύπτει ένα ζήτημα: Αφού δεν θα έχει κέρδη, ποιος σοβαρός ιδιωτικός επενδυτής, ο όποιος θέλει μόνο κέρδη, θα θελήσει να επενδύσει σε μία τέτοια τράπεζα; Αυτή η τράπεζα λοιπόν έρχεται να αντικαταστήσει τη δουλειά που θα έπρεπε να κάνουν οι τράπεζες, τις οποίες ανακεφαλαιοποίησε ο ελληνικός λαός επανειλημμένα, τις τράπεζες οι οποίες κατέστρεψαν κυριολεκτικά την ελληνική οικονομία και θα έπρεπε οι τράπεζες, οι οποίες θα χρηματοδοτούν το οποιοδήποτε επενδυτικό ή αναπτυξιακό πρόγραμμα, να παίρνουν συμβουλές από έναν άλλο φορέα, ο οποίος θα αποφανθεί για το αν και ποιος θα πρέπει να χρηματοδοτηθεί. Το κατά πόσο θα είναι ανεξάρτητη αυτή η τράπεζα μπορούμε να το υποθέσουμε κάλλιστα και από το κατά πόσο θα εξαρτάται από την εκάστοτε κυβέρνηση. Σε καμμία περίπτωση δεν θα μπορέσει να λειτουργήσει αυτή η Αναπτυξιακή Τράπεζα, εκτός και αν είχαμε ένα εθνικό κράτος. Εδώ, αυτό το εθνικό κράτος θα ήταν ο μόνος τρόπος για να μπορέσει να υπάρξει ως θεσμός η Αναπτυξιακή Τράπεζα. Το ερώτημα όμως είναι αν ο θεσμός αυτός δεν είναι το εργαλείο αυτό που θα επιτρέψει την ανοικοδόμηση της εθνικής οικονομίας, την οποία ευαγγελίζεστε, αλλά συγκροτείται μόνο και μόνο για τη χειραγώγησή της και τη διανομή κονδυλίων στους δικούς σας αρεστούς, της Κυβέρνησής σας, ως ένα δώρο για τη στήριξη που σας έχει παράσχει τα τελευταία χρόνια.

Αλλά να δούμε και τα πρώτα βήματα του νέου αυτού θεσμού, τα οποία εξαγγέλθηκαν από τους ίδιους τους δημιουργούς. Σύμφωνα, λοιπόν, με τον κύριο Αντιπρόεδρο, σε σχετικό άρθρο του, η τράπεζα αυτή δημιουργείται έχοντας ήδη θέσει τους στόχους της και φυσικά τους τομείς πάνω στους οποίους θα δραστηριοποιηθεί. Όπως εύλογα περιγράφει, η νέα αυτή τράπεζα δημιουργείται, ώστε, απορροφώντας οποιοδήποτε ευρωπαϊκό κονδύλιο υπάρχει, να το διαθέσει κατά το δοκούν, φυσικά σε «υμέτερους» επιχειρηματίες, ώστε να καλυφθούν τα κενά των αποτυχιών της αγοράς, στηρίζοντας δε κάποια αναπτυξιακά έργα, τα οποία θα καλύπτουν τις χρηματοδοτικές ανάγκες αυτών που στηρίζουν την Κυβέρνηση και όχι το εθνικό συμφέρον.

Τρανταχτό παράδειγμα γι’ αυτό, κύριε Αντιπρόεδρε, θα μπορούσαμε να πούμε -και δεν έχω τίποτα προσωπικό εις βάρος σας- το πώς αντιλαμβάνεστε εσείς την ανάπτυξη. Τρανταχτό παράδειγμα, λοιπόν, έχουμε για το έργο της Περιφέρειας Αττικής σχετικά με μία ασφαλτόστρωση στην περιοχή των Μεγάρων, στην περιοχή Πευκενέας, η οποία τελείως τυχαία σταμάτησε έξω ακριβώς από την πόρτα του εξοχικού σας και θα ήθελα μία απάντηση από σας. Εγώ είμαι διαθέσιμος να ζητήσω δημόσια συγγνώμη εάν δεν ισχύει κάτι τέτοιο, όπως θα ήθελα και εσείς να ζητήσετε συγγνώμη, αν ισχύει κάτι τέτοιο, από τον ελληνικό λαό.

Υπάρχει δημοσίευμα στο οποίο γίνονται διάφορες αναφορές. Μάλιστα έχει να κάνει με την ανακοίνωση που έχει βγάλει η Περιφέρεια Αττικής ότι δεν μπορεί ένα έργο το οποίο θα μπορέσει να προσφέρει στο κοινό να μην ολοκληρώνεται, διότι υπάρχει κάποιο πολιτικό πρόσωπο. Δεκτό. Το θέμα μας εδώ, κύριε Αντιπρόεδρε, είναι ότι στη φωτογραφία που έχουνε βγάλει έβγαλαν τα μάτια τους μόνοι τους οι δημοσιογράφοι.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Δεν ντρέπεστε καθόλου;

**ΙΩΑΝΝΗΣ ΣΑΧΙΝΙΔΗΣ:** Σας είπα δεν έχω κάτι προσωπικό. Όχι, δεν ντρέπομαι. Θα έπρεπε να ντρέπεστε εσείς, γιατί εγώ θα το καταθέσω στα Πρακτικά. Και κακώς μου απευθύνατε αυτό που μου απευθύνατε για το αν πρέπει να ντρέπομαι εγώ ή όχι, διότι σας δήλωσα ότι είμαι διατεθειμένος να ζητήσω συγγνώμη, αν δεν ισχύει. Εσείς είστε διατεθειμένος, κύριε Αντιπρόεδρε; Εγώ δεν είπα ότι το παίρνω το δημοσίευμα αυτό και το δέχομαι όπως είναι, αλλά απλώς σας λέω ότι μου έκανε εντύπωση η φωτογραφία που βγάλανε, διότι εδώ φαίνεται ξεκάθαρα -και είναι στη διάθεση των υπολοίπων της Ολομέλειας- ότι σταματάει η ασφαλτόστρωση μπροστά. Εάν το σπίτι σας είναι το τελευταίο, δεκτό, και ζητώ προκαταβολικά συγγνώμη, ότι θα έπρεπε πράγματι να τελειώσει ο δρόμος εκεί.

**ΝΙΚΟΛΑΟΣ ΞΥΔΑΚΗΣ:** Πρώτα βρωμίζεις και μετά λες συγγνώμη! Πρώτα η βρωμιά!

**ΙΩΑΝΝΗΣ ΣΑΧΙΝΙΔΗΣ:** Δεν βρώμισα πρώτα. Σταμάτα εσύ! Αν υπάρχει κάποιος που βρωμίζει, είσαι εσύ επανειλημμένα. Η βρωμιά είσαι εσύ εδώ μέσα, από πάνω μέχρι κάτω! Από πάνω μέχρι κάτω είσαι βρώμικος!

Κύριε Πρόεδρε, με ποιο δικαίωμα με διακόπτει;

**ΠΡΟΕΔΡΕΥΩΝ (Γεώργιος Βαρεμένος):** Κύριε Ξυδάκη, παρακαλώ μη διακόπτετε.

**ΙΩΑΝΝΗΣ ΣΑΧΙΝΙΔΗΣ:** Και θα ήθελα μία διευκρίνιση, γι’ αυτό και σας είπα, πριν αναφερθώ σε αυτό εδώ, ότι αν πράγματι είναι αληθές και δεν υπάρχει κάποιο άλλο σπίτι, δεκτό και ζητάω προκαταβολικά συγγνώμη. Αν όμως υπάρχουν κάποια σπίτια πέραν αυτής της ασφαλτόστρωσης, θα πρέπει να μας εξηγήσετε γιατί σταμάτησε η ασφαλτόστρωση ακριβώς μπροστά στην είσοδο της οικίας. Το καταθέτω στα Πρακτικά.

(Στο σημείο αυτό ο Βουλευτής κ. Ιωάννης Σαχινίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν έχω κανέναν απολύτως λόγο, δεν έχω τίποτα προσωπικό μαζί σας. Πήρα το δημοσίευμα.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Έτσι λένε όλοι.

**ΙΩΑΝΝΗΣ ΣΑΧΙΝΙΔΗΣ:** Όχι, δεν λέμε έτσι. Έτσι είναι η πραγματικότητα, κύριε Αντιπρόεδρε. Έτσι είναι.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Η βρωμιά δεν έχει τέλος.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Παπαδόπουλε, μη διακόπτετε.

**ΙΩΑΝΝΗΣ ΣΑΧΙΝΙΔΗΣ:** Το βλέπουμε, το πόσο καθαροί είστε εσείς, αφήστε το! Τα σχόλιά σου αλλού, όχι σ’ εμένα. Είσαι βρώμικος από πάνω μέχρι κάτω αν αναφέρεσαι σε εμένα.

Αυτό που κάνει όμως περισσότερο εντύπωση, όπως και βαδίζει σε επικίνδυνους δρόμους, είναι ότι καθ’ ομολογία του κυρίου Αντιπροέδρου στόχος της οικονομικής ανάπτυξης μέσω αυτής της τράπεζας στον χώρο των Βαλκανίων -και αναγγέλλει και τη δημιουργία υποκαταστήματος της τράπεζας στη Θεσσαλονίκη όπου θα προωθήσει τη διασυνοριακή συνεργασία- όλο αυτό δεν είναι τίποτα παρά η οικονομική παραχώρηση όλης της βορείου Ελλάδος σε επιχειρηματίες επενδυτές που θα προέρχονται από την πλευρά των Σκοπίων και οι οποίοι σε συνεργασία με τον οικονομικό ντόπιο συρφετό, που συνόδευσε τον Πρωθυπουργό στη χώρα, θα εκμεταλλεύονται, με επιχορήγηση μάλιστα ελληνικού δημοσίου, όλα τα πλεονεκτήματα που προκύπτουν και τα οποία δώσατε στην προδοτική Συμφωνία των Πρεσπών.

Εν κατακλείδι, η Αναπτυξιακή Τράπεζα δεν είναι τίποτα άλλο, δυστυχώς, παρά μόνο η συνέχεια της πολιτικής του ενδοτισμού και της παραχώρησης των εθνικών κεκτημένων σε κάθε λογής τυχάρπαστο δήθεν επενδυτή. Η καθαρά, λοιπόν, λογιστική αντιμετώπιση της οικονομίας από τα πολιτικά απολειφάδια δεν αφήνει περιθώρια ανάπτυξης, παρά μόνο συσσώρευση πλούτου σε συγκεκριμένους εκλεκτούς.

Για εμάς η οικονομία οφείλει να επικεντρωθεί σε μία ισόρροπη ανάπτυξη και μία μεγέθυνση που θα επιβάλει την κυριαρχία της σε μορφώματα τύπου Σκοπίων. Η δημιουργία μιας ισχυρής οικονομικής δύναμης στην ευρύτερη περιοχή δεν γίνεται με επικύψεις στις επεκτατικές βλέψεις των Τούρκων, με οικονομικές ζώνες από λαθρομετανάστες και μορφώματα βόρεια των συνόρων μας. Και, φυσικά, όλα αυτά σε σχέση με την ανάπτυξη θα μπορούσαν να είναι πραγματικότητα μόνον όταν η διακυβέρνηση θα ασκείται από μία εθνική κυβέρνηση και μόνον.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Υπουργέ.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Έχω να καταθέσω ορισμένες νομοτεχνικές βελτιώσεις. Κάποιες είναι αυτές που ήδη είπα, άλλες είναι απλώς τεχνικού χαρακτήρα βελτιώσεις. Κάνω δεκτή την τροπολογία που έχει κατατεθεί και υπογράφεται με πρώτο τον κ. Μορφίδη και άλλους Βουλευτές.

Οι άλλες τροπολογίες του Κομμουνιστικού Κόμματος Ελλάδας δεν γίνονται δεκτές, μπορούν όμως αν θέλουν να καταθέσουν μέσα από τη διαδικασία κοινοβουλευτικού ελέγχου, γιατί το Υπουργείο Αγροτικής Ανάπτυξης και Τροφίμων κάνει μία δουλειά πάνω στο θέμα του κόστους παραγωγής και επομένως μπορεί να γίνει μια συζήτηση για το ποιες μορφές και ποιες πηγές κόστους μπορούν να αντιμετωπιστούν, ποιες τώρα, ποιες αργότερα κ.λπ.. Αν είδατε, μάλιστα, αποκαλύφθηκαν και αρκετές περιπτώσεις υπερτιμολογήσεων, που δυστυχώς γίνονται και που ανεβάζουν και αυτές το κόστος παραγωγής.

(Στο σημείο αυτό ο Αντιπρόεδρος της Κυβέρνησης και Υπουργός Οικονομίας και Ανάπτυξης κ. Ιωάννης Δραγασάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 163 - 166)

(ΑΛΛΑΓΗ ΣΕΛΙΔΑΣ)

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Εκπροσωπείτε μία οργάνωση υπόδικη για εγκληματικές πράξεις, κατηγορείστε ότι είστε δολοφόνοι και έρχεσαι εδώ και πιάνεις στο στόμα σου ένα βρώμικο δημοσίευμα, διότι το μόνο όπλο που έχουν οι φασίστες σε όλο τον κόσμο, είναι η συκοφαντία. Δεν είναι καινούργιο αυτό.

**ΙΩΑΝΝΗΣ ΣΑΧΙΝΙΔΗΣ:** Το τεκμήριο της αθωότητας δεν ισχύει για εσάς;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Άκουσέ με! Μάλλον όχι εσύ ούτε συγγνώμη θέλω από εσένα ούτε τίποτα. Εγώ όταν τελειώσει η θητεία μου με το καλό, όποτε τελειώσει, θα κάνω απολογισμό και μέσα στον απολογισμό του έργου μου θα απολογηθώ για τα σκάνδαλα μου, θα απολογηθώ για τη θωρακισμένη Μερσεντές του Βενιζέλου, που υποτίθεται ότι έχω, θα απολογηθώ για τον δρόμο που υποτίθεται έγινε για μένα, θα απολογηθώ για το ένα εκατομμύριο, που υποτίθεται πήρε η κόρη μου. Δεν θα απολογηθώ όμως για τις συκοφαντίες που εσείς κάνετε στα παιδιά μου. Λοιπόν, ηρέμησε.

**ΙΩΑΝΝΗΣ ΣΑΧΙΝΙΔΗΣ:** Πού το άκουσες αυτό; Άκουσες αυτό από εμένα;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Ούτε αυτό το ξέρεις; Το τι έχει πει η συντρόφισσά σου η Ζαρούλια δεν το ξέρεις;

Εν πάση περιπτώσει είσαι ένας συκοφάντης φθηνός, που έρχεσαι στο Κοινοβούλιο να πεις αυτό το οποίο είπες, απλώς και μόνο μπας και κάτσει, μπας και προκύψει κάποια βρώμα, κάποια λάσπη. Εμένα, λοιπόν, η απάντησή μου είναι αυτή. Όταν τελειώσω, θα απολογηθώ και για τις Μερσεντές που υποτίθεται ότι έχω και για τους δρόμους που υποτίθεται μου έγιναν και για όλα τα θέματα, όλες τις βρωμιές, τις οποίες και εσείς και ορισμένοι άλλοι έχουνε γράψει στα έντυπά τους.

(Χειροκροτήματα από την πτέρυγα του ΣΥΡΙΖΑ)

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, ζητώ τον λόγο για μισό λεπτό γιατί έγινε προσωπική αναφορά.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, έχετε τον λόγο.

**ΙΩΑΝΝΗΣ ΣΑΧΙΝΙΔΗΣ:** Πρώτον, δεν αναφέρθηκα προσωπικά σε τίποτα από όλα αυτά που ανέφερε ο κ. Αντιπρόεδρος.

**ΠΡΟΕΔΡΕΥΩΝ (Γεώργιος Βαρεμένος):** Το δημοσίευμα προσωπικό ήταν.

**ΙΩΑΝΝΗΣ ΣΑΧΙΝΙΔΗΣ:** Ευθύς εξαρχής ήμουνα τόσο ξεκάθαρος, που δεν μπορεί κανείς μα κανείς, να μου καταλογίσει τίποτα σχετικά με το αν είχα εγώ πρόθεση να βρωμίσω κάποιον. Η βρωμιά δεν βρωμίζεται με τίποτα. Ήθελα μία ξεκάθαρη απάντηση για το αν αληθεύει ένα δημοσίευμα, το οποίο δεν το έχω γράψει εγώ και κατέθεσα και φωτογραφία. Αν νομίζει ο κ. Αντιπρόεδρος ότι μπορεί να καταφέρεται και να μιλάει για βρωμιά, όπως είπα και πριν, τη βρωμιά δεν μπορείς να τη λερώσεις με τίποτα.

**ΠΡΟΕΔΡΕΥΩΝ (Γεώργιος Βαρεμένος):** Λοιπόν, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, δεκατρείς μαθήτριες και μαθητές και δύο συνοδοί εκπαιδευτικοί από το σχολείο της Ολλανδίας, από το σχολείο Theresialyceum της Ολλανδίας.

Η Βουλή τους καλωσορίζει. Welcome!

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Δημήτριος Μάρδας από τον ΣΥΡΙΖΑ.

**ΔΗΜΗΤΡΙΟΣ ΜΑΡΔΑΣ:** Κύριε Πρόεδρε, κύριοι συνάδελφοι, θα αναφερθώ στο άρθρο 30 του προς ψήφιση νόμου που αναφέρεται στα καύσιμα. Και θα μου επιτρέψετε πρώτα να κάνω κάποια σχόλια, τα οποία αναφέρονται στον εισηγητή του ΚΙΝΑΛ, ο οποίος αναφέρθηκε σε καθυστερήσεις ως προς την εφαρμογή ορισμένων μέτρων και εκεί δεν θα διαφωνήσω.

Όμως θα ήθελα να ρωτήσω το εξής: Θυμάστε πότε βγήκαν οι πρώτες κοινές υπουργικές αποφάσεις του ν.3054/2002, και επίσης οι πρώτες κοινές υπουργικές αποφάσεις που αναφερόταν στον ν.4012/2012, στον ν.4155/2013 και στον ν.4177/2013; Αναφέρομαι σε μία περίοδο από το 2002 έως το 2013. Οι πρώτες κοινές υπουργικές αποφάσεις, εφόσον αναφέρεστε σε καθυστερήσεις, δόθηκαν στις 16 Δεκεμβρίου του 2015 μετά από δεκατρία χρόνια καθυστερήσεων.

Έρχομαι στο συγκεκριμένο άρθρο, το οποίο επιδιώκει να κλειδώσει ακόμα περισσότερο αυτό το σύστημα της διακίνησης των καυσίμων. Όπως όλοι γνωρίζετε, είναι ένα δύσκολο ντοσιέ, όλοι γνωρίζετε τις αντιστάσεις και όλοι γνωρίζετε τα προβλήματα τα οποία αντιμετωπίζονται, αλλά τουλάχιστον παρά τις όποιες καθυστερήσεις -που ορισμένες από αυτές ερμηνεύονται και από τεχνικά προβλήματα- υιοθετούνται μέτρα, τα οποία είναι προς τη σωστή κατεύθυνση. Οπότε είναι δεκτές οι όποιες κριτικές για τις όποιες καθυστερήσεις, αλλά κάποια ώρα όμως πρέπει να σημειώνεται ότι τα μέτρα τα οποία υιοθετούνται, είναι προς τη σωστή κατεύθυνση.

Και εδώ έχουμε, αν θέλετε, και κάποια άλλα μέτρα, τα οποία αναφέρονται στο υγραέριο. Το υγραέριο δεν ανακαλύφθηκε το 2015, υπάρχει εδώ και αρκετό χρονικό διάστημα. Όμως η πολιτική με σκοπό την εποπτεία της διακίνησης των υγραερίου αρχίζει από το 2015 και μετά. Και εδώ έχουμε μία διαδικασία ογκομέτρησης η οποία υιοθετείται για πρώτη φορά και αυτή σε συνδυασμό με το άρθρο 71 του ν.4183/2018 και τρεις ΠΟΛ του 2018 ακόμα συνεχίζουν.

Όλη αυτή η διαδικασία επιδιώκει έτσι, ώστε να εποπτεύσει με καλύτερο τρόπο την αγορά και, πράγματι, το πετυχαίνει. Και αναφέρομαι στο υγραέριο, το οποίο δεν είναι κάτι που άρχισε να χρησιμοποιείται στον χώρο της κίνησης τα τελευταία χρόνια, γιατί όλο αυτό το χρονικό διάστημα υπήρχε μία –αν θέλετε- φυγή εσόδων από το δημόσιο, καθώς ο ειδικός φόρος κατανάλωσης στο υγραέριο κίνησης είναι 430 ευρώ ο τόνος, στο κίνησης είναι 60 ευρώ ο τόνος. Όλοι γνωρίζαμε και γνωρίζουμε ότι το θέρμανσης χρησιμοποιείται για κίνησης. Και υπάρχει εδώ και πάρα πολλά χρόνια μία απώλεια εσόδων του κράτους της τάξης των 370 ευρώ τον τόνο συν το 24% ΦΠΑ, συνολικά 458,80 ευρώ ο τόνος.

Έρχομαι να κάνω και μια τελευταία επισήμανση, αν θέλετε, υπό μορφή μελέτης, και έχει σχέση με τα πρόστιμα που επιβάλλονται όχι μόνο στα καύσιμα αλλά και σε κάθε χώρο όπου υπάρχει πολύ «μαύρο» χρήμα. Αυτοί εδώ οι χώροι είναι οι χώροι της κάθε μορφής λαθρεμπορίου –καυσίμων, ποτών, τσιγάρων- όπως επίσης και ο χώρος των ναρκωτικών. Εκεί όπου υπάρχει πολύ «μαύρο» χρήμα, καλό θα είναι –αυτή είναι βέβαια μία προσέγγιση προς μελέτη- τα πρόστιμα να είναι δεδομένα, αμετάκλητα και να μην υφίστανται διακυμάνσεις, σε ό,τι αφορά την επιβολή των προστίμων. Ένα πρόστιμο, παραδείγματος χάριν, για ένα οποιοδήποτε αδίκημα συνδέεται με την οποιαδήποτε παρατυπία που έχει σχέση με το λαθρεμπόριο καυσίμων, και είναι της τάξης των 10.000 ευρώ έως 100.000 ευρώ, καταλαβαίνετε ότι στο πλαίσιο μιας δύσκολης αγοράς όπου υπάρχει πολύ «μαύρο» χρήμα, αυτό το πρόστιμο από 10.000 έως 100.000 μπορεί πάντοτε να προσδιορίζεται στις 10.000 ευρώ είτε στο πλαίσιο κάποιων δικαστικών αποφάσεων είτε στο πλαίσιο κάποιων αποφάσεων διοικητικών οργάνων.

Ως εκ τούτου εκεί που διαπιστώνεται ότι υπάρχει δυνατότητα ύπαρξης διαπλοκής ή χρήσης του όποιου «μαύρου» χρήματος προς σκοπό τον επηρεασμό των όποιων αποφάσεων, αμετάκλητα πρόστιμα κόβουν τις οποιεσδήποτε κρίσεις, οι οποίες θα μπορούσαν να λειτουργήσουν υπέρ κάποιων που έχουν παρανομήσει.

Εμείς έχουμε δουλέψει σε αυτό το θέμα. Και καταθέτω στη Βουλή μία πρόταση, ως εισήγηση προς μελέτη, η οποία αναφέρεται στις παραβάσεις που προβλέπονται στον ν.3054/2002, όπου το σύνολο αυτό το οποίο δίνεται και συνδέεται –επαναλαμβάνω- με όρια προστίμων, το περιορίζουμε σε ένα άλλο σύνολο, όπου δίνονται πάγια και αδιαπραγμάτευτα πρόστιμα, τα οποία δεν μπορούν να αλλάξουν είτε στο πλαίσιο δικαστικών αποφάσεων είτε στο πλαίσιο οποιοδήποτε άλλων διοικητικών οργάνων.

Καταθέτω την πρόταση.

(Στο σημείο αυτό ο Βουλευτής κ. Δημήτριος Μάρδας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε για την τήρηση του χρόνου τον κ. Μάρδα.

Η κ. Καφαντάρη έχει τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κυρίες και κύριοι Βουλευτές, η ίδρυση της Αναπτυξιακής Τράπεζας αποτελεί, πραγματικά, ένα σημαντικό γεγονός, ένα αίτημα του επιχειρηματικού κόσμου και θα έλεγα ιδιαίτερα των μικρομεσαίων επιχειρήσεων εδώ και καιρό. Άλλωστε η χώρα μας είναι η μόνη που δεν είχε Αναπτυξιακή Τράπεζα στις χώρες της Ευρωπαϊκής Ένωσης. Όντως καθυστέρησε η δημιουργία της, όμως εξαγγέλθηκε, εισάγεται το εν λόγω σχέδιο νόμου που συζητάμε και είναι χαρακτηριστικό ότι ο επιχειρηματικός κόσμος χαιρέτησε αυτή την πρωτοβουλία, που φάνηκε και στη διαδικασία της επιτροπής εμπορίου, όπου είχαν προσκληθεί οι φορείς.

Μακριά, λοιπόν, από κακοδαιμονίες του παρελθόντος στο τραπεζικό σύστημα η αναπτυξιακή τράπεζα προσπαθεί να καλύψει κενά, που οι συστημικές τράπεζες δεν μπορούν. Και, μάλιστα, εδώ θα πούμε χαρακτηριστικά ότι δεν είναι σε ανταγωνισμό με τις εμπορικές τράπεζες, άλλωστε λειτουργεί συμπληρωματικά. Στόχος είναι η χρηματοδότηση συνεταιρισμών, μικρομεσαίων επιχειρήσεων, δημόσιων φορέων, σύσταση, συμμετοχή και στήριξη νεοφυών επιχειρήσεων και όλα αυτά. Επίσης παρέχει συμβουλευτική στήριξη, τεχνογνωσία, εκπαίδευση στις επιχειρήσεις.

Το πολύ σημαντικό είναι ότι μπορεί να λειτουργήσει, πραγματικά, σαν πρεσβευτής της χώρας μας, εξασφαλίζοντας κάποιες χρηματοδοτήσεις από άλλους οργανισμούς εκτός της πατρίδας μας. Παγκόσμια Τράπεζα, την EBRD και λοιπά. Εργαλεία της αναπτυξιακής τράπεζας αποτελούν οι μικροπιστώσεις, οι εγγυήσεις, η συμμετοχή στο μετοχικό κεφάλαιο της εταιρείας.

Κύριοι και κυρίες Βουλευτές, μπήκαμε σε μία άλλη εποχή πλέον. Βγήκαμε από τα μνημόνια, περάσαμε δύσκολα τα τελευταία χρόνια. Όμως κάτι που δεν πρέπει να υποτιμάται, είναι ότι οι ρυθμοί ανάπτυξης βαίνουν βελτιούμενοι. Τα ελληνικά δεκαετή ομόλογα γίνονται ανάρπαστα, θα έλεγα. Και μάλιστα το «BLOOMBERG» χθες σε ανακοίνωσή του ανέφερε ότι 2,5 δισεκατομμύρια διεθνείς επενδυτές άρπαξαν –είπε χαρακτηριστικά- τον προηγούμενο μήνα ελληνικά ομόλογα. Δυόμισι δισεκατομμύρια διεθνείς επενδυτές, 2,5 δισεκατομμύρια εννοώ όσον αφορά το κεφάλαιο, για να μην παρεξηγούμαστε.

Το ελληνικό χρέος είναι περιζήτητο τελικά παγκοσμίως. Οι εξαγωγές έχουν αυξηθεί και τον προηγούμενο χρόνο σημείωσαν ρεκόρ. Φέτος υπολογίζεται άλλο ένα 10% περίπου αύξηση μέχρι το τέλος του χρόνου σύμφωνα με την Πρόεδρο του Συνδέσμου Εξαγωγέων, ενώ πάλι θα επανέλθω στο πρακτορείο «BLOOMBERG», σε μελέτη που συμμετείχαν οικονομολόγοι σε συγκεκριμένη έρευνα, όπου ανέφερε ότι είναι σημαντική η ανάκαμψη του ΑΕΠ στην Ελλάδα. Ξεπέρασε την ανάκαμψη του ΑΕΠ σε χώρες της Ευρωπαϊκής Ένωσης με 1,9 εμείς και 1,4 κατά μέσο όρο η Ευρωζώνη. Η Ελλάδα είναι στη δέκατη θέση στις χώρες της Ευρώπης. Όλα αυτά είναι ενδεικτικά και σημαντικά για την πορεία της ελληνικής οικονομίας.

Έρχομαι τώρα στο κεφάλαιο «επενδύσεις» που όλοι μιλάμε για αυτό το συγκεκριμένο και όλοι πιστεύω εθνικά σκεπτόμενοι επιθυμούμε. Δεν είναι μικρό πράγμα ότι έκλεισε το 2018 με περίπου 4 δισεκατομμύρια άμεσες ξένες επενδύσεις κάτι λιγότερο από τα 4 δισεκατομμύρια. Είναι πολύ σημαντικό για έναν επενδυτή, για το επενδυτικό περιβάλλον, να υπάρχει μία σταθερότητα στη χώρα, και εδώ θα απευθυνθώ στους συναδέλφους της Αντιπολίτευσης.

Παραλάβαμε μία χώρα το 2015 σε κατάσταση χρεοκοπίας και κανείς δεν πρέπει να το ξεχνά αυτό, χρεοκοπία που εσείς η Νέα Δημοκρατία και το ΠΑΣΟΚ φέρατε στη χώρα. Παραλάβαμε μία χώρα με κατεστραμμένη την παραγωγική της βάση και τώρα είμαστε στη φάση να αρχίσουμε να χτίζουμε από την αρχή σε νέες βάσεις, βέβαια, με ένα νέο μοντέλο ανάπτυξης, υγιές, βιώσιμο, ένα νέο σύστημα, λοιπόν, που θα είναι πάντα στην πορεία και θα ακολουθεί τις αρχές της βιώσιμης ανάπτυξης για το 2030 που έθεσε ο ΟΗΕ, με ιδιαίτερη σημασία τη διάσταση της κλιματικής αλλαγής που πρέπει να είναι αναπόσπαστα δεμένη με το μοντέλο ανάπτυξης.

Τώρα, βέβαια, βλέπω ότι αποχώρησε από την Αίθουσα ένας Βουλευτής που ήταν εδώ της Νέας Δημοκρατίας. Πιστεύω τουλάχιστον κάποιοι με ακούν. Ίσως ενοχλούν αυτά τα οποία λέμε.

Μιλάτε για τη φορολογία. Η Ελλάδα είναι εικοστή τέταρτη στις ενενήντα χώρες του ΟΟΣΑ σε σχέση με τους φόρους. Ξέρετε, όμως, κύριοι της Αντιπολίτευσης, ο επενδυτής πρώτα από όλα αυτό που κοιτάζει, εκτός από το θέμα της σταθερότητας ως χώρα, είναι οι όροι, οι προϋποθέσεις, είναι το περιβάλλον το επενδυτικό, είναι το σταθερό φορολογικό σύστημα, η ύπαρξη χωροταξικού, οι σαφείς χρήσεις γης, τα κτηματολόγια, οι δασικοί χάρτες, οι οριοθετημένοι αρχαιολογικοί χώροι. Τόσες δεκαετίες Νέα Δημοκρατία και ΠΑΣΟΚ τι έκαναν σε όλα αυτά τα πράγματα;

Είμαστε εμείς τώρα που προσπαθούμε. Ολοκληρώνονται οι δασικοί χάρτες, το κτηματολόγιο προχωρεί. Βάζω ένα ερώτημα: Μήπως αυτή η αναρχία, η έλλειψη κανόνων, ορίων, εξυπηρετούσαν τη δεκαετία συγκεκριμένα συμφέροντα; Μήπως δεν ήταν τυχαίο το ότι δεν υπήρχαν αυτοί οι κανόνες;

Όταν μιλάμε, λοιπόν, για επενδύσεις, σημαντικό είναι οι μεγάλες στρατηγικές επενδύσεις, και το εν λόγω νομοσχέδιο έχει ένα σημαντικό κεφάλαιο για αυτό. Μεγάλες επενδύσεις, όμως, δεν είναι μόνον ο τουρισμός, δεν είναι τα μεγάλα malls, δεν είναι αυτό το μοντέλο μόνο μεγάλες επενδύσεις. Σημασία έχει η ενίσχυση της παραγωγικής βάσης της χώρας, η παραγωγική της ανασυγκρότηση, η βιομηχανία, η μεταποίηση. Ήδη τα στοιχεία δείχνουν ακόμα και στον τομέα της βιομηχανίας τον τελευταίο χρόνο –και αυτό συνεχίζεται- την αύξηση της βιομηχανικής παραγωγής.

Στο κεφάλαιο περί στρατηγικών επενδύσεων σαφώς υπήρχαν αστοχίες στον προηγούμενο νόμο του 2010. Δεν είναι τυχαίο ότι μόνο δεκαπέντε σχέδια στον νόμο του 2010 έχουν ενταχθεί και κανένα δεν έχει υλοποιηθεί. Βασικό χαρακτηριστικό αυτού του νόμου και της πορείας, όσον αφορά τις επενδύσεις, ο μη έλεγχος της χαρακτηρισμένης επένδυσης ως στρατηγικής προς υλοποίηση των όρων έγκρισης. Αυτό είναι πολύ σημαντικό.

(Στο σημείο αυτό χτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό, κύριε Πρόεδρε.

Με το εν λόγω σχέδιο νόμου εισάγονται καινοτομίες, δίνονται κίνητρα, ταχεία αδειοδότηση, σταθερό φορολογικό συντελεστή, επιδότηση μισθολογικού κόστους ΕΣΧΑΣΕ, διαδικασία διαιτησίας και πολλά άλλα.

Εσείς, όμως, κύριοι της Αντιπολίτευσης -και με αυτό κλείνω- ζείτε μέσα στο παραμύθι σας. Συνεχίζετε την καταστροφολογία, τη διαστρέβλωση και επιτρέψτε μου και τη δυσφήμιση της χώρας και της πατρίδας μερικές φορές με όλα αυτά, γιατί φοβάστε γιατί χάσατε το παιχνίδι. Συνεχώς σε όλα πέφτετε έξω. Από τις αξιολογήσεις που δεν θα κλείσουν, από την έξοδο από τα μνημόνια, από τις συντάξεις που δεν κόπηκαν, την έξοδο της χώρας στις αγορές και λοιπά.

Το θράσος που χαρακτηρίζει τα κόμματα της Αντιπολίτευσης είναι σημαντικό, ειδικά αυτά τα οποία κυβέρνησαν επί δεκαετίες και έφεραν τη χώρα εδώ που την έχουν φέρει και τώρα προσπαθεί να ανακάμψει.

Κλείνω με το εξής: Κύριοι της Αντιπολίτευσης, η θρασύτητα είναι η μάσκα του φόβου.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, μπορώ να κάνω μια ερώτηση;

**ΠΡΟΕΔΡΕΥΩΝ (Γεώργιος Βαρεμένος):** Σε ποιον;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Στους Υπουργούς. Κατατέθηκαν μερικές νομοτεχνικές βελτιώσεις, και θέλω να ρωτήσω κάτι πάνω σε αυτό.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, στο άρθρο 41 -για αυτό δεν μπορώ να σας καταλάβω- γράφατε στο νομοσχέδιο, πρώτον, ότι απευθύνεται στο ηλεκτρονικό εμπόριο, γιατί είναι για τεχνολογίες πληροφορικής και επικοινωνίας και τώρα βγάζετε το ηλεκτρονικό εμπόριο και λέτε «δημιουργική βιομηχανία». Τι είναι η δημιουργική βιομηχανία;

Δεύτερον, εδώ γράφατε «εφόσον απασχολούν έναν εργαζόμενο», και τώρα βάζετε «τουλάχιστον αν το μισθολογικό κόστος ανέρχεται σε 30.000 ευρώ ετησίως».

Και τρίτον, στο άρθρο 2 μειώνετε από 10.000 σε 6.000. Τι είναι αυτό που άλλαξε;

**ΠΡΟΕΔΡΕΥΩΝ (Γεώργιος Βαρεμένος):** Ωραία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θέλω να μας απαντήσει κάποιος.

**ΠΡΟΕΔΡΕΥΩΝ (Γεώργιος Βαρεμένος):** Ειπώθηκαν τα ερωτήματα, θα έρθει ο Υπουργός να σας απαντήσει.

Ο κ. Παπαδόπουλος από τον ΣΥΡΙΖΑ έχει τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Πραγματικά σήμερα συζητάμε την ίδρυση της Αναπτυξιακής Τράπεζας, αναγκαίο εργαλείο για την παραγωγική ανασυγκρότηση της χώρας μας. Εγώ θα ήθελα να σταθώ στον πρωτογενή τομέα. Μετά από το ξεπούλημα της Αγροτικής Τράπεζας ο αγροτικός τομέας δεν είχε ένα εργαλείο, για να μπορέσει να έχει την απρόσκοπτη χρηματοδότηση του.

Εδώ βλέπουμε ανθρώπους αυτή τη στιγμή, να καταδικάζουν ή να μην ψηφίζουν αυτά τα νομοσχέδια και να έχουν ψηφίσει την κατάργηση και το ξεπούλημα της Αγροτικής Τράπεζας.

Νομίζω ότι ο Υπουργός έκανε δεκτά αρκετά αιτήματα και αναφέρει ότι σε αυτό το νομοσχέδιο, στην τράπεζα αυτή, θα έχει αναπτυξιακό χαρακτήρα και ο αγροτικός τομέας. Είναι πάρα πολύ σημαντικό ότι μπαίνει μέσα σε αυτόν τον σχεδιασμό ο αγροτικός πρωτογενής και κτηνοτροφικός τομέας, για να μπορέσει να έχει μία απρόσκοπτη χρηματοδότηση.

Θα ήθελα, κύριε Υπουργέ, να σας πω ότι αυτά τα δάνεια είναι πάρα πολύ σημαντικά για εμάς τους αγρότες για δύο κυρίως λόγους: Πρώτον, διότι θα έχει ρευστότητα ο αγρότης παραγωγός, ο οποίος θα μπορεί να προμηθεύεται τα εφόδιά του και δεύτερον, με αυτόν τον τρόπο, έχοντας τη ρευστότητα, θα μπορεί να πετυχαίνει καλύτερες τιμές στα αγροτικά του προϊόντα.

Έχουμε κι άλλα χρηματοδοτικά εργαλεία, όπως είναι η Κάρτα του Αγρότη. Πιστεύω, όμως, ότι αυτή δεν φτάνει, διότι πολλές φορές η μεγάλη πλειοψηφία των αγροτών έχει πολύ χαμηλά τσεκ, τα οποία δεν επαρκούν για να μπορέσουν να χρηματοδοτήσουν την εργασία που χρειάζεται.

Θα πρότεινα, με κάποιο τρόπο, στην πορεία δημιουργώντας αυτή την τράπεζα, να φτιαχτεί ένα εργαλείο ειδικά για τα καλλιεργητικά δάνεια και εφόδια των αγροτών όπως ήταν παλιά, να υπάρχουν, δηλαδή, δάνεια τα οποία θα είναι περίπου -ένα ενδεικτικό νούμερο θα αναφέρω- 100 ευρώ το στρέμμα που θα μπορεί να τα χρησιμοποιεί ο αγρότης, κυρίως για να αγοράσει τα εφόδιά του και να καλλιεργήσει.

Με αυτόν τον τρόπο ο αγρότης δεν θα είναι έρμαιο των εμπόρων των εφοδίων και των βιομηχανιών οι οποίες μπήκαν σε αυτό το παιχνίδι, και μέχρι τώρα εξακολουθούν να δίνουν εφόδια στους αγρότες με το να τους δεσμεύουν και υποχρεωτικά να πηγαίνει η παραγωγή σε αυτούς. Νομίζω ότι με τον τρόπο αυτό θα εξορθολογιστεί και η εμπορία των αγροτικών προϊόντων.

Θα ήθελα, επίσης, στην πορεία υλοποίησης της Αναπτυξιακής Τράπεζας να τη δούμε να παίρνει σάρκα και οστά, οπότε να έχουμε και ένα αποτέλεσμα, μιας και λέγαμε αυτά τα χρόνια ότι χρειαζόμαστε ένα τέτοιο εργαλείο για την ανάπτυξη. Βέβαια δεν θα είναι η Αγροτική Τράπεζα όπως τη γνωρίζαμε παλιά. Θα είναι, όμως, μία τράπεζα η οποία θα βοηθήσει τον αγροτικό τομέα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε, κύριε Παπαδόπουλε. Ήσασταν και φειδωλός στον χρόνο.

Τον λόγο έχει ο κ. Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ευχαριστώ, κύριε Πρόεδρε.

Δεν θα ασχοληθώ καθόλου με το νομοσχέδιο. Ούτως ή άλλως ούτε αναπτυξιακή ούτε τράπεζα είναι. Δεν αξίζει τον κόπο να ασχοληθούμε περισσότερο. Κάνετε μία ρύθμιση πολύ καθυστερημένη και πολύ μικρή.

Θα μιλήσω για την τροπολογία πάνω στο νομοσχέδιο, κύριοι συνάδελφοι του ΣΥΡΙΖΑ, γιατί πάντα απολαμβάνω το ηθικό πλεονέκτημα της Αριστεράς. Έχουμε πήξει στο ηθικό πλεονέκτημα.

Κύριε Μάρδα –εσείς που είστε πάρα πολύ ευαίσθητος-, ας υποτεθεί ότι είχαμε πρωθυπουργό τον Κυριάκο Μητσοτάκη και είχαμε μία σύμβαση που έχει υπογράψει μία εταιρεία με το ελληνικό δημόσιο, βάσει της οποίας ήταν υποχρεωμένη να δίνει 2.200.000 ευρώ τον χρόνο για τα επόμενα είκοσι χρόνια, και για τους «χ» λόγους η εταιρεία του κ. Μαρινάκη δεν κατάφερε να πληρώσει αυτό το τίμημα. Και αντί το ελληνικό δημόσιο να πάει στα δικαστήρια να διεκδικήσει τα χρωστούμενα και να γίνει εκτέλεση στην περιουσία του κ. Μαρινάκη, που, δόξα τω Θεώ, καλύπτει το μίσθωμα αυτό το οποίο χρωστάει, να έρχεται στη Βουλή ο Κυριάκος Μητσοτάκης ως πρωθυπουργός και να νομοθετεί με το εξής: Να παραιτείται το δημόσιο από το δικαίωμά του να πάει στα δικαστήρια για την εικοσαετή σύμβαση, να μειώνεται το τίμημα από τα 2.200.000 ευρώ τον χρόνο στις 200.000 ευρώ τον χρόνο, να προστίθενται ευνοϊκές φορολογικές ρυθμίσεις είτε ως προς τον συμψηφισμό των ζημιών είτε ως προς τον συμψηφισμό των εξόδων που θα κάνει, για να φτιάξει τις εγκαταστάσεις που δεν προβλέπονταν στην αρχική σύμβαση, να χάριζε δηλαδή στον Μαρινάκη grosso modo καμμιά σαρανταριά εκατομμύρια.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Αναρωτιέμαι, λοιπόν: Τι θα έλεγε ο κ. Ξυδάκης από κάτω για την κυβέρνηση Μαρινάκη του Κυριάκου Μητσοτάκη;

Μόνο που, κυρίες και κύριοι συνάδελφοι, εδώ ο επενδυτής δεν λέγεται Μαρινάκης αλλά ΟΠΑΠ και έχει και Έλληνες, όπως ξέρετε, μετόχους. Και τώρα ξαφνικά ο Πρωθυπουργός Αλέξης Τσίπρας και η πρώτη φορά Αριστερά, εσείς οι συνάδελφοι του ΣΥΡΙΖΑ, το δώρο των 40 εκατομμυρίων το καταπίνετε αμάσητο.

Πάμε να δούμε τώρα σε τι συνίσταται το δώρο, για να μη λέτε πάλι ότι αυτά τα λέει ο Γεωργιάδης.

Διαβάζω, λοιπόν, από την αιτιολογική έκθεση: «Είχαμε μία σύμβαση για χρονική διάρκεια είκοσι ετών». Μάλιστα. Στη δεύτερη παράγραφο λέει: «Δεν κατέστη δυνατή η αποφυγή των ζημιογόνων αποτελεσμάτων».

Ένα λεπτό! Έγινε ένας διαγωνισμός. Τον διαγωνισμό τον κέρδισε μία εταιρεία. Θα μπορούσε να τον είχε κερδίσει μία άλλη εταιρεία. Αυτή η εταιρεία μέτρησε το ρίσκο της και είπε «θα δίνω 2.200.000 ευρώ τον χρόνο και θα κάνω αυτά τα έξοδα για να φτιάξω τις εγκαταστάσεις» και έφτιαξε ένα συμβόλαιο με το ελληνικό δημόσιο δεσμευτικό. Για τους «χ» λόγους -εγώ θα το δεχτώ- οι υπολογισμοί της εταιρείας ήταν λανθασμένοι.

Συγγνώμη τους λανθασμένους υπολογισμούς, κύριε Ξυδάκη, της ιδιωτικής εταιρείας θα τους πληρώσει το ελληνικό δημόσιο και μάλιστα με την ψήφο του ΣΥΡΙΖΑ; Έλα, Χριστέ και Παναγιά!

Μάκη αν είχαμε υπογράψει εμείς για την «NOVARTIS» κάτι τέτοιο, θα μας είχαν πάει κατευθείαν στον Κορυδαλλό! Ο Βαξεβάνης αντί για πενήντα πρωτοσέλιδα θα μου είχε κάνει πεντακόσια!

Τώρα, όμως, που είναι η πρώτη φορά Αριστερά, ακούστε τι ωραία που το κάνουν. Θα το διαβάσω για να το καταλάβει ο κόσμος. Ακούστε πώς θα μπουν φυλακή. Και να ξέρετε, κύριοι Υπουργοί, ότι βεβαίως η ψήφος της Βουλής όπως έχει κριθεί από το Συμβούλιο της Επικρατείας, εάν δεν προέρχεται εκ κανονιστικής πράξεως, δεν απαλλάσσει των ποινικών ευθυνών του Υπουργού. Και μιας και ακούσαμε και τον κ. Τσίπρα χθες στον κ. Χατζηνικολάου, να λέει ότι είστε διάτρητοι για κάθε έλεγχο –με αυτά τα περίεργα «τύπου Φατσέα» ελληνικά- κύριε Ξυδάκη, που εσάς όντως σας αρέσουν τα ελληνικά, να σας διαβάσω, λοιπόν, τι ψηφίζετε.

Ακούστε. Και απευθύνομαι στον ελληνικό λαό. Με την παράγραφο 3 διαγράφεται το έβδομο εδάφιο της παραγράφου 1 του άρθρου 4 της σύμβασης μίσθωσης, που ορίζει ότι το μίσθωμα θα παραμένει ανεπηρέαστο κατά τη διάρκεια της συμβατικής διάρκειας μίσθωσης του ακινήτου.

Ακούστε, κυρίες και κύριοι συνάδελφοι, τι ψηφίζετε! Εσείς οι του ΣΥΡΙΖΑ το 2015 έχετε ψηφίσει έναν νόμο. Στον νόμο έχει δεσμευτεί ο επενδυτής ότι εγγυάται το σύνολο των είκοσι ετών και δεν μπορεί να διεκδικήσει μείωση του μισθώματος. Αυτό το έχει υπογράψει ο επενδυτής ήδη. Το έχετε κάνει νόμο του ελληνικού κράτους.

Βάσει αυτού, αν πάτε τον επενδυτή που τώρα λέει ότι δεν πληρώνει στο δικαστήριο, του παίρνετε το σύνολο του ποσού των είκοσι ετών. Αντί να κάνετε αυτό, φέρνετε αυτό που φέρνετε στη Βουλή! Θα σας το ξαναδιαβάσω. Εγώ –στον λόγο μου!- αν μου το ζητούσαν να το φέρω ως Υπουργός θα τους έλεγα: «Πηγαίνετε μόνοι σας στη φυλακή. Μην πάμε παρέα».

Το ξαναδιαβάζω: «Με την παράγραφο 3 διαγράφεται το έβδομο εδάφιο της παραγράφου 1 του άρθρου 4 της σύμβασης μίσθωσης, που ορίζει ότι το μίσθωμα θα παραμένει ανεπηρέαστο κατά τη διάρκεια της συμβατικής διάρκειας μίσθωσης του ακινήτου». Παραιτείται, δηλαδή, το δημόσιο από το δικαίωμα του το εκ του νόμου! Στη συνέχεια βάζετε τον εκτιμητή, ο οποίος –λέει- θα πρέπει να κοιτάξει τα διάφορα στοιχεία της αγοράς.

Με συγχωρείτε, όταν ο επενδυτής μπήκε στον διαγωνισμό, δεν έβαλε έναν εκτιμητή για να του πει ποιο είναι το εύλογο τίμημα; Δηλαδή αυτός ο φοβερός επενδυτής, ο ΟΠΑΠ και ο Έλληνας συμμέτοχός του, έβαλε τα λεφτά του και υπέγραψε το συμβόλαιο και πήρε το διαγωνισμό, χωρίς να έχει βάλει έναν εκτιμητή που να του λέει ότι αυτό το μίσθωμα που έχει συμφωνήσει είναι πολύ μεγάλο;

Προσέξτε και το ακόμα καλύτερο τώρα! Αν υποτεθεί ότι άλλαξαν επί τα χείρω οι συνθήκες της αγοράς, αυτό είναι πολύ περίεργο, διότι αυτή τη σύμβαση την υπέγραψαν το 2015 και τώρα είμαστε στο 2019. Εσείς μας λέτε ότι η οικονομία πηγαίνει περίφημα και έχετε μεγάλο success story. Άρα αν υποτεθεί ότι έχουν αλλάξει οι συνθήκες της αγοράς, θα είχαν αλλάξει μόνο προς τα επάνω και όχι προς τα κάτω, σε σχέση με το 2015, και μάλιστα πολύ προς τα κάτω όπως κάνετε εδώ.

Άρα συγκεφαλαιώνοντας και χωρίς να έχει απαντήσει καθόλου ο κύριος Υπουργός στο μείζον, θέλω να ρωτήσω, τι θα γινόταν εάν στον αρχικό διαγωνισμό αντί να βάζατε 2.200.000 ευρώ τον χρόνο, βάζατε 200.000 ευρώ τον χρόνο και αντί να βάζατε ότι θα πληρώνει κανονικά τις ενδεχόμενες ζημίες ο επενδυτής, βάζατε να συμψηφίζονται οι ζημίες του με μία εταιρεία που έχει ενεργητικό. Δηλαδή τι κάνατε; Η μία εταιρεία του επενδυτή, ο ΟΠΑΠ εν προκειμένω, έχει κέρδη και πρέπει να πληρώσει στο ελληνικό δημόσιο ένα «χι» ποσό. Τώρα του λέτε: «Ό,τι ζημίες παθαίνεις στην εταιρεία που έχεις θα τις συμψηφίζεις με τον ΟΠΑΠ». Άρα, ποιος πληρώνει τα λεφτά αυτά; Τα πληρώνει ο Έλληνας φορολογούμενος! Διότι τα λεφτά αυτά φεύγουν από τον φόρο που θα πλήρωνε στο ελληνικό δημόσιο.

Άρα, του κάνετε –πρόσεξε- πόσα δώρα. Δώρο ένα: Παραιτείται το δημόσιο από το δικαίωμά του να πάει στα δικαστήρια και να πάρει όλο το ποσό. Δώρο δύο: Του λένε να συμψηφίζει και άρα να κερδίσει όλες τις ζημίες με το να μην πληρώσει φόρο στο ελληνικό δημόσιο. Δώρο τρία: Προστίθεται παράγραφος που ότι τώρα μπορεί να συμψηφίζει και τα έργα που κάνει στον ιππόδρομο και να τα βγάζει από το τίμημα. Δηλαδή, προσέξτε, θα φτιάχνει έναν τοίχο, θα πηγαίνει ένα τιμολόγιο και τον τοίχο που θα βάφει θα τον πληρώνει ο Έλληνας φορολογούμενος, όχι ο επενδυτής.

Βρε παιδιά, συγγνώμη, δεν γράφετε έναν νόμο: «Θέλουμε να σας χαρίσουμε 40 εκατομμύρια», με υπογραφή φαρδιά-πλατιά «πρώτη φορά Αριστερά» από κάτω, γιατί έτσι γουστάρουμε, να τελειώνουμε; Γιατί μας μπερδεύετε με διάφορους νόμους και αιτιολογικές εκθέσεις και τέτοια;

Λοιπόν, ακούστε, επειδή είστε πράγματι διάτρητοι και ανοιχτοί και Πετσίτηδες και από όλα, δεν θέλω κανένας από σας να έχει την ψευδαίσθηση ότι οτιδήποτε από όλα αυτά τα σκανδαλώδη και ερεβώδη που κάνετε διαλανθάνει της προσοχής μας. Τα παρακολουθούμε όλα και όποιος βάζει υπογραφή σε τέτοια θα πάει φυλακή, για να είμαστε συνεννοημένοι. Αυτό είναι καραμπινάτη απιστία κατά του ελληνικού δημοσίου και τα υπόλοιπα είναι ερευνητέα. Πάντως ως προς την απιστία για το άρθρο που διάβασα, δεν τίθεται η παραμικρή αμφιβολία. Θα σας το εξηγήσει ο φίλος σας, ο κ. Βαξεβάνης.

Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και οι μαθητές και δύο συνοδοίεκπαιδευτικοί από το Πρότυπο Πειραματικό Γυμνάσιο Πανεπιστημίου Πατρών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ολοκληρώθηκε ο κατάλογος των ομιλητών και θα περάσουμε στους Κοινοβουλευτικούς Εκπροσώπους που δεν έχουν πάρει τον λόγο.

Ο κ. Ξυδάκης έχει τον λόγο.

**ΝΙΚΟΛΑΟΣ ΞΥΔΑΚΗΣ:** Ευχαριστώ, κυρία Πρόεδρε.

Με το σημερινό νομοσχέδιο για την Αναπτυξιακή Τράπεζα προστίθεται μία ακόμη πράξη, ένα ακόμα έργο, σ’ ένα πολύ μεγάλο έργο, το οποίο, μαζί με τη διάσωση της ελληνικής οικονομίας και της ελληνικής κοινωνίας στα χρόνια του μνημονίου, ανέλαβε η Κυβέρνηση ΣΥΡΙΖΑ, το έργο μιας αναγέννησης της ελληνικής οικονομίας και ενός νέου προσανατολισμού. Είναι έργο για εκσυγχρονισμό και εκδημοκρατισμό της διοίκησης, εκσυγχρονισμό του πλαισίου για την οικονομία και τις βάσεις για μια νέα στοχοθεσία, για μια νέα τοποθέτηση της ελληνικής οικονομίας στον παγκόσμιο καταμερισμό.

Η ελληνική οικονομία βρέθηκε ανυπεράσπιστη και αδύναμη, ανοχύρωτη στη θύελλα του 2008. Το 2010 συνετρίβη υπό το βάρος των διεθνών προβλημάτων και από την έλλειψη της δικής της προπαρασκευής. Επί δεκαετίες η ελληνική οικονομία στηρίχθηκε σε αυτό το τρίγωνο της διαπλοκής το οποίο περιγράφηκε ως: τράπεζες, εκτελεστική εξουσία και μίντια. Έχει καταγραφεί και περιγραφεί και αναλυθεί σε βιβλία ακαδημαϊκών και σε βιβλία πολιτικών.

Έχει, επίσης, καταγραφεί και αναγνωριστεί και από πολιτικές δυνάμεις ότι έχουμε μια οικονομία που το 2019 δεν γνωρίζει ακριβώς ποια προστιθέμενη αξία παράγει η οικονομική της δραστηριότητα. Δεν μπορείς να κρέμεσαι μόνο στον τουρισμό. Δεν μπορείς να κρέμεσαι μόνο σε κάποιες υπηρεσίες, οι οποίες μετακινούνται εδώ και εκεί στο διεθνές περιβάλλον. Πρέπει να αποκτήσεις έναν σκελετό.

Είναι μεγάλα ερωτήματα, τα οποία καλείται να απαντήσει όλη η ελληνική κοινωνία με πρώτη και πιο υπεύθυνη, με πιο βαριά ευθύνη, την πολιτική τάξη, αλλά και την ακαδημαϊκή κοινότητα και τους επιστήμονες και τους δημοσιολογούντες και όλους τους μεγάλους πολιτικούς οργανισμούς.

Εδώ ακούμε ένα τραγούδι, ένα μονότονο άσμα από την Αξιωματική Αντιπολίτευση ότι η Αριστερά και ο ΣΥΡΙΖΑ έχει ιδεοληψία εναντίον των επενδύσεων. Πρόκειται περί τραγουδιών άνευ στοιχείων, άνευ προσφυγής σε ό,τι δίνουν και οι ελληνικοί οργανισμοί που μετρούν τις επιδόσεις της ελληνικής οικονομίας και τα θεμελιώδη μεγέθη και ακόμη και τα στοιχεία που δίνουν και τις εικόνες που παρουσιάζουν οι διεθνείς οργανισμοί και τα διεθνή ινστιτούτα.

Γνωρίζουμε ότι για να προσελκυστούν επενδύσεις, γιατί αυτή είναι η καραμέλα μόνο της Νέας Δημοκρατίας -ο κ. Δένδιας σήμερα προσέθεσε και μια άλλη, αναγνώρισε την ανάγκη ενός κρατικού σχεδιασμού- χρειάζονται σταθεροί κανόνες και σταθερό πλαίσιο και νομίζω πως σε αυτήν την κατεύθυνση αναγνωρίζουν όλοι ότι έχουν γίνει βήματα. Χρειάζεται ένα σταθερό πλαίσιο χωροταξικού σχεδιασμού, να ξέρει ο άλλος πού θα χτίσει, πού θα επενδύσει, πώς θα λειτουργήσει.

Σε αυτό η Κυβέρνηση μέσα στην κρίση έκανε πολλά βήματα. Θέσπισε τους δασικούς χάρτες. Προχωρεί το Κτηματολόγιο με γοργά βήματα. Χωροθετεί πού θα γίνουν οικονομικές δράσεις και με ποιους όρους. Προχώρησε με γοργά βήματα το δίκαιο των εταιρειών. Παρουσιάζει σήμερα το νομοσχέδιο για την Αναπτυξιακή Τράπεζα. Και πανθομολογουμένως από τους διεθνείς παρατηρητές, έχει σταθεροποιήσει τη μεγάλη εικόνα της χώρας, τη δημοσιονομική και την πιστοληπτική της ικανότητα, με αποτέλεσμα να μπορεί να διεκδικεί έξοδο από τα ακριβά δάνεια του Διεθνούς Νομισματικού Ταμείου, να έχει σταθεροποιήσει την ομολογιακή του αγορά το ελληνικό κράτος και να ανοίγει τον δρόμο για αναβάθμιση της πιστοληπτικής ικανότητας και άρα αναβάθμιση και των τραπεζών και των ελληνικών επιχειρήσεων, για να μπορούν να βρουν ευκολότερους δρόμους στις χρηματαγορές.

Μένει μια μεγάλη φορολογική μεταρρύθμιση, που μπορεί να την κάνει μόνο η Κυβέρνηση του ΣΥΡΙΖΑ, και μένει και μια μεταρρύθμιση που χρειάζεται χρόνο και συναπόφαση από πολλές πολιτικές δυνάμεις για μια ουσιαστική βελτίωση της λειτουργίας της δικαιοσύνης, η οποία επηρεάζει την οικονομική λειτουργία, κυρίως στα διοικητικά δικαστήρια.

Οι αριθμοί, τα στοιχεία και η συνολική εικόνα το 2019 δείχνουν τι πέτυχε αυτή η Κυβέρνηση, μαζί με την έξοδο από τα μνημόνια, στο να φτιάξει όρους και προϋποθέσεις για μια οικονομική αναγέννηση, για μια ανασυγκρότηση οικονομική.

Όταν για τις άμεσες ξένες επενδύσεις, όπως αναφέρθηκε καταλεπτώς η πολιτική ηγεσία του Υπουργείου Ανάπτυξης στη διάρκεια των επιτροπών, έχουμε φθάσει σε υψηλό επίπεδο από το 2006, όταν έχουν φθάσει τα 4 δισεκατομμύρια ευρώ οι άμεσες ξένες επενδύσεις, περίπου στο 2% του ΑΕΠ και όταν υπάρχει η δυνατότητα, με την πυροδότηση νέων χρηματοδοτικών εργαλείων, να αυξηθούν και να φτάσουμε σε αυτό που λέμε «μέσο όρο της Ευρωπαϊκής Ένωσης», η οποία δεν δέχθηκε βέβαια το σοκ και την απομείωση του ΑΕΠ και τη βύθιση στην πρωτοφανή ύφεση, αυτά είναι τα στοιχεία τα οποία λαμβάνουν υπ’ όψιν τους και οι ξένοι επενδυτές. Είναι και αυτά τα οποία πρέπει να καταλάβει ο Έλληνας πολίτης ότι αρχίζουν να επηρεάζουν τη δική του οικονομική ζωή στην καθημερινότητα. Είναι αυτά τα στοιχεία τα οποία δείχνουν ότι βρισκόμαστε στην αρχή ενός ενάρετου κύκλου.

Δυστυχώς, η Αξιωματική Αντιπολίτευση κυρίως, η Δεξιά, η οποία έχει πρωταγωνιστήσει στη στρεβλή ανάπτυξη σε όλη τη μεταπολεμική Ελλάδα, σε ό,τι νοσηρό και ασθενές έμεινε και μας οδήγησε στο ναυάγιο, δεν μπορεί να τα δει αυτά.

Αυτό το οποίο την οδηγεί είναι μόνο η λύσσα για επάνοδο στην εξουσία και μέσω της εξουσίας η επίτευξη μιας στοιχειώδους συνοχής μεταξύ κάποιων που διατείνονται ότι είναι φιλελεύθεροι -τουλάχιστον στα λόγια ή στη συμπεριφορά τους- και κάποιων οι οποίοι ανενδοίαστα μπορούν να φλερτάρουν με τα χυδαιότερα ακροδεξιά στοιχεία, με τα χυδαιότερα αντιδημοκρατικά στοιχεία που εμφιλοχωρούν στην ελληνική κοινωνία.

Όταν η Δεξιά μιλά για φαινόμενα ύποπτα ή για φαινόμενα διαφθοράς σε εμάς, θα πρέπει να απαντήσει στο τι απέγιναν –το ένα είναι εν εξελίξει, το άλλο βρίσκεται ακόμη στο δικαστήριο- τα δύο μεγαλύτερα σκάνδαλα των τελευταίων πολλών δεκαετιών, το σκάνδαλο «SIEMENS» και το σκάνδαλο «NOVARTIS», το οποίο είναι εν εξελίξει και ερευνάται, και πώς εμφανίστηκαν στην Ελλάδα. Και τα δύο ήρθαν από τις Ηνωμένες Πολιτείες. Εκεί έσκασαν, εκεί πρωτοήλθαν τα στοιχεία και έτσι ήρθαν στην Ελλάδα. Καμμία ελληνική αρχή, καμμία πολιτική δύναμη, κανένας Έλληνας δικαστής -δεν είχε και τις δυνατότητες ίσως- δεν κινήθηκε για να τα βρει.

Αυτά που είδαμε και για τα οποία αγόρευε προχθές εισαγγελέας για το σκάνδαλο «SIEMENS» είναι μια πρωτοφανής εισροή μαύρου χρήματος, πολιτικού χρήματος. Εδίδοντο 15 εκατομμύρια ευρώ τον χρόνο για δωροδοκίες και μίζες. Πάνω από 65 εκατομμύρια έχουν διαπιστωθεί ότι εισέρευσαν σε ελληνικά πολιτικά ταμεία για να κλείνουν δουλειές. Αυτή ήταν η ανάπτυξη η οποία επιτυγχάνετο.

Απ’ όλη αυτήν την ιστορία, η οποία ταλάνισε επί δεκαετίες την ελληνική οικονομία και τον ελληνικό πολιτικό βίο, αυτοί που έδιδαν τα χρήματα βρίσκονται στο απυρόβλητο. Ο κ. Χριστοφοράκος προστατεύεται λόγω της γερμανικής του υπηκοότητας από το γερμανικό κράτος. Ο κ. Καραβέλας βρίσκεται μεταξύ Μοντεβιδέο και Μπουένος Άιρες ή δεν ξέρω σε ποιο άλλο θέρετρο της Νοτίου Αμερικής.

Αυτοί που έλεγαν ότι δεν γνώριζαν τίποτε ήταν γραμμένοι στα βιβλία των ραντεβού. Πόσες φορές συναντήθηκε, σε πόσες κοινωνικές και κατ’ ιδίαν συναντήσεις ο κ. Κυριάκος Μητσοτάκης, νυν Αρχηγός Αξιωματικής Αντιπολίτευσης, με τον φυγόδικο κ. Χριστοφοράκο; Πόσες φορές καταγεγραμμένα; Πόσους γνώριζαν;

Οι μόνοι οι οποίοι έχουν πληρώσει είναι ο κ. Μαντέλης και ο δικαζόμενος κ. Τσουκάτος. Όλοι οι άλλοι είναι αθώοι του αίματος και είναι σε θέση να ανεβαίνουν στις καρέκλες των προεκλογικών καφενείων και να βγάζουν λογύδρια.

Το ίδιο έχει συμβεί με τις συναντήσεις του κ. Φρουζή της «NOVARTIS», άλλου μεγάλου διεθνούς σκανδάλου εισαγόμενου από τις Ηνωμένες Πολιτείες. Όλοι ηρνούντο ότι συνάντησαν και ότι ήξεραν ποιος είναι ο Φρουζής και βγαίνουν όλα τα τεκμήρια, όπως ραντεβού, συναντήσεις, αλληλογραφίες, οδηγίες, προετοιμασίες νομοπαρασκευαστικής εργασίας και έτοιμες διατάξεις, οι οποίες πήγαιναν σε υπουργικά γραφεία.

Μακάρι να μην ισχύουν. Μακάρι όλα αυτά τα τεκμήρια να αποδειχθούν στο ακροατήριο ανίσχυρα. Μακάρι για το πολιτικό σύστημα, για την Κοινοβουλευτική Δημοκρατία και μακάρι για τους Έλληνες πολίτες, οι οποίοι δεν πιστεύουν πια σε αυτά που έγιναν τις περασμένες δεκαετίες και ζητούν απόδοση δικαιοσύνης.

Σε ό,τι αφορά τώρα τις αιτιάσεις του κ. Βορίδη για την τροπολογία, έδωσε κάποιες πρώτες εξηγήσεις ο Υπουργός Οικονομικών. Η πολιτική σε κάποιο σημείο πρέπει να αποφασίζει αν συνεχίζει μια οικονομική δραστηριότητα ή καταπίπτει. Ο Υπουργός Οικονομικών είναι στη διάθεσή μας. Έδωσε τις εξηγήσεις του. Θα φανεί στην πορεία αν αξίζει να υπάρχει αυτή η οικονομική δραστηριότητα και να συντηρούνται άνθρωποι ή αν, όπως είπαν εδώ συνάδελφοι, είναι αξιόποινο και συνιστά απιστία.

Πάντως όσον αφορά αυτούς, οι οποίοι κραυγάζουν στα μικρόφωνα για να γράψουν το επτάλεπτο YouTube για τη σημερινή κατανάλωση δημοσιότητας, ας θυμίζουμε σε όσους μας παρακολουθούν, σε όσους μας βλέπουν, ότι οι ίδιοι σε αυτό εδώ το Βήμα της Βουλής έκαναν τη μια πίσω από την άλλη τις ερωτήσεις υπέρ εμπόρων όπλων και τα αφεντικά τους, οι τότε Αρχηγοί κόμματος, βρέθηκαν με offshore και ακόμη διώκονται.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Ξυδάκη, και για τον χρόνο.

Τον λόγο έχει ο κ. Κουτσούκος από τη Δημοκρατική Συμπαράταξη.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όσο και να προσπάθησε ο κ. Ξυδάκης με τον ήπιο λόγο του να δικαιολογήσει την πολιτική της Κυβέρνησης, η αλήθεια και η πραγματικότητα είναι μία, ότι βρισκόμαστε στη φάση αποδρομής αυτής της κυβερνητικής πλειοψηφίας και σε αυτήν τη φάση η Κυβέρνηση προσπαθεί να κρυφτεί πίσω από γέφυρες, ψευδώνυμες προοδευτικές συμμαχίες και διακρίσεις, Ραγκούσηδες και Τζουμάκες. Αυτή είναι η πραγματικότητα.

Δεν είναι μόνο ότι προσπαθεί να κρυφτεί. Είναι ότι και ο κ. Τσίπρας, ο οποίος τους προσκάλεσε για να συνεργαστούν μαζί του, τους προσβάλλει κιόλας. Δηλαδή, πρώτα τους χρησιμοποιεί και μετά τους φτύνει.

Τον ρώτησε χθες το βράδυ ο κ. Χατζηνικολάου για τη διεύρυνση με Υπουργούς του ΠΑΣΟΚ –ξέρετε, αυτούς που κατέστρεψαν τη χώρα, όπως λέει το αφήγημα σας, τα σαράντα χρόνια που κυβερνούν- και είπε: «Πρέπει να μετάνιωσαν».

Λέω, λοιπόν, εγώ και απευθύνομαι δημόσια τώρα και απευθύνομαι στην κ. Ξενογιαννακοπούλου, Υπουργό του ΠΑΣΟΚ το 2010, τον κ. Ραγκούση, Γραμματέα του κόμματός μας και πρώτο Υπουργό του Γιώργου Παπανδρέου, στον κ. Τζουμάκα, Υπουργό των κυβερνήσεων Παπανδρέου και Σημίτη, στον κ. Μπόλαρη, Υπουργό των κυβερνήσεων Α. Παπανδρέου, στον κ. Μωραΐτη, Υπουργό της κυβέρνησης Παπανδρέου και σε όλους αυτούς: Μπορούν να έρθουν σε μια δημόσια τοποθέτηση εδώ στο Βήμα της Βουλής και να μας πουν σε τι μετάνιωσαν;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Τον κ. Σπίρτζη ξεχάσατε.

**ΓΙΑΝΝΗΣ ΚΟΥΤΣΟΥΚΟΣ:** Και τον κ. Σπίρτζη προφανώς, που είχε επιτελικό ρόλο στο κόμμα μας, το οποίο είναι καταχρεωμένο και ξέρει αυτός γιατί.

Να έλθουν, λοιπόν, εδώ και να μας πούνε ποια πράξη κυβερνητική από αυτές που έκαναν έχουν ανακαλέσει και σε τι μετάνιωσαν.

Και αυτό το λέω, κυρίες και κύριοι συνάδελφοι, για να αναδείξω τα επιχειρήματα της καταρρέουσας πλειοψηφίας, που από τη μια μεριά λέει χοντρά ψέματα και χαϊδεύει αυτιά και από την άλλη κάνει τακτοποιήσεις και διευθετήσεις με τα μεγάλα συμφέροντα και τους δανειστές, αυτούς δηλαδή που υπηρετεί η πολιτική της πενταετίας της, που είναι η πιο μακρόχρονη μνημονιακή Κυβέρνηση.

Ας χρησιμοποιήσω κάποια παραδείγματα από αυτά που είπε εχθές ο κ. Τσίπρας. Είπε ο κ. Τσίπρας χθες στο ερώτημα του κ. Χατζηνικολάου: «Όσο κυβερνούμε εμείς…» -λέει- «…δεν θα μειωθεί το αφορολόγητο». Προφανώς το αφορολόγητο, όπως το έχει ψηφίσει η κυβερνητική πλειοψηφία, μειώνεται από την 1-1-2020 και είναι φανερό ότι την 1-1-2020 δεν θα είναι ο κ. Τσίπρας Πρωθυπουργός, δεν θα είναι ο ΣΥΡΙΖΑ Κυβέρνηση. Πετάει το μπαλάκι στην επόμενη κυβέρνηση.

Προς επίρρωσιν των επιχειρημάτων μου, κυρίες και κύριοι συνάδελφοι, δεν έχω παρά να σας καταθέσω στα Πρακτικά την απόφαση του Eurogroup στις 5-4-2019 όπου χαιρετίζει τη δήλωση της ελληνικής Κυβέρνησης -παρουσία του κ. Τσακαλώτου έγινε αυτό- ότι θα επιμείνει στις φορολογικές μεταρρυθμίσεις, μεταξύ των οποίων είναι η διεύρυνση της φορολογικής βάσης. Την έχω στο αρχείο μου. Μην την αμφισβητήσει κανένας. Θα την καταθέσω τώρα στα Πρακτικά μόλις κατέβω από το Βήμα.

Τι άλλο είπε ο κ. Τσίπρας χθες, όταν τον ρώτησαν αν από αυτό που θεωρείται πλεόνασμα και προέρχεται από το αίμα του λαού, την υπερβολική φορολογία και τις εισφορές, θα κάνει καινούργιες παροχές; Είπε ότι, ναι, θα έχουμε έναν δημοσιονομικό χώρο και θα δούμε πώς θα τον χειριστούμε.

Κυρίες και κύριοι συνάδελφοι, δημοσιονομικός χώρος με δέσμευση της Κυβέρνησης, που την επιβεβαιώνει καθημερινά και στο Eurogroup που αναφέρθηκα νωρίτερα, ότι το 3,5% θα έχει καλώς μέχρι το 2022, δεν μπορεί να υπάρξει, γιατί αυτό σημαίνει έξι με επτά δισεκατομμύρια σε ετήσια βάση με μια ανάπτυξη αναιμική, που θα κυμαίνεται κάτω του 2%. Ο απλός Έλληνας πολίτης καταλαβαίνει όταν βγάζεις αυτό το πλεόνασμα από πού βγαίνει όταν η ανάπτυξη είναι σε τόσο χαμηλούς ρυθμούς.

Διευθετήσεις έχουμε δει πάρα πολλές τον τελευταίο καιρό. Ρώτησα το οικονομικό επιτελείο της Κυβέρνησης, αλλά και το Γραφείο Προϋπολογισμού της Βουλής, στη συζήτηση που κάναμε: Γιατί να μειώσουμε τον φόρο μετοχών από 15% σε 10% που έκανε η αριστερή Κυβέρνηση; Προωθεί τις επενδύσεις των μικρομεσαίων επιχειρήσεων; Δημιουργεί θέσεις εργασίας; Αυτή είναι η πολιτική που πρέπει να κάνουμε στη μείωση των φόρων αν έχουμε έναν δημοσιονομικό χώρο ελεύθερο ή πρέπει να κάνουμε αυτό που έχει προτείνει, για παράδειγμα, το Κίνημα Αλλαγής ότι για κάθε νέα θέση εργασίας στη μικρομεσαία επιχείρηση απαλλάσσουμε κατά 50% παραπάνω τις δαπάνες μισθοδοσίας; Είναι ένα απλό ερώτημα.

Στο σημερινό νομοσχέδιο επιχείρησε η Κυβέρνηση να νομιμοποιήσει ορισμένες παράνομες δαπάνες των επενδυτικών νόμων. Έγινε συζήτηση. Ο κ. Κωνσταντινόπουλος το ανέδειξε από την αρχή αυτό το θέμα και ήταν βασικό σημείο της εισήγησής του. Η Νέα Δημοκρατία δεν ξέρουμε, είτε δεν το είχε καταλάβει είτε είχε άλλους λόγους. Χαιρόμαστε που συντάχθηκε μαζί μας και ανάγκασε τον κ. Δραγασάκη να το πάρει πίσω.

Θέλω να επαναλάβω ότι εμείς δεν θέλουμε καμμία επιχείρηση που λειτουργεί, καμμία επένδυση που έγινε, να κλείσει, αλλά θέλουμε να ξέρουμε ποιοι είναι αυτοί που παρανόμησαν και τι κόστος έχει για τον απλό Έλληνα πολίτη να συνεχίσει να λειτουργεί, χωρίς να καταβάλλει το τίμημα της παρανομίας του. Και όπως είπε ο κ. Δραγασάκης, αν το ξαναφέρει, εδώ είμαστε για να συμβάλουμε στο να βρούμε μια τέτοια λύση.

Σε αυτό, επίσης, το νομοσχέδιο υπήρχε και η ρύθμιση για τις offshore. Σας λέει η Επιστημονική Επιτροπή της Βουλής –αν τα διαβάζετε- ότι αυτή η ρύθμιση του άρθρου 45 είναι ατελέσφορη, διότι το θέμα το έχει λύσει το Συμβούλιο της Επικρατείας.

Να το κάνω λίγο πιο λιανά, γιατί μας ακούει και κόσμος: Η κυβέρνηση του ΠΑΣΟΚ –αυτή που κατέστρεψε τον τόπο- με τον ν.3842/2010 έβαλε φόρο επί της αξίας του ακινήτου 15%, εφόσον αυτός που το κατέχει δεν έχει ονοματεπώνυμο.

Διότι ξέρετε, κυρίες και κύριοι συνάδελφοι, τι είχε συμβεί. Διάφοροι επώνυμοι που είχαν οικονομική επιφάνεια, για να μην φορολογούνται, να μην δηλώνεται η περιουσία τους στο «πόθεν έσχες», αγόραζαν ακίνητα, κυρίως στα βόρεια προάστια, ή άλλα που τα εκμεταλλεύονταν, στο όνομα offshore εταιρειών. Και για αυτό μπήκε αυτή η επαχθής φορολογική ρύθμιση. Από αυτήν εξαιρούντο οι εταιρείες που είχαν ονομαστικές μετοχές, που ήταν γνωστοί Έλληνες με ΑΦΜ εντός Ελλάδος και φορολογούμενοι. Και αυτό το ζήτημα έχει λυθεί και από το Σ.τ.Ε., όπου υπήρχαν αμφισβητήσεις. Άρα, δεν χρειαζόταν να φέρει η Κυβέρνηση αυτήν τη ρύθμιση, για να πουλήσει –δήθεν- κάπου εξυπηρέτηση.

Σε αυτό, επίσης, το νομοσχέδιο που συζητούμε δείτε τη ρύθμιση για τα καύσιμα. Τι μας έλεγε τότε ο κ. Νικολούδης, ο πρώτος Υπουργός κατά της διαφθοράς; Μας έλεγε ότι θα έφερναν 2 δισεκατομμύρια ευρώ. Έχουν περάσει τόσα χρόνια.

Ο κ. Αλεξιάδης από αυτό εδώ το Βήμα μάς κατήγγειλε ότι δεν είχαμε εκδώσει τις υπουργικές αποφάσεις για να λειτουργήσουν τα GPS στα βυτία με βάση τον δικό μας νόμο -εμείς οι κακοί τον είχαμε ψηφίσει και αυτόν- και έβγαλε τις υπουργικές αποφάσεις.

Εγώ ρώτησα πέρυσι τον κ. Πιτσιλή στην ακρόαση της ΑΑΔΕ στην Επιτροπή Οικονομικών Υποθέσεων γιατί δεν έχει εφαρμοστεί ακόμα η διαδικασία του ελέγχου εισροών-εκροών μέσω των GPS και μου απάντησε ότι υπάρχουν κάποιες τεχνικές δυσκολίες και ότι θα το εφαρμόσουν τον επόμενο χρόνο.

Διαβάζω το τριετές πρόγραμμα της ΑΑΔΕ και παραπέμπεται στο 2021 η εφαρμογή των GPS, δηλαδή ο έλεγχος της διακίνησης μέσω του λαθρεμπορίου παράνομων καυσίμων.

Και τώρα εσείς τι κάνετε σε αυτό το νομοσχέδιο; Επεκτείνετε τον έλεγχο των εισροών-εκροών σε κάποιες άλλες εγκαταστάσεις που δεν προέβλεπε ο αρχικός νόμος, αλλά και αυτό επίσης, το πάτε στο μέλλον.

Αναφέρω αυτά τα χαρακτηριστικά παραδείγματα, για να είναι καθαρό στον απλό πολίτη σε ποια κατεύθυνση δουλεύετε.

Και αναδείχθηκε, βεβαίως, και το ζήτημα της τροπολογίας που αφορά τον Ιππόδρομο και για αυτό δεν θα επεκταθώ.

Κατά συνέπεια, κυρίες και κύριοι συνάδελφοι, μη μας λέτε ότι πολεμάτε τα συμφέροντα. Τα συμφέροντα τα βάζετε στα ψηφοδέλτια και ο κ. Δραγασάκης -τον οποίο σέβομαι και εκτιμώ και παραπάνω από όσο πρέπει- μας είχε πει από αυτό εδώ το Βήμα ότι θα πει ονοματεπώνυμα της διαφθοράς εδώ στη Βουλή, για να ξέρει ο ελληνικός λαός. Όχι πια δεν λέτε ονοματεπώνυμα, όχι πια μπαίνουν από την πλαϊνή πόρτα του Μαξίμου, αλλά τα βάζετε και στα ψηφοδέλτια. Τουλάχιστον με αυτούς που βάζετε στα ψηφοδέλτια καταλαβαίνει ο λαός ποιοι είναι.

Και είναι πολύ χαρακτηριστικό ότι εδώ χθες ο κ. Παπαγγελόπουλος, απαντώντας στην ερώτηση για την κ. Ξεπαπαδέα, ρωτούσε τον κ. Παπαθεοδώρου ποιο αδίκημα έχει κάνει ο κ. Πετσίτης. Δηλαδή, ήθελε ο κ. Παπαγγελόπουλος που ήταν εισαγγελέας να του πούμε το αδίκημα, παραβλέποντας ότι Λαυρεντιάδης, Αρτεμίου με τις offshore, η κ. Ξεπαπαδέα που τον εκπροσωπούσε, ο κ. Πετσίτης και ο κ. Παππάς είναι όλοι ένα κουβάρι διαπλοκής.

Δηλαδή, το πολιτικό ζήτημα της νέας διαπλοκής πάτε να το κουκουλώσετε με τυπικά θέματα, τα οποία, όταν σας βολεύουν, τα αξιοποιείτε. Διότι άκουσα νωρίτερα και τον κ. Ξυδάκη που έλεγε για τον κ. Φρουζή.

Δεν σας έχει πει ο κ. Λοβέρδος, κύριε Ξυδάκη, ότι τον κ. Φρουζή δεν τον γνώριζε; Και όμως, τον παραπέμπετε, γιατί αυτό εξυπηρετεί την πολιτική σας σκοπιμότητα. Θα τα πούμε αυτά μεθαύριο.

Για να τελειώνω, λοιπόν, στον χρόνο μου, κυρίες και κύριοι συνάδελφοι, είμαστε στην εβδομάδα των τραπεζών. Χθες είχαμε την Ασιατική Τράπεζα, σήμερα έχουμε την Αναπτυξιακή Τράπεζα. Από την εβδομάδα των τραπεζών θα περάσουμε στην Εβδομάδα των Παθών, στην οποία έχουμε να νομοθετήσουμε και άλλα που μας έχετε επιφυλάξει.

**ΝΙΚΟΛΑΟΣ ΞΥΔΑΚΗΣ:** Τις εκατόν είκοσι δόσεις, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Τις εκατόν είκοσι δόσεις, κύριε Ξυδάκη, που το έχουμε καταθέσει ως πρόταση για τους οφειλέτες στις δημόσιες οικονομικές υπηρεσίες, δεν σας αφήνει η τρόικα να το φέρετε και δεν το φέρνετε.

**ΝΙΚΟΛΑΟΣ ΞΥΔΑΚΗΣ:** Θα έρθει και αυτό. Και άλλες φορές έχετε προμηνύσει δεινά και διαψευστήκατε.

**ΓΙΑΝΝΗΣ ΚΟΥΤΣΟΥΚΟΣ:** Αυτή είναι, λοιπόν, η πολιτική εξάρτηση.

Λέω, λοιπόν, ότι πάμε τώρα σε αυτήν την εβδομάδα των τραπεζών, για να καταρρεύσει ένα άλλο αφήγημα της Κυβέρνησης, το οποίο ο κ. Δραγασάκης είχε απαγγείλει πολύ νωρίς, για την Αναπτυξιακή Τράπεζα που θα διεμβόλιζε το σύστημα.

Και εδώ τι μας φέρνετε σήμερα; Μας φέρνετε ένα κέλυφος, χωρίς περιεχόμενο. Είναι αυτό που -ο κ. Κωνσταντινόπουλος ξέρει πολύ καλά, το είπε ο κ. Δένδιας- είχε ετοιμάσει η προηγούμενη κυβέρνηση για τη μετονομασία του ΕΤΕΑΝ. Αυτό, όμως, αν είχε γίνει εδώ και πέντε χρόνια, σήμερα θα είχε περιεχόμενο, γιατί θα είχαν υλοποιηθεί όλες αυτές οι πρόνοιες που έχει ως συμπληρωματικό του τραπεζικού συστήματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και φυσικά –τελειώνω, κυρία Πρόεδρε- ο κ. Δραγασάκης ξέχασε στην αγόρευσή του να μας πει και για τον ρόλο του Ταμείου Παρακαταθηκών και Δανείων και σε σχέση με την ανάπτυξη της τοπικής αυτοδιοίκησης και σε σχέση με τη δανειοδότηση των δημοσίων υπαλλήλων.

Και φυσικά, έκανε λόγο για τις στρατηγικές επενδύσεις, μόνο που τα στοιχεία δείχνουν ότι έχουμε αποεπένδυση στη χώρα, γιατί μειώνονται οι καθαρές επενδύσεις. Δηλαδή, αυτό που λέτε ότι έρχονται καινούργια κεφάλαια στην πράξη σημαίνει ότι έχουμε μείωση του επενδεδυμένου κεφαλαίου, διότι οι αποσβέσεις είναι πολύ μεγαλύτερες από τις επενδύσεις.

Κατά συνέπεια, κυρίες και κύριοι συνάδελφοι, το αδιέξοδο στο οποίο έχετε δεσμεύσει τη χώρα και το οποίο θα παραδώσετε, δυστυχώς, στον κ. Μητσοτάκη θα συνεχιστεί, αν δεν αλλάξουμε πολιτική και για να υπάρξει μακροχρόνιος προγραμματισμός των επενδύσεων και σταθερότητα του φορολογικού συστήματος και κυρίως για να υπάρξει ένας άλλος τρόπος διακυβέρνησης, όπως αυτός που προτείνει το Κίνημα Αλλαγής.

Ευχαριστώ, κυρία Πρόεδρε.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει τώρα ο κ. Καραθανασόπουλος, Κοινοβουλευτικός Εκπρόσωπος του ΚΚΕ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Βεβαίως και η ανάπτυξη δεν είναι ένα τεχνοκρατικό ζήτημα. Αν ήταν έτσι απλά τα πράγματα, τότε πολύ εύκολα θα μπορούσαν να αντιμετωπιστούν τα ζητήματα που προκύπτουν για την ανάπτυξη.

Όμως, το θέμα της ανάπτυξης είναι ένα κατ’ εξοχήν κοινωνικό ζήτημα. Και προκύπτει ως κοινωνικό ζήτημα από την απάντηση στην ερώτηση: για ποιον σκοπό θέλουμε την ανάπτυξη, τι θέλουμε να ικανοποιήσουμε. Θα ικανοποιήσουμε το καπιταλιστικό κέρδος, άρα δηλαδή τις ανάγκες των κεφαλαιοκρατών ή θα ικανοποιήσουμε τις κοινωνικές ανάγκες, τις σύγχρονες και διευρυμένες λαϊκές ανάγκες;

Με βάση την απάντηση σε αυτά τα δύο ερωτήματα, προκύπτει και ο σχεδιασμός.

Εσείς ως Κυβέρνηση, αλλά και τα άλλα κόμματα που σας ασκούν σήμερα αντιπολίτευση, μιλάτε για μια ανάπτυξη, που θα θωρακίζει την ανταγωνιστικότητα και την καπιταλιστική κερδοφορία. Και με βάση αυτή τη λογική διαμορφώνετε τις πολιτικές σας επιλογές.

Για να δούμε, λοιπόν, ποιες είναι αυτές οι πολιτικές σας επιλογές, γιατί η απάντηση σε αυτό το ερώτημα είναι ανεξάρτητη από τον επιθετικό προσδιορισμό. Εσείς μιλάτε για δίκαιη ανάπτυξη, η Νέα Δημοκρατία, το ΚΙΝΑΛ μιλούν για βιώσιμη, για κυκλικές. Χρησιμοποιούν μια σειρά από επιθετικούς προσδιορισμούς. Όμως, αυτοί οι διαφορετικοί επιθετικοί προσδιορισμοί θέλουν να συγκαλύψουν την ουσία -τι δηλαδή;- τον χαρακτήρα. Θέλουν να συγκαλύψουν ότι ο χαρακτήρας της ανάπτυξής σας είναι ο καπιταλιστικός χαρακτήρας. Και τι έχει αυτός ο καπιταλιστικός χαρακτήρας ,ως αποτέλεσμα, αλλά και ως προϋπόθεση; Πρώτον, την ένταση του βαθμού εκμετάλλευσης της εργατικής δύναμης.

Γι’ αυτό ακριβώς και διαμορφώσατε με τα μνημόνια ένα τέτοιο θεσμικό πλαίσιο αναπαραγωγής μιας πολύ φθηνής εργατικής δύναμης, μιας εργατικής δύναμης αναλώσιμης, χωρίς εργατικά δικαιώματα, χωρίς συνδικαλιστικά δικαιώματα, χωρίς ασφαλιστικά δικαιώματα. Ακριβώς σε αυτήν τη βάση, με αυτόν τον τρόπο και αυτήν τη λογική θωρακίζετε την ανταγωνιστικότητα των καπιταλιστικών επιχειρήσεων, των μονοπωλιακών ομίλων. Ένα κρατούμενο είναι αυτό.

Δεύτερον, παρέχετε μία σειρά από κίνητρα, προνόμια αναπτυξιακά και επενδυτικά, σκανδαλώδεις φοροαπαλλαγές, διαμορφώνετε υποδομές τέτοιες που να ικανοποιούν τις ανάγκες των επιχειρηματικών ομίλων για τα επενδυτικά τους σχέδια. Και αυτό είναι φανερό, όσον αφορά το κομμάτι των κινήτρων και των υποδομών.

Είναι φανερό και στο σημερινό νομοσχέδιο. Τι κάνετε με αυτό το νομοσχέδιο; Συνεχίζετε την ίδια λογική, να παρέχετε «γην και ύδωρ» στις ανάγκες και στα συμφέροντα των μονοπωλίων. Μετά, λοιπόν, από τα προηγούμενα νομοσχέδια με τη μείωση της φορολογίας στα διανεμόμενα μερίσματα, που είναι προς όφελος των κεφαλαιοκρατών και σε βάρος του λαϊκού εισοδήματος, γιατί διατηρείται η φοροεπιδρομή για τον λαό, μετά τη γελοία επί της ουσίας εθελοντική εισφορά των εφοπλιστών -δεν δεχτήκατε να αλλάξει, στο πλαίσιο της συνταγματικής αναθεώρησης, η συνταγματική προστασία των κερδών τους- μετά την παραχώρηση που κάνατε εχθές των ακτών και των αιγιαλού προς όφελος των επενδυτικών σχεδίων, έρχεστε σήμερα και τι φέρνετε; Φέρνετε τη νέα Αναπτυξιακή Τράπεζα και φέρνετε και νέα μέτρα για τις εθνικές επενδύσεις.

Τι κάνετε με την Αναπτυξιακή Τράπεζα; Είναι πάρα πολύ απλό. Μοχλεύετε τα χρηματοδοτικά εργαλεία και τους χρηματοδοτικούς πόρους που έχετε από τα ευρωπαϊκά προγράμματα και από το Πρόγραμμα Δημοσίων Επενδύσεων. Μάλιστα ο κ. Δραγασάκης είχε πει σε επιτροπή της Βουλής ότι στην πρόθεσή σας είναι,, το επόμενο διάστημα, να φέρετε νόμο για πολυετές Πρόγραμμα Δημοσίων Επενδύσεων, που θα εντάσσεται στον αναπτυξιακό σχεδιασμό και θα εξυπηρετεί τα επενδυτικά σχέδια.

Με αυτόν, λοιπόν, τον τρόπο, επί της ουσίας τι κάνετε; Υποτάσσετε ακόμη περισσότερο τα ευρωπαϊκά προγράμματα και το Πρόγραμμα Δημοσίων Επενδύσεων στο να διαμορφωθούν υποδομές τέτοιες, που να ικανοποιούν τους επενδυτικούς σχεδιασμούς ή να χρηματοδοτούνται απευθείας τα επενδυτικά σχέδια.

Γι’ αυτόν ακριβώς τον λόγο και πριν από λίγο, ο κύριος Αντιπρόεδρος, από αυτό το Βήμα, μίλησε για μέτρα και υποδομές, τα οποία έχουν μακροχρόνιο χαρακτήρα και άρα είναι μεγάλου κόστους για να τα διαμορφώσουν οι ίδιοι οι επιχειρηματίες. Άρα, τους διευκολύνετε σε αυτές τις υποδομές, που έχουν υψηλό κόστος και αποτελούν μακροχρόνια επένδυση, για να τα βρουν έτοιμα και να τα αξιοποιήσουν.

Το αποτέλεσμα αυτής της διαδικασίας είναι ακόμη χειρότερο: Μεταφορά στις καλένδες των έργων και των υποδομών, που είναι απαραίτητα για τη βελτίωση και την προστασία της ανθρώπινης ζωής, όπως είναι τα έργα της αντισεισμικής θωράκισης, της αντιπλημμυρικής προστασίας ή της αντιπυρικής, για παράδειγμα. Και δεν είναι τυχαίο πως ό,τι έργο γίνεται σε αυτή την κατεύθυνση, είναι αποσπασματικό, μερικού χαρακτήρα -άρα δεν αντιμετωπίζει το πρόβλημα και μπορεί και να το επιδεινώνει- και έρχεται μετά από καταστροφή.

Από αυτήν, λοιπόν, την άποψη, αποτελεί και πρόκληση να ισχυρίζεται ο κύριος Αντιπρόεδρος ότι η Αναπτυξιακή Τράπεζα είναι προοδευτικού χαρακτήρα εργαλείο, σε αυτόν, δηλαδή, τον καπιταλιστικό Μεσαίωνα.

Γιατί μιλάμε για πρόκληση; Γιατί, προσπαθώντας να απαντήσει στην κριτική του ΚΚΕ, είπε από αυτό το Βήμα ότι είναι αντίθετος ο ΣΕΒ. Να δούμε την αντίθεση του ΣΕΒ στην Αναπτυξιακή Τράπεζα; Διαβάζω ποια είναι η αντίθεση του ΣΕΒ, από το υπόμνημα, το οποίο κατέθεσε στη δημόσια διαβούλευση και στην αρμόδια επιτροπή της Βουλής, που συζητούσε το παρόν νομοσχέδιο: «Το νομοσχέδιο για τη μετεξέλιξη του ΕΤΕΑΝ έρχεται σε μία κρίσιμη περίοδο για την επενδυτική ανταγωνιστικότητα της χώρας. Η συνεισφορά όμως του εγχειρήματος στην επενδυτική ανάπτυξη της οικονομίας παραμένει ασαφής και χωρίς επαρκή τεκμηρίωση». Και σας έκανε μια σειρά από προτάσεις βελτιωτικές. Τόσο μεγάλη αντίθεση!

Είναι μάλιστα, τόσο μεγάλη η αντίθεση, που μετά από λίγο ο κ. Δραγασάκης τι δήλωσε στην επιτροπή της Βουλής; Διαβάζω από τα Πρακτικά: «Επομένως, αρκετά ερωτήματα που αφορούν ειδικά θέματα, όπως αυτά που έθεσε ο εκπρόσωπος του ΣΕΒ για την Αναπτυξιακή Τράπεζα, είναι προς επίλυση». Σιγά τη μεγάλη αντίθεση ρόλων, που υπάρχει ανάμεσα στον ΣΕΒ και στην Κυβέρνηση για την Αναπτυξιακή Τράπεζα! Απλώς, ο ΣΕΒ πιέζει για ακόμη μεγαλύτερα προνόμια και παροχές.

Αντίστοιχης λογικής είναι και η λογική, η οποία υπάρχει και για τις στρατηγικές επενδύσεις, το «γην και ύδωρ», που λέμε, προς το μεγάλο κεφάλαιο: Πρώτον, ειδικά χωροταξικά πλαίσια ανάλογα με τις ανάγκες τους. Αυτοί θα τα καθορίζουν. Δεύτερον, ταχεία αδειοδότηση, σταθερό φορολογικό καθεστώς, κλιμακούμενα φορολογικά κίνητρα στις στρατηγικού χαρακτήρα επενδύσεις, τη στιγμή που τσακίζετε τον λαό στους φόρους, επιδότηση του μισθολογικού κόστους και ενισχύσεις για έργα έρευνας και ανάπτυξης, ευνοϊκή φορολογία για τα στελέχη των επιχειρήσεων, όχι μόνο για τις επιχειρήσεις, αλλά και για τα στελέχη των επιχειρήσεων ευνοϊκή φορολογία.

Τι άλλο δηλαδή πρέπει να τους δώσετε για να προχωρήσουν σε επενδύσεις; Σε λίγο θα τους πληρώνετε και το σύνολο των εξόδων και των δαπανών που έχουν, αν δεν το κάνετε ήδη, γιατί αυτό προκύπτει από το άρθρο 40. Εμφανίζουν πλασματικές δαπάνες, για να παίρνουν μεγαλύτερη επιδότηση και να μην έχουν καθόλου ιδία συμμετοχή.

Η αντιπολίτευση ,που σας κάνει η Νέα Δημοκρατία και το ΚΙΝΑΛ, εστιάζει ακριβώς σε τέτοια επιμέρους ζητήματα, από θέσεις υπεράσπισης των συμφερόντων του κεφαλαίου και μιλάει για σκάνδαλα σε ζητήματα, για τα οποία και αυτοί, όταν ήταν κυβερνήσεις, έκαναν αντίστοιχες ρυθμίσεις, θέλοντας να αποκρύψουν με τη σκανδαλολογία ότι η μήτρα διαμόρφωσης τέτοιων σκανδάλων, όπως το άρθρο 40, όπως οι τροπολογίες για τον ιππόδρομο -που λέμε ότι είναι σκάνδαλο και πρέπει να την αποσύρετε- δεν είναι τίποτε άλλο, παρά η πολιτική εξυπηρέτησης των συμφερόντων του κεφαλαίου. Από εκεί προκύπτουν και αυτά τα σκάνδαλα.

Αυτή τη σκανδαλολογία αξιοποιείτε και η Κυβέρνηση και η Αντιπολίτευση, ακριβώς για να συγκαλύψετε αυτήν τη μήτρα, δηλαδή την πολιτική που εξυπηρετεί τα συμφέροντα του κεφαλαίου και δεύτερον, για να κρύψετε τη σύγκλισή σας σε αυτή την πολιτική.

Βεβαίως πέρα από αυτά τα ζητήματα που υπάρχουν στο νομοσχέδιο, είναι οι νέοι τομείς για τη δράση του μεγάλου κεφαλαίου, όσον αφορά τις ανάγκες, δηλαδή την εμπορευματοποίηση της υγείας, της παιδείας, τη διαχείριση των απορριμμάτων, των υδάτινων πόρων, αλλά και η γεωστρατηγική αναβάθμιση της χώρας, που επί της ουσίας, σημαίνει έδαφος για να αναπτυχθεί η δράση των επιχειρηματικών ομίλων και σε άλλες χώρες, που σημαίνει συρρίκνωση της παραγωγικής δραστηριότητας στην Ελλάδα με τη μεταφορά της, απώλεια χιλιάδων θέσεων εργασίας. Αυτή η γεωστρατηγική αναβάθμιση είναι που σας συμπλέκει με τους ιμπεριαλιστικούς σχεδιασμούς των Αμερικανών και των νατοϊκών στην περιοχή, διαμορφώνοντας κινδύνους για την εδαφική ακεραιότητα και τα κυριαρχικά δικαιώματα της χώρας μας.

Έτσι, λοιπόν, ακόμη και αν δεχτούμε τη δική σας λογική, τη λογική της Κυβέρνησης και του ΣΥΡΙΖΑ, ότι είστε το μικρότερο κακό, τι αποτέλεσμα υπάρχει μέσα από αυτήν τη διαδικασία της λογικής του μικρότερου κακού; Ότι η ανάπτυξη, την οποία υπηρετείτε, η ανάπτυξη για την οποία νομοθετείτε, καταστρέφει παραγωγικές πηγές της χώρας μας -γιατί αυτός είναι ο καπιταλισμός, καταστρέφει παραγωγικές πηγές- τσακίζει τα εργασιακά δικαιώματα, συνθλίβει τους ΕΒΕ και τους μικρομεσαίους αγρότες.

Για παράδειγμα, για τους μικρομεσαίους αγρότες ποιο είναι το πρόβλημα; Είναι ότι βρίσκονται ανάμεσα σε δύο μυλόπετρες, οι οποίες όλο και συγκλίνουν. Από τη μία οι εταιρείες και τα μονοπώλια που τους παρέχουν τα αγροτικά εφόδια, τα μηχανήματα και τις πρώτες ύλες, που τα πουλάνε ακριβά, και από την άλλη οι επιχειρηματικοί όμιλοι, που θέλουν να πάρουν την αγροτική παραγωγή, που την πληρώνουν πολύ φθηνά ή και καθόλου. Αυτές τις δύο μυλόπετρες έχουν να αντιμετωπίσουν και εσείς, με την πολιτική σας, ενώ αυξάνει το κόστος παραγωγής και μένει αδιάθετη η παραγωγή, τι έρχεστε και κάνετε; Φορτώνετε ακόμη περισσότερα βάρη στους μικρομεσαίους αγρότες, φορολογικά, ασφαλιστικά και ας πληρώσουν και ειδικό φόρο κατανάλωσης στα καύσιμα -ενώ οι εφοπλιστές απαλλάσσονται- ας πληρώσουν και το ρεύμα σε πολύ υψηλότερη τιμή από ό,τι το δίνετε στην ΝΟΜΕ, δηλαδή στις εταιρείες οι οποίες πουλάνε ρεύμα στους καταναλωτές.

Οι δύο τροπολογίες, που φέραμε, τι θέλουν να αντιμετωπίσουν; Ορισμένα μικρά ζητήματα μείωσης του κόστους για τους αγροτοκτηνοτρόφους, που ούτε αυτά τολμάτε να υλοποιήσετε, όσον αφορά τη μείωση του ειδικού φόρου κατανάλωσης στα καύσιμα και την επιστροφή, την οποία πρέπει να έχουν και στον φόρο και στο ρεύμα, που το χρησιμοποιούν για την παραγωγική τους δραστηριότητα. Και όλα αυτά, ενώ παρέχετε σκανδαλώδη προνόμια πολλών εκατομμυρίων και δισεκατομμυρίων ευρώ στο μεγάλο κεφάλαιο.

Βεβαίως, αυτή η πολιτική της καπιταλιστικής ανάπτυξης επιδεινώνει τη θέση της λαϊκής οικογένειας, γιατί ο καπιταλισμός στο DNA του, εκτός από τις κρίσεις, έχει και την όξυνση των κοινωνικών ανισοτήτων, δηλαδή τη συγκέντρωση του πλούτου σε όλο και λιγότερα χέρια. Γι’ αυτό, το 1% του παγκόσμιου πληθυσμού, έχει μεγαλύτερα εισοδήματα απ’ ό,τι έχει το υπόλοιπο πιο φτωχό 50% του παγκόσμιου πληθυσμού.

Να, λοιπόν, πώς οξύνονται οι διαφορές. Γι’ αυτό επιδεινώνεται η θέση της λαϊκής οικογένειας και την περίοδο της ανάπτυξης. Και αυτή την επιδείνωση της θέσης της λαϊκής οικογένειας προσπαθείτε να την καλύψετε, μέσα από τα αντισταθμιστικά επιδόματα φιλανθρωπίας και την αναδιανομή της φτώχειας από τους λιγότερο φτωχούς στους περισσότερο φτωχούς.

Έτσι, λοιπόν, ο δρόμος του κεφαλαίου, τον οποίο υπηρετεί ο ΣΥΡΙΖΑ και η Κυβέρνηση, όχι μόνο την περίοδο της κρίσης αλλά και την περίοδο της ανάπτυξης, είναι εχθρικός για τον λαό.

Η μάχη «φως και σκότους» που πάνε να κάνουν Κυβέρνηση και Νέα Δημοκρατία είναι μια μάχη σικέ. Γιατί είναι σικέ; Γιατί μαζί ψηφίσατε το τρίτο μνημόνιο. Εσείς, ως Κυβέρνηση, νομιμοποιήσατε τα δύο προηγούμενα μνημόνια. Άρα, έχετε τις ίδιες στρατηγικές επιλογές. Πήρατε τη σκυτάλη από την κυβέρνηση του Σαμαρά, για να υλοποιήσετε τα ίδια μέτρα και να συνεχίσετε παραπέρα την αντιλαϊκή πολιτική.

Έτσι, λοιπόν, το περιεχόμενο αυτού που εσείς ονομάζετε «προοδευτικό μέτωπο» είναι πολύ φανερό από τα παραπάνω που ανέφερα, αλλά και από το ποιοι σας χειροκροτούν ως Κυβέρνηση. Σας χειροκροτάει η κ. Μέρκελ, η κ. Λαγκάρντ και ο κ. Πάιατ, ο πρέσβης των Ηνωμένων Πολιτειών -όλοι αυτοί στο προοδευτικό μέτωπο ανήκουν;- όπως και οι αγορές βεβαίως οι οποίες είναι σκληρός και αμείλικτος κριτής και επιβραβεύουν τη σκληρή αντιλαϊκή σας πολιτική!

Έτσι, λοιπόν, η αντιπολίτευση που σας κάνουν τα άλλα κόμματα, είναι πολύ βολική για σας, γιατί γίνεται από την ίδια αφετηρία. Ποια είναι η αφετηρία δηλαδή; Είναι το πώς θα προωθηθούν καλύτερα τα συμφέροντα των επιχειρηματικών ομίλων. Και κάτω από την πίεση της αντιπολιτευτικής τους πολιτικής, παίρνετε και εσείς τα μέτρα, που εξυπηρετούν το μεγάλο κεφάλαιο. Η Νέα Δημοκρατία και το ΠΑΣΟΚ αυτή τη στρατηγική έχουν.

Μόνο το ΚΚΕ ασκεί πραγματική αντιπολίτευση στην Κυβέρνηση, προς όφελος του λαού και μόνο το ΚΚΕ προσπαθεί να διαμορφώσει τις προϋποθέσεις ενός ακόμη πιο ισχυρού μετώπου, απέναντι σε αυτό το μέτωπο, τον οδοστρωτήρα, που προσπαθεί να του τσακίσει τα δικαιώματα και το βιοτικό επίπεδο.

Γι’ αυτό ακριβώς τον λόγο απαιτείται η ισχυροποίηση του λαϊκού παράγοντα, η ισχυροποίηση του ΚΚΕ, γιατί η επόμενη μέρα θα είναι πολύ πιο δύσκολη, αν ο λαός δεν σταθεί στο ύψος των απαιτήσεων.

Ευχαριστώ πολύ, κυρία Πρόεδρε, και για την ανοχή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχει κατατεθεί αίτημα ονομαστικής ψηφοφορίας για την τροπολογία με γενικό αριθμό 295 και ειδικό 69 από δέκα επτά Βουλευτές της Νέας Δημοκρατίας. Η ψηφοφορία γι’ αυτή την τροπολογία θα διεξαχθεί αύριο στις 14.00΄.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Είχε πει ο κ. Δραγασάκης ότι θα αποσύρει από το άρθρο 40…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα μιλήσει ο κύριος Υφυπουργός.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θα μιλήσει πάλι ο κ. Δραγασάκης;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, ο κύριος Υφυπουργός.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ήθελα να ρωτήσω γιατί δεν υπάρχει νομοτεχνική βελτίωση σε αυτό που είπε ο κ. Δραγασάκης.

(Θόρυβος από την πτέρυγα των κυβερνητικών εδράνων)

Το απέσυρε; Εντάξει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πριν δώσω το λόγο στον κ. Γιαννακίδη, υπάρχει κάποιος από τους εισηγητές που θέλει να δευτερολογήσει;

**ΓΕΩΡΓΙΟΣ ΟΥΡΣΟΥΖΙΔΗΣ:** Εγώ, κυρία Πρόεδρε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εγώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Ουρσουζίδη, έχετε τον λόγο.

**ΓΕΩΡΓΙΟΣ ΟΥΡΣΟΥΖΙΔΗΣ:** Παίρνοντας και εγώ το κείμενο των τροποποιήσεων, που έγιναν στις διατάξεις του νομοσχεδίου, διαπιστώνω ότι πάρα πολλά από τα αιτήματα, που είχαν καταθέσει οι φορείς στη διαδικασία της Επιτροπής Παραγωγής και Εμπορίου, έχουν γίνει αποδεκτά.

Ωστόσο, θέλω να αναφέρω, όσον αφορά το επίμαχο άρθρο 40, ότι έχει φύγει η δεύτερη παράγραφος. Είναι ένα ζήτημα, το οποίο αντιμετωπίστηκε στη βάση της πραγματικής διάστασης, που έχει το πρόβλημα. Είμαι βέβαιος ότι θα επανέλθει με διαφορετική διατύπωση ενδεχομένως, αλλά η ουσία δεν θα αλλάξει. Είναι οι επιχειρήσεις, οι οποίες λειτουργούν και οι οποίες με τον ένα ή τον άλλο τρόπο, έχουν παρανομήσει. Δεν είναι δυνατόν να αντιμετωπιστεί, όπως αντιμετωπίστηκε και από τις προηγούμενες κυβερνήσεις, που ενώ βρήκαν το πρόβλημα, όλα αυτά τα χρόνια δεν έκαναν απολύτως τίποτα.

Και αυτό είναι το μεγάλο πολιτικό ερώτημα. Το μετέφεραν σε μας. Εμείς το είδαμε με εξαιρετική ειλικρίνεια και είπαμε τα πράγματα με το όνομά τους. Παραμένει, ωστόσο, η πρώτη παράγραφος, η οποία νομίζω ότι θα διευκολύνει κάποιους από τους επενδυτές να συνεχίσουν τη δραστηριότητά τους.

Το δεύτερο θέμα που θέλω να θίξω είναι η τροπολογία που κατέθεσε το Υπουργείο Οικονομικών σε σχέση με την «ΙΠΠΟΔΡΟΜΟΣ Α.Ε.». Η συγκεκριμένη σύμβαση υπογράφηκε στις 24-04-2015 από το ΤΑΙΠΕΔ και τον παραχωρησιούχο. Έχει να κάνει με ζητήματα, τα οποία αφορούν σε πραγματικές καταστάσεις, οι οποίες προέκυψαν και λόγω της κρίσης, όπως λέει το αιτιολογικό του Υπουργείου. Μέσα, δηλαδή, σε δύο χρόνια -το 2016 και το 2017- έχουν καταγράψει ζημιά 34 εκατομμυρίων ευρώ.

Πρέπει, βεβαίως, με κάποιο τρόπο να το δούμε αυτό το πρόβλημα. Το είδαμε όπως το είδαμε. Δεν περιέχει, σε καμμία περίπτωση κάτι, το οποίο δεν είναι συμβατό με την υφιστάμενη σύμβαση. Αυτό το λέει λίγο παρακάτω στο ίδιο το κείμενο της τροπολογίας, ότι όλα τα παραπάνω προβλέπονται, δεν υπάρχει κανένας περιορισμός της τροποποίησης από τη σύμβαση παραχώρησης.

Όποιος έχει διαφορετική άποψη πάνω σε αυτό το ζήτημα, υπάρχει το Ανώτατο Ακυρωτικό Δικαστήριο της χώρας. Ας προσφύγει εκεί και ας σταματήσουν πλέον οι απειλές να εκτοξεύονται σε ανθρώπους, που πιστεύω ότι υπηρετούν -και το αποδείξαμε τέσσερα χρόνια- με μεγάλη συνέπεια το δημόσιο συμφέρον.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ.

**ΔΗΜΗΤΡΙΟΣ ΚΥΡΙΑΖΙΔΗΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Ρωτάνε και άλλοι συνάδελφοι για τον λόγο της ονομαστικής ψηφοφορίας. Δεν γνωρίζουν γιατί από πλευράς μας έχει κατατεθεί αυτό το αίτημα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα το δουν. Είναι ζήτημα των Κοινοβουλευτικών Ομάδων.

**ΔΗΜΗΤΡΙΟΣ ΚΥΡΙΑΖΙΔΗΣ:** Επειδή αναρωτιούνται οι συνάδελφοι, τους είπα ότι πρόκειται για την τροπολογία-σκάνδαλο. Κάτι ανέφερε προηγουμένως ο συνάδελφος, το οποίο ήταν λίγο θολό, βεβαίως.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν χρειάζεται όλο αυτό τώρα. Έχουν σταλεί σε όλες τις Κοινοβουλευτικές Ομάδες.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι οκτώ μαθήτριες και μαθητές και δύο συνοδοί εκπαιδευτικοί από το Πρότυπο Πειραματικό Γυμνάσιο Πανεπιστημίου Πατρών (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κωνσταντινόπουλος για τρία λεπτά για τη δευτερολογία του.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρίες και κύριοι συνάδελφοι, εμείς από την αρχή θέσαμε δύο ζητήματα. Το ένα είναι το ζήτημα του άρθρου 40, το οποίο, κατά την άποψή μας, πολύ σωστά ο Αντιπρόεδρος της Κυβέρνησης απέσυρε και βεβαίως, η Νέα Δημοκρατία άργησε να το καταλάβει, αλλά χαιρόμαστε τουλάχιστον που το κατάλαβε στην Ολομέλεια. Είναι ένα θέμα, που πρέπει να δούμε με διαφάνεια και με σεβασμό σε όλους τους επενδυτές και σε αυτούς, αλλά και στους άλλους, που δεν είχαν τέτοια προβλήματα.

Δεύτερον, σας ρωτούσαμε επί τρεις μέρες γιατί φέρνετε το άρθρο 45. Το αποσύρατε. Επίσης, δεν υπάρχει νομοτεχνική για το άρθρο 40. Δεν την έχω δει κάπου. Ελπίζω ότι θα έρθει κάποια στιγμή. Είπε ο Υπουργός ότι αποσύρεται, αλλά νομίζω ότι πρέπει να κατατεθεί και νομοτεχνική.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν αποσύρεται το άρθρο 40, αλλά η δεύτερη παράγραφος του άρθρου 40.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεν έχει κατατεθεί κάπου.

**ΓΕΩΡΓΙΟΣ ΟΥΡΣΟΥΖΙΔΗΣ:** Παραμένει η πρώτη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αφού έχετε το χαρτί μπροστά σας, δεν βλέπετε τι καταργείται και τι αποσύρεται;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ηρεμήστε, ηρεμήστε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν έχω πρόβλημα, αλλά και ο χρόνος είναι σύμμαχος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Προβληματάκι έχετε, αλλά δεν μπορείτε να το καλύψετε.

Το λέει εδώ στο 14, υποπερίπτωση β’ και ε’. Σωστά! Πάμε τώρα στο τρίτο θέμα…

**ΓΕΩΡΓΙΟΣ ΟΥΡΣΟΥΖΙΔΗΣ:** Συμφωνούμε δηλαδή;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εμείς είπαμε να παραμείνει μόνο η παράγραφος 1. Τίποτα άλλο.

Πάμε τώρα, κύριε συνάδελφε του ΣΥΡΙΖΑ, στην αλλαγή, που κάνατε στο άρθρο 41.

Όταν λέμε μικρομεσαίες επιχειρήσεις, τι εννοούμε; Το είχαμε εξηγήσει ξανά και το είχαμε πει ξανά και το είπε και η ΓΣΕΒΕΕ και μάλιστα, σας έδωσε θετικά σχόλια. Γιατί; Διότι, ουσιαστικά, βάζοντας τουλάχιστον έναν εργαζόμενο στην αρχή στο νομοσχέδιο, έπιανε τις μικρές και τις πολύ μικρές επιχειρήσεις.

Έρχεστε τώρα, μια ώρα πριν ψηφίσουμε -ούτε μια ώρα δεν είναι- και κάνετε το εξής. Μιλάτε για μικτό μισθολογικό κόστος, τουλάχιστον 30.000 ευρώ. Αυτοί τουλάχιστον είναι δύο με τρεις εργαζόμενοι.

Κύριοι, να ξέρετε τι ψηφίζετε, γιατί άλλα λέγατε στην επιτροπή και άλλα λέτε τώρα. Άρα, αποκλείουμε πιθανόν και με δύο εργαζόμενους επιχειρήσεις, οι οποίες είναι νέας τεχνολογίας και οι περισσότερες που ασχολούνται δηλαδή με τις νέες τεχνολογίες, μπορεί να είναι και ενός εργαζόμενου και δύο. Αυτούς τους αποκλείουμε. Να το κάνετε, αλλά να ξέρετε τι κάνετε.

Δεν μπορεί, κύριε συνάδελφε του ΣΥΡΙΖΑ, να μου λες στην επιτροπή ότι στηρίζεις τις πολύ μικρές επιχειρήσεις και εδώ τώρα αυτές του ενός και των δύο εργαζομένων να τις αποκλείεις. Τι έγινε και άλλαξε τελευταία στιγμή;

Πάμε παρακάτω, στο δεύτερο. Λέει: Για την κάλυψη μέρους των λειτουργικών δαπανών διαγράφονται οι 10.000 ευρώ και το μειώνουμε στις 6.000 ευρώ.

**ΓΕΩΡΓΙΟΣ ΟΥΡΣΟΥΖΙΔΗΣ:** Πού είναι η αντίρρηση;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εσείς θέλετε, δηλαδή, να είναι 6.000 ευρώ, όχι 10.000 ευρώ, έτσι δεν είναι; Δικαίωμά σας.

Ρωτάω το εξής: Γιατί το κάνετε; Γιατί να αποκλείσουμε εταιρείες του τεχνολογικού τομέα, που είναι ενός και δύο εργαζομένων; Γιατί; Πείτε μου γιατί το κάνετε. Να καταλάβω ότι υπάρχει ένα πρόβλημα. Έχετε κάποιο θέμα. Γιατί αυτό το θέμα δεν το είχατε νωρίτερα, όταν ήρθε η ΓΣΕΒΕΕ και σας έδινε τα εύσημα;

Σας είπαμε και σας το ξαναλέμε ότι, αν δεν φτιάξουμε δύο διαφορετικά, όπως και στην Αναπτυξιακή Τράπεζα, όπως και σε άλλα, αν δεν υπάρξουν προϋπολογισμοί για τις μικρομεσαίες και τις πολύ μικρές επιχειρήσεις, θα καταλήγετε πάντα σε αυτό: Θα τελειώνετε όλες τις επιχειρήσεις μέχρι δύο-τρεις εργαζομένους, που είναι το 70% των επιχειρήσεων και θα απευθύνεστε μόνο στις επιχειρήσεις, που είναι το 30%. Εγώ λέω καλοπροαίρετα ότι μπορεί να έχετε μια εξήγηση, που να μην την ξέρουμε εμείς. Θέλουμε να μας πείτε γιατί το κάνετε.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Νομίζω ότι ήρθε η ώρα του κυρίου Υπουργού. Να σας βάλω χρόνο δώδεκα λεπτά;

**ΣΤΑΘΗΣ ΓΙΑΝΝΑΚΙΔΗΣ (Υφυπουργός Οικονομίας και Ανάπτυξης):** Μάλιστα, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, έχετε τον λόγο.

**ΣΤΑΘΗΣ ΓΙΑΝΝΑΚΙΔΗΣ (Υφυπουργός Οικονομίας και Ανάπτυξης):** Ευχαριστώ, κυρία Πρόεδρε.

Ακόμα μια κρίσιμη διαδικασία, με ένα πάρα πολύ σημαντικό αναπτυξιακό νομοσχέδιο, βρίσκεται σχεδόν προς την ολοκλήρωσή της. Θα ήθελα να ξεκινήσω, εκφράζοντας τη θλίψη μου για τη χθεσινή καταστροφή σε ένα παγκόσμιο πολιτιστικό μνημείο, αυτό της Παναγίας των Παρισίων, καθώς και τη συμπαράσταση της Ελληνικής Κυβέρνησης στον γαλλικό λαό και κάνοντας ορισμένα σχόλια γενικότερα, τα οποία δεν μπορώ δυστυχώς να αποφύγω, καθ’ ότι θεωρώ ότι πολλά απ’ όσα ακούστηκαν από διάφορες πτέρυγες του Ελληνικού Κοινοβουλίου είναι τουλάχιστον κωμικοτραγικά.

Είναι ιδιαίτερα κωμικοτραγικά αυτά που ακούστηκαν, κυρίως από τη Νέα Δημοκρατία και το ΠΑΣΟΚ, όπως για παράδειγμα, σε σχέση με το άγχος που έχουν για τους εργαζομένους της ΜΟΔ, ένα άγχος υποκριτικό, δεδομένου ότι Νέα Δημοκρατία και ΠΑΣΟΚ τη ΜΟΔ την είχαν στη λίστα για τις εταιρείες προς λουκέτο, προς κλείσιμο, όπως ακριβώς έκαναν και με το «μαύρο» της ΕΡΤ.

Ιδιαίτερα κωμικοτραγική είναι η στάση τους όσον αφορά στην αγωνία, που έχουν εκφράσει για το ΕΣΠΑ και την απορρόφηση, αυτοί που ουδέποτε είχαν καταφέρει στο παρελθόν να οδηγήσουν την Ελλάδα στις πρώτες ταχύτητες απορρόφησης των κονδυλίων του ΕΣΠΑ και αυτοί που είχαν μετατρέψει επί της ουσίας τα συγχρηματοδοτούμενα προγράμματα σε ένα κλειστό κλαμπ «ημετέρων».

Είναι ιδιαίτερα κωμικοτραγικό να αναφέρονται για επενδύσεις αυτοί οι οποίοι οδήγησαν τη χώρα στην απώλεια του 25% του ελληνικού ΑΕΠ, που οδήγησαν σε λουκέτο χιλιάδες επιχειρήσεις, σε μία περίοδο όπου για την πλειοψηφία όσων πραγματικά είχαν ανάγκη την πρόσβαση στον τραπεζικό δανεισμό αυτός ήταν όνειρο θερινής νυκτός, τη στιγμή που κάποιοι άλλοι διατηρούσαν απρόσκοπτη πρόσβαση με όρους που σήμερα αποκαλύπτονται σε πάρα πολλές υποθέσεις και εξεταστικές επιτροπές.

Και είναι ιδιαίτερα κωμικοτραγικό να ασχολούνται και να «ενδιαφέρονται» για τη νέα γενιά αυτοί που οδήγησαν την ανεργία σε τρομακτικά υψηλά επίπεδα, αυτοί που διέλυσαν εργασιακά δικαιώματα, αυτοί που καθιέρωσαν τον υποκατώτατο και μείωσαν τον κατώτατο μισθό.

Σήμερα, τίθεται σε ψήφιση ένα ακόμα νομοσχέδιο του Υπουργείου Οικονομίας με αναπτυξιακό πρόσημο, το οποίο εντάσσεται στο πλαίσιο της στρατηγικής της Κυβέρνησης για μία βιώσιμη και δίκαιη ανάπτυξη. Αυτή η Κυβέρνηση κατάφερε να ολοκληρώσει σε σύντομο χρονικό διάστημα και υπό εξαιρετικά δυσμενείς συνθήκες έναν εντυπωσιακά μεγάλο αριθμό μεταρρυθμίσεων, το εύρος των οποίων δεν έχει προηγούμενο: μεταρρυθμίσεις στο ασφαλιστικό και φορολογικό σύστημα, στη δικαιοσύνη για την καταπολέμηση της διαφθοράς, στις αγορές προϊόντων, στην αγορά εργασίας, στις δημόσιες επενδύσεις, στις υποδομές, μεταρρυθμίσεις στην εκπαίδευση, στην κοινωνική πολιτική, στην ενέργεια και στην περιβαλλοντική πολιτική.

Η Κυβέρνηση πέτυχε, επίσης, σε σύντομο χρονικό διάστημα υψηλά δημοσιονομικά πλεονάσματα και μείωσε το εμπορικό έλλειμμα. Και στο πλαίσιο χάραξης της στρατηγικής για την οικονομία τόσο σε μεσοπρόθεσμο όσο και σε μακροπρόθεσμο επίπεδο η Ελλάδα διαθέτει για πρώτη φορά ένα ολιστικό στρατηγικό σχέδιο για την ανάπτυξη, μία εθνική αναπτυξιακή στρατηγική, που αποτελεί αποτέλεσμα μιας σημαντικής προσπάθειας τριών ετών στην οποία ενσωματώθηκαν τα συμπεράσματα των περιφερειακών αναπτυξιακών συνεδρίων μέσα από διαβούλευση με θεσμικούς φορείς και κοινωνικούς εταίρους. Διαθέτει μία κοινωνική στρατηγική που με τον ολιστικό τρόπο σχεδιασμού ενσωματώνει τις τρεις διαστάσεις, οικονομική, κοινωνική, περιβαλλοντική, που ορίζονται στους στόχους βιώσιμης ανάπτυξης, όπως αυτοί έχουν τεθεί στο ψήφισμα των Ηνωμένων Εθνών, Ατζέντα 2030 για τη Βιώσιμη Ανάπτυξη.

Η απουσία μιας τέτοιας στρατηγικής κατά τις προηγούμενες δεκαετίες στερούσε αναπτυξιακών δυνατοτήτων την εθνική οικονομία, οδηγώντας στην εδραίωση ενός άναρχου μοντέλου ανάπτυξης της χώρας, το οποίο κατέρρευσε πάρα πολύ γρήγορα με το ξέσπασμα της κρίσης. Μέρος του προβλήματος ήταν ότι η Ελλάδα δεν είχε ικανότητα συλλογικής σκέψης και σχεδιασμού σε επίπεδο εθνικό, περιφερειακό και τοπικό για να μπορέσει να ανταποκριθεί στις προκλήσεις που επέφερε η παγκόσμια κρίση του 2009.

Στο σχέδιο που υλοποιούμε βασική στρατηγική αποτελεί η αντιστροφή της αποβιομηχάνισης, η αύξηση της παραγωγικότητας και η τόνωση της ανταγωνιστικότητας. Θέλουμε να εστιάσουμε σε βασικούς τομείς καινοτομίας και υψηλής προστιθέμενης αξίας, να αναπτύξουμε μία ισχυρή κουλτούρα κοινωνικά και περιβαλλοντικά βιώσιμης επιχειρηματικότητας, να ενδυναμώσουμε τις δικτυώσεις των μικρομεσαίων επιχειρήσεων, να σχεδιάσουμε την ψηφιακή εποχή.

Ταυτόχρονα, οφείλουμε να εστιάσουμε και να αξιοποιήσουμε το εξειδικευμένο ανθρώπινο δυναμικό της χώρας, προκειμένου να αυξήσουμε τις δυνατότητες των βασικών κλάδων της ελληνικής οικονομίας. Είναι χρέος μας να στηρίξουμε στην πράξη και το επιστημονικό δυναμικό που διαθέτει αυτή η χώρα και ιδιαίτερα τη νέα γενιά, να ενισχύσουμε και να επιβραβεύσουμε επιχειρήσεις που επενδύουν στην τεχνολογία και στην καινοτομία και που δείχνουν ακόμα πιο ενισχυμένα εισοδήματα στο εργατικό δυναμικό το οποίο απασχολούν, και αυτό αποτελεί μία συνειδητή πολιτική επιλογή και βασικό χαρακτηριστικό όλων των δράσεων που έχουν σχεδιαστεί και στα πλαίσια του επιχειρησιακού προγράμματος ΕΠΑνΕΚ.

Κινητήριος δύναμη, λοιπόν, υλοποίησης της στρατηγικής μας για την επανεκκίνηση της οικονομίας είναι η ίδρυση και λειτουργία της πρώτης Εθνικής Αναπτυξιακής Τράπεζας. Πρόκειται για τον μετασχηματισμό του σημερινού Εθνικού Ταμείου Επιχειρηματικότητας και Ανάπτυξης, του γνωστού ΕΤΕΑΝ, σε αναπτυξιακή τράπεζα μέσω βαθιάς αναδιάρθρωσης και με μορφή ανώνυμης εταιρείας συμμετοχών, με δυνατότητα μειοψηφικής συμμετοχής από ξένους χρηματοδοτικούς θεσμούς και φορείς του δημοσίου.

Σήμερα, στον υπόλοιπο κόσμο λειτουργούν περισσότερες από επτακόσιες πενήντα αναπτυξιακές τράπεζες και ήρθε η Κυβέρνηση του ΣΥΡΙΖΑ, προκειμένου να υλοποιήσει ένα στοιχείο το οποίο στον υπόλοιπο κόσμο ήταν καθιερωμένο και διευρυμένο, παρά τις απέλπιδες και αποτυχημένες προσπάθειες και εξαγγελίες των προηγούμενων κυβερνήσεων.

Είναι ο αναγκαίος και κρίσιμος θεσμός που έρχεται στην κατάλληλη στιγμή ώστε να συμβάλει στην ώθηση της οικονομίας μέσω της ενίσχυσης της εθνικής περιφερειακής ανάπτυξης, ένας νέος φορέας που θα προκύψει και θα έχει συμπληρωματικές δράσεις και όχι ανταγωνιστικές προς τις εμπορικές τράπεζες, δεν θα λειτουργεί δηλαδή με τη μορφή ενός ιδρύματος που δέχεται καταθέσεις, αλλά θα στοχεύει σε έμμεσες χρηματοδοτήσεις μέσω των εμπορικών τραπεζών και των ενδιάμεσων φορέων και θα διευκολύνει την πρόσβαση σε χρηματοδότηση κυρίως μικρομεσαίων κοινωνικών και νεοφυών επιχειρήσεων.

Στόχος είναι η μεγιστοποίηση των αναπτυξιακών και κοινωνικών αποδόσεων και όχι των χρηματοοικονομικών αποδόσεων και κερδών, όπως συμβαίνει με τις ιδιωτικές τράπεζες και στα διαθέσιμα εργαλεία του νέου φορέα θα συμπεριλαμβάνονται δάνεια, εγγυήσεις, επιχορηγήσεις, συμμετοχή σε σχήματα νεοφυών ή καινοτόμων επιχειρήσεων, συμβουλευτική υποστήριξη, χρηματοδότηση μακροπρόθεσμων έργων με σημαντικά κοινωνικά ή περιβαλλοντικά οφέλη, μικροπιστώσεις και ομολογιακά δάνεια.

Στο Υπουργείο Οικονομίας και Ανάπτυξης υπολογίζουμε ότι η συνολική μόχλευση για την οικονομία θα είναι της τάξης των 11 δισεκατομμυρίων ευρώ, ενώ η τράπεζα θα εκκινήσει με κεφάλαιο ύψους 5 δισεκατομμυρίων ευρώ. Η Εθνική Αναπτυξιακή Τράπεζα θα λειτουργεί ως συνδετικός κρίκος με διεθνείς χρηματαγορές και οργανισμούς και ταυτόχρονα θα διευρύνει τη δυνατότητα της ελληνικής οικονομίας να αντλεί κεφάλαια απευθείας από την Ευρωπαϊκή Ένωση και να κινητοποιεί σημαντικές επενδύσεις, σε συνεργασία με την Ευρωπαϊκή Τράπεζα Επενδύσεων και την Ευρωπαϊκή Τράπεζα Ανασυγκρότησης και Ανάπτυξης.

Παρατηρούμε ότι η συντριπτική πλειοψηφία των δυνάμεων της αγοράς υποδέχεται με ικανοποίηση αυτήν τη μεταρρύθμιση. Καταλήγοντας θα πρέπει να επισημάνω ότι η ίδρυση της Εθνικής Αναπτυξιακής Τράπεζας υλοποιεί μία πολύ βασική προγραμματική δέσμευσή μας για μία διαφοροποιημένη χρηματοπιστωτική δομή που έχει στο επίκεντρο την πραγματική οικονομία και τον αναπτυξιακό σχεδιασμό της χώρας.

Και βέβαια το Υπουργείο Οικονομίας και Ανάπτυξης δεν στέκεται μόνο στην ίδρυση της Αναπτυξιακής Τράπεζας, καθώς προχωρά σε ένα νέο ρυθμιστικό πλαίσιο για τις στρατηγικές επενδύσεις, προκειμένου πραγματικά να προσελκύσουμε μεγάλες και ποιοτικές επενδύσεις.

Επίσης, λαμβάνοντας υπ’ όψιν τις άνισα κατανεμημένες επιπτώσεις της δεκαετούς κρίσης μεταξύ των περιφερειών της χώρας προχωρούμε στην ενίσχυση των επιχειρήσεων σε μειονεκτούσες περιοχές της Ελλάδας.

Και προς αυτήν την κατεύθυνση, απαντώντας στα ερωτήματα που έθεσε και ο κ. Κωνσταντινόπουλος σε σχέση με την προσθήκη της δημιουργικής βιομηχανίας, εξηγούμε ότι η δημιουργική βιομηχανία αποτελεί έναν από τους οκτώ κλάδους της στρατηγικής της έξυπνης εξειδίκευσης, άρα εντάσσεται στο νομοσχέδιο. Ενώ για το ηλεκτρονικό εμπόριο, επειδή υπήρχε μία δυσκολία στο να προσδιορίσουμε επακριβώς το περιεχόμενο και τα λοιπά, επιλέξαμε να αποσυρθεί, και μπήκε η προσθήκη της δημιουργικής βιομηχανίας που αποτελεί έναν από τους οκτώ κλάδους, συν τη δυνατότητα που θέλαμε να δώσουμε για το μεγαλύτερο δυνατό ποσοστό ενίσχυσης 20% επί του 30.000 και προκύπτει το 6.000, το οποίο αναφέρατε και ρωτήσατε.

Η υποστήριξη θα παραχθεί μέσω κάλυψης μέρους των λειτουργικών εξόδων των επιχειρήσεων για διάστημα δύο ετών, προκειμένου να διευκολυνθεί η έξοδος από τα συσσωρευμένα προβλήματα που προκάλεσε η κρίση και απώτερος στόχος είναι να προχωρήσουν οι επενδύσεις, έτσι ώστε να ενισχυθεί η ανταγωνιστικότητα, να προωθηθούν οι εξαγωγές και να αυξηθεί η απασχόληση. Με οδηγό το τρίπτυχο ανταγωνιστικότητα-εξαγωγές-απασχόληση προχωρούμε με ένα πλέγμα εκατόν σαράντα δύο δράσεων που υλοποιούνται ήδη από το Υπουργείο Οικονομίας και Ανάπτυξης.

Και στο παράδοξο το οποίο ακούστηκε από την Αντιπολίτευση, ότι ΣΥΡΙΖΑ και επενδύσεις είναι έννοιες αντίθετες, αυτά τα οποία επιγραμματικά μπορούμε να αναφέρουμε είναι οι μεταρρυθμίσεις οι οποίες έχουν γίνει για την απλοποίηση των διαδικασιών αδειοδότησης επιχειρήσεων, για την ψηφιοποίηση των υπηρεσιών αδειοδότησης, αναμόρφωση του πλαισίου για τους ελέγχους και την εποπτεία της αγοράς, αναμόρφωση του εταιρικού δικαίου, αύξηση του εθνικού σκέλους του Προγράμματος Δημοσίων Επενδύσεων, θέσπιση σειράς σηματοδοτικών εργαλείων, όπως το EquiFund και το ΤΕΠΙΧ, ενίσχυση των μικρομεσαίων επιχειρήσεων από το ΕΣΠΑ στο πλαίσιο του επιχειρησιακού προγράμματος ΕΠΑνΕΚ, με σχεδόν 2 δισεκατομμύρια ευρώ δημόσια δαπάνη, ειδικά προγράμματα όπως ο «Φιλόδημος», η ενεργειακή εξοικονόμηση δημόσιων κτηρίων, η χρηματοδότηση τοπικών χωρικών σχεδίων που πολλαπλασιάζουν τους διαθέσιμους πόρους και σήμερα το νομοσχέδιο για την ίδρυση της Αναπτυξιακής Τράπεζας και τις στρατηγικές επενδύσεις. Θα μπορούσα να συνεχίσω αρκετά, αλλά θα σταματήσω εδώ διότι πιέζει και ο χρόνος.

Ποια ήταν, όμως, τα αποτελέσματα των προηγούμενων κυβερνήσεων όσον αφορά τις επενδύσεις; Κουφάρια βιομηχανιών και επιχειρήσεων, λουκέτα, εκτόξευση της ανεργίας, brain drain.

Τελευταία, η Αντιπολίτευση έχει εφεύρει και ένα άλλο δήθεν πρόβλημα αυτής της Κυβέρνησης, την απορρόφηση στο ΕΣΠΑ. Δεν ξέρω με ποιον τρόπο ακριβώς διαβάζονται τα επίσημα στοιχεία από τους συνεργάτες σας, αλλά αυτό το οποίο αναδεικνύεται και από τους πλέον αρμόδιους εκπροσώπους της Ευρωπαϊκής Επιτροπής είναι ότι βρισκόμαστε στις πρώτες ταχύτητες σε επίπεδο Ευρωπαϊκής Ένωσης και μόνο χώρες με πολύ μικρότερα προγράμματα από το δικό μας ΕΣΠΑ βρίσκονται πάνω από μας.

Αν, όμως, δούμε και τι παραλάβαμε από τις προηγούμενες κυβερνήσεις, θα δούμε ένα πενιχρό Πρόγραμμα Δημοσίων Επενδύσεων στο εθνικό σκέλος, ανώριμα έργα, έργα μπλοκαρισμένα. Εμείς καταφέραμε να αυξήσουμε το Εθνικό Πρόγραμμα Δημοσίων Επενδύσεων μέσα από συνεργασίες με την Ευρωπαϊκή Τράπεζα Επενδύσεων και άλλους διεθνείς χρηματοπιστωτικούς οργανισμούς κι εμείς ήμασταν αυτοί που καταφέραμε να ξεμπλοκάρουμε και να υλοποιήσουμε μεγάλα έργα υποδομών που για χρόνια ήταν κολλημένα.

Συνεχίζουμε προχωρώντας στη δημιουργία νέου πλαισίου για το εθνικό ΠΔΕ με νομοσχέδιο που θα έρθει σύντομα στη Βουλή, εισάγοντας κατ’ αρχάς την έννοια του προγραμματισμού, κάτι το οποίο έλειπε από όλες τις προηγούμενες κυβερνήσεις.

Ταυτόχρονα, με δική μας πρωτοβουλία, του Υπουργείου Οικονομίας και Ανάπτυξης, συγκεντρώνουμε ήδη αιτήματα φορέων για χρηματοδότηση μελετών, προκειμένου να έχουμε ώριμα έργα για την επόμενη προγραμματική περίοδο, όλα αυτά δηλαδή που δεν κάνατε εσείς τα προηγούμενα χρόνια.

Επομένως, το ότι ΣΥΡΙΖΑ και επενδύσεις είναι έννοιες αντίθετες είναι απλά ένα επικοινωνιακό πυροτέχνημα, που δεν έχει καμμία σχέση με την πραγματικότητα, καμμία σχέση με όλα όσα αποτυπώνονται από τα οικονομικά στοιχεία, από διεθνείς οργανισμούς, από την εμπιστοσύνη που δείχνουν το σύνολο των δυνάμεων της αγοράς, αλλά και ξένων χωρών και επενδυτών στην ελληνική οικονομία.

Στα χρόνια που η παρούσα Κυβέρνηση έχει τη διακυβέρνηση της χώρας υλοποιούμε όλα όσα θα έπρεπε να είναι αυτονόητα για μία σοβαρή χώρα που έχει αποφασίσει ότι ακολουθεί μία στοιχειώδη εθνική πολιτική, γνωρίζοντας ποιο είναι το συμφέρον της, αξιολογώντας τις συνθήκες που διαμορφώνονται, θέτοντας στρατηγικούς στόχους σε περιφερειακό, εθνικό, ευρωπαϊκό και διεθνές επίπεδο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κύριο Υφυπουργό.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρία Πρόεδρε, μπορώ να κάνω μία ερώτηση;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι ερώτηση; Ολοκληρώνεται μία διαδικασία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεν πειράζει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ε, πώς δεν πειράζει. Εσείς θα κρίνετε τι πειράζει;

Για πείτε μας. Ορίστε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εγώ δεν κατάλαβα, κύριε Υφυπουργέ, αν με το να βάζεις τουλάχιστον εργασιακό κόστος 30.000 ευρώ πάμε από τον έναν εργαζόμενο, που λέγατε στην αρχή, στους δύο με τρεις. Αυτό σημαίνει ότι αποκλείουμε όσες επιχειρήσεις έχουν έναν και δύο εργαζόμενους.

Σας ρωτώ: Γιατί το αλλάξατε; Γράφατε «τουλάχιστον έναν εργαζόμενο». Με μισθολογικό κόστος 30.000 τον χρόνο πιθανότατα είναι δύο ή τρεις εργαζόμενοι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υφυπουργέ, έχετε τον λόγο για να απαντήσετε. Το ξαναρώτησε αυτό.

**ΣΤΑΘΗΣ ΓΙΑΝΝΑΚΙΔΗΣ (Υφυπουργός Οικονομίας και Ανάπτυξης):** Το ρώτησε αρκετές φορές, χωρίς να θέλω να δώσω περαιτέρω έκταση. Διότι αν παρακολουθούσατε την ομιλία μου, κύριε Κωνσταντινόπουλε, θα είχατε πάρει τις απαντήσεις σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεν το κατάλαβα.

**ΣΤΑΘΗΣ ΓΙΑΝΝΑΚΙΔΗΣ (Υφυπουργός Οικονομίας και Ανάπτυξης):** Δεν το καταλάβατε. Μπορείτε να ξανάρθετε, για να μη συνεχίσετε να εκτίθεστε, και στο Υπουργείο Οικονομίας και Ανάπτυξης, από το οποίο είχατε περάσει και δεν ακουμπήσατε, να σας εξηγήσουμε και να σας κάνουμε ό,τι μαθήματα και ό,τι χρειάζεται. Δεν μπορούμε να επαναλαμβάνουμε διαρκώς αυτά τα οποία έχουν απαντηθεί.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Μα, τώρα εδώ να μου πείτε!

**ΣΤΑΘΗΣ ΓΙΑΝΝΑΚΙΔΗΣ (Υφυπουργός Οικονομίας και Ανάπτυξης):** Επειδή, όμως, απουσιάζατε και δεν παρακολουθούσατε κατά τη διάρκεια της ομιλίας μου για ποιον λόγο έγιναν οι όποιες αλλαγές, σας παραπέμπω να κλείσουμε ένα ραντεβού να σας εξηγήσουμε, γιατί δεν γίνεται να συνεχίσουμε το τηλεοπτικό σόου του πεντάλεπτου που θέλετε να διεκδικείτε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, δεν είστε στην Κεντρική Επιτροπή του ΣΥΡΙΖΑ. Είστε στο Κοινοβούλιο και πρέπει να απαντήσετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κύριος Υφυπουργός είπε ότι απάντησε στην ομιλία του. Ξέρετε κανέναν κανονισμό που να υποχρεώνει τον Υπουργό να μιλάει συγκεκριμένα σε αυτά που θέλετε εσείς;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Αφού δεν καταλάβαμε, δεν πρέπει να μας δώσει απαντήσεις; Εσείς το καταλάβατε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εγώ, κύριε Κωνσταντινόπουλε, δεν έχω υποβάλει την ερώτηση.

Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομίας και Ανάπτυξης: «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις» και η ψήφισή τους θα γίνει χωριστά.

Επί της υπουργικής τροπολογίας με γενικό αριθμό 2095 και ειδικό 69 έχει υποβληθεί αίτηση ονομαστικής ψηφοφορίας από Βουλευτές της Νέας Δημοκρατίας, η οποία θα διεξαχθεί αύριο Τετάρτη 17 Απριλίου 2019 και ώρα 14.00΄.

Η ηλεκτρονική ψηφοφορία επί του ακροτελεύτιου άρθρου καθώς και επί του συνόλου του νομοσχεδίου θα διεξαχθεί αύριο αμέσως μετά την ονομαστική ψηφοφορία.

Ενημερώνουμε ότι οι εισηγητές και οι ειδικοί αγορητές του σχεδίου νόμου θα πρέπει να παραμείνουν αύριο μετά την ονομαστική ψηφοφορία, για να ψηφίσουν επί του ακροτελεύτιου άρθρου και του συνόλου του σχεδίου νόμου.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, σαράντα επτά άρθρα και μία τροπολογία.

Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα και την τροπολογία. Αφού καταχωρήσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 31 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 32 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 40 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 41 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΠΡΝ |
| Νέο Άρθρο 45 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Νέο Άρθρο 46 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Νέο Άρθρο 47 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: ΠΡΝ |
| Κ.Κ.Ε: OXI |
| ΕΝ. ΚΕΝΤΡΩΩΝ: ΝΑΙ |
| Βουλευτική Τροπ. 2096/70 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΕΝ. ΚΕΝΤΡΩΩΝ: ΝΑΙ |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς μετά την ολοκλήρωση της ψηφοφορίας με το ηλεκτρονικό σύστημα το σχέδιο νόμου του Υπουργείου Οικονομίας και Ανάπτυξης: «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις» έγινε δεκτό επί της αρχής, των άρθρων και της βουλευτικής τροπολογίας 2096/70 κατά πλειοψηφία.

Εκκρεμεί βεβαίως η ψήφιση της με αριθμό 2095/69 υπουργικής τροπολογίας για την οποία υπάρχει, όπως προανέφερα, αίτημα ονομαστικής ψηφοφορίας, η οποία θα διεξαχθεί αύριο, καθώς και η ψήφιση του ακροτελεύτιου άρθρου και του συνόλου του νομοσχεδίου, η οποία επίσης θα διεξαχθεί αύριο.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 15.58΄ λύεται η συνεδρίαση για αύριο, ημέρα Τετάρτη 17 Απριλίου 2019 και ώρα 10.00΄, με αντικείμενο εργασιών του Σώματος κοινοβουλευτικό έλεγχο:α) Συζήτηση επί της Εκθέσεως της Διακομματικής Κοινοβουλευτικής Επιτροπής «για τη διεκδίκηση των γερμανικών οφειλών», σύμφωνα με το άρθρο 45 παράγραφος 2 του Κανονισμού της Βουλής καιβ) Λήψηαπόφασης της Βουλής των Ελλήνων επί της προτάσεως του Προέδρου της Βουλής «για τη διεκδίκηση των γερμανικών οφειλών», σύμφωνα με το άρθρο 51 παράγραφος 4 του Κανονισμού της Βουλής, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**